
Mesto, príbeh a všetky osoby v tejto knihe sú vymyslené a akákoľvek podobnosť so skutočnými udalosťami je čisto náhodná, hoci sa môžu niekomu zdať akési povedomé…

 

De omnibus dubitandum est.

 

O všetkom treba pochybovať.

Detektív z oddelenia vrážd Richard Krauz telefonoval.

„Miláčik, nemôžem za to.“

„Ráno si mi nič nepovedal.“

„Sylvinka, ako som mohol ráno vedieť, že kolega ochorie?“

„Výhovorky.“

„Nie, naozaj som v robote.“

„Ty… máš…“ Sylvia váhala, nechcela vysloviť podozrenie.

„Nemám, vieš dobre, že som s ňou skoncoval. Myslím to vážne.“

„Neverím!“

„Dobre, tak položím a ty ma prezvoň do kancelárie.“

„Nie…“

Krauz nečakal na protesty, položil. Záležalo mu na tom, aby mu manželka verila. Telefón okamžite zazvonil.

„Tak vidíš,“ pokračoval, „som v kancelárii, alebo nie?“

„To je tento týždeň už druhý raz!“

„V pondelok som mal vlastný výjazd, plánovaný, dnes mám výjazd za chorého kolegu. Prepáč, ale ráno som ti to nemohol hlásiť, lebo som o tom nevedel, o zmene som sa dozvedel dnes ráno na rozdelení, šéf ma jednoducho určil, a bolo.“

„Prečo práve ty? Zelené ucho si to vždy zlizne?“

„Už nie som zelené ucho! Už dávno nie.“

„Tak prečo nie Edo?“

„Mal výjazd včera, dnes ráno som ho preberal po ňom.“

„Tak Oto?“

„Ten slúžil v nedeľu.“

„Tak…“

„Sylvinka, prosím ťa,“ Krauz skočil manželke do reči, kombinácie, kto všetko mohol dnes zobrať výjazd za chorého kolegu, nikam neviedli. „Už som to zobral, zbytočné o tom debatovať. Volám ti, aby si vedela, kde som.“

„Ale výjazdy slúžite v dosahu, nemusíš sedieť v robote. Sú štyri, pred polhodinou sa ti skončil pracovný čas.“

„Veď preto volám, že som v dosahu, ale ešte nejdem domov, hodinku sa zdržím, dopíšem jedno hlásenie a balím. Prídem o hodinku neskôr.“

„A…?“

„A budem s tebou a detičkami až do večerníčka, potom ich uložíme spinkať a…“ urobil veľavravnú pauzu.

„A nič,“ doplnila pohotovo skúsená manželka. „Ako vždy zazvoní telefón a zase ťa neuvidím tri dni.“

„V pondelok som mal tiež dosah a nikto nevolal, boli sme spolu celú noc a bolo to fajn. Už si zabudla?“

„Nezabudla, ale to bol skoro zázrak.“

„No tak, nebuď ku mne zlá, robím, čo môžem.“

„Vidím, berieš výjazdy jeden za druhým ako na bežiacom páse a rodina ti je ukradnutá!“

„To bolo kruté.“

„Kruto pravdivé.“

„Nefér! Podpásovka! Rodina mi nikdy nebola ukradnutá, to dobre vieš!“ Krauz zvýšil hlas, výčitka sa ho dotkla.

„Viem,“ pripustila neochotne. Dobre vedela, že nemá pravdu, ale chcela ho trochu vytrápiť.

„Sylvinka…“

„Tu som.“

„Srdiečko…“ škemral prehnane medovým hláskom.

„Počúvam.“ Jej hlas sa nezmenil, sekala slabiky ako dávky z guľometu.

„Dopíšem a utekám. Je streda, dnes treba…“ zase urobil pauzu, či sa chytí.

„Som zvedavá, pohni,“ chytila sa. „Ahoj.“

„Milujem ťa! Pá!“

Detektív položil, usmial sa na telefón, poplieskal sa po stehnách, vrátil sa k písaciemu stroju. Začítal sa do prvých riadkov hlásenia, aby naskočil do deja. Zase sa podvedome usmial, neveriaco pokrútil hlavou, že musí písať také hlúposti.

S Chosém v pondelok vyfasovali prípad brutálnej vraždy, v utorok vykonali šetrenie, prípad vyriešili, a dnes, v stredu, mal v pláne napísať podrobné hlásenie a prípad uzavrieť. Lenže človek mieni a šéf oddelenia mení – Krauz sa od rána nezastavil, takže k písaniu sa dostal až tesne pred fajrontom. Chosé sa ponúkol, že ostane s ním a pomôže mu.

„Kašli na to, parťák,“ nesúhlasil Krauz, „načo by sme si kazili poobedie obaja, keď to zvládnem sám. Aj tak som vyfasoval neplánovaný výjazd, jedno, či sedím tu alebo doma. Chosé, choď domov, ja to zvládnem.“

„Sylvia bude frflať.“

„Bude, ale zavolám jej, aby sa nestrachovala.“

„Aj tak bude frflať.“

„Viem.“

„Ozaj, ten prúser s Alicou…“

„Daj pokoj s Alicou!“ Krauzovi zaihrali svaly na sánkach.

„Dobre, dobre, neskáč, len som chcel vedieť…“

„Vzala ma na milosť, všetko je odpustené, rozvod nehrozí.“

„To som chcel počuť. Tak čau, drž sa. A na revanš – nabudúce ťahám ja.“

Krauz ho poslal preč, konečne v kancelárii osamel, mohol pracovať. Uprostred tvorivej činnosti si spomenul na manželku, zavolal jej, všetko jej vysvetlil, konečne sa mohol sústrediť a dopísať hlásenie. Čítal prvú polovicu, striedavo sa usmieval a krútil hlavou – niečo podobné detektív zažije tak raz za desať rokov.

 














 

Chalani sa schádzali v kancelárii, víkend prežil každý po svojom – výnimočne nerušený, nikto ich nevolal do roboty.

„Oto…“ ozval sa Burger spoza novín.

„Počúvam, Edko.“

„Včera si mal výjazd.“

„Nedeľný výjazd, Edko, mimoriadne príjemná záležitosť.“

„A čo?“

„Nič.“

„Ani ťuk?“

„Ani náznak. A poviem vám pravdu, chlapci moji, aj som s tým tak trochu rátal.“

„Ako to?“

„Vykašlal som sa na nervózne pobehovanie po byte a jalové prepínanie televízora. Nechcelo sa mi ohrýzať si nechty, kedy už niekto zavolá a pošle ma na miesto činu – vyrazili sme s polovičkou na výlet. Dosah-nedosah, vypadli sme z bytu.“

„Frajer!“ komentoval jeho odvahu Kuky.

„Aký frajer?“ nedal sa Hanzel. „Načo fasujeme toto?“ ukázal na čiernu škatuľku na stole. „Chosé…“

„No?“

„Ako si hovoril, že sa to volá? Stále si to neviem zapamätať.“

„Zvolávač, pejdžer, neviem, ako sa to píše.“

„Presne, to je ono,“ súhlasne prikývol Hanzel. „Načo ho po novom fasujeme do výjazdu, aby sme nervózne čakali doma na zavolanie? A keď nie je žiadny prípad, aby sme celú nedeľu iba podaromnici premrhali? Nie, slúži na to, aby ma v prípade potreby našiel operačný hocikde v meste. Vyšle signál, krabička zabzučí a ja viem, že mám volať na operačné stredisko, čo sa deje. Išli sme s manželkou na výlet, mal som ho celý čas pri sebe, nezabzučal, nemal som žiadny prípad a celú nedeľu sme si užili. Geniálny vynález!“

„V amerických seriáloch to lekári používali už pred pätnástimi rokmi,“ vzdychol Váňa.

„Aj vo filmoch,“ doplnil ho Kuky.

„Aj v skutočnosti,“ doplnil ich Canis. „To len my sme vždy sto rokov za opicami. Oto, máš recht! Načo vysedávať doma a kaziť si víkend? Súhlasím s tebou, treba si užiť a nosiť techniku so sebou, využívať vedecko-technický pokrok.“

„Presne, ako hovoríš.“ Hanzel bol rád, že mu niekto podržal stranu. „Je máj, lásky čas, všetko vonia, kvietky kvitnú, včielky bzučia…“ rozplýval sa detektív, rozhodil ruky, slastne sa zahľadel von oknom. Vetu nechal nedokončenú, aby si každý predstavil po svojom, ako vidí máj, lásky čas.

„Ozaj, keď sme pri tom máji,“ neodpustil si Burger, „Richard…“

„No?“

„Ty si ako predstavuješ máj, lásky čas? Čo ten tvoj najnovší objav?“

„Kur…“ Krauz zaťal zuby, koniec nadávky prehltol. „Ja nič, chcel som sa iba spýtať, čo doma. Ako?“

„Musíš rýpať aj ty?“

„Musím, lebo si debil! Takto debilne sa dať nachytať!“

„Všetko v poriadku,“ neochotne syčal Krauz.

„A čo ťa to stálo tentoraz? Zlatá retiazka? Alebo prsteň?“

„Edo…“

„Len sa priznaj!“

„Prsteň,“ zašepkal Krauz, ale počuli to všetci.

„To je tak, keď si niekto myslí, že všetky manželky sú slepé, hluché, sprosté…“ prihrieval si polievočku najmenší z kancelárie.

„Kuky!“ Krauz vybuchol. „Môžem ťa… Môžem vás všetkých poprosiť, aby ste si našli nejaký iný objekt na vyrývanie?“

Radšej dali pokoj, kolega mal zjavne nervy v kýbli.

Krauz mal naozaj nervy v kýbli, a akoby toho nebolo dosť, začiatok týždňa mu pokazil aj šéf. Alexander Mayor skončil ranné rozdelenie do práce, všetkých prepustil, odrazu si na niečo spomenul, zdvihol ruku, aby upútal pozornosť.

„Rišo! Richard! Krauz!“

Detektív sa vrátil z chodby, do dverí strčil iba hlavu.

„Tu som.“

„Zavolaj aj Chosého, niečo pre vás mám.“

Perfektný začiatok týždňa! Keď šéf niečo má, určite to nebudú odmeny, to by nevolal iba ich dvoch. Asi to bude bolieť. Nemýlili sa.

„Sadnite si, prečítajte si toto.“ Šéf oddelenia vrážd im podal list a spinkou pripnutú otvorenú obálku.

Krauz začal ako skúsený detektív, najprv sa sústredil na obálku. Normálna biela kancelárska obálka, aké dostať v každom papiernictve. Šéf mu ju podal holými rukami, takže aj on ju vzal len tak – odtlačky prstov v tomto prípade asi nebudú hrať rolu. Adresa napísaná na stroji, autor nemal o štruktúre polície ani šajnu, ale vynašiel sa – pod zvýraznené Polícia dopísal iba Oddelenie vrážd, a bolo. Zrejme si dielo po sebe prečítal a nepáčilo sa mu, lebo úplne dolu pripísal aj mesto, s ulicou si ťažkú hlavu nerobil, tú nechal na poštárku. Poštárka bola na podobné úlety zvyknutá, obálku doručila presne tam, kam patrí. Teraz bola v Krauzových rukách, hoci o tom, či patrí práve sem, by mohol polemizovať.

Obálku podal parťákovi, kým ju Chosé skúmal, začítal sa. Skončil, bezradne zamával listom, obočie mu vyskočilo do pol čela.

„To nemyslíš vážne, šéfe! Riaditeľka zoologickej záhrady sa dopustila vraždy?“ hlesol Krauz.

„Beštiálnej vraždy,“ doplnil pohotovo Mayor. „Chlapci, ak to spravila tak, ako sa píše v liste, ide o mimoriadne premyslenú, beštiálnu vraždu.“

Chosé ničomu nerozumel, nahol sa, kolegovi vytrhol list z ruky, začítal sa aj on.

„To nemyslíte vážne,“ zašomral, pre istotu si strednú časť prečítal ešte raz. „To je hádam fór, nie?“

„Chosé, takéto fóriky nám občas chodia, uznávam, ale anonymne, lenže tento je podpísaný, aj s celou adresou autora.“

Prikývli, podpis si všimli obaja – podpis pod udaním vylučoval akékoľvek žarty. Ani tón listu nebol žartovný.

„Tak neviem…“ Krauz pochybovačné krútil hlavou, „fakt neviem. Vražda tigrom – to asi v histórii kriminalistiky ešte nebolo.“

„Všetko býva raz prvýkrát, tak prečo nie vražda tigrom?“ nedal sa šéf.

„Pani inžinierka…“ Krauz si nezapamätal meno, musel sa pozrieť do listu, „inžinierka Kamenická zavraždila ošetrovateľa z pavilónu opíc tak, že ho podhodila tigrovi Cézarovi a ten ho zožral,“ čítal Krauz. „Ak je to pravda…“ nedokončil, lebo sám nevedel, čo sa stane, ak je to pravda.

„Autor listu opisuje situáciu tak verne a detailne, že asi bol toho očitým svedkom,“ namietal šéf. „Okrem toho všimnite si pasáž o krvných stopách. Veľmi správne upozorňuje na fakt, že krv na podlahe vo výbehu tigra Cézara nebola nikomu nápadná, pretože ho bežne kŕmia surovým mäsom. To by nasvedčovalo, že podobný spôsob vraždy by použil iba človek, ktorý sa v kŕmení tigrov vyzná, a riaditeľka zoologickej záhrady by sa mala vyznať, nie?“

Prikývli. Riaditeľka by mala o svojej záhrade vedieť aj takéto detaily.

„A tá časť o montérkach je tiež zaujímavá.“

Aj oni postrehli, že po ošetrovateľovi z pavilónu opíc ostala len modrá montérková blúza, ale ani táto stopa nebola nikomu nápadná, lebo tiger Cézar sa bežne hral s kadejakými handrami, najradšej tak, že ich šklbal na márne kúsky.

„Chlapci, nech je, ako chce, nie je to anonym, nemôžeme to šmariť do koša, musíme sa s tým nejako vyrovnať. Choďte za ním alebo za ňou, choďte…“ Mayor si narýchlo nevedel spomenúť, kam by ich ešte poslal, „choďte, kam chcete, len, prosím vás, opatrne, takticky, potichučky. Viete, je to riaditeľka, nie je to hocijaká baba z ulice, tak opatrne, aby ste nevyrobili nejaký prúser.“

Z vďaky za posledné užitočné rady šéfovi zase prikývli a vypadli aj s listom.

„Choďte za ním, choďte za ňou, choďte…“ frfotal Chosé po chodbe. „Dobre, že nás neposlal aj do kelu, múdry Šaňo, najmúdrejší.“

V kancelárii ich privítali spýtavé pohľady. Krauz sa nezdržoval vysvetľovaním, iba dal kolovať list.

„Niekomu tu drbe?“ pohotovo reagoval Kuky.

„To má byť fór?“ pridal sa Váňa.

„Tak toto som ešte nežral,“ súhlasil Hanzel.

Najlepší bol Canis. Našpúlil pery, zamyslel sa, až potom sa prejavil: „Idem s vami, chcem vidieť, ako budete zatýkať podozrivého Cézara.“

„Pán Cézar nie je podozrivý, podozrivá je pani riaditeľka,“ bránil sa Chosé. „Nemôžeš niekoho zatknúť len preto, lebo je hladný, tie časy sú dávno preč, aj s Čenkovej deťmi.“

Krauz sa do špičkovania nezapojil, sedel, vraštil čelo, premýšľal.

„Čo som komu urobil…“ zastonal.

„Som s tebou,“ nezaprel sa Chosé.

„To nám tak pomôže.“

„Nezúfaj, Riško, vyriešime to jednoduchým ťahom,“ zastrájal sa Chosé. „Zavolám technikom, zabehneme do zoologickej záhrady, zaistíme stopy z klietky, vyhodnotíme ich…“

Krauz ani nečakal na posledné body plánu.

„Chosé, prosím ťa, netrep! Pochybujem, že nájdeš technika, ktorý by bol ochotný odobrať odtlačky prstov práve tigrovi. Tigrici v bikinách so štvorkami kozami – prosím, ale tigrovi?“

„Tak aspoň stery z podlahy výbehu. Ak tam bude krv…“ nevzdával sa Chosé.

„Je tam krv, veď ho kŕmia surovým mäsom. Čo si to nečítal? Okrem toho výbeh každý deň vystriekajú hadicou, inak by sa návštevníci zbláznili od smradu. Niekedy aj dvakrát za deň, videl som to v televízii. Čo tam chceš zaisťovať?“

„Tak…“ Chosé sa snažil, ale došli mu nápady.

Jediný rozumný postoj zaujal najstarší detektív.

„Ak tam pôjdete vyšetrovať, ak zoberiete technika a celú partiu, vzbudíte pozornosť, narobíte fukoty, a ak sa ukáže, že je to blbosť, budeme vyzerať ako idioti.“

„Edko, a čo myslíš, ako si pripadám teraz?“

„Riško, robím na kriminálke už nejaký ten rôčik, ale takúto koninu som ešte nečítal.“

„Konina o tigrovi, fakt prípad pre zoologickú záhradu,“ vzdychol si Krauz. „Edo, ani ten podpis nezmení tvoj názor?“

„Čudné, že sa nájde niekto, kto sa pod to podpíše, ale aj tak opatrne, chlapci.“

„To nám poradil aj Šaňo, vraj ide o pani riaditeľku, a nie o nejakú ochechuľu.“

„Tak vidíte.“

„Na druhej strane…“ Krauz prižmúril oči. „Viete si predstaviť tie titulky, keby to bola pravda? Už ich vidím v jasných farbách, rovno na titulnej strane: Beštiálna vrahyňa zo zoologickej záhrady. Tiger Cézar ako vražedná zbraň. Monštrum vraždilo v zoologickej záhrade, Chosé potvrdil svoje postavenie geniálneho detektíva…“

„A hneď pod tým: Richardovi Krauzovi zase švitorí,“ doplnil pohotovo Chosé.

Burger sa ani teraz nezapojil do špičkovania, bral vec najvážnejšie z prítomných.

„Na druhej strane musím uznať, že tón listu vôbec nie je posmievačný, skôr naopak, a detaily, ktoré autor uvádza, nasvedčujú…“ nedokončil, ukázal prstom na Krauza.

„Že bol očitým svedkom.“

„Presne tak!“

„Výborne,“ zajasal Krauz. „Takže prd ste nám pomohli, pomôžeme si sami. Chosé, vieš, čo hovorieval môj dedo? Keď sa niečoho bojíš, choď a siahni si na to – prestaneš sa báť. Ergo, nebudeme chodiť okolo horúcej kaše, udrieme priamo na bradu tvrdým hákom. Kde je zoznam?“

Kuky mu podal telefónny zoznam, Krauz nalistoval zoologickú záhradu, podčiarkol si číslo rovno do kancelárie pani riaditeľky. Milý ženský hlások mu oznámil, že ona nie je pani riaditeľka, iba veterinárka, pani riaditeľka je služobne v Bojniciach, ale zajtra ráno už bude vo svojej kancelárii. Krauz sa slušne poďakoval za informácie a požiadal doktorku, aby nechala pani riaditeľke na stole odkaz, že zajtra ráno sa zastavia.

„A od koho?“

„Poručík Krauz, polícia.“

„To… myslíte vážne?“

„Vážne.“

„Nie je to vtip?“

„Určite nie. Verte mi, vtipov mám dnes plné zuby.“

„Ehm…“ hlas na druhom konci zvážnel. „Stalo sa niečo, čo by sme mali vedieť?“

„Nie, nemusíte sa báť, ide len o vysvetlenie jednej dopravnej nehody. Pani riaditeľka mohla byť svedkom, ale nevieme to určite, tak sa pre istotu zastavíme.“

„Dobre.“

„O ôsmej.“

„Dobre.“

„Býva už pani riaditeľka o ôsmej v práci?“

„O siedmej pravidelne každý deň.“

„Výborne, ďakujem.“

Krauz treskol slúchadlom, navalil sa na operadlo, ruky si založil za hlavu a ani nevedel prečo, odrazu mal pocit, že nadnes má odrobené.

 














 

V utorok ráno o päť minút osem zastali pred okienkom kasy. Tučná pani si ich podozrievavo premerala.

„Dva dospelé?“ Pripravila si balíček lístkov.

„Dobrý deň, pani. My sme z takejto firmy a ideme služobne.“

Odrazu civela na dva služobné preukazy polície.

„Aha,“ pochopila, odložila lístky. „A decká máte kde?“

„Nie, vy ste ma nepochopili, pani zlatá, naozaj ideme služobne – ideme za pani riaditeľkou.“

„Určite.“

„Vážne. Máte tu v búdke vnútorný telefón?“

„Samozrejme.“

„No tak jej zavolajte a preverte si nás, sme ohlásení.“

Nápad sa jej zapáčil, okamžite sa chopila slúchadla. Počuli iba niečo o polícii, počuli číslovku dvaja, potom len prikyvovala, napokon slušne pozdravila a položila. Prekvapene si ich premerala, napokon ich uzemnila zaujímavým postrehom.

„Nebudete mi veriť, ale fakt ste ohlásení.“

Uverili, slušne poďakovali, vybrali sa k administratívnej budove na opačnom konci zoologickej záhrady. Pani riaditeľka ich čakala pred budovou. Až keď prišli bližšie, pochopili, že ich nečaká – dávala inštruktáž dvom chlapíkom s vidlami a vozíkom s obrovskou kopou sena. Z diaľky ich nebolo vidieť, seno ich zamaskovalo.

„Tak už choďte a nezabudnite, Táni len polovičnú dávku. Vy ste tí dvaja páni z polície? Vitajte, dobrý deň. Táňa je ťava…“

Krauz chvíľu nevedel, či hovorí o sekretárke alebo o inej podriadenej, ale prečo by žrala seno – a ešte k tomu iba polovičnú dávku?

„Dvojhrbá, ťava dvojhrbá. Má hnačku, zase niečo požrala. S Táňou sú večne problémy. Tak poďte ďalej, povediem vás.“

Podali si ruky, viedla ich dlhou chodbou do kancelárie, nezaujímali ju mená ani preukazy.

„Sadnite si, nech sa páči, hoci aj sem, do rohu.“

Sadli si na diván pre návštevy.

„Ponúknem vám…“

„Nie, ďakujeme, pre nás je to ešte skoro.“

„Nemyslela som to tak…“

„Aj tak ďakujeme.“

„Vierka mi spomínala nejakú dopravnú nehodu,“ snažila sa ich postrčiť pani riaditeľka.

Krauz prikývol, bol pripravený. Dohodli sa, že on bude vyšetrovať, Chosé pozorovať. Bolo čo pozorovať – pani riaditeľka doplnila rifle obopínajúce dokonalú postavu pánskou károvanou flanelovou košeľou s vysúkanými rukávmi. Akože iba náhodou sa jej rozopol horný gombík, ktorý cudné dámy nechávajú zapnutý. Hriešnica riaditeľka na cudnosť kašlala, detektívom zdvihla tlak – nahla sa ponad stôl po cigaretu.

Chosé mal niekedy ozaj rád svoju prácu, rád pozoroval – pohotovo jej pripálil.

„Dnes mám v pláne prácu v teréne, prepáčte môj zovňajšok,“ vyfúkla dym, čakala, kto začne.

„Niet čo prepáčiť,“ lebedil si Chosé.

Krauz ho zabil pohľadom, Chosé pokrčil plecami – dobre, už som ticho, budem iba pozorovať.

„Tá dopravná nehoda bola len legenda pre pani veterinárku,“ vysvetľoval Krauz. „Nechceli sme šíriť zákulisné reči.“

„Hneď som si myslela,“ prikývla pani riaditeľka, potiahla si, vyfúkla na detektíva. „Žiadnu dopravnú nehodu som nezažila ani nevidela.“

„Ehm, prepáčte, ale môžeme aj my?“ Krauz ukázal bradou na cigarety na konferenčnom stolíku.

„Prepáčte, som ja ale… Nech sa páči.“ Riaditeľka naznačila, že cigarety sú tu aj pre nich.

„Ďakujeme, máme vlastné.“

Fajčili, odklepávali, premeriavali sa, zvažovali taktiku. Krauz chcel udrieť priamo na bradu tvrdým hákom, ako sa vopred rozhodol, len nevedel, či tým hneď v úvode neprezradí podozrivej riaditeľke priveľa informácií. Musel sa rozhodnúť.

„Pani inžinierka… Ehm, alebo radšej – pani riaditeľka?“

„To je naozaj jedno.“

„Dobre, takže pani riaditeľka. Položím vám niekoľko otázok, možno sa vám budú zdať čudné, pripúšťam, ale vydržte, na záver vám všetko vysvetlím.“

„Počúvam vás.“

„Pani riaditeľka, robí tu pán Malík?“

„Robí.“

„Robí ošetrovateľa v pavilóne opíc?“

„Robí.“

„Robí – alebo robil?“

„Robí.“

„Môžeme s ním hovoriť?“

„Nie, teraz tu nie je.“

„Aha!“ vyhŕkol Chosé.

Riaditeľka nechápavo preniesla pozornosť na druhého detektíva, tiež sympatického.

„Prečo – aha?“

„Nič, nič,“ Chosé zahováral unáhlenú reakciu.

„Práve dnes tu nie je?“ pokračoval Krauz, akoby si nič nevšimol.

„Nie práve dnes, nebol tu celý minulý týždeň.“

To vysvetlenie Krauza znepokojilo, v pamäti si vybavil dátum v pravom hornom rohu listu a dátum na poštovej pečiatke – čas vraždy sa prekrýval so zatiaľ nevysvetlenou absenciou zavraždeného ošetrovateľa.

„Pracuje tu aj… Ehm, prepáčte, zle som začal. Chcel som sa spýtať, či máte v zoologickej záhrade nejakého tigra menom Cézar.“

„Máme, je to mimoriadne zdatný exemplár tigra ussurijského, pýcha našej zoologickej záhrady.“

„Máte.“

„Máme.“

„A čo pán Malík? Chodí občas pohladkať tigríka?“

„Prosím? Pohladkať?“ Riaditeľka neskrývala prekvapenie. „Ani jeho ošetrovatelia ho nehladkajú. Videli ste už niekedy živého tigra? Nie takého v televízii, ozajstného. Kto by si ho trúfal pohladkať?“

„V cirkuse im cvičitelia dávajú do papule aj hlavu,“ namietal Krauz.

„Len tým, ktorých vychovajú od narodenia, od mačičky. Zvieratá v zoologickej záhrade sú polodivé, niektoré divé – neradím strkať im do papule čokoľvek vrátane hlavy.“

„Ale mal k nemu prístup.“

„Mal.“

„A aj ho chodil… ako by som to… navštevovať?“

„Zvonka výbehu, ako každý. Dnu môžu ísť iba jeho ošetrovatelia, aj to iba za zvýšených bezpečnostných opatrení – tiger musí byť zahnaný dovnútra, dvere dvojnásobne zaistené, až potom môžu vstúpiť a vykonať opravy alebo čistenie.“

„Takže iba jeho ošetrovatelia.“

„Iba.“

„Ale v rámci kolegiality…“

„Nie, určite nie. Jednak to majú prísne zakázané, jednak by si to nikto z nich nevzal na zodpovednosť. Vo vlastnom záujme nie, určite by ste ich neukecali.“

„Dobre, takže žiadne nepovolené návštevy vo výbehu tigrov.“

„Určite nie.“

„Vrátime sa k Malíkovi. Kde je teraz, keď nie je na pracovisku vyše týždňa?“

„V Bojniciach.“

„V Bojniciach? Aj vy ste boli včera v Bojniciach,“ Krauz podozrievavo naklonil hlavu, Chosé pochopil, že prihára, sústredil sa.

„Bola som.“

„Prečo?“

„Zomrel Félix.“

Toto vysvetlenie pohlo aj druhým detektívom – akosi priveľa mŕtvol na jednu zoologickú záhradu.

„Asi by som mala od začiatku…“ váhala pani riaditeľka, lebo detektívi len bezradne zazerali.

„To by bolo najlepšie.“

„V pavilóne opíc máme raritku, párik kosmáčov striebristých.“

„Mico geoffroyi?“ pohotovo zareagoval Krauz.

„Nie, Mico argentatus.“

„Aha, áno, argentatus!“ spomenul si Krauz.

„Druhové pomenovanie geoffroyi patrí k rodovému menu Callithrix. Celé meno Callithrix geoffroyi, ale to je kosmáč bieločelý, od kosmáča striebristého sa odlišuje tým, že biele chlpy má iba v tvári, občas siahajú na hruď, no kosmáč striebristý je celý biely, alebo strieborný, ak použijete trochu fantázie.“

„Aha, jasné,“ súhlasil detektív.

„Vy sa v tom vyznáte?“ Pani riaditeľka uznanlivo pokývala hlavou.

„Iba zbežne, som skôr na rybičky a teráriové zvieratá, ale trénujem si pamäť, snažím sa zapamätať si všetky latinské názvy, s ktorými sa stretnem.“

„Veľmi užitočný koníček, dobrý tréning pamäti,“ pochválila ho pani riaditeľka.

Dofajčila, keď chcela zahasiť cigaretu, zase sa musela nahnúť nad stolík. Chosé čakal len na to, ešte sa aj posunul na diváne, aby mal lepší výhľad. Všimla si to, usmiala sa, no gombík nechala tak.

„Samec sa volá… presnejšie, volal sa Félix,“ nenútene pokračovala. „Zuzka ostala sama, ale naskytla sa nám príležitosť, prišla záchrana – v Bojniciach majú dva samce, tak sme Zuzku previezli k nim. Je tam už celý týždeň. Pán Malík sa ponúkol, že celý akt krytia postráži, a ostal s ňou. Býva u rodičov v Prievidzi, takže spojil príjemné s užitočným. Včera som bola na kontrole, vyzerá to nádejne – koncom týždňa by sme nový párik previezli k nám.“

Detektívi si vymenili rýchly pohľad, nie dosť rýchly, aby ušiel riaditeľkinej pozornosti.

„Povedala som niečo zle? Táto verzia vám nepasuje do pôvodného zámeru?“

„Verzia?“

„Čítam detektívky, snažím sa uzavrieť prípad už v polovici knihy. To je zase môj duševný tréning.“

„Aha, jasné. No…“ Krauz zaváhal, ako nadviazať. „Verzia, hovoríte. Ak čítate detektívky poctivo, musíte vedieť, že každú verziu treba dokázať, podporiť faktami.“

Nič nepovedala, vstala, sadla si za riaditeľský stôl, telefonovala. Počúvali.

„Áno, policajti… Dvaja… Neviem, prečo práve teba… Dám ti jedného, niečo sa ťa spýta… To teraz nerieš, prevezieme ju asi vo štvrtok, najprv vybav toto…“ vstala, slúchadlo natrčila ku Krauzovi.

Aj on pohotovo vstal, vzal slúchadlo, predstavil sa. V pláne mal iba pár kontrolných otázok, bez vysvetľovania.

„Celé meno?“

„Andrej Malík.“

„Narodený?“

„Desiateho júna pätdesiatosem.“

„Rodné číslo za lomítkom?“

„Šesť, päť, šesť, tri.“

„Trvalé bytom?“

„Na pažiti šestnásť.“

„Manželka?“

„Otília Malíková.“

„Rodená?“

„Krásnohorská.“

Krauz vystreľoval otázky, odpovede kontroloval na lustračnom lístku. Chosé trval na tom, že zavraždeného musia mať pred prvým výsluchom riaditeľky podrobne vylustrovaného, aby nedošlo k omylu. Teraz sa jeho prezieravosť vyplatila.

„Ďakujem, to je všetko, pán Malík. Zjavne došlo k nejakému omylu, prepáčte. Vysvetlenie vám poskytne pani riaditeľka po návrate. Dovidenia.“

Detektív sa vrátil na diván.

„Ale najskôr sa ho musím dozvedieť,“ namietla pani riaditeľka.

„To vysvetlenie?“

„Presne tak.“

„Máte pravdu. Viete čo, pani riaditeľka, namiesto siahodlhého vysvetľovania vám dám prečítať jeden list. To bude asi najlepšie a najstručnejšie vysvetlenie. Nech sa páči.“

Začítala sa, neveriaco krútila hlavou, prišla až na koniec, pohľad jej padol na podpis dolu v rohu.

„Pán Aladár Frešo!“ zaujúkala. „Aladár! Prečo ste to nepovedali hneď?!“ Až ju nadvihovalo v kresle. „No, a tým je vysvetlené všetko!“

„Počkajte, vy ho poznáte?“

„Že či! Starý známy!“ Musela si zapáliť ešte jednu, tak ju nadchlo odhalenie identity autora listu. Na veľkú radosť pozorovateľa Chosého sa musela zase nahnúť nad stolík.

„Takže pozície sa na chvíľu vymenia, teraz by ste mali niečo vysvetliť vy nám.“

„S radosťou, pán… pán… prepáčte…“

„Krauz.“

„Pán Krauz. Pán Aladár je náš starý známy, prvýkrát som sa s ním stretla tu, v tejto kancelárii. Vpadol sem, z kufríka vybral hrubý spis v tvrdých doskách. V skutočnosti to nebol spis, boli to vstupenky do zoologickej záhrady nalepené na kancelárskom papieri. Bolo ich more – a na tomto fakte postavil svoju požiadavku…“

„Kedy to bolo?“

„Čo si pamätám, asi pred tromi rokmi, ešte za starých čias.“

„Akú požiadavku?“

„Že chce zľavu.“

„Prosím?“

„Aj ja som tak reagovala. Chcel zľavu, vraj k nám chodí takmer každý deň, čo môže doložiť nalepenými vstupenkami, a už ho nebaví toľko platiť, tak chce zľavu. Vysvetlila som mu, že také zľavnené lístky nemáme. Preňho to nebola odpoveď, chcel permanentku. Ani v tom som mu nemohla vyhovieť. Otvorene mi povedal, že sa bude sťažovať, a odišiel, čím som celý problém považovala za vybavený. No on sa naozaj sťažoval, aj na národnom výbore, aj na veterinárnej správe, aj okresnému hygienikovi aj na magistráte, aj čertovi-diablovi a nebudete mi veriť, každú sťažnosť poctivo podpísal dolu v rohu.“

„Žiadne anonymy?“

„Ani jeden. Kontroly si tu podávali kľučku, všetci uznali, že pravidlá predaja vstupeniek sú raz dané a nemenné, iné nedostatky nenašli, fungovali sme ďalej. Prišiel znova…“

„Pán Aladár?“

„Áno, prišiel znova, chcel si kúpiť opicu. Veľmi slušne som mu vysvetlila, prečo to nepôjde. Okrem iného som zdôraznila všetky úskalia chovu opíc v domácom prostredí – nepomohlo, nasledovala ďalšia séria sťažností. Kontroly už nechodili, každému stačilo zatelefonovať. Iba sa spýtali, či je to zase Aladár Frešo, a sťažnosti boh vyriešené od stola. Potom prišiel s nápadom, že chce kúpiť orla, cirkus so sťažnosťami sa zopakoval. Ešte s niečím prišiel, už sa ani nepamätám…

Jáj! Chcel hrošíka libérijského, lebo veľkého afrického by vraj nezvládol. Mám u vás kamaráta, zavolala som mu, poprosila som ho o pomoc. Jeho zistenie ma neprekvapilo, podľa očakávania pána Aladára miestni policajti veľmi dobre poznali – na zozname notorických sťažovateľov bol u nich zapísaný na prvom mieste. Ten kamarát zistil aj viac, obvodná lekárka mu nemohla alebo nechcela prezradiť podrobnosti, no zistil aspoň toľko, že pán Aladár bol ambulantne liečený na psychiatrii, lenže zdravotné záznamy sa zverejňovať nemôžu. Policajti sa s ním nechceli ťahať za prsty, a tak pán Aladár vypisoval a podpisoval o dušu spasenú, a ako sledujem, vypisuje dodnes.“

„On má niečo nevybavené s pánom Malíkom?“

„So mnou, nie s ním. Pán Aladár sa tu zrejme zase obšmietal, niekoľko dní nevidel pána Malíka, čo sa mu zdalo čudné, potom zbadal v Cézarovej klietke roztrhanú montérkovú blúzu, v tej svojej chorej kotrbe si to skombinoval po svojom a výsledok zaslal vám. Vy ste…“

„Krauz, už som vám povedal, Kra…“

„Myslela som oddelenie. Z akého ste oddelenia?“

„Oddelenie vrážd.“

„No prosím, mohla som si myslieť! Podozrenie z vraždy kolegu Malíka by predsa neposielal na dopravu, až taký sprostý nie je. Takže, páni detektívi, prípad brutálnej vraždy ošetrovateľa opíc je vyriešený, ale, poviem vám pravdu, ako námet na detektívku celkom dobré. Keby som sa chcela zbaviť manžela a hodila by som ho Cézarovi, nikdy by ste na to neprišli.“

Nápad sa jej zapáčil, zamyslela sa.

„Musím si to zapamätať…“ zašomrala.

„Neskoro, mali ste na to prísť sama, teraz, keď o tom vieme, odhalíme vás raz-dva,“ zastrájal sa Krauz.

„No, nejako by sme sa už dohodli…“ lišiacky zagánila na Chosého, aj nenápadne žmurkla.

Chosé nezaváhal ani na okamih, okamžite prikývol. Krauzovi bolo jasné, že tí dvaja by sa určite dohodli, stačili by rozopnuté ešte dva-tri gombíky a jeden zips a dohoda by bola spečatená.

Ospravedlnili sa, rozlúčili sa.

„Idem s vami, už ma čakajú moje ťavy.“

Počkali, kým zamkla kanceláriu.

„Poďte sa pozrieť. Kedy ste boli naposledy v zoologickej záhrade?“

„Ja minulý rok s deckami,“ priznal sa Krauz.

Chosé by musel klamať, možno na zédeeške s celou triedou.

„Tak poďte.“

„Ale neplatili sme.“

„No, tie dva lístky našu zoologickú záhradu z biedy nevytrhnú.“

 














 

Krauz dopísal hlásenie, pohodlne sa oprel, ponaprával si krk. Obzrel sa – hodiny nad dverami ukazovali pol piatej. Ani nebude tak veľmi meškať, Sylvia sa poteší a večer možno aj on.

Zavolal na operačné stredisko, dozvedel sa, že nič nové, vrahovia majú dnes voľno alebo čakajú na závoj noci, vtedy sa im pracuje najlepšie.

„Nedráždi ma, lebo…“ vyhrážal sa Krauz.

„Ja nič, Riško, vieš dobre, že ti prajem bezbolestný výjazd až do zajtra rána.“

„To som chcel počuť. Takže, chlapci, idem, o hodinku som doma, volať len v akútnych prípadoch!“

„Jasné!“

Keď odkladal hlásenie, neubránil sa úsmevu, spomenul si na koniec návštevy v zoologickej záhrade – pani riaditeľka ich previedla pavilónom vtákov, pavilónom opíc, okolo medveďov. Na konci chodníka zastala.

„Ja idem hore,“ ukázala, ktorým smerom sa vyberie. „Východ máte tam,“ zase hodila rukou, „alebo sa môžete ešte prejsť, ako chcete.“

Ruky si už podali, rozlúčila sa úsmevom, vykročila. Chosé ju po pár krokoch dobehol.

„Ehm, prepáčte, ešte som sa chcel niečo spýtať. Ja teda neviem tak perfektne po latinsky ako môj kolega, zato vyznávam latinskoamerickú kávu, najradšej mám brazílsku a viem, kde ju pripravujú naozaj bravúrne. Čo keby som vás pozval na šáločku, povedzme dnes večer?“

Čakala to, zase sa usmiala, pred detektíva otrčila zovretú päsť. Chvíľu nevedel, či dostane päsťovku do brady alebo ju má pobozkať, no vysvetlenie nedalo na seba dlho čakať.

„Obrúčku, máte si všimnúť obrúčku.“

Všimol si, bola na svojom mieste.

„To s manželom a tigrom bol vtip, inak som šťastne vydatá, dve deti, takže, pán detektív, nebudeme si komplikovať život. Čo poviete?“

„škoda,“ povedal detektív, „lebo ste mimoriadne atraktívna žena.“

„Ani tento kompliment vám nepomôže, radšej dovidenia.“

„Definitívne?“

„Definitívne.“

Chosé sa vrátil k parťákovi.

„Môžem hádať?“ vyškieral sa Krauz.

„Môžeš ma, vieš čo…“

„Tak som uhádol. Ideme, alebo chceš ešte vidieť pavilón somárov?“

„Ideme, stačia mi tí v robote.“

„Alebo zrkadlo…“

Krauz sa pri spomienke na koniec návštevy škodoradostne uškrnul.

„Chosé, Chosé, prasa jedno!“

Poupratoval, zamkol skriňu, pri dverách sa ešte obzrel, či je všetko v poriadku. Odchádzal posledný, mal zodpovednosť.

„Beštiálna vražda ošetrovateľa opíc tigrom,“ zašomral s rukou na kľučke, neveriaco pokrútil hlavou. „Nezmysel vyriešený za dva dni. Taká blbosť!“

Cítil sa nedocenený, ponížený, zosmiešnený, podcenený – práve jemu musí šéf prideliť taký banálny prípad!

Odrazu zvážnel, premkol ho nepríjemný pocit, akoby sa vysmieval šťastene. Mal by byť rád, že sa mu do cesty priplietla len taká ľahká takmer vražda, veď má dnes výjazd, rúhanie by sa mu mohlo vypomstiť.

Neskoro, nemal to robiť.

 














 

Krauz vystúpil z výťahu, pohľad sa mu stretol so šéfovým – práve vychádzal z ich kancelárie.

„Kde toľko trčíš!?“ pozdravil Mayor, zavrel za sebou, podišiel mu v ústrety – neklamný dôkaz, že je netrpezlivý, neklamný dôkaz, že sa niečo deje.

„Aj tebe dobré… Akože kde? Ešte nie je ani sedem. Kým som spal, zmenili ste pracovný čas?“

„Nič sa nezmenilo, dokonca ani tvoj výjazd.“

„Mal som ho včera, do dnešného rána, teraz už má niekto iný.“

„Blbosť! Výjazdy sa menia o pol ôsmej, a ako si správne uhádol, nie je ani sedem.“

„Hádam mi nechceš povedať, že mám prípad!“

„Máš.“

„To nemyslíš vážne! Teraz ráno? Polhodinu pred koncom?“

„Nie polhodinu, operačný ťa zháňal už o šiestej.“

„Bol som v škôlke s malou, dnes mám službu.“

„A pejdžer?“

„Nodoriti! Na stolíku pri posteli!“ Krauz zdúpnel, plesol sa po čele.

„Génius! Ešteže ich majú na operačnom do zásoby, práve kvôli takým sklerotikom, ako si ty.“

„Cez deň sa zastavím doma, vrátim im ho.“

„Nezastavíš, budeme makať. Edo už dáva dokopy partiu, ty zavolaj na operačné, nech ťa informujú.“

„Dobre, a o čo ide? Čo máme? Na čo sa mám pripraviť?“

„Kurva…“

„Nenadávaj hneď zrána, trafí ťa šľak.“

„…je podrezaná alebo dopichaná.“

„Výborne!“ pochopil Krauz. „Nech žije máj, lásky čas.“

„Nebásni a padaj! Na ranné rozdelenie nemusíte, venujte sa tomuto a hneď ma informujte.“

„Jasné, ako vždy.“

Rozišli sa, každý zamieril do svojej kancelárie. Krauz napochodoval dnu, Burgera s Hanzelom nechal, nech sa nadýchnu, až potom ich zastavil natrčenou dlaňou.

„Všetko viem, už ma odchytil na chodbe.“

„Keď vieš, tak makaj! Kde toľko trčíš? Ozaj, dobré ráno,“ sypal Burger.

„Kde toľko trčíš, kde toľko trčíš…“ šomral Krauz za pochodu. Ani si nevyzliekol bundu, iba odložil aktovku, tak, ako bol, si sadol za stôl, bezradne sa oprel. Je toto možné? Nie je to smola? V autobuse si celou cestou do práce lebedil, ako hladko mu prešla služba, ani jeden telefonát, nijaký prípad, nič, a na záver, keď už bol takmer v bezpečí kancelárie, takáto pohroma! Zavraždená prostitútka – aké príhodné pre láskyplnú májovú atmosféru.

Hlbokým povzdychom sa rozlúčil s vidinou pohodového štvrtkového ničnerobenia, pripravil si notes, ceruzku, siahol na slúchadlo.

„Krauz,“ predstavil sa do telefónu.

„Operačné,“ predstavil sa kolega na druhom konci. „Konečne! Rišo, kde toľko trčíš?“

„Počúvaj…“

„Ty počúvaj! Panónska cesta, zadný úsek bez zástavby, skoro na konci sídliska…“

„Po pravej strane sú len kríky a vysoká tráva,“ skočil mu do reči detektív, aby sa nezdržiavali opisom miesta činu.

„Presne ten úsek mám na mysli. Nejaká prostitútka tam našla ležať kamarátku, podrezanú alebo dorezanú, celkom presne neviem, lebo ani okres tam ešte nedorazil, takže nemám presné informácie. Hliadka tam nechcela dupať, len z diaľky skontrolovali telo, videli krv na hrudi a hlave, radšej sa stiahli.“

„Rozumní chlapci.“

„Máš výjazd…“

„Počkaj, počkaj, je presne…“ Krauz zagánil na hodinky nad dverami.

„Úplne jedno, koľko presne je,“ pre zmenu mu skočil do reči operačný. „Viem, čo chceš povedať…“

„A na tom trvám!“

„Môžeš, ale nič ti to nepomôže.“

„Prečo?“

„Po prvé, striedate sa až o pol ôsmej, takže fakt máš ešte výjazd, a po druhé, preberá ho po tebe kolega z majetkovej kriminality, aj tak by ste mu museli asistovať.“

„Do…“

„šetri s dychom, dnes ťa to neminie, žiadne váľanie šuniek v kancelárii, poctivá práca v teréne.“

„To hovorí ten pravý.“

„Pravý alebo ľavý, spoj sa s vyšetrovateľom…“

„Viem, čo je povinnosťou výjazdovej skupiny.“

„Tak potom čo otravuješ? Dajte sa nejako dokopy, keď tam dorazíte, dajte vedieť niečo bližšie.“

„Keď budem bližšie, dám vedieť niečo bližšie. Ešte niečo?“

„Len jedno…“

„Počúvam.“

„Úprimnú sústrasť, cítim s tebou.“

„Ďakujem, aspoň niekto.“

„A ešte niečo.“

„Dávaš mi to po kvapkách? Nemôžeš to vysypať naraz?“

„Bude pršať, mám tu aktuálnu predpoveď z letiska. O desiatej začne a vydrží do večera. Ale tebe to nevadí, však? Ešte stále si závislák od dažďa?“

„Ale nie, keď mi prší na miesto činu. Potrebujem staň. Viete mi zabezpečiť staň?“

„Vieme, minulý týždeň dorazil do mesta Cirkus Humberto. Už aj im volám, aby sa presunuli na Panónsku.“

„Debil!“

„Tak aspoň slona. Riško, nechceš slona? Roztiahne ti nad mŕtvolou uši a si v suchu.“

Krauz treskol slúchadlom, vybral si pracovný zošit, hneď pod tvrdým obalom našiel rozpis služieb na celý mesiac. Prstom si našiel štvrtok, prečítal si meno vyšetrovateľa a meno kolegu z majetkovej kriminálky, ktorý ho mal ráno striedať. Telefonoval zbytočne, ani jeden nebol na pracovisku – Krauz zbožňoval policajtov, čo chodili do práce o päť minút pol ôsmej a odchádzali o päť minút pol štvrtej. Nechal im odkaz, aby sa pripojili, on ide do roboty, nebude na nich vyčkávať.

S technikmi problém nebol, vždy to niekto zdvihol, hoci aj o polnoci.

„Talajka.“

„Krauz. Servus, Jožko.“

„Servus, Riško! To som rád.“

„Prečo?“

„Že voláš práve ty – neklamný dôkaz, že máš výjazd.“

„Včera som mal výjazd, dnes by som mal mať podľa spravodlivosti voľno.“

„So spravodlivosťou na mňa nechoď, ani tvoj šéf ti to nezožral, inak by si nevolal.“

„Máš pravdu, niet spravodlivosti na tomto svete.“

„Takže sme v tom spolu? To som rád, aspoň to bude dnes odsýpať. Počúvam ťa.“

„Si zbalený?“

„O pätnásť minút.“

„Máš auto?“

„Nie.“

„Budeš mať auto?“

„Nie, jedno je v oprave, druhé ešte neprišlo z nočnej vlamačky.“

„Tak o pätnásť minút dolu pri hlavnom vchode, beriem ťa.“

„Stačíme si?“

„Ako to myslíš?“

„Mám tu mladého, nová posila v zácviku, či ho nezoberiem so sebou. Jednak sa niečomu priučí, jednak nám môže pomôcť.“

„Dobrý nápad, každá ruka dobrá. Ešte niečo, o desiatej bude pršať.“

„Čo si veštec?“

„Máš nejaký staň?“

„Stan? Jedine veľké igelity, akými sa prikrýva nábytok, keď maľuješ byt.“

„Vy nemáte Stany? Také veľké biele, ako majú v amerických filmoch.“

„Moc pozeráš americké seriály, Riško. Priveľa americkej kultúry môže byť nebezpečné na hlavičku. Cítiš sa dobre? Vraj staň…“

„Ďakujem za opýtanie, dobre. Vezmi aspoň igelity. Jožko, máme na ňu necelé tri hodiny, potom sa môžeme ísť, vieš čo.“

„Šmýkať.“

„Presne tak, dnes to bude makačka. O pätnásť minút dolu.“

„Ahoj.“

Krauz položil, do pracovnej diplomatky si zbalil zápisník, skontroloval ceruzky – tri, pre istotu, aj dve perá, zo skrine si vzal kanady na prezutie, keby sa fakt išli šmýkať.

„Chalani, volali ste doktora?“

Obaja starší detektívi pokrútili hlavami.

„Nebudeme čakať na operačné, súri nás čas, zavolajte mu, nech si švihne. Aj vy si švihnite, budem vás potrebovať, o desiatej prší, dovtedy ju musíme zbaliť a previezť na pitevňu.“

„Čo máš sklenú guľu?“ žasol Hanzel.

„Verte mi, cítim to v kostiach.“

Posledné slovo začul aj Váňa – práve dorazil.

„Kto tu hovorí o kostiach?“ zahulákal hneď od dverí. „Ako ste vedeli? Mám dnes údené rebierka!“ veľavravne pobúchal po aktovke. „Tešte sa na raňajky, chlapci.“

„Ty sa teš a ani sa nevybaľuj,“ schladil ho Burger.

Váňa rozhodil ruky, nič nechápal, čakal vysvetlenie.

„No dobre, na toto nemám čas,“ rozhodol Krauz. „Vy si tu kvákajte, koľko chcete, ja utekám po auto a po technika, vy volajte Lengyelovi, potom sa zbaľte a upaľujte za mnou.“

Krauz sa porúčal, zamieril do kancelárie šéfa oddelenia vrážd. Vrazil bez zaklopania, nech vie, aké to je.

„Idem si po auto, ponáhľam sa, musím vyzdvihnúť technika, zase nemajú svoje.“

„V poriadku, vypíš si knihu jázd.“

„Vyšetrovateľ ešte nedorazil do práce,“ referoval Krauz, kým písal, „ani operatívec z majetkovej, nebudem na nich čakať, ponáhľam sa. O desiatej bude pršať.“

Mayor sa odsunul od stola, pozrel von oknom, zagánil na oblohu.

„Čo si čarodejník?“

„Dohodni sa s našimi,“ Krauz ignoroval narážku na svoje nadprirodzené schopnosti, pokračoval v inštruktáži, „nech ich privezú, my s technikom si zatiaľ rozložíme vercajg. Potreboval by som staň.“

„Môžem ti požičať spacák.“

„Nechystám sa tam nocovať, chcem ochrániť miesto činu pred zničením. Koľkokrát sme na poradách s vedením rozoberali nedostatočné vybavenie výjazdových skupín?“

„Stopäťdesiatosemkrát, mám to všetko zapísané v zošite.“

„A koľko stanov nám dodali?“

„Desať. Teda, desať máme sľúbených.“

„Fajn, tak jeden z tých sľúbených by sa dnes hodil. Neviem, čo stihneme za tri hodiny, ale ak nám babenka zmokne a dážď zničí stopy, nenadávajte mi.“

„Nebudem, sľubujem, len už upaľuj, nech sa tvoja veštba nevyplní.“

Krauz sa už nezdržiaval, organizáciu nechal na šéfa a najstaršieho detektíva. Naložil technika, pomocného technika, dva čierne kufre, dve športové brašny a zamieril na kraj najväčšieho sídliska v meste. Uprostred teplého mája by tam najradšej zamieril so Sylviou a s dekou prehodenou cez plece, ale na romantiku nebol čas – niekto sa rozhodol zabíjať.

Vidinu nahého vzrušujúco-omamného ženského tela detektívovi z oddelenia vrážd zastrel krvavý závoj.

 














 

Miesto činu našli ľahko – na krajnici stálo pomaľované auto polície, našťastie maják neblikal; za ním civilné auto. Okolo auta postávalo pár policajtov, dvaja v uniforme. Krauz sa zaradil za civilné auto, vystúpil, s kolegami z okresu si podali ruky.

„Vyhnali len teba?“ spýtal sa vedúceho úseku násilnej kriminality.

„Riaditeľ kriminálky má dovolenku, riaditeľ okresu je chorý, jeho zástupca ešte neprišiel do práce, neviem, kde sa zasekol, tak som si to odskákal len ja,“ priznal sa šéf z okresu.

„Aj tak dobre, aspoň nám do toho nebude nikto kafrať,“ lebedil si Krauz.

Kolegov z okresu poznal z videnia, iba jedného po mene. „Ahoj, Peťo.“

„Čau, Riško.“

„Nudíte sa na okrese?“ zarýpal Krauz.

„Ani nie, práve som skončil nočnú a pozri, kde som namiesto postieľky.“

„Mali ste nočnú a neustrážili ste ju?“

„Boli sme na postriežke na opačnom konci.“

Tým bolo vysvetlené všetko – nočná hliadka na postriežke plní úlohy podľa plánu, nemôže sa prevážať kade-tade po okrese.

„A ty? Prečo si sám?“ zaujímal sa vedúci násilákov.

„Výjazd. Ostatní idú za mnou.“

„Smola.“

„Včera som mal výjazd, ráno som mal končiť.“

„Hovorím – smola.“

„Kašlať na to, aj tak by som tu dnes skončil.“

„Čakáme, alebo chceš začať?“

„Predbežne by ste ma mohli zasvätiť, nech mám prehľad.“

„Igor!“ zavolal vedúci.

Jeden z uniformovaných k nim podišiel, druhý ostal strážiť auto. Krauz predpokladal, že vnútri niekoho majú.

„Prosím?“

„Toto je kolega z oddelenia vrážd, o chvíľu preberú vyšetrovanie. Povedz mu, čo si povedal nám.“

„Aha, jasné, no dobre. Ehm…“ kolega v uniforme si prečistil hrdlo.

„Igor mal nočnú,“ predbehol ho vedúci, aby detektívovi vysvetlil situáciu, „ale hlavne tento úsek cesty je v jeho rajóne, má najlepší prehľad.“

„Výborne,“ pochvaľoval si detektív, zatiaľ sa vyšetrovanie rozbiehalo celkom hladko.

„Oznamovateľka je Ilona Csáková, píše sa cé es, ročník sedemdesiatpäť, v januári mala osemnásť. Kamionistka.“

Poslednej informácii Krauz nerozumel, policajt v uniforme to postrehol.

„Uličná prostitútka z Vrakune, špecializuje sa na kamionistov, ale nepohrdne ani miestnymi zákazníkmi.“

„Počkaj,“ prerušil ho Krauz, „myslel som si, že sa grupujú okolo Slovnaftu.“

„Bejvávalo!“ hodila uniforma rukou. „Dopyt je obrovský, tlak na uliciach rastie, konkurencia je krutá, mladšie babky si hľadajú nové fleky.“

Krauz prikývol, že už zaregistrovali, ako sa rozrastajú nové fleky. Jednou z obľúbených ulíc sa stala Krížna v centre mesta a nikto s tým nič nerobí, lebo je demokracia, človeka už nemožno prenasledovať len tak, za hocičo, za to, že chce pracovať, už vôbec nie.

„Pokračuj.“

„Keď ide na rachotu väčšia partia, rozostúpia sa po celej ulici, od mosta až na kraj sídliska, dodržujú tak dvesto–tristometrové rozostupy. Kývajú na kamionistov, ale občas sa im podarí uloviť aj miestneho. Výber je bohatý, nájdeš tu všetko možné – vysoké, krpaté, čierne, prefarbené, mladé, ešte decká, ženy v strednom veku aj staré rakety. Robia všetko podľa požiadania, ich ponukový list by zabral dve strany kancelárskeho papiera, pravda, každá kolónka za inú cenu. Keď klofnú kamionistu, spravia ho v kamióne. Tam vzadu,“ policajt hodil rukou smerom von z mesta, „je odbočka na odstavné parkovisko. Teda, odstavné parkovisko…“ Igor pochybovačné ohrnul spodnú peru. „Je to len vybetónovaná plocha, ani neviem, načo mala slúžiť, teraz je to iba opustená zarastená betónová plocha, ale kamión sa tam v pohode otočí, takže chodia tam. Po akcii kamionista pokračuje na Rajku a do Maďarska, babenka sa peši vráti na rajón a loví ďalej. Ak klofne miestneho s osobným autom, spraví ho v aute alebo si ho vezme do hniezda. Do bytu nechodia, len naozaj výnimočne, byt je pre nich priveľké riziko. Najradšej pracujú na ulici, tu sa môžu navzájom kontrolovať, chrániť.“

„To vidím, fakt ju ochránili.“

„Občas im to nevyjde,“ pripustil kolega v uniforme, „a dostanú preplesk. Už sme mali aj prípady, že ich vyviezli za mesto, vyzliekli donaha a nechali cupkať naspäť len tak, ako ich Boh stvoril. Riziko povolania – nasratý nespokojný zákazník je nevyspytateľný. Ako hovorím, mali sme tu už všeličo, ale toto?“

„škoda, že túto nevyzliekli a neprepleskli,“ vzdychol si detektív.

„Škoda, je to mladá baba, dievča, mohla ešte žiť.“

„Povedal si, že zákazníka v osobnom aute spraví v aute alebo si ho vezme… kam?“

„Do hniezda. Tam,“ zase hodil rukou, tentoraz do trávy lemujúcej cestu, „kúsok od nás majú v tráve vyšliapaný chodník a v tráve medzi kopčekmi majú vyšliapané…“ zaváhal, „no, také hniezdo, neviem, ako to lepšie nazvať. Aj ony tomu hovoria hniezdo. Majú tam staré sedadlo z kamióna alebo z autobusu, na tom to robia miestnym zákazníkom. Kúsok doľava chodia šťať.“

„No zbohom, to znamená, že všade bude plno prezervatívov, servítky, hajzlák…“ obával sa Krauz, no zbytočne.

„Nie, to nie, hniezdo si udržujú v čistote – útulná pracovná atmosféra.“

„To je dobre, o to menej falošných stôp. Tam ju spravil?“

„Presne tam. Leží pri sedadle na chrbte, nohy spolu, hrudník a krk má celý krvavý…“

„Počkaj, počkaj, zranenia si zistíme sami, radšej mi povedz, čo Ilona?“

„Jasné, vrátime sa k nej. Vydržia celú noc, nadránom okolo piatej-šiestej sa znova pozbierajú dokopy a idú domov, končí sa nočná šichta a strieda ju denná zmena. Ilona asi o štvrtej nadránom chytila kunčafta – kamionistu. Zaviezli sa na odstavné parkovisko, spravila ho, vyinkasovala, o polhodinu bola späť. Ružena tu nebola…“

„Ružena?“

„Zabudol som, zavraždená sa volá Ružena Róžová, ročník sedemdesiatšesť, sedemnásť rokov.“

„Príma, ideálny vek na zomieranie,“ vzdychol Krauz.

„Ružena tu nebola…“

„Počkaj, počkaj, nie tak rýchlo. Takže mohlo byť okolo pol piatej ráno?“

„Mohlo byť asi pol piatej, Ilona už chcela skončiť nočnú, kamionista mal byť nadnes posledný. Vrátila sa na riek, hľadala kamarátku Ruženu, nebola tu. Zdalo sa jej to divné…“

„Keď odchádzala, Ružena tu bola?“

„Veď to som chcel práve povedať, že Ružena tu bola a dohodli sa, že keď Ilona skončí, idú domov.“

„Prečo si to chcel zdôrazniť? Je to dôležité?“

„Je, ony musia ísť domov v presne stanovený čas, lebo sú závisláčky.“

„Narkomanky?“ Krauz chcel vedieť, o čom presne hovoria.

„Narkomanky. Všetky prachy z nočnej minú na drogy, samozrejme, iba to, čo im nechá pasák.“

„Aha,“ pochopil Krauz.

„Všetky sa musia deliť s pasákmi. Ostatné je ich a ide to na fet. Ráno si musia šľahnúť, inak príde absťák. Zdôrazňujem to preto, lebo aj tej našej v aute tikajú hodiny. Vydrží ešte tak hodku-dve, potom sa zosype.“

„Dóriti!“ Krauz myslel na kolegov, čo ju budú vypočúvať do zápisnice. Bude ich musieť na to upozorniť. „Fajn, takže máme asi pol piatej, Ilona hľadá Ruženu. Čo bolo ďalej?“

„Hone to bolo čudné, lebo sa dohodli, že sa počkajú. Ružena nemohla chytiť kamionistu, stretli by sa na odstavnom parkovisku, ale Ilona si bola istá, že keď tam pracovala, bola sama. Ružena mohla chytiť zákazníka z osobného auta, no auto nikde nevidela, a že by s ním išla Ružena domov, to bolo vylúčené. Tie mladé si na akcie v byte zákazníka dávali pozor. Jediná možnosť bola, že Ružena išla do hniezda a zaspala, tak sa vybrala po chodníku za ňou a…“ uniformovaný kolega bezradne rozhodil ruky. „A našla ju.“

„Ďalej! Trochu pridaj.“

„Zažila šok, hodila šabľu.“

„Na ňu?“

„Nie, kúsok vedľa.“

„Výborne, už chýba, len aby sa mi na miesto činu vysral mamut a pobehalo ho stádo zúrivých tchorov. Ideálne miesto činu, len čo je pravda! Čo žrala?“ čertil sa Krauz.

„Kto? Ilona?“

„A kto tam šabloval?“

„Hranolky, videl som hranolky, ale presne som sa jej nepýtal.“

„Dobre, podľa hranoliek chýmus identifikujeme a vylúčime ho zo stôp. Ďalej?“

„Revala, bola dezorientovaná, chvíľu má výpadok, potom si spomína, že kričala na ceste na kamarátku, aby niečo urobila, tá urobila iba to, že zdrhla, a to isté poradila aj Ilone, aby sa do niečoho nezaplietla. Našťastie Ilona neposlúchla, utekala v protismere na pumpu za zákrutou a oni zavolali stopäťdesiatosmičku. Mne sa hláška dostala do vysielačky o nula päť dvadsať. Boli sme kúsok odtiaľto, Honu sme naložili na pumpe a zaviedla nás sem. S previerkou oznámenia sme začali o nula päť tridsať, ale ani som pri mŕtvole nebol, stačil mi pohľad z diaľky. Nechcel som to tam celé podupať.“

„Výborne, konečne jeden policajt, ktorý má zdravý rozum a nepustí pri pohľade na krv do gatí. Som rád, že si si zachoval chladnú hlavu. Ďakujem, Igor, perfektná práca.“

Krauzovi na úvod stačilo, už bol v obraze. Kolegovia z okresu si hlásenie vypočuli aj druhýkrát, trpezlivo čakali, kým Igor zreferuje. Detektív si olizol pery.

„Jožko…“

„Tu som, za tebou,“ ohlásil sa technik.

„Tu si. Rozmýšľam, čo s vercajgom. Igor, ako sme ďaleko od toho chodníka v tráve?“

„Tridsať krokov.“

„Jožko, bližšie autami nemôžeme, musím prezrieť asfalt. Chalani, pomôžte technikom s kuframi,“ Krauz sa obrátil na kolegov z okresu, „ja si zatiaľ obzriem cestu. Nesnažte sa ma predbehnúť. Igor, poď so mnou, drž sa bokom.“

Kolega v uniforme poskočil od radosti, asistovať ozajstnému detektívovi z oddelenia vrážd sa nepošťastí každý deň.

Keď prechádzali okolo pomaľovaného policajného auta, Krauz sa zohol. Na zadnom sedadle sa krčilo dievčatko – ohnutý chrbát, zlepené dlane zaseknuté medzi kolenami, pohľad upretý do zeme. Čierne dlhé vlasy, útla postava, takmer sa zmestila do škáry medzi zadnými sedadlami.

„Kristepane,“ zašomral Krauz. „Takéto deti posielajú na ulicu?“

„Táto je veľká,“ oponoval Igor v uniforme, „chodia sem aj trinástky-štrnástky.“

„To nemyslíš vážne!“

„Vážne. Aj zavraždená je mladšia než táto.“

„Kam to spejeme?“

„Ale postavou sú obidve rovnaké, drobunké, detské. O také je medzi kamionistami najväčší záujem.“

Krauz už kolegove postrehy nekomentoval, nabral smer pozdĺž obrubníka, kráčal pomaly, z nohy na nohu, kontroloval kraj asfaltky, občas hodil pohľad k stredovej čiare. Dlho nepršalo, zametači tadiaľto neprešli asi celú zimu – na kraji cesty našiel všetko možné, kamienky, prach, zaschnuté blato, slamu, halúzky, servítky, papiere. Dva-tri aj zdvihol, ale súvislosť s vraždou určite nemali, požmolil ich a odhodil do stredu cesty, aby sa neplietli medzi stopy.

„Tu,“ ukázal Igor do trávy, „sme tu.“

Krauz zastal, prekvapene sa rozhliadol. Tak sa sústredil na kraj cesty, že si ani nevšimol chodník vyšliapaný kolmo na obrubník.

„Čo to má byť?“ širokým gestom zahrnul zvlnenú lúku pred sebou.

„Keď stavali sídlisko, stavbárom občas ostala na korbe nákladiaka fúra zeminy, tak ju vysypali sem,“ vysvetľoval miestaznalý policajt. „Nie betón, ani tehly, ani pokrútené železo, čistá zemina. Postupne sem vysýpali aj ostatní šoféri, sypali kopček vedľa kopčeka, časom tu vznikla zásobáreň. Pri konečných zemných prácach niečo odviezli, niečo použili na dosýpanie, ale táto časť ostala. Kopčeky zvetrali, zemina sadla, no nie úplne. Hrbolec vedľa hrbolca a chodníčky medzi nimi.“

Krauz súhlasne prikyvoval, pamätal si, ako sa stavalo najväčšie sídlisko.

„Kopček vedľa kopčeka, ako mesačná krajina,“ vzdychol si.

„A k tomu si predstavte…“

„Predstav. Nevykaj mi, sme asi rovnako starí, a že robím na oddelení vrážd, nič neznamená, my si všetci tykáme.“

„Tak si predstav vysokú trávu a burinu. Teraz je máj, tráva je len po kolená, v lete aj po pás.“

„Predstavujem si. Stačí urobiť pár krokov od cesty, čupnúť si za najbližší kopček a z cesty ťa nikto nevidí.“

„Presne tak, preto si tu urobili hniezdo.“

„Ako ďaleko?“

„Dvadsať metrov od obrubníka. Nie ďaleko, musia byť v pohotovosti, keby sa zastavil zákazník.“

„Ale teraz je len máj, tráva ešte nevyrástla.“

„To nič, aj tak sú skryté pred čumilmi. Tá sedačka z kamióna je za tým najväčším kopcom. Vidíš? Ten s tým chumáčom suchej trávy navrchu.“

„Vidím.“

„Ale sedačku nevidíš.“

„Nevidím.“

„Tak vidíš!“

Krauz si čupol. „Pozrieme si chodník.“

Detektív prešiel končekmi prstov po udupanej zemine. Chodník sa kľukatil medzi kopčekmi, koniec nevidel, preskúmať mohol iba začiatok pri obrubníku.

„Riadne udupaná zemina, používajú ho stále, denne, presnejšie, aj cez deň, aj v noci,“ komentoval Igor.

„Tvrdý suchý povrch, podrážky na ňom nezanechávajú žiadne odtlačky,“ súhlasil detektív.

Dorazili kolegovia s kufríkmi.

„Richard, kam s tým?“

„Zatiaľ sem, na krajnicu, nie do trávy. Igor, poďme, pôjdeme pomaly, krok za krokom, a pozorne sleduj povrch…“

„Neodporúčam.“ Igor prerušil detektíva, pochybovačné pokrútil hlavou.

„Čože? Prečo?“

„Ide sem pes.“

„Ako vieš?“

„Keď som zahlásil na operačné stredisko, že oznam sa zakladá na pravde, operačný mi povedal, že ak je miesto činu v teréne, pošle psovoda. Určite sú už na ceste.“

„Ale to mi nikto nehlásil, samozrejme, pes mení situáciu, musíme počkať.“ Krauz s obavami pozrel na mraky nad hlavou. Blížili sa od severu, to nebolo dobré znamenie, ani sivá farba sa mu nepozdávala, dlhšie čakanie by sa im mohlo vypomstiť.

„Čo je?“ zaujímal sa šéf z okresu. „Priletí aj helikoptéra?“. „O desiatej bude pršať,“ prehodil detektív.

„Odkedy si sa dal na veštenie?“

„Uvidíte.“

Za Krauzovo auto sa zaradili dve ďalšie. Okamžite upútali pozornosť uniformovanej hliadky, nepozvaných zvedavcov okolo miesta činu nepotrebovali. Z prvého vystúpil Kuky a Váňa, zozadu sa vysúkali Burger s Hanzelom. Z druhého auta vystúpili dvaja kolegovia v maskáčoch, zozadu vyskočil čierny vlčiak. V poriadku, tie dve autá boli vítané.

„Boro, ku mne! Vpred!“ zazneli jednoznačné pokyny, pes okamžite reagoval. „Nazdar, chlapci, tak sme tu!“ hlásili sa psovodi. „Nehladkať, ešte neraňajkoval.“

„šaňo, servus!“ Krauz privítal Alexandra Bereka, najlepšieho psovoda, s akým kedy spolupracoval. „Som rád, že máš službu.“

„Nemám, ale keď nám operačný zahlásil, že máš čerstvú vraždu, neodolal som. Tak syp, v čom je problém?“

Prišelci obstáli Krauza. Nemal toľko času, aby im obšírne, ako Igor, všetko porozprával, informoval ich stručne, len to podstatné.

„Edo, tú babu treba čo najskôr previezť k nám a vypočuť. Musíme švihať, nemá dlhú životnosť, je to ťažká narkomanka. Pes nám prejde miesto činu, ak sa chytí, hliadka pôjde s ním, ak nie, nevadí, my sa hneď začneme venovať obhliadke.“

Pokyny boli jasné, všetci súhlasili.

„Kuky, Váňa…“ Burger sa chopil organizácie.

„Samé ucho.“

„Vezmite si ju k nám hore. Keby zhasínala, viete, čo máte robiť.“

„Vieme,“ uškrnul sa Kuky aj za kolegu.

„Počkajte,“ zastavil ich psovod. „Bola na mieste činu?“

„Bola.“

„Tak otvorte dvere na aute.“

Trojica so psom prešla k autu s dievčaťom, Kuky otvoril zadné dvere.

„Boro, zoznám sa!“

Pes strčil do dverí ňufák, nestačilo mu, predné laby si vyložil na kraj sedadla. Dievča zrevalo, natlačilo sa na opačné dvere.

„Nerev, nič ti nespraví. Boro, ku mne!“

Pes poslúchol, až sa triasol od radosti, že môže pracovať, že nestrávi ďalší nudný deň v koterci alebo na cvičisku.

„Hodný, tak si hodný, môj… Na!“ Pes dostal odmenu, spokojne prežúval.

„Poď von, ideš s nami,“ zavelil tučný detektív.

Ani sa nehla, ozruty na dvoch nohách sa bála viac než tej na štyroch.

„Tak poď a nestrečkuj,“ milo sa jej prihovoril sympatickejší krpec. „My sme z kriminálky, musíme ťa vypočuť do zápisnice. Bola si už na polícii, nie?“

„Bola.“

„Tak vidíš; nič sa ti nestane.“

„Zbili ma.“

„My ťa nezbijeme, iba sa budeme vypytovať.“

„Aj oni tak začali.“

„Neser ma a vylez, lebo ti jednu drbnem hneď na ulici!“

Krauz si ich prestal všímať, nech si poradia, ako vedia – pozornosť obrátil na psovoda.

„Šani, toto je prístupová cesta k miestu činu, tu by sme chceli začať. Nepusti ho ďaleko, nech vidíme, čo robí a čo nájde. Ak sa vyberie ďalej za miesto činu, môžeš mu povoliť, Igor s kolegom pôjdu s vami.“

Psovodi prikývli, prikývli aj uniformovaní kolegovia.

„Kto ešte išiel pred nami?“ zaujímal sa Šaňo.

„Tuto kolega,“ Krauz ukázal na Igora.

„Boro, zoznám sa!“ Psovod nahuckal psa, no k útoku nedošlo, pes iba oňuchal kolegu v uniforme, aby si vštepil pachy, ktoré má na mieste činu ignorovať. „Nikto viac miesto činu nekontaminoval?“

Krauz pokrútil hlavou, potom si to rozmyslel.

„Vlastne áno, jeden, o toho by sme mali eminentný záujem.“

„V tom prípade sme pripravení,“ ponúkol sa psovod.

„Začnite!“

„Boro, vpred! Stopa, Boro, stopa!“

Pes vyrazil, psovod ho pridržal, aby mu neodbehol, držal si ho na dva kroky od nohy. Boro pobehol, zastal, odbočil doľava, odbočil doprava, vrátil sa na hlinený chodník, zase pobehol, zase odbočil do trávy.

Detektívi sa pohli za pracujúcou dvojicou. Krauz si bol istý, že zvolil správny postup, zničenia stôp sa neobával. Odtlačky topánok na tvrdom udupanom povrchu boli pre ich oči neviditeľné, jedinú šancu mal kolegov citlivý nos. Kolegov – lebo služobného psa vždy brali ako rovnocenného pomocníka.

„Pomaly, Boro, pomaly! Vpred!“ riadil činnosť psovod, vôdzku držal nakrátko, aby nestrácal kontrolu.

Hlinený chodník sa kľukatil pomedzi kopčeky hliny, detektívi postupovali ako Indiáni na vojnovom chodníku – jeden za druhým.

„Stoj! Boro, k nohe!“

Koniec pátrania, prišli do hniezda.

„Kristepane, ktoré hovädo…“ Berek prišiel na miesto činu druhý, hneď za psom, neudržal sa, aby aspoň takto nekomentoval pohľad, ktorý sa mu naskytol.

Hniezdo bola v skutočnosti vyšliapaná čistinka, sotva väčšia než kúpeľňa v panelákovom byte, len bez vane a umývadla. Až taký luxus si pouličné pracovníčky dovoliť nemohli, stačilo im staré sedadlo z kamióna. Uprostred čistinky pred sedadlom ležalo na chrbte dievča. Mladé dievča, včera možno aj pekné dievča, dnes nie. Dlhé čierne vlasy malo neprirodzene poukladané okolo hlavy.

Krauz si spomenul, ako ich pani učiteľka v škôlke učila kresliť slniečko – najprv nakreslili kruh, doň oči, nos a ústa, okolo kruhu lúče. Jeden dlhý, druhý krátky, tretí dlhý, štvrtý krátky. Kto prvý dokončil lúče koldokola, mal hotové slniečko. Pravda, niektoré slniečka vyzerali ako nepodarený kaktus, ale jeho slnko sa vždy vydarilo.

Aj vrahovi sa podarilo pekné slniečko, len namiesto lúčov použil vlasy. Tvár mala peknú, Krauz sa prizrel, povedal by, že veľmi peknú, bez bolestnej grimasy, akoby si iba na chvíľu zdriemla. Oči nevidel, viečka boli privreté – nie zatlačené, iba jemne privreté, presne ako pery. Drobná detská brada zakončila súmerný ovál tváre, no pri brade sa krása končila – pod ňou sa začínala jeho robota.

Krv.

Prvá stopa krvi zatiekla do krčnej jamky, odtiaľ po obidvoch stranách krku tenkým prúžkom až na zátylok. Na prvý pohľad to vyzeralo, akoby bola podrezaná okolo celého krku. Krauz sa nahol bližšie, reznú ranu nevidel, ani poškodenú kožu, ani svalové štruktúry pod kožou. Okamžite spoznal, že krk nie je podrezaný, krv musela stiecť z hrude.

Hruď bola odetá do pepitovej detskej košele, štvorčeky hrali všetkými farbami dúhy, len v strede hrudníka prevládala jedna – červená. Tam niekde, pod košeľou, bude to, čo hľadajú.

„Jožko…“

„Tu som.“

„Máš rukavice?“

„V kufríku. Povedal si, aby sme ich nechali na ceste.“

„Viem, viem, nevadí.“

Krauz si uvedomil, že to, čo práve robí, je len hrubá obhliadka miesta činu, len aby sa zoznámili s tým, čo ich čaká. Nemusí jej rozopínať košeľu, veď ani nemá rukavice. Keď príde doktor, obzrú si ju podrobnejšie a doktor im podá aj odborný výklad.

No jednému aj tak neodolal – z najbližšieho uschnutého kríka odlomil halúzku sotva dlhšiu než obyčajná ceruzka. Pomocou halúzky odchlipol prekrytie zipsu na modrých rifliach, podrobne preskúmal zips aj gombík. Potom jej nadvihol spodný lem nohavíc na jednej aj na druhej nohe, prezrel si biele bavlnené ponožky a lacné biele koženkové tenisky.

„Uhm…“ zamrmlal sám pre seba.

S prehliadkou bol spokojný, vstal, pripojil sa ku kolegom postávajúcim na začiatku hniezda. Do chrbta posledného vrazil prichádzajúci Chosé, doňho vrazil Canis.

„Čo stojíte, hýbte sa,“ čertil sa Chosé.

„Vydržte, nie je tu miesto,“ zahriakol ho posledný. „Ak nemáte lístky do prvého radu, ostaňte tam a nerušte!“

Chosé s Canisom pochopili, že už sú na mieste činu a úzky vyšliapaný chodník viac miesta neposkytuje. Netrpezlivo zastali, šponovali sa, stavali sa na špičky, naťahovali krky.

„Aká je drobunká,“ žasol Burger.

„Ešte decko,“ nechápal Hanzel.

„Tie vlasy…“ pripojil sa Krauz.

„Takto nemohli ostať po páde na zem, musel jej ich poukladať, ponaprávať,“ dedukoval Burger.

„Takže, páni, podržte sa, máme do činenia s úchylákom ako z učebnice,“ uzavrel Hanzel.

Krauz jeho postreh nekomentoval, na závery bude ešte dosť času.

„Rišo, môžeme pokračovať?“

„Šaňo, Boro ešte neskončil?“

„Nie, ťahá ma ďalej.“

„Tak mu povoľ!“

Psovod pustil psa o pár krokov ďalej, ovoňal dievča, pobehol k odmontovanému sedadlu. Psovod ho nasledoval.

„Chlapci, za operadlom máte bundu. Nechcem sa robiť múdry, ale asi bude jej.“

Aj Krauz sa pozrel, veľkosť by zodpovedala, bude jej.

„Pokračujeme! Boro, stopa, hľadaj!“

Pes sa vybral ďalej medzi kopčeky.

„Kurváá! Doriti!“ ozval sa zúfalý výkrik.

„šaňo!“ zavolal Krauz. „Zabudol som ti povedať, že tam niekde chodia šťať!“

„Ďakujem ti, bývalý kamarát! Keby len šťať, vyváľal sa v hovne! Ja ho zabijem!“

Huňatý vlčiak vyváľaný v ľudských exkrementoch je potešením pre každého milovníka psov – hlboký aromatický zážitok v aute cestou naspäť nezávidel Šaňovi nikto z kolegov.

„Beží ďalej,“ všimol si Krauz. „Igor, zober kolegu a bežte za nimi, nech sa nestratia.“

Dvaja uniformovaní kolegovia vyrazili za prieskumnou skupinkou. Chosé s Canisom si prekliesnili cestu k svojim, až teraz mali na miesto vraždy náležitý rozhľad.

„No pekne,“ sucho skonštatoval Canis. „To sme zase vyfasovali.“

Burger si ho nevšímal, myslel už o krok dopredu.

„Richard, čo navrhuješ ďalej? Ešte stále sme v časovom strese?“

Krauz pozrel na oblohu.

„Myslím si, že stíhame. Bál som sa, že miesto činu bude rozťahané na hektároch zarasteného terénu, ako vždy, keď je pod holým nebom, ale tu nie, tu to bude ohraničené týmito kopčekmi,“ širokým gestom zahrnul najbližšie kopčeky ohraničujúce hniezdo.

„Prečo si to myslíš?“

„Podľa mňa k útoku došlo v aute alebo z auta, niekde na krajnici,“ hodil rukou k hlavnej ceste. „Potom ju preniesol a pohodil sem, kde ju našla kamarátka. Preniesol ju, neťahal, inak by sme našli stopy, ale nie sú tu stopy vlečenia. Druhá možnosť je, že páchateľ vyšiel z auta, ona stála ako všetky na krajnici a stopovala, potom spolu zašli do hniezda za účelom sexuálneho harašenia a k útoku došlo až tu. V takom prípade ani nemusíme hľadať únikovú trasu páchateľa, normálne sa vrátil po chodníku k autu a ufujazdil.“

„Ale pes pokračuje.“

„V poriadku, pripúšťam aj takú možnosť, že páchateľ sa nás snaží zmiasť a narobil falošné stopy, akože utekal niekam dozadu hlbšie do zeliny, ale potom sa určite vráti k ceste, k autu.“

„Uvidíme,“ pripustil Burger.

„Ako tomu pekne hovorí, vraj sexuálne harašenie,“ šomral Chosé.

„Áno, je máj, mohlo to byť sexuálne harašenie,“ bránil sa parťák, „nemusíme stále hovoriť iba o jebačke. Aj tak sa mi zdá, že v poslednom čase sa v kancelárii rozmohlo bohapusté nadávanie. To máte samé ko a pi, a čojaviem čo ešte. Je máj, lásky čas, navrhujem, aby sme zjemnili. V tomto prípade tomu budeme hovoriť sexuálne harašenie.“

Burger pozrel na mŕtvolu, zamyslel sa, prikývol.

„Aj keď vidím výsledok drastického sexuálneho násilia, prosím, súhlasím, na dnešok to môže byť sexuálne harašenie.“

Aj Hanzel sa zamyslel.

„Ja by som dodal, že jemnučké sexuálne harašenie.“

Aj Chosé sa zamyslel.

„Ja by som dodal, že jemnučké milučké sexuálne harašenie.“

Aj Canis sa zamyslel.

„A ja by som dodal, že jemnučké milučké nenásilné sexuálne harašenie, až na tie hektolitre krvi, vy debili.“

Plodnú debatu nad mŕtvolou prerušil ďalší člen partie – prišiel doktor Lengyel.

„Pustíte ma? Môžem prejsť? Prosím vás, prišiel lekár, dovolíte? Ide o život! Ďakujem. Kto tu tomu velí?“ prerážal si cestu.

Chlapi poslušne ustupovali.

„Vitaj. Čakáme len na teba,“ privítal ho Burger.

Doktor podal ruku každému, kto stál na dosah. Prstom ukázal na dievča.

„To má byť ona?“

„Nezdá sa ti dosť mŕtva? Máme zohnať niečo mŕtvejšie?“

„Riško! Zdravím ťa! Nie, na prvý pohľad je dosť mŕtva, ja len, že či ich nemáte v zálohe viac. Viete, ako to chodí. Prezreli ste okolie? Nemyslite si, že sa sem budem vracať dvakrát!“

„Nič sme neprezreli, iba začíname. Keď nám niečo povieš o vražednej zbrani, začneme s prepátravaním terénu.“

Doktor pochopil detektívove slová ako štartovací výstrel.

„Technik…“ rozhliadal sa, hľadal asistenta.

„Tu som.“

„Ideme na to! Máme rukavice?“

„Idem po ne. Prečo si títo doktori nenosia vlastné…“ šomral technik cestou ku kufríku s výbavou.

„Aj foťák!“ zakričal sa ním Krauz. „Všetci sa posuňte po chodníku k ceste, potrebujem pár orientačných záberov na miesto činu, až potom s ňou pohneme.“

Všetci poslušne cúvli, trpezlivo čakali na technika, kým urobil pár celkových záberov a pár detailov na mŕtvolu. Zatiaľ stačilo, tie podrobné, s číslami a popisom stôp, prídu na rad, až keď dorazí vyšetrovateľ a začnú s oficiálnou obhliadkou miesta činu. Ale tomu muselo predchádzať to najdôležitejšie – konštatovanie súdneho lekára. Bez jeho odborného vyjadrenia sa vražda nekoná, ani keby jej hlava ležala za druhým kopcom.

Doktor Lengyel si natiahol rukavice – bez bieleho plášťa, iba tak v civile s chirurgickými rukavicami, vyzeral komicky, tak nedoktorsky.

„Môžem?“

„Doktor, skúsme s ňou hýbať čo najmenej,“ požiadal Krauz. „Stačí nám nájsť smrteľnú ranu, podrobnosti zistíme na pitve.“

„V poriadku, vynasnažím sa.“

Doktor sa zarazil, namiesto toho, aby sa venoval práci, iba postával.

„Chlapci, niečo mi napadlo…“

Pozorne počúvali, rady skúseného súdneho lekára sa oplatilo počúvať.

„Toto je kontaktná vražda, to vidím na prvý pohľad. Technik! Jožko! Tu si… Mal by si jej na ruky natiahnuť igelitové vrecká. Aj keď ňou budem hýbať minimálne, aj tak…“

Nemusel dopovedať, Krauz sa plesol po čele. Samozrejme, ako to, že mu to nenapadlo prvému? Každá mikrostopa spod nechtov obete je dobrá a neuváženou manipuláciou o ňu môžu ľahko prísť.

Počkali, kým jej technik zabalil ruky.

„Hotovo! Stačí takto?“ Technik si obzeral výsledok svojho snaženia.

Stačilo. K mŕtvole si čupli doktor, Krauz, Burger a Hanzel, ostatní ich pozorovali z úctivej vzdialenosti, len technik stál za ich chrbtami, keby ešte niečo potrebovali.

„Tie vlasy…“ doktor sa sústredil na hlavu.

„Všimli sme si, takto nemohli ostať po páde,“ pritakal Krauz. „Skús jej manipulovať s hlavou tak, aby ostali na svojom mieste.“

Doktor jej prehmatal vlasovú časť hlavy, dlaň opatrne podsunul pod zátylok, skontroloval, či nie je krvavý. Nebol, zato krk bol. Nechcel sa ho dotýkať, len sa prizrel bližšie, zvýšenú pozornosť venoval jazierku pod ohryzkom. Zahmkal, prikývol sám sebe.

„Hlava je v poriadku, žiadne zlomeniny ani tržné rany, útok bol vedený inde. Krk nie je poškodený, nie je podrezaná, je to stečená krv z hrude. Krvácala aj po uložení do vodorovnej polohy. Jazierko pod ohryzkom je čerstvé, krv ešte nezaschla, ani nesedimentuje.“

Detektívi prikývli – dôležité zistenie.

Doktor sa priblížil prstami ku krvavej košeli na hrudi, no Krauz premýšľal dopredu – zastavil ho.

„Počkaj, kým nemáš krvavé rukavice, prezri jej nohy a vrecká.“

Teraz mal chuť plesknúť sa po čele doktor, aj jemu to mohlo napadnúť skôr. Sústredil sa na tenisky, na ponožky, vyhrnul jej rifle, ako sa len dalo, potom ich stiahol, ako boli, prezrel jej vrecká. V pravom vrecku riflí našiel tuctový plynový zapaľovač, v ľavom zápalky.

„Keď sme pri tom, nepozrieme aj bundu?“

„Súhlasím,“ prikývol Krauz, „ale nie tu, tam, za sedadlom, tak, ako je, a skús s ňou manipulovať čo najmenej, nech si zachová tvar a miesto odloženia. Jožko, pre istotu urob pár detailov na bundu, aby sme vedeli, kde a ako leží.“

Technik odfotografoval modrú páperovú bundu, doktor pošmátral vo vreckách. Úlovok bol bohatší než v rifliach – tri balíčky papierových vreckoviek, dve plátenné, tri balíčky prezervatívov, načatý balíček cigariet, občiansky preukaz v hrubom obale, za záložkou obalu preložené bankovky a poskladaná lekárska správa. Všetko rozložil na sedadle, technik to odfotografoval, doktor zrátal bankovky.

„Šesťsto korún.“

„Dnes jej išla karta,“ prikývol Krauz. „To je lekárska správa?“

Doktor sa začítal.

„Bola na rontgene pľúc, na základe popisu snímok obvodný lekár konštatuje, že je zdravá.“

„Pre výkon jej povolania by som takéto potvrdenie očakával z gyndy alebo od kožného, nie?“

„Neviem, keď ich ja vyšetrujem, už žiadne potvrdenia nepýtajú.“

Krauz si uvedomil, že doktor Lengyel je doktor, dokonca odborník, ale v inom odbore, po vysvetlenie lekárskej správy sa budú musieť zastaviť za obvoďákom.

„Veci vrátime do bundy, všetko zahrnieme do podrobnej obhliadky miesta činu. Z toho, čo sme doteraz zistili, je jasné jedno: Nešlo o lúpežný motív.“

Aj to bolo dôležité zistenie.

Doktor upratal bundu, napravil rukáv, aby ostala tak, ako ju našli, vrátil sa k nebohej. Okraj košele chytil do dvoch prstov ako do pinzety, opatrne nadvihol.

„Dávam do pozornosti, že košeľa je rozopnutá, zapnuté sú iba dva spodné gombíky.“

„Počkaj,“ zastavil ho detektív. „Jožko, fotíme!“

Doktor poslúchol, počkal.

„Pokračujem. Vrah uložil mŕtvolu do ležiacej polohy a košeľou ju prikryl, s gombíkmi sa nezdržiaval. Zdôrazňujem slovo uložil, takto nemohla ostať po bitke, po zápase.“

Zase prikývli – ďalšie dôležité zistenie.

„A sme tam!“ zajasal doktor. „Pozrite! Vidíte?“

„Hovor, my sme len amatéri,“ súril ho Krauz. „Odhadujem to na piaty medzirebrový priestor. Je tu bodná rana. Vodorovná bodná rana, kopíruje smer rebier. Merať ju nebudem, podrobne ju preskúmame na pitve, ale odhadom…“ doktor zvraštil čelo, „odhadom môže mať tak tri, možno štyri centimetre. Páni, prepichol ju buď poriadnym mäsiarskym nožom alebo nejakou vojenskou útočnou dýkou. Smer útoku zistíme, až keď ju otvorím.“

„Ale vieme už teraz, kam útok smeroval, nie?“

„To áno, Riško, to áno. Útok smeroval priamo na srdce a podľa množstva vytečenej krvi ho aj trafil. Našli ste nejaký nôž?“

„Ešte nie, ale ani sme nehľadali. Až teraz zorganizujeme prepátravaciu akciu. Až teraz, keď vieme, čo máme hľadať.“

„V poriadku, hľadajte. Nohy a celý trup vrátane horných končatín a hlavy sú čisté, rifle nie sú rozopnuté, podľa mňa ani neboli vyzlečené. Jediný defekt je tu, na hrudi, ide o bodné poranenie, následne došlo ku krvácavému šoku. V každom prípade konštatujem…“

„Dovolíte! Prosím vás, pustite ma, som vyšetrovateľ! Dovolíte?“

Doktorovho záverečného konštatovania sa nedočkali, v zápale skúmania si nevšimli, že prišli ďalšie autá. Na miesto činu dorazil vyšetrovateľ a kriminalista vo výjazde.

Pustili ich, hoci neradi, veď každý bol zvedavý na doktorov verdikt, no museli, kto iní bol kompetentnejší než vyšetrovateľ vo výjazde? Krauz poznal aj jedného, aj druhého, pozdravili sa kývnutím.

„Prepáčte, že meškáme. Netušil som, že tak skoro ráno budeme mať prípad. Už ste začali? Zmeškali sme niečo?“

„Nie, idete práve včas, doktor vynesie ortieľ,“ privítal ich Krauz. „Nech sa páči, pán doktor.“

„Konštatujem, že zranenie si nemohla spôsobiť sama, jednoznačne vidím zásah cudzej osoby, cudzie zavinenie, takže ide o násilný trestný čin, o vraždu.“

No prosím, a ani to nebolelo!

Doktor vstal, uvedomil si, že má prázdne ruky.

„Pán vyšetrovateľ, ale nemám pre vás žiadne tlačivá. Nikto mi nič nedal. Ako to, že mi nikto nič nedal?“ obrátil sa na Krauza. „Sanitka tu nebola? Nedali vám tlačivá? Nekonštatovali smrť? Kto tu bol z polície prvý?“

Krauz si až teraz uvedomil, že na začiatku by mala byť snaha o záchranu ľudského života, až potom konštatovanie súdneho lekára a obhliadka.

„Bola tu naša hliadka, odbehli za psom, ale keby tu bola sanitka, určite by mi to povedali a dali by mi papiere. Asi zase niečo zlyhalo v systéme. Nevadí, doriešime neskôr.“

„V tom prípade pre vás nič nemám, pán vyšetrovateľ,“ doktor Lengyel pokrčil plecami. „Na zistenie presnej príčiny smrti odporúčam vykonať súdnolekársku pitvu.“

Týmto výrokom mal súdny lekár odrobené, presnejšie, odrobené v teréne, to najdôležitejšie ho ešte len čakalo v pitevni.

„Ďakujem, pán doktor, váš odborný názor mi na začiatok stačí,“ uznal to aj vyšetrovateľ.

„Rišo, idem hore, pripravím stôl. Zbytočne nezdržujte, nech sa do nej pozrieme čo najskôr. Čakám ťa.“

„Zbytočne, doktorko, zbytočne, vyfasoval som miesto činu, musím to tu dokončiť. Na pitvu skočia…“ Krauz nechal vetu nedokončenú.

„My si to zoberieme na starosť,“ prihlásil sa Chosé s Canisom.

„Výborne, čakám vás, chlapci,“ doktor prijal aj túto dvojicu s úsmevom.

Lengyel už odchádzal, odrazu sa zháčil.

„Doriti! Čo je to dnes s vami?“

„Čo sa stalo?“ nechápal Krauz.

„Prečo ma nebuzerujete s časom vraždy? Vždy sme sa tak pekne pohádali, a teraz nič.“

„Čas máme celkom presne ohraničený svedeckou výpoveďou oznamovateľky.“

„Aha, škoda,“ zvädol doktor. „Len pre tú srandu… čas smrti odhadujem na utorok okolo polnoci,“ vystrelil doktor.

„Stalo sa to pred chvíľou, medzi štvrtou a pol piatou ráno.“

„Čo som povedal? O chlp! Tak do skorého videnia, priatelia!“

Doktora sa zbavili. Čo mal urobiť, urobil, čo mal vyriecť, vyriekol, teraz sú na rade oni.

„Je tu niekto z vedenia okresu?“ zaujímal sa vyšetrovateľ.

„Ja,“ priznal sa šéf násilnej kriminálky.

„A váš výjazd?“

„No… starý výjazd končil, nový ešte nenastúpil, a aj tak je to vražda, takže…“

„V poriadku, na základe konštatovania súdneho lekára oficiálne preberám miesto činu. Je to naše, vaši ľudia môžu odísť…“

„Ani náhodou!“ skočil mu do reči Krauz.

„Čože?“

„Potrebujeme ich na prepátranie okolia, a nielen ich, ešte prídu naši a pripoja sa. Hľadáme nôž a všetko, čo by bolo podozrivé, čo môže mať vzťah k prípadu.“

„Aha, v poriadku, takže po vašej operatívnej stránke si robotu zorganizujte po svojom, ja sa začnem venovať obhliadke miesta činu. Odkiaľ začneme?“

„Ešte jeden detail,“ nedal sa Krauz.

„Čo ešte?“

„Kolega vo výjazde je z majetkovej kriminality, ja som z vrážd a ráno som končil výjazd. Aj tak ma sem šéf poslal, aby som sa zapojil. Kolega, niežeby sme ťa podceňovali,“ Krauz sa obrátil na detektíva – majetkára, „ale…“

„Nič, nič, budem len rád,“ neurazil sa, naozaj bol rád. „Richard, robte podľa svojich zaužívaných metód, nebudem zavadzať, maximálne môžem pomôcť.“

„Výborne, konečne sme sa dohodli, takže odkiaľ začneme?“ Vyšetrovateľ už bol netrpezlivý.

„Začneme tým, že všetkých vyženieme na ulicu,“ organizoval Krauz. „Začneme od obrubníka, odtiaľ budú prvé orientačné zábery na prístupovú cestu k miestu činu. Čísla rozkladať nemusíme, nie sú tam žiadne stopy, budú to iba suché zábery s popisom. Stopy sa začnú až tu v hniezde, navrhujem, aby sme zvolili ľavotočivý postup, a veľkým oblúkom sa vrátime do východiskovej pozície sem, k miestu, kde sa chodníček nadpája na hniezdo…“

„Richard, čo máš furt s tým hniezdom?“

„Dievčatá tak hovoria tomuto fleku. Keď je ťažká šichta, chodia si sem oddýchnuť. Ak je zo strany kunčafta záujem, hniezdo sa mení na pracovisko – ako v našom prípade.“

„Hniezdo? No dobre, nech je to teda hniezdo. Výborne, vrátime sa späť k obrubníku,“ súhlasil vyšetrovateľ. „Na ceste nie sú stopy?“

„Prezreli sme krajnicu, nič sme nenašli. Edo…“

„Počúvam.“

„Mohol by si mi pomôcť so stopami.“

„Jasné.“

„Oto…“

„Samé ucho.“

„Zober si chlapcov na povel, urobte rojnicu, prepátrajte okolie. Nezabudni na psovoda, treba sa s ním spojiť, zistiť, kam ich zaviedol pes, a ak je to úniková trasa páchateľa, treba pátrať pozdĺž nej, či niečo neodhodil.“

„Jasné, idem na to! Zavolám aj posily.“

Krauz si pošúchal čelo, či na niečo nezabudol. Určite zabudol, veď na začiatku je toho toľko… Nevadí, problémy budú riešiť za pochodu.

„A my sa pustíme do obhliadky,“ rozhodol nakoniec. „Musíme si švihnúť.“

„Prečo?“ nechápal vyšetrovateľ.

„O desiatej prší, dovtedy musí byť prevezená.“

„Myslíš na tie sivé mraky nad nami?“ vyšetrovateľ vykrúcal krk, pozoroval oblohu, pochybovačné odúval pery.

„Mám takú predtuchu.“

„Kašli na predtuchu, Riško, z tohto mračna nezaprší!“

 














 

„Meno?“

„Veď máte môj občiansky.“

„Buď taká láskavá a nestaraj sa, čo máme a čo nemáme, odpovedaj na otázky! Meno?“

„Ilona.“

„Druhé?“

„Csáková, píše sa cé, es.“

„Kde tam máš cé?“

„Na začiatku! Nie je tam čé ako čurák, ale cé ako Cecilka a druhé je es ako… ako…“

„Somár? Chcela si povedať somár? Cé ako čurák, es ako somár? Čo si tým myslela? Ty, počúvaj…“

Nezačali dobre, ten tučný bol natvrdlý, alebo sa robil, ten krpatý zase tichý, akoby ho výsluch ani nezaujímal – iba sedel, niečo si čmáral do zošita, nepovedal ani slovo. Prečo musela vyfasovať práve toho tučného, ťarbavého? Akoby bol zabrzdený, nechápavý – s ním to bude trvať! A ona sa ponáhľala, dobre vedela, prečo sa musí ponáhľať.

„Narodená?“

„Dávno.“

„Dátum?“

„Štvrtého januára sedemdesiatpäť.“

„Takže si mala osemnásť.“

„V januári.“

„To viem, veď si mi to práve povedala. Myslíš, že som dement?“

Myslela si to, ale prikývnuť sa bála – bol veľký, naozaj veľký policajt.

„Nie.“

„Čo nie?“

„Nemyslím si, že ste dement. Jožko je dement.“

„Jožko?“ detektívi si vymenili nechápavý pohľad. „Kto je Jožko?“

„Môj bratanec, má aj papier od lekára.“

„Aj on tam bol?“

„Kde? Kedy?“

„Dnes nadránom na ulici.“

„Jáj! Nie, nebol.“

„Tak čo ho sem pletieš?“

„Nepletiem, vy ste sa pýtali, kto je Jožko.“

„Pýtal som sa, lebo ty si povedala, že Jožko je…“ detektív sa zasekol uprostred vety. Uvedomil si, že sa iba zaplietajú do nepodstatných detailov. „Vieš čo, necháme Jožka Jožkom a budeme sa venovať prípadu.“

„Fajn, venujme sa, už by som to chcela mať za sebou.“

„Prečo? Kam sa ponáhľaš?“

„No…“ zaváhala, požmolila si dlane zaseknuté medzi stehnami. „Môžem si zapáliť?“

Váňa a Kuky nefajčili, zato všetci ostatní v kancelárii áno – popolníky boli porozkladané všade. Zvlášť Burger potreboval aspoň tri, keď pracoval hlavou, aj štyri. Všimla si ich, preto sa odvážila.

„Zapáľ si, keď to potrebuješ.“ Váňa zhodnotil situáciu tak, že dievča nie je podozrivé, je to svedok a so svedkami v kancelárii vždy zaobchádzali slušne.

„Ďakujem.“

Zalovila v bunde, nacvičenými pohybmi si zapálila cigaretu, detektív k nej prisunul najbližší popolník. Vyfúkla obrovský oblak dymu, prekvapila oboch detektívov – naozaj obrovský na také malé osemnásťročné pľúca.

„Ďakujem,“ zopakovala. „Počúvam, pýtajte sa.“

„Ešte niečo k tvojej osobe. Kde bývaš?“

„V Pentagóne.“

„Tu čítam – Šamorín,“ Váňa sa prehrabával v občianskom preukaze.

„Tam len tak, vy tomu hovoríte trvalý pobyt, som tam iba prihlásená, ale naozaj bývam u tetky v Pentagóne.“

„Aká je to ulica?“

„Čo ja viem? V Pentagóne, všetci tomu hovoria iba Pentagón.“

„Tvrdíš, že tam bývaš, a ani nevieš, aká je to ulica?“

„Je to Pentagón, a bašta.“

„Stavbárska.“

„Tak načo sa vypytujete, keď viete?“

„Či vieš aj ty.“

„Tak neviem, a čo? Pre mňa je to Pentagón.“

„Ako sa volá teta?“

„Ale ani ona tam nebola.“

„Kde?“

„Dnes ráno na ulici.“

„No a…?“

„Nechcem ju do toho zbytočne zaťahovať.“

„Čo je zbytočné a čo nie je, nechaj láskavo na nás. Ako sa volá?“

„Teta Róza.“

„Rózsa néni.“

„Vy viete po maďarsky?“ Od prekvapenia si zabudla potiahnuť.

„Ani nie, len toto. Rózsa néni z Pentagónu. Ešte mi povedz, že priezviskom je Biháriová.“

„Vy ju poznáte?“ Zase si zabudla potiahnuť.

„Poznáme, kto by ju nepoznal?“

Prikývol aj krpatý detektív, ale nepovedal nič. Ilona sa spokojne zahniezdila na tvrdej stoličke – keď poznajú tetu Rózu, nemôže sa jej nič stať.

„Aká ti to je teta, pokrvná? Sestra mamy – alebo otca?“

„No…“ zvraštila čelo, váhala, ako im vysvetliť zložité rodinné vzťahy. „Ani nie. Viete, ony sa s mamou poznajú, dobre sa poznajú, vraj sú nejaké sesternice z druhého kolena, často k nám chodila na návštevy, a keď som zháňala robotu, tak ma zobrala k sebe.“

„Aha, a je to jasné! Čo robíš?“

„Čo asi?“

„Čo robíš normálne?“

„Normálne trtkám za prachy.“

„V občianskom máš pečiatku stredného odborného učilišťa potravinárskeho.“

„Jáj, tam som bola len chvíľu, po prvom ročníku ma vyhodili.“

„Prečo?“

„Nechodila som tam.“

„Za absencie?“

„Fasa, už hovoríte ako ten debil, náš triedny, že absencie. Normálne som srala na školu.“

„Múdro! Teraz ti je lepšie?“

„Jasné, že áno! Som furt na čerstvom vzduchu a čo si zarobím, je moje. Prachy na drevo a žijem si!“

„Ani by som nepovedal, že čo si zarobíš, je tvoje.“

„No dobre, dobre, niečo dávam tete Róze za byt a stravu.“

„A delíš sa so ziskom.“

„No dobre, dobre, aj sa delíme, ale aj tak mi ostane dosť prachov na nákupy.“

„Čo si za ne kupuješ?“

„Tak, rôzne, čo príde, čo potrebujem. A posielam aj domov mame, pomáham jej, veď mám troch bratov a dve sestry, krpci krpatí.“

„Aká samaritánka!“

„Neviem, čo je samaritánka.“

„Nevadí. Koľko zarobíš?“

„To príde na to, aké mám šťastie, aký je deň.“

Váňa pozrel pod plastový obal občianskeho preukazu – našiel poskladané bankovky, rozložil ich po stole.

„No, páni! Šesť stoviek a štyri päťdesiatky. Osemsto korún! Odkiaľ máš toľko prachov?“

„Tak moment, sú moje, a bašta! Keď má cigán u seba prachy, automaticky je zlodej?“

„Nie, kurva.“

„Dobre, tak som kurva, ale nekradnem, poctivo pracujem. Makala som celú noc a zarobila som si.“

„Aj ja niekedy makám celú noc, ale osem stoviek na šupu som ešte nezarobil.“

„Tak príďte, miesta máme dosť, posunieme sa.“

„Ty, počúvaj!“

„Vy ste sa sťažovali, nie ja,“ vyprskla, no nepokračovala, uvedomila si, že už zašla za čiaru. Radšej sklapla. „Pán kapitán, ešte dlho sa budeme naťahovať o blbostiach? Nespala som celú noc, pred chvíľou som našla najlepšiu kamošku… kamošku…“ preskočil jej hlas, nasucho prehltla, zahasila cigaretu. „Prosím vás, trochu vody.“

Krpatý detektív vstal, priniesol jej pohár vody, poďakovala, lacno si odpila. Na čele sa jej zaleskli kropaje – spakruky si ich utrela.

„Našla som mŕtvu kamošku a vás zaujímajú len blbosti,“ pokračovala miernejším hlasom, keď si zapálila druhú. „Čo si myslíte, že tam vystávame celú noc len tak, za vatikánsku menu? Viete, čo robím, vidíte, že to netajím, viete, že to nie je zadarmo, tak načo toľko drístov okolo pár bankoviek?“

Váňa uznal, že naťahovačiek stačilo, najvyšší čas prejsť k meritu veci.

„Súhlasím, nebudeme to zbytočne naťahovať. Budem ti klásť konkrétne otázky k osobe poškodenej, sústreď sa, odpovedaj stručne a jasne. Ako sa volá…?“ nevedel si spomenúť, teraz to nehral.

„Ruženka. Ruženka Róžová.“

„Ružena Róžová. Ona má…“

„Sedemnásť, tiež v januári, ale až tridsiateho.“

„Ako ste sa poznali? Ako dobre?“

„Sme… Ehm, boli sme najlepšie kamošky.“

„Tiež tam býva?“

„Nie, nie v Pentagóne, kúsok vedľa, v dedine, v dome, ulicu neviem, viem to ukázať.“

„Adresa teraz nie je dôležitá, keď bude treba, dom nájdeme. Poznali ste sa aj predtým, než ste začali…“ zaváhal, už nebol dôvod používať expresívne výrazy, nebol dôvod urážať. Potrebovali jej svedeckú výpoveď, museli byť zadobre. „…so živnosťou?“

„Nie, až keď som nastúpila k tete… Ehm, chcela som povedať, až keď som prišla bývať k tete Róze, až potom sme sa spoznali, ona nás zoznámila. Ruženka už makala, všetko mi poukazovala, vysvetlila…“

„Takže ťa zaškolila?“

„Dá sa povedať.“

„Perfektné! Sedemnástka zaúča osemnástku!“ Váňa zvraštil čelo, uvedomil si, že to nemusí byť presné. „Vlastne, ako dlho to robíte?“

„Ja rok, ona dlho, ešte nemala občianku.“

„Ešte lepšie! Šestnástka zaúča sedemnástku! šestnástka s praxou, mňa picne!“

Smutne, trochu unudene pozrela na detektíva – jeho rozhorčenie ju nedojímalo. Čomu sa on čudoval, bolo v ich komunite normálne.

„Takže sa dostávame k včerajšiemu večeru…“

„Konečne!“

„…a vypočujeme si, čo sa vlastne stalo. Hovor pomaly, plynulé, aby to malo hlavu a pätu. Dôležitá je nadväznosť, aby jedno vyplývalo z druhého. Občas ti skočím do reči, položím doplňujúce otázky. Snaž sa spomenúť si na podrobnosti. Všetko, hoci aj blbosť, maličkosť, môže mať nejaký význam. Rozumieš?“

„Rozumiem, ale včera večer sa nič nestalo.“

„V poriadku, ale na rajón ste išli včera večer, nie? Alebo ťaháte dvadsaťštvorky?“

„Nie, ideme večer a ráno končíme, alebo ideme ráno a večer končíme. Na striedačku.“

„Včera bola streda.“

„To netvrdím, nesledujem, kedy je streda.“

„Ja áno, včera bola určite streda. Kedy ste nabehli na rajón?“

„Večer, už bola skoro tma.“

„Nemáš hodinky?“

„Mám, ale furt na ne nekukám.“

„Kedy si na ne kukla?“

„Akože kedy? Nerozumiem.“

„Kedy si zaregistrovala, koľko je hodín? Kedy si na ne kukla tak, že si si uvedomila, koľko je hodín?“

„Aha. O desiatej. Ružena chcela vedieť, koľko je hodín, tak som jej povedala, že desať, ona si vzdychla, že len toľko, že sa jej zdá, že dnes sa to výnimočne vlečie a kdesi čosi. Ešte sme nemali zákazníka, vtedy sa to vlečie, keď prídu prví zákazníci, už sa to rozbehne. Niekedy ani nepostrehneme a je ráno.“

„No vidíš, ako pekne si spomínaš,“ pochválil ju detektív. S nevôľou sledoval, ako si žmolí dlane zaseknuté medzi stehnami – žmolila čím ďalej, tým rýchlejšie. Ani kropaje potu na čele neveštili nič dobré. Zašmátral v zásuvke, podal jej papierové vreckovky.

„Ďakujem, svoje som už minula.“

„Kde ste stáli?“

„Akože kde? Tam, na tej ulici. Nemám pamäť na ulice.“

„Myslím kde, kde presne, v ktorej časti výpadovky.“

„V ktorej časti? Boli sme s Ruženkou spolu…“

„To je dôležité!“

„Začínali sme šnúru…“

„Akú šnúru?“

„No šnúru. S babami sa vždy rozostavíme na krajnici tak na dohľad…“

„Asi po sto-dvesto metroch?“ Skákal je do reči, aby si spresnili miesto.

„Asi tak. Vytvoríme takú šnúru až po koniec sídliska, podľa toho, koľko nás je. My s Ruženou vždy začíname, sme prvé skraja, rovno pri hniezde.“

„Ostatné vám nezávideli? Nevytláčali vás z hniezda?“

„Bol to náš nápad, my sme ho urobili! Vytrhali sme burinu, udupali sme zem, vyčistili sme si to tam, aj sedadlo sme zohnali. Dal nám ho jeden maďarský kamionista. Kto by nás odtiaľ vytláčal? Kto by si trúfol? Okrem toho nebol dôvod, aby sme sa hádali, veď sme to robili pre všetky, každá sa mohla zastaviť, uľaviť si, oddýchnuť si, neškrobili sme sa.“

„Výborne, toto by sme mali vyjasnené. Vaše stanovisko bolo kúsok od pumpy, odhadujem tristo metrov.“

„Môže byť.“

„Tam ste nechodili?“

„Zakázaná zóna.“

„Čože?“

„Tak to nazvali pumpári, že zakázaná zóna. Ja som to nezažila, ale Ruženka mi hovorila, že zo začiatku sa chodili zohriať na pumpu, no pumpári sa hnevali, že majú večne osraté záchody, a vyhodili nás odtiaľ. Povedali, že je to pre nás zakázaná zóna, a bolo, takže sme sa posunuli a rajón sa nám začínal až pri hniezde.“

„Výborne, aj to je veľmi dôležité. Pokračuj.“

„Čo pokračuj? Stáli sme a čakali sme na prvého zákazníka.“

„Ako ďaleko stála druhá v šnúre?“

„Ako ste povedali, tak dvesto metrov.“

„Kto to bol?“

„Iveta.“

„Druhým…?“

„Mezeyová.“

Tučný policajt len prikyvoval, zato ten krpatý písal o dušu spasenú.

„Patrí do partie?“

„Už dlho, ako Ruženka.“

„Kde býva?“

„Neviem, nie sme kamarátky.“

„Ale teta Róza bude vedieť, nie?“

„Určite, teta vie všetko o všetkých.“

„S tým rátame. Videli ste sa celý čas?“

„S tetou?“

„S Ivetou. Myslím, či ste sa na rajóne videli navzájom, či ste sa kontrolovali.“

„Videli.“

„A s treťou v šnúre?“

„Tam už je mierna zákruta, zbadali sme ju len občas, keď sa prechádzala a pohla sa smerom k nám.“

„Dobre, všetky ste stáli na výpadovke smerom von zo sídliska. Druhú stranu smerom do mesta ste neobsadili?“

„Tam je to hluché, nikto nezastaví, škoda času.“

„Takže tam ste nestáli.“

„Nie, hovorím, škoda času.“

„Výborne, rozostavenie by sme mali za sebou. Teraz nám povedz, kedy prišiel prvý zákazník.“

„Ledva som Ruženke povedala, koľko je hodín. Zastal kamionista, išla som ja, mňa si vybral.“

„Kam ste išli?“

„Na parkovisko, ako vždy.“

„To je tá vybetónovaná plocha za zákrutou?“

„Tam.“

„Stalo sa niečo zvláštne?“

„Akože čo?“

„Niečo zvláštne, niečo, čo sa bežne nestáva. Celkovo, stalo sa v tú noc niečo zvláštne?“

„Myslíte nejaký úchylák?“

„Napríklad.“

„Nie.“

„Alebo násilník. Bola nejaká bitka, nejaký útok na kamarátku?“

„Nie.“

„A vedeli by ste o tom?“

„Určite, to sa hneď roznesie. Varovanie, že je v teréne nejaký úchyl alebo násilník, si podá varne jedna druhej, okamžite sa to roznesie po celom rajóne.“

„A nič? Dnes v noci neprišlo žiadne varovanie?“

„Ani od jednej baby.“

„Tiež dôležitá informácia.“ Tučný policajt urobil pauzu, aby si kolega skompletizoval poznámky. „Dobre, to by sme mali. Čo bolo ďalej?“

„Nič, robili sme.“

„Ako to išlo? Aká bola nočná?“

„Myslíte zákazníkov? Priemerná nočná, normálka.“

„Čo je to priemerná nočná? Koľkých si spravila?“

„Troch za stovku, dvoch za stopade.“

Váňa skontroloval bankovky porozkladané po stole. Chvíľu mu trvalo, kým zložitým matematickým výpočtom prišiel na to, že suma nesedí. Postrehla detektívove rozpaky, lebo bezradne zvraštil čelo.

„Nejaké prachy som už mala so sebou pred šichtou,“ vysvetlila, aby sa netrápil.

„V poriadku, prachy sedia, ale nič zvláštne sa nestalo. Áno? Na tom sa zhodneme.“

„Nič zvláštne sa nestalo.“

„Až do štvrtej.“

„Až do štvrtej.“

Zasekla sa, zhlboka vydýchla, ako po namáhavej práci. Hlava jej padala hlbšie na prsia, vrtela sa, nevedela si nájsť miesto.

„Vody, prosím vás, ešte trochu tej vody.“

Obaja detektívi vedeli, že prvým príznakom abstinenčného syndrómu je smäd, potom potenie, nepokojné nohy, nesústredenosť a potom to už ide ako lavína.

Dostala vodu, obliala sa, ruky sa jej triasli.

„Nadviaž na štvrtú hodinu,“ súril ju Váňa.

„Chceli sme už skončiť, vlastne Ruženka chcela, lebo za celú noc mala len dvoch, už jej bolo dlho. Chceli sme sa zašiť do hniezda a chvíľu si zdriemnuť. Pozrela som na hodinky, boli štyri, presne štyri. Súhlasila som, že na dve-tri hodinky sa môžeme zašiť. Vtedy zastal kamión, Ruženka šoférovi navrhla, že pôjdeme spolu, do trojky, ale zdalo sa mu to drahé, vybral si len mňa. Povedala som Ruženke, nech ma počká, že to bude rýchlovka a potom končíme. Súhlasila, nasadla som…“

„Počkaj, počkaj, pri tom kamióne sa zastavíme. Aký to bol kamión?“

„Normálny, dlhý.“

„Farba?“

„Neviem, normálna.“

„Poznala by si ho?“

„Nie, všetky sú rovnaké.“

„A čo vodič? Našinec?“

„Nie, Maďar, išiel na Rajku, vracal sa domov.“

„Prečo nechcel aj Ruženu? Niečo sa mu na nej nepáčilo? Došlo medzi nimi k hádke?“

„Nie, iba to, že dve sa mu zdali pridrahé, aj keď sme mu ponúkali zľavu.“

„Takže k ničomu vážnemu nedošlo.“

„Nie, nedošlo. Spravila som ho na parkovisku, normálne zaplatil, normálne odišiel. Vlastne, teraz si spomínam, ešte mi dal na cestu nedojedené hranolky s kečupom, mäso zežral, hajzel. Dobre mi padlo, bola som hladná. Peši som sa vracala na riek…“

„Koho si stretla cestou?“

„Ivetu a ešte jednu, takú staršiu. Nepoznám ju moc dobre, prišla nedávno od Slovnaftu. Baby frflali, že im je zima a že už sa na to vybodnú. Potom som stretla ešte dve, tiež už toho mali plné zuby.“

Krpatý policajt vyprskol, potláčaný smiech sa snažil zamaskovať sileným kašľom. Tučný sa tiež usmial – dobre vedel, čo si kolega predstavil pod slovami mať toho plné zuby.

Nevšímala si ich, nech si predstavujú, čo chcú, unavene pokračovala.

„Vrátila som sa na flek, hľadala som Ruženku – nebola tam. V kamióne byť nemohla, to by sme sa míňali, ani osobné auto som na krajnici nevidela, takže kunčafta nemala. Potom mi trklo, že je asi v hniezde a chrápe, tak som išla za ňou a… a…“

Zošúverila sa, nohy jej nekontrolovateľne poskakovali, hlavu pritlačila na prsia. Detektívi si vymenili rýchly pohľad, krpatý prikývol – už je to tu.

„Si v poriadku? Ilona, počúvaš ma? Je ti niečo?“ zaujímal sa tučný.

„Prosím vás, mohli by sme to prerušiť? Pustite ma domov, ja sa potrebujem dostať domov, potom prídem. Verte mi, neutečiem, poobede prídem, dajte mi termín,“ žobronila.

„To nejde, si na výsluchu.“

„Ale ja sa potrebujem dostať domov!“ zarevala, až nadskočili.

Keď zdvihla tvár, vystrašili sa, bola celá mokrá.

„Domov, prosím, domov…“ už nekričala, šepkala.

„Ilona, počúvaj, ty máš absťák!“

„Nie, len sa necítim…“

„Čo nie!? Máš!“

„Nie!“

„Chceš mi povedať, že nefetuješ?“

„Nie.“

„Ukáž ruky!“

„Nie!“

Krpatý detektív vyskočil ako struna, tromi skokmi sa ocitol nad ňou, zdvihol ju ako pierko, bundu jej strhol šikovnejšie než hociktorý kamionista, vyhrnul jej rukáv na košeli. Z kubitálnej jamky na nich zasvietilo hniezdo zahnisaných modrofialových bodiek.

„A toto je čo!?“ pre zmenu zreval tučný. „Ty krava sprostá! Vieš, čo to s tebou robí? Rozožiera ťa to znútra ako kyselina!“

„Choď do ri… ti.“

„Si navyknutá na pravidelnú rannú dávku, čo?“

„Dajte mi… pokoj,“ vytrhla sa zo zovretia, rýchlo si stiahla rukáv, bundu zvládla len do polovice, odkvicla.

Kuky ju zachytil, uložil ju do rohu do kresla.

„Prosím vás…“ šepkala v mrákotách.

„Zle je,“ skonštatoval Kuky.

„Plán bé,“ poradil Váňa.

„Ilona,“ Kuky sa pokúsil nadviazať kontakt. „Ilona, počuješ ma?“

Počula, namáhavo zodvihla hlavu, klimbala jej zo strany na stranu. Nevedela zaostriť, pozerala kdesi na stenu za detektíva.

„Počuješ ma? Čo berieš?“

„Beriem…“ žvatlala.

„To vidím, pýtam sa – čo?“

„Herák.“

Kuky vyšiel na chodbu, zamieril krížom k dverám šéfa protidrogového oddelenia. Sedel za stolom, čítal plán pripravovanej akcie. Pozdravili sa.

„Máme problém,“ priznal detektív z oddelenia vrážd.

„Čakal som takýto vývoj,“ prikývol šéf. „Už ráno, keď som čítal zvodku, mi bolo jasné, že keď začnete predvádzať pouličné dievčatá, niektoré to nezvládnu. Poznáme tú komunitu, máme ich dobre zmapované, podchytené, muselo k tomu dôjsť.“

„Čo by si poradil?“

„Čo berie?“

„Herák.“

„Fajčí – alebo pichá?“

„Aj jedno, aj druhé, ale ty sa asi pýtaš na spôsob aplikácie. Pichá si.“

„To jej nemôžeme dať, nie tu. Nemôžeme riskovať, aby skolabovala, alebo by sa predávkovala. Nemôžete prerušiť výsluch a odviezť ju domov?“

„Nie, to nejde. Ešte sme len na začiatku, nenapísali sme ani riadok a po nás musí ísť ešte k vyšetrovateľovi. Nasucho takú tortúru nevydrží, a keď ju odvezieme domov a našľahá sa, normálna bude až večer – dovtedy čakať nemôžeme. Vieš dobre, že nám ide o prvé hodiny po spáchaní skutku, a ona je korunný svedok, nemôžeme to naťahovať.“

„Chápem, musíte pokračovať. No dobre, pre výnimočné prípady tu máme prvú pomoc.“

Protidrogový expert vstal, z plechovej skrine vybral igelitové vrecko s bielym práškom. Pripravil si kancelársky papier, odsypal, zhodnotil kôpku – nezdala sa mu.

„Kuky, pravidelná narkomanka, alebo začiatočníčka?“

„Podľa toho, čo som videl na jej ruke, ťažká narkomanka.“ Prisypal, kôpku od oka zvážil – teraz by množstvo sedelo. „Môžeme jej dať jedine toto.“

„Čo je to?“

„Koks. Silný, účinný, ale nie taký silný, aby ublížil.“

„Čo by ešte nechcela, zlaté rybičky do akvária? Taká kopa, a zadarmo, nebude si vyberať.“

Kuky opatrne preložil kancelársky papier, šéf schoval vrecko do plechovej skrine na horšie časy.

„Počkaj, idem s tebou, musím to vidieť. Chápeš, Kuky, zodpovednosť nesiem ja.“

Kuky chápal, počkal na šéfa drogárov, spolu sa vrátili do kancelárie.

„Doriti, kde ste?“ strachoval sa Váňa – Ilona viditeľne odchádzala.

Pomohli jej z kresla za stôl, Kuky pred ňu prestrel – okamžite sa vystrela, dychčala, okrem potu sa jej pustili sliny. Aj keby to boli pomleté lastovičie lajná, aj tak by pookriala, hlavne, že to bolo v prášku.

Mykla rukou, šéf drogárov s tým rátal, ruku zachytil, stlačil ju dolu. Videl podobnú reakciu už veľakrát, ani táto nesklamala.

„Počkaj, počkaj, pomaly, rozsypeš!“

Váňovi zo stola vzal krajnú bankovku, zroloval ju do trubičky, podal ju zákazníčke.

„Vieš, ako sa to robí, nie?“

Svoje kvality im predviedla rýchlosťou blesku – hrotom nechta rozdelila kôpku na dve, plochou nechta roztiahla kôpky do lajničiek, priložila trubičku, prudko vtiahla nosom, potom do druhej dierky. Vyrazilo jej dych, vyvalila oči, hodila sa na operadlo, na chvíľu stuhla, pomaly vydýchla, zvesila plecia, usmiala sa. Prosebne pozrela, či by nebolo ešte aj za otecka a za mamičku, poprípade za babičku…

„Stačí,“ rozhodol sympaťák, čo ju zachránil. „Ešte šluk a okolo hlavy jej začnú poletovať hviezdičky, ale to by ste sa dostali z dažďa pod odkvap.“

„Stačí, odkvap fakt nechceme,“ súhlasil Váňa. „Ďakujeme za pomoc, pokračujeme!“

Záchranca sa porúčal, dievča sa znova ocitlo na tvrdej stoličke.

„Si v poriadku, Ilonka? Vládzeš?“

Prikývla.

„Skončili sme, ako si našla Ruženu. Nadviaž.“

„Môžem si zapáliť?“

Detektívi si vymenili spýtavý pohľad – ani jeden nemal skúsenosti s drogami, netušili, či sa prášok môže kombinovať s cigaretami.

„Máš to odskúšané? Fajčíš po kokse?“

„Normálne.“

„Tak si zapáľ a syp už konečne!“

Rýchlo si zapálila, len aby si to nerozmysleli.

„Našla som ju,“ pokračovala sviežo, ako znovuzrodená. „Doriti, to je kvalitka!“ pomasírovala si nos.

„To si povedala?“

„Nie, myslím ten váš matroš. Nemôžete mi zistiť, odkiaľ ho má?“

„Ilona!“

„Dobre, dobre, takže som ju našla…“ na chvíľu sa zamyslela, aby sa dostala do deja. Pomohlo, dostala sa, zážitky z noci jej znova defilovali pred očami. „Našla som ju, ležala na zemi. Bola ešte tma, nevidela som ju dosť dobre, nechápala som, prečo nie je v kresle, prečo leží na holej zemi, prečo si vyzliekla bundu. Oslovila som ju, čo blbne – nereagovala. Podišla som k nej, zohla som sa a zbadala som krv na krku a na košeli. Aj som pre istotu namočila prst a ovoňala – bola to krv. Nehýbala sa, nedýchala, nerobila nič, len tam tak ležala. Potom… potom,“ rozhodila ruky, že nevie, čo bolo potom.

„Len pokojne, llonka, len pokojne. Sústreď sa.“

„Potom sa už nepamätám, zľakla som sa, asi som aj zrevala, prišlo mi zle…“

„Vracala si?“

„Vidíte! Áno, vyblvala som všetky hranolky, dopotácala som sa na cestu, kričala som na Ivetu, videla ma, že kričím a mávam, pribehla na pomoc, lebo vždy si pribehneme na pomoc. Povedala som jej, že Ružena tam leží s podrezaným krkom. Aj ona sa zľakla a zdrhla, aj na mňa kričala, aby som zdrhla, ale nemohla som, veď tam ležala Ruženka, moja kamarátka.“

„Dobre, že si nezdrhla.“

„Skúsila som zastaviť nejaké autá, ale na mávanie sa na mňa len vyškierali, jeden mi ukázal fakera. Uvedomila som si, že takto to nepôjde, rozbehla som sa k pumpe. Službu mal taký mladý, nevyhodil ma, vypočul ma a zavolal policajtov, a to je všetko. Prišli poliši, naložili ma, ukázala som im hniezdo a teraz som tu v kancelárii a celkom sa mi u vás páči.“

„Ty, počúvaj, neser…“

Kuky mávol rukou, aby sa kolega upokojil – nemôže karhať lasičku za to, že sa jej páči v kurníku plnom žltých kuriatok.

„Dobre, Ilonka,“ Váňa prikývol, že to nemyslel vážne, „ešte vybrúsime detaily a hodíme to na papier. Sústreď sa, dávaj pozor. O štvrtej sa zastavil maďarský kamionista.“

„Áno.“

„Zobral len teba, dve nechcel, ale k incidentu nedošlo.“

„Čo furt máte s tými cudzími slovami? Aký incodent, odkiaľ by chodil?“

„Incident, dievča, incident, a odnikiaľ by nechodil, to sa tak hovorí, že došlo k incidentu, akože k nejakému stretu, potýčke, nezhode.“

„Nič také sa nestalo.“

„Tak vidíš, ako perfektne si rozumieme. Boli presne štyri, lebo si sa práve pozrela na hodinky.“

„Presne tak.“

„Išla si s ním.“

„Išla.“

„Ako dlho si sa zdržala?“

„Nezdržiavala som sa, práve naopak, ponáhľala som sa. Nebol s ním problém, chcel len fajku a bol nadržaný, šup–šup, a bol vybavený.“

„Sup-šup je aká časová miera?“

„Dvadsať minút.“

„Ale dal ti hranolky.“

„Aha, chvíľu som sa zdržala, takže pol hodky.“

„O pol piatej si sa vracala k hniezdu.“

„Asi tak.“

„Ako dlho trvá cesta?“

„Je to kúsok, päť minút.“

„Päť-desať minút?“

„Desať, keby som sa flákala, ale ponáhľala som sa za Ruženkou, takže päť.“

„Výborne, ponáhľala si sa, o pol piatej si bola naspäť. Na hodinky si sa náhodou nepozrela?“

„Nie, ale keď som vystupovala z kamióna, šofér zapol rádio a boli správy o pol piatej.“

„Výborne, perfektný postreh! Časy by sme mali celkom presne ohraničené,“ lebedil si Váňa. „Teraz k tej ceste peši z parkoviska k hniezdu. Všímala si si autá, čo išli oproti?“

„Nie.“

„Ani jedno? Neupútalo ťa ani jedno auto? Napríklad mimoriadne rýchlou, bláznivou jazdou?“

„Všetci tam ráno jazdia bláznivo.“

„Nejaký vodič ťa neupútal? Žeby sa vrtel za volantom, obliekal sa za jazdy, niečo si naprával…“

„Nie.“

Váňa bezmocne vydýchol, došli mu nápady.

„Ani pri hniezde si si nič podozrivé nevšimla? Nevidela si niekoho utekať?“ Pokúsil sa ešte raz, ale odpoveď bola rovnaká.

„Nie.“

Váňa rozhodil ruky, zagánil na kolegu – kolega pokrčil plecami, že ani jemu nič nenapadá. Odrazu zdvihol ruku, že predsa len si na niečo spomenul.

„Ilonka, Ružena mala stabilného priateľa?“

„To ako nabijaka? Stabiláka? Nie.“

„S nikým nechodila?“

„Nie.“

„Také pekné mladé dievča?“

„A načo? Prachy mala svoje, zatrtkala si, kedy chcela, načo by jej bol?“

„Chápem, ak to berieš takto, tak fakt na nič. Ale skús si spomenúť, nenadbiehal jej niekto? Nebalil ju niekto a ona ho odmietla, alebo ho naťahovala, zahrávala sa s ním,“ snažil sa Kuky.

„Nie.“

„Čo nie.“

„Nič z toho, nenaťahovala nikoho.“

„Vedela by si o tom?“

„Určite, boli sme najlepšie kamošky. Aj ja som jej hovorila všetko, aj ona mne.“

„Vieš, k čomu sa snažíme dopracovať?“

„Viem, či ju niekto nepodrezal zo žiarlivosti. V každom druhom filme je to tak.“

„A v jej filme to tak nemohlo byť?“

„Vedela by som o jej chalanovi, keby ho mala, vedela by som o ňom, ale nemala nikoho.“

„V poriadku, veríme ti, no nemusel to byť chalan na chodenie, mohol to byť stály zákazník. Buď na ňu žiarlil a chcel ju len pre seba, alebo dnes v noci od nej chcel niečo, čo mu odmietla, vyprovokovala ho a on zaútočil.“

Ilona s odpoveďou váhala, Kuky si bol istý, že trafil do čierneho. Zmĺkli, dali jej čas na rozmyslenie. Po chvíli váhania pokračovala.

„Ja som mala takého, bol to Rakúšan, tvrdil mi, že ma miluje, že si ma odvezie k nim a vezme si ma.“

„No vidíš!“

„Ale to sľuboval mne, nie jej. Keby mala takého, určite by sa pochválila.“

„Nemusel to byť práve Rakúšan, mohol to byť náš.“

„Nie, boli sme stále spolu, niečo by som si všimla, niečo by mi povedala. Nič mi nepovedala, určite takého nemala.“

Vybavené, žiarlivostný motív mohli škrtnúť z verzií, alebo pátrať ďalej a zistiť nezvratné dôkazy. Nezúfali si, veď vyšetrovanie sa iba rozbiehalo.

Váňa plesol dlaňami, malo to byť niečo ako popľutie, štart do roboty.

„Tak nič, sadneme za stroj a hodíme tvoju výpoveď na papier.“

Dievča zahasilo cigaretu, poskočilo mu obočie.

„Takže sa ešte zdržím?“

„Samozrejme.“

„Akosi sa mi priťažilo…“

„Hovno dostaneš! Zadarmo vyťahať naše tajné zásoby, na to by ťa bolo!“

 














 

Prišli krkavci, odviezli mŕtve dievča, detektívom zaželali veľa zdravia. Detektívi slušne poďakovali, lebo to určite mysleli úprimne, pohrebákov upozornili, aby jazdili opatrne, nech sa im, a hlavne ich zákazníkom, niečo nestane.

„Máme všetko?“ vyšetrovateľ dopisoval posledný riadok obhliadky.

Krauz s Burgerom stáli uprostred hniezda, obzerali sa, akoby jeden z nich stratil stovku a bol si stopercentne istý, že práve tu. Technik sa po kolená v tráve týčil na najbližšom kopčeku – na rukách mal stále rukavice, keby bolo treba ešte niečo. Aj on sa obzeral po zemi, hoci nevedel prečo.

„Edo?“

Burger si odkašlal.

„Riško, môžeme si to zrekapitulovať. Trasológiu nemáme žiadnu, z mŕtvoly sme zaistili biológiu, mikrostopy budeme skúmať na pitve. Vetrovku s obsahom vreciek sme zaistili ako vecnú stopu samostatne, tou sa na pitve zaoberať nemusia. Chýmus sme nezaisťovali, vieme, od koho pochádza, kto vracal – s vraždou spojitosť nemá. Daktyloskopia z operadla kresla sa nepodarila, všetko je vlhké…“

„Nielen to,“ skočil mu do reči technik, „dôležitý je podklad. Operadlo je zo starej vyšúchanej koženky, zaistil by som len šmuhy a machule, určite nič vhodné na porovnávanie, žiadne markanty.“

„Takže dakto nemáme. Vražedný nástroj nemáme…“

„Oto ešte pátra,“ namietol Krauz.

„Oto dopátral,“ ozvalo sa spoza ďalšieho kopčeka.

Hanzel sa k nim pridal, bezmocne rozhodil ruky.

„Chlapci, trieme biedu s núdzou. Únikovú trasu páchateľa nám označil pes. Ak sa mu dá veriť, páchateľ utekal chodníčkom hlbšie medzi kopce ďalej od cesty, potom zahol doprava smerom k mestu a zo zadnej strany dobehol na pumpu. Tam sa stopa stráca.“

„Určite?“

„Šaňo tam ešte obsmŕda, ale pes už nereaguje, takže páchateľ skončil na pumpe.“

„Výborne, a máme ho! Vrahom je pumpár!“ zajasal Krauz.

Nikto si ho nevšímal – až také ľahké to nebude, také šťastie nemôžu mať.

„Prepátrali sme celú únikovú trasu v opačnom smere,“ pokračoval Hanzel, „ten chodník vedie z pumpy, kopíruje železničnú trať, smeruje von zo sídliska, sem vedie iba úzky pás vyšliapaný v tráve. Prezreli sme okolie, dokonca aj druhú stranu cesty smerom do mesta. Chlapci sa ešte tmolia kade-tade, ale záver je jasný – nemáme nič. Možno…“

Detektívi spozorneli.

„Videli ste to hovno?“

„Kde?“

„Tam,“ Hanzel ukázal za seba. „Tam, kde chodia na záchod.“

„Bol som sa pozrieť, všade sú tam hovná,“ prikývol Burger, že o lokalite vie.

„A to naboku si si všimol?“

„Asi nie, neviem, ktoré máš na mysli.“

„Tak poďte.“

Hanzel ich viedol chodníčkom medzi kopcami až na čistinku posiatu servítkami a útržkami toaletného papiera.

„Opatrne,“ zbytočne upozornil Hanzel, „všade naokolo sú výkaly. Pozrite sa na toto,“ ukázal na servítku kúsok bokom.

Burger si čupol, vedľa neho Krauz, vedľa neho technik s Hanzelom, pričupol aj vyšetrovateľ, aby netrhal partiu.

„Fuj, prečo práve ľudské lajno musí tak strašne smrdieť?“ Vyšetrovateľ zvraštil nos, kúsok sa odtiahol.

„Asi nemáš mačku.“

„Nemám a ani nechcem! Úplne mi stačí, keď musím prebaľovať krpca!“

Chlapi sa uchechtli – každý mal svoje skúsenosti s použitými plienkami.

„Čo vidíš?“ Hanzel sa spýtal techiúka.

„Hovno.“

„Myslel som tento rozšliapnutý okraj.“

„Aj ja. Oto, ak narážaš na stopy po dezéne, nejaké markanty vhodné na porovnanie s topánkami podozrivých, tak som ti odpovedal – hovno!“

„Máš lupu?“ Krauz dostal chuť skúmať.

„Aj lyžičku. Riško, nepomôže ti ani mikroskop,“ bránil sa technik, „ale keď chcete, môžem ho celé zaistiť na papierovú tácku – jedna by ešte mala byť v kufríku. V bufete na ňu dávajú párky s horčicou, ja na ňu môžem naložiť celú túto kôpku. Ak zoberieme do úvahy kvalitu stravy v našom bufete, rozdiel bude minimálny.“

„Ďakujem ti za kvalitatívny rozbor našej bufetovej stravy, ale, prosím ťa, nefantazíruj o bufete, zmeškal som raňajky, radšej nám povedz, či je to stopa, alebo nie.“

Technik sa zamyslel, obzrel sa, prižmúril oči, niečo si premeriaval, nakoniec cmukol perami.

„Prečo len jedno?“

„Čo jedno?“

„Prečo je rozšliapnuté len jedno?“

„Aha!“ chytil sa Burger. „Dobrý postreh!“

„Všade naokolo sú nášľapné míny, ale niekto trafil len túto jednu,“ pokračoval technik. „Podľa oblúkového okraja a veľkosti polomeru môžeme dedukovať, že to bola teniska, určite nie dámska lodička alebo pánska topánka do opery. Niekto tadiaľto prebehol v teniskách, ale prečo trafil do hovna?“

Krauz technikovi nerozumel.

„A do čoho mal trafiť? Torty so šľahačkou nikde nevidím, len hovná, tak do čoho mal podľa teba trafiť?“

„Otázka neznie, do čoho, ale prečo ho trafil,“ rozvíjal svoju teóriu technik. „Dievčatá, čo si sem chodia uľaviť, nosia tenisky. Všimol som si, že väčšina má tenisky. Je to logické, sú na nohách celú noc, ale všetky dobre vedia, čím je tento úsek za kopčekmi zamorený, vedia sa tu orientovať.“

„Z toho dedukuješ, že domáca by do hovna nešliapla,“ pomáhal mu Krauz, pomaly sa chytal.

„Presne tak, domáca by nešliapla, ergo…“ technik rozhodil ruky, akože im dáva priestor a otvára diskusiu.

„Ergo, musel to byť páchateľ, lebo jedine on netušil, do čoho lezie,“ dokončil Krauz za všetkých.

„Presne tak!“ lebedil si technik. „Tento ľudský exkrement môže byť stopou, pokiaľ z neho chceme dedukovať, čo sa dialo po skutku a kadiaľ páchateľ opustil miesto činu, ale ak by ste chceli vyhodnocovať markanty, tak nie, nie je to stopa, nemá žiadne markanty.“

„Moment, moment,“ ohradil sa Burger napriek tomu, že pred chvíľou pochválil technika za dobrý postreh. „Ja som si myslel presný opak.“

„Aký opak?“

„No, presný opak. Jožko, práve sa nás snažíš presvedčiť, že tadiaľto utekal páchateľ z miesta činu a neznalý miestnych pomerov šliapol do tohto tu, no ja si myslím, že ten chlap…“

„Ženu sme ešte nevylúčili,“ podotkol Krauz.

„…alebo žena, to tu dobre poznal – poznala.“

„Ako to?“

„Pozrite sa, kde je,“ vysvetľoval Burger.

„Kto?“

„Nikto, to hovno!“

„Kde by malo byť?“

„Tam, medzi ostatnými, na ploche, ale toto je na začiatku briežka, skoro na briežku. Ak by sme prechod medzi rovinkou určenou na vyprázdňovanie a kopčekom nazvali úpätím, tak hovno leží na úpätí, presnejšie, pol metra na svahu, nie na rovine. Jedna z báb buď netrafila, alebo jej bolo tak naponáhlo, že to musela spraviť už aj, rovno tu na svahu. Neviem presne, ako k tomu došlo, ale faktom je, že toto jediné je osamotené, mimo dosahu ostatných.“

„Pokračuj,“ posúril kolegu Krauz, stále netušil, kam mieri.

„Páchateľ doň šliapol nie z neznalosti terénu, práve naopak. Veľmi dobre vedel, čo je tu, načo dievčatá používali čistinku medzi kopcami, a snažil sa nášľapným mínam vyhnúť, vybočil z trasy, chcel postihnutú časť terénu obísť po svahu, a pritom natruc trafil jednu z mín uloženú bokom. Vážení, páchateľ to tu dobre poznal, to znamená, že tu bol už v minulosti, alebo, ak tu bol dnes v noci prvý raz, na miesto činu prišiel práve tadiaľto a zoznámil sa so zvláštnosťami terénu. K Ružene sa dostal od chrbta, nie od cesty, nalákal ju do hniezda. Čo sa dialo potom, nevieme, či došlo k nejakej sexuálnej aktivite, nevieme, to nám prezradí pitva, ale faktom je, že keď bolo po všetkom, odchádzal práve tadiaľto, kadiaľ prišiel. Nasvedčuje tomu smer špičky tenisky – vedie od cesty, nie k ceste.“

Chlapi vstali, už ich štípali stehná.

„Slušná dedukcia.“

„Dobrý postreh.“

„Perfektná rekonštrukcia.“

Pochvaly sa len tak sypali, ale Burger o pochvaly nestál.

„A ako to využijeme v praxi?“ zaujímal sa Krauz.

„Po prvé, vieme, že po páchateľovi nemusíme pátrať smerom od cesty, to znamená – nezaujímajú nás taxikári, náhodní okoloidúci, kamionisti a podobne. Páchateľ nemal auto, na miesto činu sa dostal peši, odzadu. Po druhé, cestička od hniezda vedie k pumpe, tam sa to končí, no možno aj začína.“

„Výborne, takže predsa len tá pumpa,“ víťazne rozhodil ruky Krauz.

„Po tretie,“ Burger sa nedal vyviesť z tempa, „odtlačok musíme perfektne zadokumentovať, lebo v priebehu vyšetrovania určite prídeme do štádia, keď budeme konfrontovaní s páchateľom a jeho teniskami a budeme musieť dokázať, že práve on sem šliapol. Jožko, čo navrhuješ, ako by sme zaistili trasologickú stopu?“

Technik odlomil kúsok suchej halúzky z minuloročnej buriny, rypol do exkrementu.

„Je to čerstvé, tekutá sadra okraje roztlačí a zmení rozmer. Lukoprén nemám, ale skočím si do ústavu po čerstvý. Poobede sa sem vrátim a skúsim stopu odliať.“

„Zbytočne,“ namietol Krauz, „o chvíľu spichne a hovno spláchne.“

„Dnes nebude pršať,“ namietol vyšetrovateľ, „navrhujem, aby sme sa sem poobede vrátili, a ako povedal technik, stopu odliali.“

„Neveríte, nemusíte,“ nehádal sa Krauz, „ale pre istotu navrhujem, aby sme stopu odfotografovali aj s mierkou. Jožko, vieš nám vyhotoviť fotografiu v mierke jedna k jednej?“

„To je čo za otázku? Ak si z toho hovna chceš urobiť fototapetu do obývačky, urobím ti aj taký rozmer.“

„Výborne, fototapetu zatiaľ nezháňam, ale perfektnú fotku jedna k jednej áno.“

„Vybavené, idem si po vercajg, urobím ti excelentný záber.“ Technik sa už poberal, no odrazu sa zháčil. „Riško, mám mu povedať, aby sa usmievalo, alebo stačí portrét tak, ako je, s rozšliapnutým ksichtom.“

„Povedz mu, nech sa usmieva, keď už tak strašne smrdí.“

„Čo ešte môžeme získať z hovna?“ zaujímal sa vyšetrovateľ. „Nezoberieme aj vzorku na biologický rozbor?“

Detektívi sa len usmiali, odpovedal mu Burger.

„Napriek tomu, že je to celkom pekná kôpka, je nám nanič. Ako hovorí doktor Lengyel, z hovna sa dá získať len hovno.“

Debatu o hovne zakončil citát renomovaného súdneho lekára, výjazdová skupina počkala na technika, kým dokončí umeleckú fotografiu, pomohli mu s balením, zberali sa k autám.

Krauzovi padla ha hlavu prvá kvapka. Vyšetrovateľ pozrel na hodinky.

„Štvrť na jedenásť. Rišo, ty si čarodejník?“

„Nie, ale dáždik a ja sme starí kamaráti. Stačí lusknúť prstami, a hop, už aj prší.“

„Tak luskni, a hop, nech neprší.“

Krauz luskol, ďalšia kvapka trafila pre zmenu vyšetrovateľa rovno do čela.

„Čo som povedal, poslúcha na slovo,“ vyškieral sa detektív.

Rozpršalo sa.

 














 

Krauz mlátil do stroja, prepisoval obhliadku miesta činu. S vyšetrovateľom sa dohodli, že robotu si rozdelia – Krauz sa postará o prepis obhliadky, vypísanie tlačív pre kriminalistický expertízny ústav a zaslanie stôp, vyšetrovateľ zápisnične vypočuje svedkov, zaprotokoluje novú vraždu, napíše pár prvých bodov do plánu spoločného postupu. Prípad sa pekne rozbiehal, po práci v teréne prišla na rad administratíva, po nudných hodinách nad písacími strojmi príde na rad ozajstná kriminalistická činnosť – naháňanie páchateľa. Zatiaľ mal náskok, ale ten mal vždy, detektívi si z toho ťažkú hlavu nerobili.

Poslední prišli do kancelárie Chosé a Canis. Šéf oddelenia vrážd Alexander Mayor ich zbadal vystupovať z výťahu, kývol im, zmenil smer, bez slova ich nasledoval – aj on bol zvedavý na výsledky pitvy.

„Doriti, vonku sa ženia všetci čerti,“ nadával Canis. „Prebehol som pár krokov z auta po dvore a mokrý som ako…“ narýchlo si nevedel spomenúť, aký je mokrý. „No pozrite sa!“ ukazoval bundu s premočenými plecami.

„Pán doktor vás všetkých pekne pozdravuje,“ hlásil Chosé. Jeho premočená bunda netrápila, do rohu kancelárie pod umývadlo uložil plastové vrece so stopami z pitvy.

Krauz prerušil písanie, zapálil si. Návrat dôležitej dvojice bol automatický signál pre všetkých – všetci si zapálili.

„Aj mne jednu,“ zaprosil šéf vyvalený v kúte v kresle.

„Už zase fajčíš?“ Canis zvraštil obočie, jednu mu podal a pripálil.

Obočie zvraštil nie preto, že by mu chýbala jedna cigareta, ale šéf sa rozvalil na jeho fleku. Chosé postrehol situáciu, okamžite zaujal pohodlnú pololežiacu, polosediacu polohu vo svojom – Canis ostal bez miesta, musel sa uspokojiť s tvrdou výsluchovou stoličkou.

„A druhý raz sa nemáte ulievať, konkrétne ty, kolega,“ Chosé namieril ukazovák na Krauza. „S nami vraj nie je taká sranda.“

„Pol dňa som sa ulieval na mieste činu! Vie to veľmi dobre, veď sme sa tam stretli, tak čo drdle?“ bránil sa Krauz.

„Drdle, lebo sa nebavil, bez teba nuda. Vraj rutina.“

„Tak nám o tej rutine niečo povedz.“

„Najprv hádam trochu kávičky, nie? Zaslúžime si,“ namietol Canis, vstal, postavil vodu na kávu.

Chosé nestrácal čas, zalistoval v poznámkach, nadýchol sa, no nebolo mu dopriate – vošiel vyšetrovateľ.

„Rišo, počúvaj, má význam…“ zarazil sa. „Porada? Vyrušujem? Chosé, vy ste sa už vrátili?“

„Áno, nie, áno,“ pohotovo odvetil Krauz.

„Čože?“

„Odpovedám ti na otázky v poradí, ako si ich vychrlil. Áno, krátka porada, nie, nevyrušuješ, áno, už sa vrátili. Práve teraz, v tomto momente, teda dobre, že ideš.“

„Chcel som sa iba spýtať, či má význam vracať sa na miesto činu a odlievať tú aromatickú stopu.“

„Nie, nemá, Jožko sa tam previezol aj za nás, ušetril nám čas – ani ho nenašiel, ako som predpokladal, všetko je spláchnuté.“

„Ale ochotu mu uprieť nemôžeme,“ súhlasil vyšetrovateľ. „Fajn, ešteže si dostal dobrý nápad a odfotografovali sme ho, máme aspoň niečo,“ pochválil ho vyšetrovateľ, automaticky si sadol na výsluchovú stoličku.

„Ďakujem,“ zašomral Canis pri kanvici – práve prišiel aj o posledné miesto na sedenie.

„Chosé, máš sólo,“ Krauz odštartoval improvizovanú poradu.

„Ako správne konštatoval súdny lekár na mieste činu – je mŕtva…“

„Bez tých opičiek, prosím,“ ohradil sa Mayor.

„Bez tých opičiek to nejde, šéfe, aj doktor začal pitvu týmto konštatovaním.“

„Doktor môže, je z toho pretlaku mŕtvol deformovaný, vy ste slušní chlapci, tak sa držme vecnej stránky.“

„Tak teda vecne: Je mŕtva… Dobre, dobre, už pokračujem. Prezreli sme celý povrch tela, môžete mi veriť – pozorne, podrobne, každý centimeter. Našli sme iba dva defekty – v lakťovej jamke ľavej ruky…“ Chosé zaváhal. „Počkajte, aby som urobil radosť aj môjmu parťákovi, použijem odborný výraz. Doktor tú jamku nazval… nazval,“ zvraštil čelo, začítal sa, poznámky si priblížil aj k očiam, „nazval ju kubická jamka.“

„Blbosť, zle si počul, volá sa kubitálna jamka.“

„Je to možné? Ten chlap si lebedí, keď ma môže pred všetkými zotrieť, zosmiešniť, naštvať! Druhýkrát si choď na pitvu sám, premúdrený pán Krauz! Kubická alebo kubitálna, podstatné je, že je rozpichaná. Ružena Róžová je, presnejšie, bola ťažká narkomanka. Doktor povedal, že nám to určite potvrdí aj rozbor krvi – podarilo sa nám zaistiť celkom slušnú vzorku na skúmanie.“

„A druhý?“ Krauz ignoroval narážku na zosmiešňovanie, zameral sa výhradne na popis zranení.

„Druhý defekt? Bodné poranenie na hrudi.“

„To by nás zaujímalo,“ netrpezlivo sa pomrvil šéf.

„Vodorovná bodná rana dlhá tri centimetre. Ide o zásah noža do ľavej polovice hrudníka, kanál smeruje mierne zhora nadol. Páchateľ zasiahol piaty medzirebrový priestor, blízko hrudnej kosti.“

„Hĺbka?“ Krauz si písal stručné poznámky, len tak, pre seba, kým kolegovia spracujú oficiálnu správu z pitvy.

„Hĺbka? Nôž porušil kožu, podkožné tkanivo, medzirebrový sval, pohrudnicu a smeroval do ľavej pohrudnicovej dutiny. Zachytil dolný okraj horného laloka ľavých pľúc, osrdcovníkový vak a skončil v prednej stene ľavej komory srdca. Hrot noža prenikol až do komory. Dĺžka čepele musela byť minimálne pätnásť centimetrov, podľa doktora skôr viac.“

„Prečo viac?“

„Nenašli sme odtlačok rukoväti. Útok bol vedený značnou silou, ale rukoväť sa o kožu neoprela, takže po útoku trčala z tela aj časť čepele, nielen rukoväť. Ale útok bol razantný, páchateľ použil značnú silu, keby bol nôž kratší, vliezol by do nej až po rukoväť a nejaký odtlačok by sme našli.“

„Logické. Fotili ste?“

„Tisíc fotiek.“

„Výborne, pokračuj.“

„Poranenie nevykazuje také markanty, ktoré by svedčili pre konkrétny druh noža, môžeme iba dedukovať, že to mohol byť…“

„Vieme, vieme,“ prerušil ho Krauz, „počúvali sme doktora na mieste činu – vojenská útočná dýka, zálesácky nôž, mäsiarsky nôž, kuchynský nôž, taký nôž, hentaký nôž…“

„Keď všetko vieš, nemusím sa namáhať.“

„Práveže nič neviem a to ma štve! Pokračuj, prepáč, Chosé.“

„Z rany vykrvácala do hrudnej dutiny, časť krvi sa vyliala von, to je tá časť, čo sme videli na hrudi a okolo krku. Umyli sme ju a podrobne sme krk preskúmali – nebola podrezaná ani škrtená, dokonca ani na iných častiach tela nemá stopy násilia. Jediný smer útoku bol vedený nožom na hrudník.“

„Nebili sa, prekvapil ju,“ zašomral Krauz.

„Presne tak, Riško,“ Chosé ho aj tak počul. „Pod nechtami sme nenašli nič, čo by sme mohli vyhodnotiť ako biologický materiál z inej osoby. Ku kontaktu nedošlo. Nebili sa, dokonca sme zistili aj viac – ľúbkali sa.“

„Čože?“

„Našli sme spermie, musela to byť láska ako trám.“

„Spermie? Nemožné, veď používajú gumu!“

Prekvapenie neskrývali ani ostatní účastníci porady, nielen Krauz.

„Presne tak, vážení prítomní, našli sme spermie, v tomto prípade gumu nepoužila. Nebudem vám opisovať celý priebeh pitvy, viete dobre, že doktor ju otvoril, prezreli sme všetky orgány, mimochodom, zas až tak dlho nefetovala, bola zdravá, až to bolí. Nenašli sme ani najmenšie poškodenie orgánov, ani náznak rozvíjajúcej sa choroby a podobne. Prezreli sme pošvu a pysky – k brutálnemu styku nedošlo, nenašli sme krvácajúce ranky ani najmenšie poškodenie či poranenie. Či došlo ku klasickému nenásilnému pohlavnému styku, to sa zistiť nedá.“

„Moment,“ protestoval parťák, „tak potom kde ste našli spermie?“

„Medzi sedmičkou a šestkou vpravo hore a štvorkou a päťkou vľavo dolu.“

Krauzovi chvíľu trvalo, kým pochopil pointu.

„To akože…“

„Presne tak, Riško!“

„Mňa picne!“

„Mňa nie, videl som to na vlastné oči. Doktor urobil výter z pošvy, časť nám zakonzervoval pre naše labáky, časť strčil pod mikroskop. Viete, aký je, keď ho chytí pracovný zápal, je nezastaviteľný, musí skúmať za každú cenu.“

„No a…?“

„No a nič, výter z pošvy bol čistý, ani hovno.“

„Prosím ťa, hovná mi nespomínaj, mal som ich dnes dosť, ešte teraz mi rezonujú v nose,“ ohradil sa Krauz.

„Ako chceš, tak ani prd.“

„To je už lepšie…“

„Znamená to, že k ejakulácii do pošvy nedošlo, ale doktor nezahodil flintu do žita, dostal lepší nápad – vytrel jej ústnu dutinu a, čuduj sa svete, boli tam! Krpci krpatí, bičíkovití.“

Krauz sa hodil na operadlo, takýto výsledok skúmania nepredpokladal. Krútil hlavou, sledoval Burgera.

„Ani mne sa to nevidí,“ súhlasil najstarší detektív. „Používajú prezervatívy, zvlášť ak ide o orál.“

„Tento fakt nám bude musieť niekto vysvetliť,“ plánoval Krauz.

Chosé si ich plánovanie nevšímal, ešte mal jedno eso v rukáve, pokračoval.

„To nie je všetko, doktora pátranie po vrahovi chytilo za srdce, urobil ešte jeden pokus.“ Chosé sa odmlčal, skúmavo si ich prezeral jedného za druhým, naťahoval ich.

„Chosé, prosím ťa…“

„Už to bude, Riško, už to bude. Otvoril jej žalúdok a mikroskopicky preskúmal obsah, našťastie celú noc nič nejedla, takže to bolo jednoduché. Hádajte, čo našiel?“

„Čo asi,“ zhrozil sa Hanzel. „Keď raňajkuješ semeno, asi tam nebude srnčie na smotane!“

„Správne, Oto, logická úvaha, ale mylná – v žalúdku nebolo ani srnčie na smotane, ani spermie. Lengyel nestrácal odhodlanie, vrhol sa na celý zažívací trakt od jazyka až po žalúdok, dokonca tak podrobne, až nám liezol na nervy. Aj sme ho napomenuli, že zbytočne zdržuje, potom sme sa mu ospravedlnili. Ten náš zázračný doktor zistil, že pár spermií sa usídlilo na mandliach, ale hlbšie už nenašiel ani jednu.“

Chosé skončil, zapleskol poznámky, čakal ovácie, vzhľadom na prítomnosť bezprostredného nadriadeného aj zvýšenie platu so spätnou platnosťou. Nič také neprišlo, chlapi len gánili.

„Nerozumiete?“

Nerozumeli.

„Spravila ho orálne bez prezervatívu, spermie sa dostali len do úst, neprehltla, vypľula, zvyšok nestihla prehltnúť, lebo v tom momente prišiel útok. Dokresľuje nám to osobu páchateľa. Podľa doktora sa tí dvaja poznali, preto nepoužila prezervatív, asi boh na takýto sex zvyknutí, tak to praktizovali častejšie, lenže dnes nadránom ju prekvapil, s takýmto záverom sexuálneho harašenia nerátala.“

Už rozumeli.

„Šikovný doktor,“ zašomral šéf.

Kývnutím sa k pochvale pripojili aj ostatní.

„Je tu ešte jedna možnosť,“ podotkol Burger.

„A to…?“ zaujímal sa Mayor.

„Že sa nepoznali, ale zaplatil jej toľko, že súhlasila s nechráneným orálom. Pokiaľ viem, dievčatá majú isté zásady, ale bez problémov ich porušia, pravda, musí sa im to oplatiť.“

„V takom prípade sa pýtam,“ namietol Krauz, „kde je tá bohovská suma, ktorá ju zlomila? V občianskom preukaze sme našli šesť stoviek, a to makala celú noc.“

Burger akceptoval námietku nenápadným prikývnutím, ale vysvetlenie nemal. Zatiaľ nemal, no už plánoval, ako by sa k nemu dopracoval.

„Chlapci, tak čo doteraz vieme?“ nadhodil šéf. „Môže to niekto zosumarizovať?“

„Rišo…“ Burger postrčil kolegu, nech si on derie hubu.

„Chcete sumár? Pár hodín po vražde – a už sumár? Vieme len pár faktov z miesta činu. Páchateľ neprišiel po ceste, ale odzadu chodníkom v tráve. Chodník vedie k pumpe, presnejšie, od pumpy, kopíruje železnicu, rozdvojuje sa, do hniezda vedie málo používaná odbočka vyšliapaná v tráve medzi kopčekmi, hlavný chodník vedie do záhradkárskej kolónie. Páchateľ to tam musel poznať, aspoň zbežne, vedel sa orientovať. Nepoužil auto, ak áno, nechal ho na pumpe a pokračoval peši, ale mohol prísť peši alebo na bicykli zo sídliska. Určite to nebol kamionista, čo nám podstatne zužuje okruh podozrivých. Podľa toho, čo sme sa práve dozvedeli z pitvy, mohli sa poznať, mohol to byť niekto z ich komunity, dokonca to mohol byť jej nápadník.“

„Nemala nikoho,“ zasiahol Váňa. „Podľa Hony nemala nikoho. Tvrdí, že s Ruženou boli najlepšie kamarátky a všetko si hovorili, okrem toho spolu trávili všetok voľný čas – tvrdí, že nemala nikoho.“

„V poriadku,“ súhlasil Krauz, „možno to bol iba začínajúci vzťah, možno iba päťdesiatpercentný vzťah, teda on chcel a ona nie, možností je viac, musíme ich preveriť. Zatiaľ nám stačí, že sa asi poznali, preto nepoužila prezervatív, spravila ho orálne a krátko nato ju pichol. Poloha mŕtvoly po vražde nasvedčuje, že nejaký vzťah tam bol, lebo ju uložil na chrbát, vlasy jej rozložil po zemi okolo hlavy, ranu prikryl košeľou…“

„S tou košeľou to bolo ako?“ prerušil ho Mayor.

„Zabudol som povedať,“ vysvetľoval Chosé, „že košeľa nie je poškodená, iba nasiaknutá krvou. V momente útoku mala holé prsia, myslím to doslova, ony podprsenky do roboty nenosia. Páchateľ pichol do holej hrude.“

„Ale my sme našli hruď prikrytú košeľou, takže mŕtvola bola naaranžovaná, chvíľu sa s ňou pohral.“

„Chlapci, nemôže ísť o nejakého maniaka?“ obával sa Mayor.

„Aj túto možnosť musíme podchytiť vo verziách,“ súhlasil Krauz. „Sadista, ktorý sa vyžíva v tom, že policajtom po sebe nechá odkaz – naaranžovanú mŕtvolu. Len aby sa mu to nezapáčilo, aby nepokračoval.“

„Richard, nestraš, zase sa do nás pustia médiá a vrchnosť nám bude šliapať na krk. Ďalší maniak v uliciach Nášho Mesta, Bože, ochraňuj! Nestačil vám Ondrej? Radšej na to ani nechcem myslieť. Pokračuj.“

„Na pitve nezistili v pošve žiadne spermie, ani stopy pohlavného styku,“ pokračoval Krauz, „tomu by zodpovedalo aj oblečenie spodnej časti tela v čase obhliadky. Ak sa niekto pokúša obliecť a obuť mŕtvolu, zistí, že je to náramná fuška, ale Ružena bola perfektne poobliekaná, ani s teniskami nebolo manipulované, museli by byť od krvi, ale neboli. O pohlavný styk sa páchateľ ani nepokúsil. Ani pred vraždou, ani po vražde, stačil mu orál. Teraz mi napadlo… Chosé, prezreli ste aj anál?“

„Toto radšej Lengyelovi ani nepoviem.“

„Prezreli,“ odpovedal si sám, „to by sme doktora fakt urazili. Záver je jednoznačný – o pohlavný styk sa nepokúsil, stačilo mu len tak narýchlo. Ďalší postreh by som si dovolil z vlastnej hlavy – dala si dolu bundu. V noci je ešte zima, okrem bundy si dala rozopnúť aj košeľu, je to nenormálne. Predpokladám, že to bola páchateľova požiadavka, chcel jej za každú cenu vidieť hruď. Môžeme iba hádať, či to malo súvisieť so sexuálnou predohrou, aby sa vzrušil, alebo to už bola príprava na vraždu, aby videl miesto plánovaného útoku. Určite sa vyzliekla dobrovoľne, ani na odeve, ani na pitve sme nezistili stopy zápasu, všetko robila dobrovoľne. Ďalší fakt je tiež dôležitý – našli sme peiúaze, doklady, všetko mala vo vreckách ako pred vraždou, takže lúpežný motív môžeme hneď na začiatku vylúčiť.“

Po každej vete detektívi prikyvovali, ukladali si informácie, ako ich prezentoval Krauz.

„Možno by som mal spomenúť čas. Ilona si je istá, že do kamióna nasadla presne o štvrtej a presne o pol piatej vystúpila.“

„Časy máme podchytené presne, Ilona si je istá a vie to aj logicky zdôvodniť,“ potvrdil Váňa.

„To znamená, že inkriminovanú dobu máme ohraničenú na polhodinu medzi štvrtou hodinou nadránom a pol piatou. To je pre nás výhoda, zvlášť ak zoberiem do úvahy, že sa nemusíme vybíjať na kamionistoch, ale na druhej strane musíme konštatovať, že páchateľ nám toho po sebe veľa nezanechal. Vyšetrovanie nebude zas až také jednoduché, ako by sa na prvý pohľad zdalo.“

„Ako to myslíš?“ nechápal šéf. „Veď máme jeho spermie!“

„Chosé, čo povedal Lengyel o spermiách?“ spýtal sa Krauz namiesto odpovede.

„Ty si mu už telefonoval?“.

„Nie, ale už som mal podobný prípad a poznám Lengyela, viem, ako pracuje. Povedz, čo nám odkazuje pán doktor.“

„Ehm…“ Čhosé si odkašlal, kolega ho zjavne vyviedol z miery. „Mal som to naplánované trochu inak. Čakal som, kedy niektorý z vás zajasá, že máme spermie, to znamená, akoby sme mali polovicu páchateľa, ale…“ Chosé pokrčil plecami.

„Aké ale!?“ šéf stále nechápal.

„Ale kolega Krauz mi zase musel pokaziť radosť z prekvapenia. Tak dobre, keď už Rišo načal, tak dokončím. Ejakulát je bez protilátok, nereaguje na skúšku krvných skupín…“ Chosé radšej ani nedokončil.

„Chceš tým naznačiť, že nezistíme ani len krvnú skupinu?“

„Nie, šéfe, zo spermií nie.“

„No dobre, a čo tá druhá skúška, tá, čo Nemci použili v prípade beštie Ondreja. Richard, ako sa volá tá kyselina?“

„Deoxyribonukleová kyselina, skratka DNA.“

„Presne, to je ono!“

„Šaňo, neblázni, vieš, koľko stojí jeden rozbor?“

„Viem, chceli od nás stotisíc korún. Keby to nespravila prírodovedecká fakulta v rámci ich vedeckého programu, zruinovali by nám rozpočet ministerstva.“

„Tak vidíš, to bol aký prípad, a aké s tým boli problémy! Toto je oproti Ondrejovi iba slabý odvar, iba obyčajná vraždička. Kto nám dá stotisíc na rozbor DNA? A aj keby sa taký našiel, načo nám je, keď to nie je uznaný právoplatný súdny dôkaz? Táto metóda si iba razí cestu svetom, sme iba v začiatkoch, zabudni, Šani, nefantazíruj!“

„To mi chcete povedať, že nám fakt nič nezanechal?“ nevzdával sa Mayor. „Ako to vyzerá s vražednou zbraňou?“

„Nenašli sme ju,“ teraz mal sólo Hanzel. „Na mieste činu nôž nebol, okolie sme prezreli v okruhu niekoľkých stoviek metrov, prepátrali sme únikovú trasu, zapojili sme aj psa. Vražený nástroj sme nenašli. Keď si myslíte, že to bolo málo, môžem požiadať o pomoc okresy, zorganizovať nazajtra dvojnásobnú alebo aj trojnásobnú pátraciu akciu…“

„Je to zbytočné,“ zastavil ho Krauz.

„Ako to – zbytočné?“ Ani tejto námietke šéf nerozumel. „Pátranie po vražednej zbrani sa ti zdá zbytočné?“

„Určite. Pozrite sa, ak použil vojenský alebo lovecký nôž a odhodil by ho, riskoval by, že ho nájdeme a ukážeme v televízii a že ho podľa neho niektorý z kamarátov alebo niekto z rodiny spozná. Okrem toho mohol to byť drahý, vzácny nôž, jeho obľúbený, chýbal by mu v zbierke. Také nože sa len tak neodhadzujú. Ak použil nôž z kuchyne, aj tak ho musel vrátiť, aby ho mamka alebo manželka nezháňali. Tak alebo tak, nemal dôvod, aby ho odhadzoval, iba by na seba obrátil pozornosť. Neriskoval, vzal si ho domov, umyl ho, teraz je už znova vo fijoku. Aspoň ja by som to tak spravil.“

Museli uznať, že aj oni.

„Výborne, takže nemáme nič, žalostná východisková situácia!“ lamentoval šéf.

„Až na to hovénko,“ namietol Burger.

„Aké hovénko?“

„šaňo, pri pátraní v okolí miesta činu našiel Oto rozšliapnuté hovno.“

„A z toho máte takú radosť? Príďte k nám na sídlisko, v tráve ich nájdete ajajáj!“

„Radosť ani nie, ale niečo nám to predsa len naznačuje. Páchateľ poznal miesto činu, vyhýbal sa mínovému poľu na rovinke a šliapol do jedného na svahu. Poznal terén, už tam bol, možno tam chodil pravidelne, čo by nám mohlo pomôcť. Aspoň jedna z báb ho tam v minulosti mohla zaregistrovať.“

„No, nie je to veľa, ale prosím. Za daných okolností by. ma zaujímalo, ako chcete začať vyšetrovanie.“

„Aj mňa,“ pripojil sa vyšetrovateľ k šéfovi. „Viete, že musím napísať aspoň pár bodov do plánu spoločného postupu.“

„Ja navrhujem dva smery,“ pokračoval Krauz. „Podľa mňa je tá pumpa zaujímavá, začína sa tam prístupová cesta a úniková cesta sa tam končí. Musíme prezrieť kamerové záznamy, či sa tam páchateľ neobšmietal, a to nielen v inkriminovanom čase, ale aj pár dní predtým. Samozrejme, nemôžeme vylúčiť ani možnosť, že páchateľom je jeden z pumpárov, takže zistiť počet zamestnancov a urobiť k nim previerky.“

„Súhlasím,“ súhlasil vyšetrovateľ. Prvý bod si hneď poznačil do zápisníka.

Aj šéf súhlasil, ale nekomentoval, iba prikývol.

„Druhý okruh je komunita, z ktorej Ružena pochádza. Nech si Dona tvrdí, čo chce, Ružena mohla mať nejakého nápadníka, to znamená, že žiarlivostný motív nemôžeme len tak pre jej modré oči vylúčiť.“

„Hnedé,“ opravil ho Váňa.

„Čo hnedé?“

„Oči. Má ich hnedé. Strávil som s ňou celé doobedie, všimol som si.“

„Váňa, pre mňa aj oranžové, hlavné je, že o osobu zavraždenej sa budeme musieť zaujímať trochu hlbšie. Hľadať motív, nejaké zvady, nezhody, vyhrážky, možno aj fyzické útoky v neďalekej minulosti. Mohlo ísť o lásku, o prachy…“

„O drogy,“ pomohol Kuky.

„Presne tak!“ ožil Krauz, lebo táto téma mu akosi unikla. „Veď skoro všetci fetujú a o drogy sa vedú vojny, tak prečo nie jedna vraždička!“

Vyšetrovateľ usilovne písal.

„Z mojej strany zatiaľ všetko,“ uzavrel Krauz.

Mayor vstal, pošúchal si dlane.

„Teraz budete písať, predpokladám.“

„Musíme,“ prikývol Krauz. „Musím prepísať obhliadku, Chosé s Canisom spracujú správu z pitvy a dožiadania na expertízny ústav, Oto hlásenie o pátraní v okolí miesta činu.“

„Súhlasím, píšte. Ešte jedno na záver…“

Chlapci z kancelárie stoštyridsaťjeden zbystrili pozornosť.

„Keď ste už do prípadu prenikli tak hlboko, nemá význam, aby som ho pridelil niekomu inému…“

„No počkaj, počkaj!“

„To nemyslíš vážne, šéfe!“

„Prečo zase len my?“

Na šéfa sa zniesla spŕška protestov. Zbytočne.

„…a prípad je váš,“ vyštekol Mayor, nečakal na ďalší komentár, rýchlo vypadol. Odrazu si unáhlený odchod rozmyslel, no vrátil len hlavu medzi dvere. „Vytvorím vám najlepšie podmienky, aké len viem. O tretej nemusíte ísť na rozdelenie, máte pokoj, píšte a pátrajte! Čakám len dobré správy.“ A už ho nebolo – tentoraz definitívne.

 














 

Hanzel sa na písanie vykašľal – niežeby nemal zmysel pre zodpovednosť, to nie, ale Burger ho vytiahol von. Súhlasil, veď ten jeho záznam bude mať sotva pár riadkov, vymenuje sily a prostriedky nasadené do pátrania po vražednej zbrani v okolí miesta činu a záver – nič sa nenašlo. Naozaj iba pár riadkov, to zvládne aj neskôr, aj zajtra, keby sa zdržali.

„Kam ideme?“

„Uvidíš.“

„Máš šťastie, že prestalo pršať.“

„Oto, inak by si dal prednosť písaciemu stroju?“

„To nie, radšej budem moknúť.“

„Tak vidíš!“

„Ja toho nášho Riša niekedy nechápem. Čo ten dokáže napísať za jeden deň, hrôza!“

„A dá sa to čítať, má to hlavu aj pätu. Ešteže ho máme.“

„Smer?“ spýtal sa Hanzel na prvej križovatke.

„Pentagón.“

„Edo, sme len dvaja.“

„Nič sa neboj, stačíme si.“

Hanzel odstavil auto na parkovisku v oblúku vysokého, nechválne známeho obytného domu.

„Edo, pochopil som správne? Máš na muške tetu Rózu?“

„Oto, kto iný nám o nich poskytne informácie, ak nie ona? Veď pasie všetky baby od Slovnaftu až po Krížnu.“

„O tom nepochybujem, mne skôr vadí, že keď sa ju pokúsili predviesť chlapci z protidrogového, jedného kopla do gúľ a druhému skoro vyškriabala oko.“

„Viem, preto ju nebudeme dráždiť predvádzaním na políciu.“

×

„Aj s tým by som súhlasil, len neviem, ako ju chceš dostať von. Hádam si nemyslíš, že pôjdem dnu? Mám len jeden rezervný zásobník!“

„Zásobníky nebude treba, len vydrž.“

Tak Hanzel držal, stiahol si okienko, zapálil si cigaretu, čakal, s čím ho parťák prekvapí. Burger tiež trpezlivo fajčil, žiadne prekvapenie sa zatiaľ nekonalo.

„Príma vzduch po daždi,“ prehodil Hanzel, aby reč nestála.

„Májové dažde sú požehnaním.“

„Máš posadené?“

„Vieš, že nemám záhradu.“

„Aspoň do hrantov, ako minulý rok.“

„To áno, nasial som aj červené, ale mám nové, žlté, pália ešte viac.“

„Prines, mne chutili. Ešte večer na hajzli som si na teba spomenul.“

„Nuž, Oto, taká dobrá čili paprička nie je zlá a z hrantov na balkóne sú rovnako pálivé ako zo záhrady.“

„Len keby bola.“

„Tam je!“

Hanzela nadhodilo, čo to kolega trepe, veď len teraz sial, ako už mohol zbierať úrodu. Aj sa obzrel na zadné sedadlo, či ho Burger niečím neprekvapí, ale nič tam nebolo.

„Tam,“ Burger ukázal cez predné okno na prichádzajúceho mládenca.

„Na toho čakáme?“ Hanzel si s nedôverou obzeral chlapca, skoro muža.

„Naňho alebo na niektorého z jeho bratov. Poďme, svižne, Oto, nech sa nám nestratí!“

Burger bol rýchlejší, v momente bol z auta von.

„Nazdar!“

„Naz… Á, pán Burger. Dobrý deň. Čo vy tu? Som čistý, drogy už nepredávam.“

„Čo si presedlal na zlato? Alebo, ešte lepšie – diamanty?“

„Né, neni tovar, niečo sa posralo na hranici. Veľká šťára alebo čo.“

„Jasné, ale inak si čistý. Ty si ktorý…?“

„Lajko.“

„Lajko, jasné, Lajko. Tato sa majú…?“

„Žijú, normálka.“

„Peniaze chodia?“

„Chodia, chodia. Dodnes vás tato spomínajú, že ako ste nám pomohli. Ani pracovný úraz mu nechceli uznať, ani invalidný dóchodek, nič, až kým ste nezavolali na úrad, odrazu šecko išlo. Pekne ďakujeme, pán Burger, velice ste nám pomohli.“

„Neďakuj, radšej počúvaj, niečo pre mňa urobíš.“

„Čo? Nemám veľa času, ponáhľam…“

„Neskuč, to ťa nezdrží. Vybehneš hore na štvrté, zabúchaš na dvere tetke Róze a povieš jej, že ju čakám tu vedľa v Taline, že ju pozývam na kávičku a som sám, len s kolegom. Rozumel si? Som sám, len s kolegom Otom, na to nezabudni.“

„To nepôjde.“

„Prečo by to nešlo?“

„Lebo na štvrtém nič nevybavím.“

„Ako to?“

„Už býva na sédmem, presťahovala sa.“

„Tak padaj na siedme, to máš jedno.“

„Nemám, to sú o tri poschodia navác. Čo za to?“

„Počúvaj, ty… Ešte dnes zavolám na úrad a tato má po dôchodku, odzajtra ani halier, a ešte všade rozhlásim, že je to kvôli tebe. Čo myslíš, ako sa ti tata poďakuje?“

„Netreba nikam volať, šak som len skúšal, né? Tak ja už bežím.“

Naozaj sa rozbehol, no vrátil sa.

„Pán Burger, to je skrz Ruženu?“

„Čo je s Ruženou?“

„Podrezali ju, vy o tern nevite? Normálne išla do roboty a v robote ju nadránem podrezali, už o tom ví celý barak. To sú dneska pomery, pán Burger, človek už ani do roboty nemôže chodzit. Ani ja sa nechystám…“

„Len sa nechystaj, aby ti, nedajbože, nenaskákali mozole.“

„Tak kvôli Ružene?“

„Nestaraj sa.“

„Róza sa bude pýtať.“

„Tak dobre, kvôli Ružene.“

„Fotku nemáte?“

„Čo si ma chceš nalepiť na stenu?“

„Né vašu!“

„Ruženinu?“

„No, jak je podrezaná. Ešte nikdy som nevidzel podrezanú babu.“

„Zmizni, lebo…!“

Aj sa zahnal, ale chalanisko už odbehlo.

„Myslíš si, že príde?“ zaujímal sa Hanzel, keď si objednali.

„Určite. Radšej sem, než by sa dala buzerovať na oddelenie. Dávam jej pätnásť minút.“

Burger sa mýlil, stačilo jej dvanásť.

„Servus, Edko. Ahoj, Oto, že sa aj ukážete.“ Guľatučká územčistá žena neurčitého veku im ukázala štrbavé ústa – mal to byť úsmev. Plisovaná sukňa a vyšívaná vesta by sa skôr hodili do historického filmu z devätnásteho storočia, ale dobre vedeli, že Róza inak von nechodí.

„Dobrý deň aj tebe, Róza. Sadni si.“ Burger vstal, slušne jej odsunul stoličku, počkal, kým si namáhavo sadla. „Čo si dáš?“

Dala si kávu s koňakom.

„Normálne si dávaš s rumom,“ namietal Burger.

„Len keď platím.“

Vysvetlenie bolo logické, nepotrebovalo komentár.

Dychčala ako po namáhavom výkone. Aby sa jej uľavilo, zapálila si pokrútenú viržinku. Neuľavilo sa jej, rozkašľala sa.

„Mala by si sa šetriť, už nemáš dvadsať.“

„Edko, čo sa už len našetrím? Roboty mám jak na kostole. Tieto mladé dievčence nič nevedia, všetko ich musím učiť, na všetko dozrieť, všetko vybaviť za nich.“

„Chápem, veď preto sme prišli.“

„Viem, ide o Ruženku.“

„Presne tak.“

„Som rada, že ste prišli a nebuzerujete ma kade-tade po polícii. Chcem sa vám poďakovať aj za Ilonku, vaši chlapci sa k nej pekne zachovali. Kto to bol? Váňa?“

„Váňa a Kuky.“

„Že pekne ďakujem.“

„Sme starí známi, nie?“

„Veď to, veď to. Vy dvaja a pár starších si ešte ctíte staré dobré zvyky, ale aj vy máte medzi sebou mladých, čo sa nevmestia do kože. Ako hen toť, keď ma došli zatknúť.“

„Počul som, vraj si jednému skoro vyškriabala oko.“

„Ale, taká lapália…“ hodila tučnou rukou. „No keď si to už načal… Počúvaj, nedá sa s tým niečo spraviť? Chcú ma stíhať za nejaký útok na verejného činiteľa. No uznaj, Edko, čo je to za verejného činiteľa, keď mi vyrazí dvere a vtrhne do bytu? A ešte – že ruky hore, všetci na zem, nehýbte sa! Ako si môžem ľahnúť na zem, keď mám stotridsať kilo a do postele mi musia pomáhať dve mladé? A že nehýbte sa! Akurát som varila segedín, to som ho mala nechať pripáliť alebo čo?“

„Ale mal odznak, bol to verejný činiteľ.“

„Dobre, tak bol, nemal ma nasrať.“

„A ten verejný činiteľ našiel nejaké injekčné striekačky, biely prášok…“

„Trošku, je tam toho! Aj tak sa sekli, zásielka prišla až na druhý deň, doma som mala len železnú rezervu, našli hovno!“

„To hovno ťa môže stáť päť rokov.“

„Nič ma nebude stáť, vyplatím sa.“

„To pomohlo prvýkrát, teraz sa to nemusí podariť. Riskuješ.“

„Neriskovala by som, keby si pomohol.“

„Nesľubujem. Môžeme sa na to pozrieť…“ Burger zaváhal, zagánil na kolegu. Kolega sa hlboko zamyslel, vrásky na čele mali Rózu presvedčiť, že je to sakramentsky zapeklitý prípad, no po zrelej úvahe prikývol. Burger čakal na signál, pokračoval: „Nič nesľubujem, no pozrieme sa na to. Ale niečo za niečo…“

„Ja viem, ja viem,“ skočila mu do reči, lebo aj ona dodržiavala staré dobré zvyky. „Pýtajte sa.“

„Nerozumieme tomu,“ priznal sa detektív. „Prečo? Hľadáme motív.“

„Svine kamionisti…“

„Nie, to nebol kamionista.“

„Nebol.“

„Róza, otvorene, odrbávanie si nechaj pre mladých.“

Pochopila, prikývla.

„Nebol to kamionista, hovorila som s Ivetou.“

„Mezeyovou?“

„No, s tou.“

„Čo videla?“

„Nič, práveže nič.“

„Róza…“

„Edko, na rovinu – keby niečo videla, povedala by a ja by som to povedala vám dvom. Aj ja chcem, aby ste ho chytili, a potom mi stačí päť minút osamote hoci aj vo vašej kancelárii. Príde nielen o oko, to vám garantujem.“

„Trochu predbiehaš, ešte sme mu nie na stope.“

„Ale chytíte ho, som si istá.“

„Tak pomáhaj. Čo videla Iveta?“

„O štvrtej prišiel kamión, stála od nich dvesto metrov. Dievčatá presne dodržujú rozostupy, tak som ich vycvičila. Ružena s Ilonou sa s ním dohadovali, vzal len Honu, Ružena ostala vonku. Kamión odišiel na parkovisko, Iveta sa otočila a šliapala po rajóne, Ruženu mala za chrbtom, už ju nevidela. Urobila asi päťdesiat metrov a otočila sa, aby kráčala naspäť, za ten čas okolo neprešlo ani jedno auto, ani osobné. Vie to presne, lebo na hluk motora sa okamžite otočia a vystavujú sa alebo rovno mávajú. Kým kráčala od Ruženy, určite nešlo žiadne auto. Potom sa otočila a Ružena tam už nebola. Myslela si, že sa zašila do hniezda, že už na to kašle, tak šliapala ďalej, fajčila. Už bola unavená, závidela Ružene, chvíľu uvažovala, že sa k nej pridá a zdriemnu si, no mala málo, chcela ešte jedno rito, aspoň pár korún, tak šliapala. Po chvíli ju dobehla Ilona, ešte sa rehotali, že s kamionistom to bola rýchlovka, Maďar bol nadržaný. Ilona išla ďalej na flek, potom Iveta už len počula, ako vrieska a máva na ňu, tak k nej pribehla a Ilona jej povedala, že Ruženu niekto podrezal. Iveta spanikárila a utiekla na sídlisko na autobus. Volala aj Honu, ale tá ostala a utekala na pumpu. To je všetko, viac nevie.“

„Nevidela nikoho? Nejaký pohyb v tráve medzi kopčekmi.“

„Vyspovedala som ju, keby videla, povedala by mi.“

„Nebojí sa?“

„Pomsty? Že keby ho prezradila, podreže aj ju? Nie, Edko, všetky dievčatá vedia, že bezpečie im môžem zaistiť len ja a moji chlapci. Keby niekoho kryli, riskovali by oveľa viac. Viac nevie, a bašta, nikoho nekryje!“

Prikývli, museli sa zmieriť s faktom, že očitého svedka prípadu nemajú a ani mať nebudú.

„Prečo?“ pokračoval Burger.

„Nechápem.“

„Mala milenca?“

„Nie.“

„Ako si ju poznala?“

„Bývala u mňa, vo vedľajšom byte, to hovorí za všetko.“

„Mne nie.“

„Poznáme sa s jej mamkou, býva v Biskupiciach, má ešte päť detí. Hľadala pre Ruženku robotu, lebo ju nedokázala uživiť. Do školy ísť nechcela, tak som ju vyškolila a vyskúšala – išlo jej to. Zo začiatku som jej pomohla, aj som ju prichýlila, aj sa zadarmo najedla. Také výhody ostatné nemajú, len moje obľúbené. Keby mala milenca, vedela by som o tom. Alebo llona by vedela, boli stále spolu. Nemala milenca, môžete mi veriť.“

„Možno tajného, ohrdnutého, žiarlivého. Ohrdnutého žiarlivca, takí sú najhorší.“

„Snažíš sa, Edko, pekné od teba, ale ver mi, keby mala, vedela by som o tom. Viem o dievčatách všetko, jedine tak sa môžeme chrániť. Vedia to, chápu, že v našom remesle musíme držať spolu.“

„Nezhody medzi dievčatami?“

„Nie, to je prvé, čo musím riešiť, aby si neskákali do vlasov. Ale v jej prípade nebolo čo riešiť, s každou vychádzala.“

„Dobre, tak nebudeme vymýšľať fantastické scenáre, povedz nám sama, o čo ide.“

„Ešte som to ani poriadne nestrávila, ako mám vedieť, o čo ide? Nič také sa ešte nestalo. Neviem, o čo ide. Nepoviem, občas dostanú po papuli, keď sa nevedia dohodnúť na cene alebo keď je kunčaft nespokojný. Nehovorím, po papuli, to áno, ale aby mi nejakú babu niekto podrezal, to som ešte nezažila. Rozhodila som siete, celé mesto vie, že ho hľadám, všetci ho hľadajú, ale keď vás predbehneme, už sa k nemu nedostanete.“

„Viem, no musíš nám dať šancu, inak porušíš dohodu a to by si asi nechcela.“

„Nie, staré dohody si ctím. Keď niečo zavetrím, dám vedieť.“

„Len s týmto sľubom sa vrátiť nemôžeme, chápeš. Daj niečo viac.“

Teta Róza si potiahla, vypustila sivomodrú hmlu, hustú, až sa jej v nej stratila hlava. Hanzel sa s obavami pozrel po požiarnych hlásičoch.

„Rakúšania.“

„Čo Rakúšania?“

„Začali sem loziť. Nemci a Rakúšania. Niektorí majú na hotel, väčšina sú žgrloši, vyhľadávajú práve moje dievčatá, lebo sú najlacnejšie.“

„Máš konkrétny tip?“

„Nie, konkrétny nie, ale robia problémy.“

„Aké problémy?“

„Sú agresívni.“

„Ako sa to prejavuje?“

„Vzali dve dievčatá do Viedne.“

„Kedy?“

„Pred Vianocami.“

„Ružena bola jedna z nich?“

„Nie, iné.“

„A…?“

„Nemali sa so mnou ako spojiť, brali ich rovno z ulice. Nemal im kto poradiť, nevedeli, čo robiť, tak to riskli, išli na vlastnú päsť. Dali sa zlákať na výhodnú ponuku a skoro na to doplatili.“

„Čo sa stalo?“

„Zaviezli ich do nejakého domu na kraji Viedne. Bol piatok večer, akurát začali nočnú šichtu. Dohoda bola, že len do soboty do rána. Najprv bolo všetko v poriadku, dom bol plný ľudí, nejaká bujará žúrka. Dievčatá hore na poschodí pracovali, slušne si zarobili, v sobotu doobeda si aj zdriemli, lenže namiesto toho, aby ich doviezli naspäť, vzali im peniaze a že večer budú pokračovať, že im privezú nových zákazníkov.“

„Chceli si ich privlastniť, aby pracovali pre nich,“ pochopil Hanzel.

„Presne tak, Oto, chceli si ich privlastniť a pásť ich na vlastnú päsť.“

„Ako to dopadlo?“

„Jeden z chlapíkov, čo prišiel v sobotu večer, vedel po maďarsky. Povedali mu, že tu nie sú dobrovoľne, že sa boja, či by im nepomohol. Keď mu vysvetlili, odkiaľ sú a ako sa sem dostali, súhlasil, počkal ich v aute. Zdrhli cez okienko na záchode.“

„Dobre, ale ako to súvisí s vraždou?“

„Bili ich.“

„Keď im nechceli dať prachy, čo čakali?“

„Edko, bili ich počas sexu, nie kvôli prachom. Bili ich, vykrúcali im ruky, trhali im pri fajke vlasy a stále sa oháňali nožom. V jednom kuse im ho prikladali na krk a nútili ich, aby pridali, aby si ho strčili až do krku, aby prehítali. Nútili ich, aby revali, aby vrieskali, to ich rajcovalo najviac. Zasratí úchyláci!“

„Hovoríš – nôž?“ Burger si s kolegom vymenil rýchly pohľad. Nôž na krku – to je stopa. „Zapamätali si nejaké mená?“

„Nie.“

„Poznávaciu značku auta, čo ich od viezlo?“

„Nie.“

„Adresu? Našli by ten dom?“

„Nikdy vo Viedni neboli, ani netušili, kde sú.“

„Tak čo si zapamätali?“

„Tony koksu, mali nenormálne zásoby kokaínu.“

„Aha, takže vypytovať sa na detaily nemá význam.“

„Nemá, skúšala som to, chceli sme ich navštíviť a…“ zovrela päsť, aby naznačila, čo by sa s chlapmi stalo, keby ich našli. „Dohovoriť im, ale nenašli sme ich.“

„Má to nejakú súvislosť s naším prípadom?“

„Môže mať.“

„Róza, ale bolo to vo Viedni a dávno.“

„Chodia sem furt.“

„Tí istí?“

„Nie, tí dvaja, čo ich odviezli, sa už neukázali, boja sa, vedia, čo by sme im spravili, keby ich dievčatá spoznali. Chodia sem iní a čím ďalej, tým viac. Zapáčilo sa im a ceny sú pre nich smiešne. Nechodí len spodina, chodia aj chlapíci v oblekoch na mercedesoch, nemyslite si. A sú agresívni. V aute moc nechcú, berú ich do hotelov, ale sotva si dajú dva budvary a tri becherovky, strácajú zábrany a chcú násilie. Nič nevydržia, hneď sú ožratí a nezvládnuteľní. Nemám chlapcov na ochranu, nie toľko, aby sprevádzali každú jednu, tak som to dievčatám zatrhla. My sme na ulici a tam aj ostaneme, dievčatá s tým súhlasia, vedia, čo môžu a čo nie.“

„Boli nejaké útoky aj tu, u nás?“

„Boh, ale to bolo ešte minulý rok. Odkedy sme si stanovili pravidlá, útoky prestali.“

„Boli aj útoky nožom?“

„Aj pištoľou, stalo sa, že musela vyfajčiť najprv jeho a potom jeho pištoľ, až jej tým ostrým koncom… no, ako sa to volá?“

„Muška?“

„No, muškou jej rozdriapal celé podnebie.“

„Svine,“ žasol Hanzel. „Prečo ste to nehlásili?“

„Oto, nebuď malý! Kto by sa staral o pouličné kurvy? Ešte by ich zavreli za príživu.“

Detektívi uznali, že s ich povolaním to majú na svete ťažké.

„Takže útoky boli,“ snažil sa nadviazať Burger. „A sú stále.“

„Ako hovorím, občas nejaká schytá po papuli, ale to je všetko. Myslela som si, že dievčatá sú v bezpečí, a pozrite sa, Ruženku podrezali.“

„Róza, Ruženku nepodrezali.“

Chcela sa napiť, šálka jej od prekvapenia uviazla na polceste k ústam.

„Nie? Ale je mŕtva, né?“

„Je, ale nepodrezali ju. Niekto ju pichol nožom do srdca.“ Nenapila sa, šálku vrátila na stôl.

„Rovno do srdca? Takže nešlo o sex, on ju chcel len zabiť?“

„Išlo o sex, v ústach mala spermie.“

Róza stuhla, detektívi spozorneli – teraz im určite povie niečo dôležité. Nikto sa v tejto brandži nevyznal lepšie než ona, ani jedno dievča nemalo toľko odšliapané ako Róza. Zamlada bola vychýrená brušná tanečnica, tancovala aj v Carltone, ale to už bolo naozaj dávno.

Nepovedala nič dôležité, namiesto toho sa spýtala: „Edko, vieš podrobnosti? Povedz mi o tom viac.“

Detektív neváhal, toto nebolo prezrádzanie služobného tajomstva, toto bol normálny výmenný obchod.

„Bundu mala prehodenú cez operadlo sedadla z autobusu…“

„Sedadlo je z kamióna, viem o hniezde, povolila som im ho.“

„Tak z kamióna. Košeľu mala rozopnutú, asi potreboval vidieť prsia. Vyfajčila ho do konca, potom ju prepichol a uložil na zem, akoby ležala v truhle, vlasy jej roztiahol okolo hlavy ako lúče slnka. Ranu na hrudi zakryl košeľou a zdrhol. Použil nôž, lovecký, vojenský, možno kuchynský, ale veľký.“

Róza nepohnute sedela, tučné prsty vyložené na stole, oči prižmúrené – predstavovala si scénu, akoby tam sama bola. Dali jej čas, aby dobrúsila detaily.

„Blbosť, Edko, tak to nemohlo byť.“

„Prečo nie?“

„Cudzieho nikdy nefajčia naostro, vždy s gumou. Spermie v ústach nemohla mať.“

„Mala, máme to potvrdené od doktora.“

Róza zaváhala, autorita doktora zavážila. Čo povie doktor, je sväté aj v ich komunite.

„Ale cudzieho bez gumy…“ pokrútila hlavou, zmĺkla.

„Vidíš, mne napadlo presne to isté. Cudzieho by nikdy – ale niekoho od vás? Chlapcov od vás robili naostro, sama si to naznačila.“

„Útok na moje dievča je útok na mňa. Edko, nikto od nás by nešiel proti mne! To by si nikto nedovolil! A cudzí z našej komunity, napríklad východniari alebo navrátilci z Čiech, sa tu teraz neobšmietajú, upozornili by ma na nich. Na ulici je pokoj, nič zvláštne sa nedeje.“

„Až na jednu obyčajnú vraždu,“ súhlasil Burger.

Róze sa Burgerova teória nepozdávala. Žeby sa jej kráľovstvo rúcalo… A ona si nič nevšimla? Niekto si dovolil urobiť niečo bez jej súhlasu? Niekto sa opovážil zaútočiť? Nešlo jej to do hlavy. Nenútene poťahovala z viržinky, premýšľala.

Burger si bol zase istý, že Róza nemusí vedieť o všetkom. Dievčatá ju možno rešpektovali, ale každá mala aj svoj osobný život. Všetko smerovalo k tomu, že sa medzi nimi predsa len našiel nejaký žiarlivec.

Róza sa rozhodla využiť príležitosť, chcela získať informácie priamo zo zdroja, dostať sa bližšie.

„Koľko mala pri sebe peňazí?“

„Šesť stoviek v občianskom.“

„Pýtam sa na tie vo vrecku.“

„Vo vrecku nemala nič.“

Róza si významne potiahla, s dymom chvíľu počkala, zagánila na detektíva.

„Ďalšia blbosť, Edko, tak to nemohlo byť. Vždy inkasujú vopred a peniaze si dávajú do vrecka riflí, nikdy nie do preukazu.“

„Prečo?“

„Lebo sa stávalo, že keď kunčaft zbadal prachy, odrazu ho prešla chuť na sex a dostal chuť lúpiť. Všetkoim vzal a vyhodil ich z auta. Zakázala som im dávať si peniaze do preukazu alebo do peňaženky pred zákazníkom, vždy len do vrecka, a do preukazu, až keď skončili, keď už boli samy. Ak nemala vo vrecku peniaze, znamená to, že jej ich vzal.“

„Alebo vôbec nezaplatil.“

„Ďalší omyl, Edko. To nie, to nerobili. Prachy vždy napred, až potom išli na vec. Keď ho vyfajčila, musel jej zaplatiť vopred, no keď nemá vo vrecku peniaze, musel jej ich vziať.“

„Prečo by nevzal aj tie z preukazu?“

„Lebo o nich nevedel, nepozná naše pomery, to znamená, že to bol cudzí, nie od nás. Vidíš, čo som ti hovorila?“ Róza sa víťazne usmiala, fakty jej hrali do kariet.

„Povedz nám niečo o vašich pravidlách,“ požiadal Burger. „Nech netápeme v tme.“

„Pravidlo číslo jeden,“ Róza sa pravidlami netajila, veď ich sama vymyslela. „Pracujeme na ulici, maximálne v aute, nikdy sa nedáme odviezť ďaleko od fleku, a už vôbec nie do bytu.“

„Ide o ochranu,“ pochopil Burger.

„Presne tak, na ulici sa navzájom vidíme, tým sa navzájom chránime. Pravidlo číslo dva – zásadne používame prezervatív. Nech ide o akýkoľvek sex, vždy s ochranou.“

„Ale ona nemala ochranu.“

„Porušila pravidlo, obanovala.“

„No, obanovala…“ Burger pochybovačné pokrútil hlavou. „Nezomrela na otravu spermiami.“

„Ale porušila pravidlo, a už to išlo.“

„Prečo by to spravila?“

„Kým ti odpoviem, mám ešte jednu otázku. Bola zbitá?“

„Nie.“

„Takže ju nedonútil.“

„Nemusel ju biť, mal nôž. Mohol ho použiť na vyhrážanie.“

„Nie, nemohol.“

„Ako to myslíš?“

„V prvom rade mu išlo o sex, zatiahol ju na flek, nemohol vedieť, ako dlho mu bude trvať, kým sa odbaví, nemohol vedieť, kedy sa Ilonka vráti alebo kedy sa objaví iné dievča, preto nemohol riskovať nôž hneď na začiatku. Keby sa Ilonka vrátila a on by mal v ruke nôž, boli by naňho dve.“

Detektívi si vymenili pohľad – takú logickú dedukciu od Rózy nečakali.

„Pokračuj, celkom ti to ide.“

„Aj tak sú len dve možnosti, prečo by ho spravila bez gumy. Buď ju donútil…“

„Určite nie, nebola zbitá a nôž si logicky vylúčila.“

„Potom jej musel ponúknuť vysokú sumu – neodolala, inak si to neviem vysvetliť. Ruženka bola mladá, len nedávno sa zaučila, poslúchala, dodržiavala pravidlá, ešte nebola orazená, skôr naopak, lenže sile peňazí neodolá nikto.“

„Alebo to bol…“

„Edko, prestaň, od nás to nebol nikto!“

„Dobre, tak to nekomplikujme, uveríme ti. Bol to cudzí chlap a zaplatil nadštandardnú sumu. Koľko?“

„Čo koľko? Neviem, ja som tam nebola!“

„Koľko sa platí normálne?“

„Za fajku stopade, za keŕovačku dvesto, za lízačku a iné praktiky dvestopade.“

„Za nechránený sex?“

„Duplbvaná taxa.“

„Takže to pripúšťaš!“

„Veď ti hovorím, že proti sile peňazí sú akékoľvek pravidlá neúčinné.“

„Za orál naostro s vystriekaním?“

„Minimálne štyri stovky s prehítaním.“

„Kde sú tie peniaze? Kam si ich schovávali?“

„Pravidlo číslo tri – nikdy neukazovať prachy pred zákazníkom. Išli do vrecka riflí alebo bundy, do skrýše až potom. Aj teraz to muselo byť tak. Hneď po zaplatení si Ruženka prachy vložila do vrecka nohavíc alebo do bundy prehodenej cez operadlo sedadla, potom nasledoval výkon podľa dohody a po skončení mali ísť do občianskeho. Už som ti povedala, že väčšie sumy dráždili zákazníkov, takže prachy uložili k ostatným, až keď boli samy. Niektoré dievčatá mali peňaženky, väčšina ich schovávala do občianskeho preukazu pod obal. Ehm, hovoríš, že vo vrecku žiadne prachy neboli. Musel jej ich dať, inak by s ním nešla a určite by ho nespravila naostro zadarmo. Som presvedčená, že keď ju zabil, svoje peniaze si vzal späť.“

„Stále ma mátajú tie ostatné peniaze. Ak ide o lúpežný motív, prečo by nevzal aj ostatné?“

„Lebo nešlo o lúpežný motív, vzal si iba svoje. Ten debil nechcel prachy, chcel zabíjať.“

Detektívi si vymenili rýchly pohľad – tento motív sa im nepáčil, ani Saňoví sa nepáčil, nikomu sa nepáčil. Nechceli ďalšieho maniaka v uliciach, nechceli byť na titulných stranách novín.

„Pravidlo číslo štyri?“ Burger sa snažil zahovoriť nepríjemný smer výsluchu.

„Po šichte sa treba podeliť s tetou Rózou.“

Róza sa rozosmiala, schuti sa pobavila na vlastnom vtipe. Jej huspeninovité telo sa natriasalo na stoličke ako šunka v aspiku. Zo štrbavých úst vydýchla trochu dymu, hoci si predtým nepotiahla.

„Skôr ma zaujímajú ďalšie pravidlá ulice,“ znechutene namietol Burger.

„Potom už len jedno, univerzálne – kým použiješ škatuľu, používaj hlavu, sleduj zákazníka, nedaj sa prekvapiť.“

„Ani toto nedodržala,“ vzdychol si Hanzel.

Róza sa prestala natriasať, zvážnela.

„Naozaj neviem, čo sa tam mohlo stať. Ruženka bola opatrná.“

„Nemáme motív,“ vzdychol si Burger.

„Ani ja ho nevidím. Ak mala v ústach spermie, spravila, čo chcel, spravila, za čo zaplatil, nemal dôvod byť nespokojný. Nerozumiem, prečo jej to urobil.“

Burger pozrel na kolegu, Hanzel nenápadne pokrčil plecami, že ani on už nemá otázky. Burger sa snažil ukončiť improvizovaný výsluch, no mal ešte zopár doplňujúcich otázok.

„Róza, na flek idú autobusom alebo…“

„Vozí ich Dezider.“

„Dezider? Najstarší syn?“

„Ten. Má také dlhé auto.“

„Aj včera ich viezol?“

„Nie, auto už týždeň stojí pod balkónom, čaká na nejakú súčiastku do motora. Včera ich na svojom aute zaviezol Imro.“

„Mladší syn?“

„Ten, mladší.“

„A ostatné?“

„Išli autobusom.“

„Občas ich aj skontrolujete?“

„Každú noc aspoň dvakrát, aj trikrát. Chlapci sa striedajú, dozerajú na rajón, keď treba, zasiahnu.“

„Včera mal kto kontrolu?“

„Imro.“

„Kedy bol vonku?“

„O druhej v noci.“

„A…?“

„A nič, všetko bolo v poriadku.“

„Musíme s ním hovoriť.“

„Máš moje číslo, zavolaj. Zdvihne to niektoré z dievčat, stačí povedať, že volá Edko. Dohodnem vám stretnutie.“

„Sedí, verím ti. Musíme hovoriť aj s dievčatami, čo boli včera vonku.“

„Tie isté pravidlá – zavoláš a ja ti dohodnem stretnutie.“ Burger musel súhlasiť, inak by sa k nim nikdy nedostal, dokonca by ani nezistil presný počet, koľko ich bolo včera v noci vonku, nieto aby ich ustálili a vypočuli.

„Ešte niečo…“ Burger zaváhal, chcel jej čosi vytknúť, no netušil, ako zareaguje. Vzhľadom na ich dlhoročnú známosť si to u nej nechcel rozhádzať – do ich komunity sa inak preniknúť nedalo, len cez spriaznené duše. Musel ísť na vec opatrne, pozorne ju sledoval.

„Počúvam, Edko.“

„Robíš, čo robíš…“

„Nič iné robiť neviem, poznáš ma roky. Súhlasím, robím, čo robím, no robím to podľa svojho najlepšieho svedomia a vedomia.“

„Spomínaš svedomie… ehm,“ Burger si odkašlal. „Neviem, ako to súvisí so svedomím, ale v poslednom čase sa vám lepí na prsty priveľa bieleho prášku. Už si o tom aj vrabce čvirikajú.“

„No a…?“

„Vy ste prostitútky, to vám ide, tu ste doma, ale biely prášok je niečo iné. Nevyznáte sa v biznise, tu nie ste doma, nedodržujete pravidlá obchodu a bezpečnosti, ste veľmi na očiach. Je len otázka času, kedy po vás pôjde konkurencia – a oni hrajú tvrdo. Ruženka môže byť prvá výstraha.“

Róza zvraštila čelo.

„Aha, takže nový motív? Edko, ubezpečujem ťa, že Ruženka určite nie je výstraha. Ak sa vyberiete týmto smerom, iba budete strácať čas a tá sviňa vám bude unikať. Edko, pri všetkej úcte, viete o tom hovno!“

Aj Burger zvraštil čelo.

„Nepodceňuj nás, máme uši nastražené a vy sa správate ako slon v porceláne, niečo by sme začuli, aj keby sme v nich mali vatu.“

„Nepodceňujem, ale fakt o tom nič neviete. Vieš, z koľkých som detí? Bolo nás doma jedenásť, polovicu rodiny mám v Maďarsku, jeden brat má srbské občianstvo, jeden žije v Nemecku. Stačí ti? Mám vlastnú bezpečnú trasu z juhu, predávam vlastný tovar, s nikým sa nedelím, nikomu neleziem do kapusty, nikto ma nemá v zuboch. O konkurenciu nejde, Ruženka je iný prípad.“

„V poriadku, veríme ti, ale aj tak, dávaš to malým deťom! Tie dievčatká majú pätnásť rokov a ruky majú dopichané, ako keby po nich prebehol šijací stroj. Tebe sa to zdá v poriadku? Tomuto hovoríš najlepšie svedomie a vedomie?“

„Nie, ver mi, Edko, nezdá sa mi to v poriadku, ale uvedomte si jedno, chlapci moji milení, odo mňa dostávajú aspoň prvotriedny bezpečný matroš. Keď im nedám ja, zoženú si riedené strihnuté svinstvo od konkurencie a budú zomierať rovno na chodníku, schúlené do klbka sa budú zvíjať v kŕčoch s penou okolo papule. To bude lepšie?“

Detektívi mlčali – každá minca má dve strany, bohužiaľ, táto ich mala obidve posypané dobiela.

„Nechajte to tak, chlapci, toto ide mimo vás.“ Róza postrehla, že premýšľajú, využila zaváhanie, pokračovala.

„Naše remeslo je už raz také, nedá sa oddeliť od svinstva. Tlak je silný, iba začíname, valí sa sem vlna, o akej ste ani nesnívali, a vy s tým nič nespravíte, aj keby ste sa potrhali. Uvidíte, dajte na moje slová, trh je obrovský, požiadavky narastajú, ja som sa iba prispôsobila.“

Detektívi mali na trh iný názor, aj na odhad ich neschopnosti mali iný názor, ale moralizovať nemalo význam, Róza v tom už išla a ako sama prorokovala, sila peňazí onedlho zmení všetky staré zaužívané pravidlá, tak prečo nie ju.

„Ideš, alebo ostaneš?“ Burger považoval debatu za ukončenú.

„Ostanem, užijem si, keď som už dolu. S týmto napuchnutým bachorom,“ s úškľabkom sa pobúchala po faldách na bruchu, „je niekedy nadľudský výkon dostať sa zo siedmeho na ulicu. Ďakujem za návštevu, prajem veľa šťastia.“

Myslela to úprimne, nezaškľabila sa. Burger jej objednal ešte jednu kávu s dupľovaným koňakom, zaplatil, rozlúčili sa. Keď boli vonku, zapálil si cigaretu, nenápadne sa ešte raz obzrel – zo zadných priestorov bistra vyšli dvaja chlapci, prisadli si k šéfke. Burger sa musel usmiať – Róza bola vybíjaná koza, vždy sa istila, aj keď išlo o starých kamarátov. No a čo, nezazlieval jej opatrnosť, veď boli policajti a ona zločinec najhrubšieho zrna.

 














 

Krauz dopísal, unavene sa oprel, ponaprával si krčnú chrbticu, vzpažil, preplietol si prsty.

„Hotovo, dnes toho teda bolo!“

Zagánil na hodiny nad dverami – štyri hodiny, päť minút.

„Aj my už končíme,“ pochválil sa Chosé.

„Dnes nám už stopy nevezmú, nevadí, administratívu máme spracovanú, zajtra ráno pošleme stopy z miesta činu a z pitvy do labákov, nech sa pochlapia, a my môžeme veselo vyšetrovať. Dôležité je, že sme to stihli.“

Chosé prikývol, vyvalil sa do kresla, schuti si zapálil v momente, keď sa vrátili Burger s Hanzelom.

„Hotovo?“ zaujímal sa Burger, lebo nepočul rachot písacích strojov.

„Hotovo,“ prikývol Krauz.

„Pozdravuje vás teta Róza.“

Burger v stručnosti zreferoval obsah ich rozhovoru. Nikoho neprekvapilo, že ju kontaktovali, aj tak by k tomu v najbližších dňoch muselo prísť.

„Silou-mocou nás chce presvedčiť, že to nebol nikto od nich?“

„Presne tak, Riško.“

„Veríš jej?“

„Má logické dôvody.“

„Na tú jej rakúsko-nemeckú stopu jej, dúfam, neskočíme.“

„Riško, ani si neviem technicky predstaviť, ako by sme postupovali. Nemáme značku auta, nemáme opis osoby, nemáme čas prechodu cez hranice, nemáme nič, iba hmlistú informáciu, že pár chlapíkov v kožených rajtkách sa venuje sexturistike.“

„Ani s tým domom na kraji Viedne nepochodíme, Rakúšania ich môžu mať zmapovaných plno.“

„Alebo ani jeden, v každom prípade sa kvôli nám nepotrhajú,“ Burger uzavrel západný smer vyšetrovania. „Kým nezachytíme aspoň jednu podpornú stopu, odložíme túto verziu bokom. Odložíme, nezahodíme.“

Kolegovia prikývli.

„Mňa skôr zaujal jej postreh s tými peniazmi.“

„Ružena by ich mala mať v bunde alebo vo vrecku na rifliach,“ zopakoval Krauz, aby bolo všetkým jasné, o aké peniaze ide.

„Správne. Róza tvrdí, že prachy v tom museli byť, inak by Ružena ani prstom nehla.“

„Prachy v tom museli byť, jedine ak vylúčime možnosť, že ho poznala, že to bol niekto od nich, že to mal od nej zadarmo.“

„Richard, ja osobne by som Róze veril a dal by som aj tento smer bokom, navyše Róza už rozhodila siete a sľúbila, že ak niečo zachytí, dá vedieť.“

„Ale kde máme zaručené, že nás nepredbehne? Pustí nás potom k páchateľovi? Vieš, ako to u nich chodí, so súdom a s rozsudkom si ťažkú hlavu nerobia.“

„To už bude záležať na našej šikovnosti.“

„A Rózinej serióznosti.“

„Čo môže byť problém,“ doplnil ich Hanzel. „Zmenila sa, stala sa z nej tvrdá obchodníčka, neberie ohľad na nič.“

„Zatiaľ nemáme inú možnosť, len jej veriť a prijať jej pravidlá,“ nedal sa Burger. „Hovorím – zatiaľ.“

„Čo teda navrhuješ?“ Krauz chcel konečne počuť nejaký konštruktívny návrh.

„Začneme s Ruženinými spolupracovníčkami a vypečenými synmi tetky Rózy, to je najbližší okruh okolo poškodenej. Odtiaľ musia ísť prvotné informácie. Súbežne s tým sa vrhneme na pumpu. Otázka znie – kedy. Rozbehneme to ešte dnes? Teraz? Budeme sa siliť až do noci alebo sa ideme na to vyspať a zajtra ráno to roztočíme.“

Vošiel šéf oddelenia, klopaním sa nezdržiaval. Letmým pohľadom skontroloval vrecia so stopami pod umývadlom, kopu papierov na Krauzovom stole, zo škatuľky cigariet vedľa kopy si bez pýtania jednu vybral.

„Hotovo?“

„Hotovo, stopy môžu ísť ráno do labákov,“ hlásil Krauz. Pripálil šéfovi, ani nevstal.

„Práve riešime,“ zapojil sa Burger, „či začneme s výsluchmi a ťaháme do noci, alebo to roztočíme až zajtra ráno.“

„V tom vám môžem pomôcť,“ ponúkol sa šéf. „Váhanie, čo teraz a čo potom, vyriešim za vás. Máme čerstvú mŕtvolu a ja som všetkých pustil domov, nerátal som s tým, že by sme s výsluchmi ťahali do noci. Administratívu ste spracovali oveľa rýchlejšie, než som čakal. Ste tu len vy…“

„Saňo, to fakt nemyslíš vážne!“ zrúkol Burger.

„Viem, ťaháte od rána, máte toho plné zuby, ale kým obvolám pár chalanov a kým sem prídu, kým sa rozhýbu a kým…“ mávol rukou, že takto si to vôbec nepredstavuje. „Počúvajte, je to taká banalitka, jasná samovražda, nejaký chlapík si prederavil kotrbu, stačí na to len dozrieť. Už tam išiel okresný výjazd, sami si to spíšu, sami si to spracujú, od vás by som chcel, aby ste na to len jedným očkom mrkli, len dozreli, aby sa na niečo nezabudlo, a môžete skončiť. Richard, keby si si zobral auto, podpíšem ti parkovanie doma, ani sa sem nemusíš vracať. Kto by išiel s ním? Chlapci, spravte to pre mňa a máte…“

Detektívi stuhli v očakávaní, mastná odmena by sa hodila.

„…dobrý pocit, že ste pomohli kamarátovi.“

„Ty nie si náš kamarát, si náš šéf,“ drdlal Burger.

„Chlapci…“ škemral Mayor. „Fakt mám volať druhú kanceláriu a drbať sa tu s nimi do polnoci? Majte uznanie.“

Burger sa zvalil na operadlo, prehrabol si vlasy.

„šaňo?“

„No vidíš, ďalší dobrovoľník! Pridá sa niekto? Ešte dvaja a stačí, len aby ste naplnili auto, nech vám nie je cestou smutno.“

„Nehlásim sa, chcem sa niečo spýtať.“

„No…?“

„Prečo tam musia ísť vraždári, keď je to samovražda a už tam išiel okresný výjazd?“

„Ehm…“

„Aha,“ zašepkal Burger v neblahej predtuche.

„Ono…“ šéf naťahoval slová, zdráhal sa priznať farbu. „Ono je to tak, že ten nejaký chlapík je v skutočnosti Artúr Baláž.“

Nič, ani brvou nehli.

„Hudobný skladateľ Artúr Baláž,“ spresnil Mayor.

„No zbohom,“ zalamentoval Burger, čelo položil na stôl, hlavu prikryl dlaňami.

 














 

Začiatkom roka zaželal šéf oddelenia vrážd prítomným detektívom všetko najlepšie, veľa úspechov pri objasňovaní prípadov, ktoré ich čakajú v novom roku, poďakoval sa im za výsledky z minulého roka, skontroloval si dochádzku…

„Krauz, Chosé, Váňa – dovolenka, nástup majú až deviateho, Váňa už zajtra. Horňák je stále na péenke, len pre vašu informáciu, Vianoce aj Silvestra strávil v nemocnici a vyzerá to tak, že tam ešte pobudne, je to s ním dosť vážne. Kuky volal, že príde o pár minút neskôr. Ostatní sú tu?“

Mayor preletel pohľadom kanceláriu, zrátal stav, pripočítal neprítomných, vyšiel mu súčet zhodný s celkovým počtom detektívov na oddelení, spokojne prikývol – kompletní. Do zošita s dennou prácou si napísal, čo kto bude robiť – samé klamstvá, prvý pracovný deň nového roka sa nikto pracovať nechystal, a ranný nástup rozpustil.

„Som rád, že tu nie je Váňa,“ vzdychol si Hanzel, keď si namáhavo sadal na svoje miesto v kancelárii. Povolil si opasok.

„Prečo, Oto?“

„Lebo by zase vybalil koleno, podbradok, tlačenku, uhorky…“

„Prestaň, prosím ťa, prestaň!“

„Edo, presne tak sa cítim aj ja, ani ja to už nemôžem počúvať. Po sviatkoch som prežratý, mäso nemôžem ani vidieť.“

„Ani hovoriť o ňom nemôžem!“

„Presne tak, Edko, presne tak. Aj som tej mojej povedal – do šibačky sa budú variť len vajcové halušky, makové slíže, granatír, bryndzové halušky…“

„Bez slaninky, prosím, bez slaninky,“ dožadoval sa Burger.

„Bez slaninky…“ Hanzel zaváhal. „Edo, bryndzáky bez slaninky sa nedajú.“

„Tak dobre, ale len trošku, na postrašenie.“

„Jednoducho, zase sme to cez sviatky prehnali,“ uzavrel HanzeL

Váňa bol tým odsúdený, už nechýbal nikomu, ani svojmu parťákovi. Kukymu bolo tak zle, že nevládal ani vzdychať.

„Preto si meškal?“ zaujímal sa Hanzel.

„Preto, normálne som sa ráno vyblval z podoby. Bolo mi trápne žiadať Šaňa o deň voľna práve po Silvestri, veď by ste si zo mňa robili srandu do augusta.“

„Sviatky by mali zrušiť,“ aj Canis sa namáhavo vyvalil v kresle v rohu kancelárie. „Ešteže tu nie je Chosé, aspoň mám viac miesta na nohy.“ Pohodlne sa vystrel, ruky si založil za hlavu. „Nejdeme na pivo?“

Burger pozrel na hodiny nad dverami.

„O štvrť na deväť ešte nič nie je otvorené, a aj keby bolo, tak iba narážajú. Kto má chlastať tie patoky?“

„V tom prípade si pomôžeme sami.“

Canis prekvapivo svižne vstal, otvoril chladničku, dvere rozďavil dokorán, voľnou rukou ukázal, nech sa všetci pokochajú.

„Páni, nech sa páči!“

„Mňa picne!“ žasol Hanzel. „Kedy si to stihol?“

„Čo myslíte, prečo som vás dnes ráno predbehol? Prišiel som o polhodinu skôr, len aby som vás prekvapil. Na vlastných pleciach som všetko vynosil až sem, rovno vám pod nos, banda jedna rozmaznaná! Dúfam, že to oceníte!“

„Pivečko,“ vzdychol Burger.

„Že pivečko,“ naštval sa Canis. „Plzeň! Pravý nefalšovaný Prazdroj!“

„A v plechovkách!“

„Jasné, že v plechovkách, čo si myslíte, že na vás budem šetriť? Viete o tom, že zásadité pivko je mimoriadne vhodné na premastené bachory?“

„Vieme, vieme, tak už nezdržuj!“

Canis vybral plechovku, podal ju Burgerovi.

„A perfektne vychladené!“ rozplýval sa Burger, plechovku prehadzoval z ruky do ruky.

Druhú plechovku podal Hanzelovi – poďakoval prikývnutím.

„Kuky?“

„Aj ja som sa prežral!“ Krpec sa ponáhľal s priznaním, len aby naňho nezabudol.

Poháre nepotrebovali, chlípali priamo z plechoviek. Hlasné odgŕganie a blažené ksichty kolegov boli Canisovi zadosťučinením – neklamným dôkazom, že správne predvídal, presne odhadol atmosféru prvého pracovného dňa po nekonečných sviatkoch hojnosti.

„Mal som návštevu z Prahy,“ vysvetľoval Canis. „Navláčili toho, akoby sme tu žili v prohibícii, tak som sa rozhodol, že sa podelím, že vás prekvapím.“

„Veľmi rozumné rozhodnutie.“

„Zachovaj si dobré zvyky, chlapče.“

„Aj nabudúce, a môže byť aj viac.“

Takto a podobne komentovali Canisov charitatívny počin. Chlapci z kancelárie stoštyridsaťjeden popíjali, užívali si, nič nenasvedčovalo, žeby im dnes hrozili navreté žily na krku od ťažkej roboty.

Zazvonil telefón.

Hanzela zastihol s plechovkou prilepenou na spodnú peru. Nenapil sa, stuhol, do plechovky zašepkal: „To nemyslíš vážne.“

Aj Burger stuhol, potom sa usmial.

„To sú chlapci z okresu, určite chcú len zavinšovať k novému roku.“

Bakelitová rušička pohodovej pracovnej atmosféry zazvonila opäť, akoby nástojčivejšie.

„Tak to zdvihni,“ poradil kolegovi Hanzel. „Veď o nič nejde, to sú iba chlapci z okresu.“

Burger váhal, mohli to byť, nemuseli to byť…

Kuky sa tváril, že jeho sa dnešný deň netýka, Canis sa zašil do kúta. Burger sa načiahol k slúchadlu, opatrne, aby nevybuchlo, ho zodvihol.

„Burger, vraždy, prosím…“ počúval, sinavá farba a stuhnuté svaly v tvári nenasvedčovali, žeby mu niekto na druhom konci drôtu vinšoval veľa šťastia a zdravia, hlavne rodinke, a tak podobne: „Dobre, už aj idem.“ Položil.

Kuky sa stále tváril, že jeho sa dnešný deň netýka, Canis v kúte sa ani nepohol, Hanzel sa konečne napil. Negrgol si, len ho nadulo, spakruky si utrel ústa, vydýchol.

„Dáš si ešte jedno?“ škodoradostne sa spýtal parťáka.

„Nie, nedám, ani vy si nedáte,“ škodoradostne mu odpovedal Burger. „Máme prípad.“

„Ty máš prípad, ty si zdvihol,“ namietal Hanzel.

„Prípad z ministerstva.“

„Držíme ti palce.“

„Ide sem.“

„Za tebou,“

„Ten prípad ide sem, je to muž.“

„Môžeme vypadnúť, aby ste si pohrkútali.“

„Nikam nevypadnete, máme ísť k Saňoví.“

„Choď si.“

„Všetci.“

„Práve som dostal chrípku, asi pôjdem maródovať.“

„Ani mne nie je dobre,“ rýchlo sa pridal Kuky.

Canis sa ani nemusel k nikomu pridávať, poloha jeho tela v kresle nenechala nikoho na pochybách, že utrpel trojitú zlomeninu chrbtice.

„Vážne volal Šaňo,“ presviedčal ich Burger.

„No a? Veď ti chcel len zavinšovať.“

„Už vinšoval ráno na rozdelení.“

„Tebe chcel zvlášť, si jeho obľúbenec.“

„Nechcel, fakt nás volá k sebe.“

„Edko, aprílové vtipy sa robia prvého apríla, nie v januári.“

„Mne je to jedno, vážení, ale ak to budete naťahovať, Saňo sa naserie, vstane, prebehne chodbou a…“

Šéf oddelenia vrážd vrazil do kancelárie, ako vždy, bez zaklopania.

„No jasné! Pohodička jak na pláži pod palmami, a ja aby som sa tam vpredu zbláznil!“ hulákal medzi dverami. „Vy ste si nevšimli, že sviatky sa už skončili? Je normálny pracovný deň! Ako sa opovažujete chlastať v pracovnom čase!?“

Chlapci nestihli poschovávať plechovky, a keby aj stihli, vôňa kvaseného moku by ich aj tak prezradila.

„Neopovažujeme sa, Ivan nás prinútil,“ žaloval Kuky.

„Ty smrad krpatý, druhý raz dostaneš… Vieš čo!“ zastrájal sa Canis z kresla. Aby šéfa zbytočne nevytáčal, trochu sa v kresle vystrel.

Mayor zamieril k chladničke, razantným trhnutím ju otvoril, vybral plechovku, skontroloval nápis, uznanlivo odul spodnú peru. Vrchnák zasyčal, šéf sa napil, s úľavou vydýchol, grgol si ticho, spôsobne, do zápästia.

„Bože…“ zavzdychal, evidentne sa mu uľavilo. „Viete, čo mi manželka nabalila na desiatu? Kus údeného karé s chrenom, u nás to nemá kto dojesť. Nechcete?“

„Daj pokoj s karé,“ Hanzel vystrúhal ubolenú tvár.

„Nechcete, banda jedna rozmaznaná. Tak či tak to niekto z vás odskáče. Buď dvojica, alebo všetci. Naozaj ho poslali sem.“

„Karé?“

„Kuky, si normálny? Toho chlapíka z ministerstva.“

„Nevieme koho, ale aj tak ti niečo poradíme. Vo vedľajšej kancelárii majú otvorený koňak,“ bránil kanceláriu Burger. „To je štyridsať percent alkoholu – toto,“ zamával na šéfa poloprázdnou plechovkou, „len necelých šesť. Oni sa viac previnili, prečo nepotrestáš ich?“

„Lebo to nie je trest, to je vyznamenanie.“

Detektívom skoro vypadli oči.

„Je to špeciálna robotička, tú nemôžem zveriť hocikomu, len špecialistom.“

„Budú za to nejaké špeciálne odmeny?“ rýpal Burger.

„Načo? Detektívi, ktorí si môžu dovoliť takéto bahno,“ aj on na Burgera zamával plechovkou, „si nezaslúžia odmeny, zarábajú ako králi!“

„Králi nemusia prvý deň v roku pracovať.“

„No vidíte, máte sa lepšie než králi, vy môžete.“

Burgerovi došli argumenty, vysyčal, zvädol. Pochopil, že už nič nepomôže, šéf sa rozhodol, a tak sa dnes naozaj bude pracovať.

„Hovor, čo sa zase deje?“

Mayor si sadol na Krauzovo miesto, pohrával sa s plechovkou.

„Čo vám hovorí meno Artúr Baláž?“

Meno im nič nehovorilo.

„Písali o ňom v novinách, bol aj v telke.“

Stále sa nechytali.

„Hudobný skladateľ, hudobník.“

„Ahá!“ zareagoval Burger. „Ten emigrant?“

„Všetci významní umelci sú odrazu emigranti.“

„Alebo inak, zo všetkých emigrantov sa odrazu stali významní umelci,“ spresnil Burger.

„Alebo,“ súhlasil šéf. „Nech je, ako chce, poslali ho sem.“

„Odkiaľ.“

„Z ministerstva.“

„Koho tam pozná?“

„To je jedno, poznajú sa všetci, nečítaš noviny? Podstatné je, že ho poslali sem, lebo vraždy robíme my.“

„Jeho zavraždili?“

„Ešte nie, vraj sa iba chystajú.“

„Kto?“

„Edko, to je všetko, čo o prípade viem. Akékoľvek ďalšie otázky môžete o pár minút adresovať jemu, už ho sem vezú.“

„Vezú? Tak to teda musí byť mimoriadne významný hudobný skladateľ!“ Burger zahral mimoriadne prekvapeného policajta.

„Ja poznám len Smetanu a Krútňavu,“ priznal sa Kuky. „Chcel si povedať Smetanu a Suchoňa,“ opravil ho Canis. „No, všetkých troch.“

„Výborne, vidím, že tu sedí jeden hudobný expert vedľa druhého, takže o pár minút vám doprajem potešenie zoznámiť sa s ďalším. Dopiť, vyvetrať, ideme na to! O hodinu čakám nejakú predbežnú správu, o čo ide a koľko ľudí treba nasadiť.“

Mayor vyzunkol zvyšok plechovky na ex, poďakoval zdvihnutým palcom, a už ho nebolo. Bolo, ostala po ňom hlava medzi dverami.

„Takže to karé fakt nechcete? Mám ho vyhodiť? Kde je Váňa? Aha, na dovolenke, škoda. Raz za rok ho človek naozaj potrebuje a on si zoberie dovolenku!“

Až teraz odišiel definitívne.

 














 

„Ja sa asi zabijem,“ začal netradične hudobný skladateľ.

Posadili ho vedľa Canisa do kresla – významný hudobný skladateľ predsa nebude sedieť na tvrdej stoličke. Canis stiahol nohy a hneď bolo dosť miesta pre dvoch. Kuky varil kávu, lebo pán umelec neodmietol, dokonca robil dojem, že by prijal aj niečo výdatnejšie, ale s jeho kontaktmi na ministerstve si nič výdatnejšie ponúknuť netrúfli. Burger s Hanzelom sedeli na svojich miestach, Hanzel s pripraveným poznámkovým blokom.

Burger si so záujmom obzeral návštevníka – zvláštny týpek. Určite už oslávil päťdesiatku, ale nie tak dávno. Vysoký, štíhly, husté čierne brčkavé vlasy, brežnevovské obočie, brada požičaná od afganských mudžahídov. Chlpy mu vytŕčali aj spod košele – na manžetách až po hánky, na krku sa ako liany popínali hore k brade. Viazanku nenosil, umelci nosia šál, ale tento nemusel, brada ho zodpovedne zastúpila. Napriek absencii viazanky nevyzeral šupácky, práve naopak, klasické rifle doplnil tmavomodrým sakom, vyzeral celkom elegantne, nenútene elegantne.

Stále fajčil. Dostal kávu – stále fajčil a miešal.

„Ja sa asi zabijem,“ zopakoval do šálky.

Zatiaľ ho nechali, nech sa aklimatizuje. Prišiel rozrušený, keby doňho začali rýpať v tomto stave, počuli by iba zmes nesúrodých informácií a výsluch by museli aj tak zopakovať, tak načo sa pechoriť, načo sa náhliť, stačí počkať, on sa schladí.

Neschladil sa, Burger na ňom žiadnu zmenu nepostrehol, od príchodu bol stále rovnaký. Nemal inú možnosť, musel začať s výsluchom, ale opatrne.

„Pán Baláž…“

Na meno reagoval, prestal miešať.

„Pán Baláž, ja sa volám Burger, som detektív z oddelenia vrážd.“

„Dobrý deň. Baláž, hudobný skladateľ,“ zopakoval zbytočne, lebo už sa pozdravil pri príchode, aj sa predstavil.

„Viem, už ste sa predstavili. Pán Baláž, ako sa cítite?“

„Prosím?“ otázka ho zjavne prekvapila, k lekárovi mal namierené až potom.

„Vidím na vás, že ste rozrušený, preto sa pýtam.“

„Aha, ďakujem za opýtanie. Ako by ste sa cítili vy, keby vám stále šliapali na päty? Keby vás prenasledovali, keby sa vás pokúšali uštvať, odstrániť?“

„Kto, pán Baláž?“

„Viem ja? Bývalá Štátna bezpečnosť, terajšia Tajná služba, CIA, KGB, Angličania, Rusi, Nemci… Čo ja viem, kto ešte po mne ide?“

Canis sa pohodlne oprel, zahniezdil sa. Skontroloval spolusediaceho na druhej strane konferenčného stolíka – keď sa uistil, že uprene pozoruje hladinu v šálke a nevšíma si ho, zdvihnutým obočím naznačil Burgerovi, že pán Baláž je jasný pacient a treba ho čo najskôr vypoklonkovať z kancelárie, prípadne previezť ho do zariadenia, kde zadarmo požičiavajú také biele slušivé kazajky vzadu so šnurovačkou.

Burger zachytil signál, prikývol, že aj jemu stačili prvé tri vety výsluchu a vie, na čom sú. Napriek tomu, podľa dohody, pokračoval vo výsluchu, ostatní sa mali len prizerať, len dotvárať atmosféru vysoko nasadeného pracovného tempa. Stále museli mať na zreteli styky pána Baláža na ministerstve, museli sa pretvarovať.

„Viete čo, pán Baláž, takto by sme sa dostali rovno do prostriedku problému a nič by sme nechápali. Navrhujem, aby ste nám prezradili niečo o sebe, o tom, ako vznikol váš problém, ako sa vyvíjal, a prečo ste sa rozhodli požiadať o pomoc práve naše oddelenie. Ale najskôr vás poprosím, aby ste sa upokojili, pokojne miešajte kávu, zvážte si každú vetu, každé slovo. Hlavne pokojne, tu vám nič nehrozí. Rozumeli ste mi?“

Prikývol.

„Hlavne pokojne,“ zduplbval Burger.

„To sa vám povie…“

„Pán Baláž, hlavne pokojne.“

„Dobre, dobre, viem, hlavne pokojne. Čo ste to hovorili? Že mám niečo povedať o sebe?“

„Správne, o sebe, aby sme pochopili, ako vznikol problém, vlastne, aký je to problém, lebo zatiaľ nevieme nič.“

„Neviete nič…“ zašomral. „Neviete… Ale veď ani ja nič neviem.“

Burger nereagoval, nechal ho, nech sa vyžaluje, nech si usporiada myšlienky, nech si sám stanoví postup. Baláž chvíľu poky vkával hlavou, odložil šálku, zovrel operadlá kresla, vystrel sa.

„Poznáte ma?“

„Čítali sme o vás v novinách.“

„Poznáte. Tak potom viete, že som bývalý emigrant, navrátilec, bojovník za demokraciu.“ Počkal, skontroloval ich, či začal dobre, no nereagovali. „Emigroval som v sedemdesiatom, hneď po normalizácii. Najprv do Rakúska, odtiaľ do Štátov. Uchytil som sa v Kalifornii, býval som striedavo v Yorku a Los Angeles. Oženil som sa s emigrantkou, máme syna Artúra…“

Ako inak, pomyslel si Burger. Kto by nechcel zachovať také vzácne meno aj pre ďalšie generácie?

„…teraz bývame tu, na Sliačskej, v rodinnom dome. Vrátili sme sa hneď, ako sa dalo, ešte v deväťdesiatom.“

„Moment, moment, tu by som sa pristavil. Čomu ste sa venovali v Amerike?“

„Akože – čomu? Som skladateľ.“

„To sme už počuli, ale čomu konkrétne? Skladali ste pre Michaela Jacksona alebo…“

„Aj, ale hlavne hudbu k filmom. Som spoluautor štyroch muzikálov, to len tak na okraj. Hlavne hudbu k filmom.“

„Prečo ste sa vrátili?“

„Nerozumiem.“

„No, vzhľadom na vaše zameranie si myslím, že ste finančne celkom slušne zabezpečený, tak prečo…?“

„Prepáčte, ale som vlastenec! Keď som sa dočítal, čo sa deje v mojej rodnej krajine, zbalil som rodinu a okamžite sme prišli pomôcť. Nemohol som sa len tak nečinne prizerať, ako tu bojujete za slobodu, za demokraciu, akú nádhernú revolúciu ste vymysleli.“

Vlastenec. Burger mal na jazyku otázku, kde bolo jeho vlastenectvo v sedemdesiatom, ale predpokladal, že by mu iba zbytočne zdvihol tlak, a to nechcel, lebo práve teraz začal konečne súvislo rozprávať. Prikývol, že rozumie.

„Rozhodol som sa, že aj ja priložím ruku k dielu, vrátil som sa a ponúkol som svoje schopnosti, svoj talent. Nadviazal som kontakt s filmovou tvorbou, inicioval som výrobu filmu o revolúcii, mal som jasnú predstavu, aký hudobný podtón by sa niesol celým dielom, no odmietli, vraj teraz na také niečo nie sú peniaze. Ponúkol som svoje schopnosti Národnému divadlu aj televízii, zatiaľ nie je záujem. Asi bude trvať dlhšie, kým sa ľudia spamätajú a začnú myslieť aj na umenie, nielen na politiku.“

„Napísali ste o torn pár článkov, čítal som,“ spomínal si Burger.

„Pár som napísal ja, pár napísali o mne.“

„Rozvírili ste vtedy spoločenskú hladinu.“

„Lebo ma naštvali! Každý mal plnú hubu demokracie, ale aby niekto priložil ruku k dielu, to nie.“

„No dobre, ale počiatočné neúspechy vystriedala popularita, veď vás hrajú v rádiu od rána do večera.“

„Od rána do večera nie, ale s Karolom máme pár slušných pesničiek.“

„Karol Kresák, textár, viem.“

„Kamarát z detstva, dlhoročná spolupráca. Počkajte, vy ho poznáte? Aj vy sa pohybujete v brandži?“

„Nie, náhodou sa poznáme z jedného starého prípadu, boli sme párkrát na pive, už som ho dlho nevidel.“

„Aha. My spolupracujeme stále, aj keď som bol vonku. Oprášili sme pár starých nápadov, našli sme interpretov, ktorí sú takpovediac v kurze, a úspech sa dostavil. Karol je hitovkár, talent od prírody.“

„A práve vtedy prišli tie vyhrážky alebo prenasledovanie?“

„Ani nie, s Karolom spolupracujeme už dlho a mňa začali otravovať v lete pred pol rokom.“

„Čo sa stalo pred pol rokom?“

„Ako sa to začalo?“

„Áno, ako sa to začalo.“

„Prepadli ma.“

„Kto? Kde?“

„Pred domom, na chodníku. Vracal som sa zo štúdia, nahrávali sme novú pieseň, zdržal som sa. Bolo po polnoci, vlahá noc, kus cesty som išiel peši, aby som si vyvetral hlavu, a pred domom po mne skočili.“

„Môžete byť trochu konkrétnejší?“

„Môžem. Skočili konkrétne na mňa.“

„Koľko ich bolo?“

„Boli dvaja, kus cesty ma asi sledovali, napadli ma odzadu, zvalili ma na zem, zbili ma, dokopali a utiekli.“

„Nič vám nevzali?“

„Nie, nič, a mal som pri sebe aj peňaženku, hodinky, zlatý náramok, retiazku, všetko. Nič ich nezaujímalo, iba ma zbili.“

„A povedali niečo na vysvetlenie?“

„Áno, keď som už bezvládne ležal na zemi, jeden sa ku mne zohol a zašepkal mi do tváre: Vieš za čo! Nám neujdeš! Nič viac, len toto. Vy ste to nečítali?“

„Nie, tento článok som nečítal.“

„Nie článok! Zápisnicu!“

„Akú?“

„Veď som vypovedal na polícií. Písali tri hodiny, zapísali šesť strán – a vy ste to nečítali?“

„Kde ste vypovedali?“

„U nás na oddelení.“

„Ak to riešilo miestne oddelenie, tak sme to nemohli čítať, nám ich zápisnice nechodia. Ako to kvalifikovali?“

„To má byť čo?“

„Aký paragraf tomu dali.“

„Neviem.“

„Boli ste v nemocnici?“

„Nie.“

„Takže vás nedolámali?“

„Nie.“

„Aké ste mali zranenia?“

„Tiekla mi krv. Z úst. A kýval sa mi jeden zub.“

„Nič viac?“

„Nie, ale bolelo to.“

„Dali vám tlačivá pre lekára?“

„Dali.“

„A boli ste u lekára?“

„Bol.“

„A čo konštatoval lekár? Dal vám péenku?“

„Že povrchové zranenia bez péen.“

„Takže výtržnosť, možno ľahké ublíženie na zdraví.“

„Niečo také hovoril aj ten váš kolega v uniforme.“

„Kedy sa to stalo?“

„Pred pol rokom, už som to povedal. V lete deväťdesiatdva, hovorím, že bola vlahá noc.“

„Uviedli ste do zápisnice aj opis páchateľov?“

„Aj na toto sa ma pýtali. Neuviedol som opis, lebo som ich nevidel.“

„Ale pred chvíľou ste povedali, že jeden sa zohol až tesne k vám a zašepkal vám do tváre, že viete za čo.“

„To áno, zohol sa, ale obidvaja mali čierne kukly, videl som prd.“

Burger prikývol, že verí, mohlo to byť tak.

„Nemôžem sa ubrániť otázke, pán Baláž.“

„Tak sa nebráňte, von s ňou.“

„Vedeli ste, za čo?“

„Nie.“

„Nepohádali ste sa s niekým?“

„Nie.“

„Ste niekomu dlžný?“

„No dovoľte!“

„Len sa pýtam.“

„Nedlhujem nikomu nič, som…“ zaváhal, „som mimoriadne solventný občan.“

„Žiarlivostný motív?“

„Či som niekomu nenasadil parohy? Aj na toto sa ma vaši kolegovia pýtali. Aj iné scenáre povymýšľali. Nie, nikto nemal dôvod, aby ma prepadol.“

„Ale určite mal, veď vám to otvorene povedal do ksi… do tváre.“

„Nemal, ja to musím vedieť najlepšie. Možno omyl, s niekým si ma splietli.“

„Určite nie.“

„Ako to myslíte?“

„Povedali ste, že týmto sa to len začalo, to znamená, že útoky pokračovali, takže o omyl nešlo. Keby páchatelia zistili, že sa pomýlili, viac by vás neobťažovali, ale ste tu, takže asi pokračujú.“

Hudobný skladateľ zahasil cigaretu, no hneď si zapálil ďalšiu, vyfúkol, zamyslel sa, párkrát prikývol, že policajtovu logiku akceptuje.

„Logické.“

„Pokračujte.“

„V čom?“

„Vo výpočte prepadnutí.“

„Už neboli žiadne, ale začali telefonáty.“

„Aké telefonáty?“

„Tiché.“

Burgera nebavilo všetko z neho ťahať, nechal ho, nech sa sám rozhovorí.

„Hocikedy cez deň, najčastejšie večer, občas aj uprostred noci. Niekto zavolal, a keď som zodvihol, iba chrčal to telefónu, nič nepovedal.“

„Ani slovo vyhrážky?“

„Ani slovo. Zase som išiel na políciu, súhlasil som s napichnutím pevnej linky. Vysvetlili mi, že takto ho môžu vystopovať, ale prestal.“

„V momente, keď vám začali odpočúvať telefón, prestal?“

„Presne tak, ale neprestali úplne, otrávili mi psa.“

„Psa?“

„Našiel som ho pri bránke, vzal som ho k veterinárovi, no už sa nedalo nič robiť. Veterinár ho milosrdne uspal, povedal mi, že je to otrava jedom na potkany.“

■ „No, tie otravy sa často zamieňajú s kolikou,“ snažil sa bagatelizovať Burger.

„Žiadna kolika, pitvali ho, v žalúdku mal nestrávený špekáčik. Špekáčik sme mu nikdy nedávali, ani sme ich doma nemali, nemohol sa k nemu dostať ani náhodou, k otrávenému už vôbec nie.“

Burger musel kapitulovať, znelo to naozaj vierohodne.

„Zase som bol na polícii.“

Z teba musia mať policajti radosť, pomyslel si Burger, ale hudobný skladateľ ešte neskončil.

„Prepichli mi gumy.“

„Na aute?“

„Na čom inom? Policajti povedali, že je to bežný prejav chuligánstva, že či chcem vzhľadom na vzniknutú škodu podať trestné oznámenie. Samozrejme, že som podal – dodnes sa nič nevyšetrilo, akurát poisťovňa mi preplatila pár korún, ale na tie sa im môžem zvysoka, ja som chcel, aby ho chytili, aby to už konečne prestalo!“

„Ale neprestalo.“

„Samozrejme, že nie. Prišli listy.“

„No konečne nejaká stopa! Čo v nich bolo?“

„Nič, prázdne listy.“

„Prázdne?“

„No, nie prázdne, v každej obálke bol list, teda list papiera, ale nijaký text, iba krv.“

„Čože? Krv?“

„Presne tak, krv, krvavá kvapka v rohu papiera.“

„Inak len čistý list?“

„Čistý.“

„A obálka?“

„Bez adresy, bez známky, len holá obálka.“

„Takže páchateľ ju musel doručiť osobne.“

„Aj to mi povedali na polícii. Samozrejme, všetky som im odniesol, sľúbili, že sa prípadom budú intenzívne zaoberať. Dodnes sa zaoberajú, nevyšetrili nič, ale aj oni prišli na to, že páchateľ ich doručil osobne.“

„Hovoríte, všetky ste odniesli na políciu. Koľko ich bolo?“

„Päť.“

„Kedy prišiel posledný?“

„Deň pred Vianocami, pred týždňom. Ten bol posledný s prázdnym listom, ten dnešný bol výdatnejší.“

„Dnešný? Aký dnešný?“

„Tento.“

Hudobný skladateľ siahol do vnútorného vrecka na saku, vybral list, zamával ním, ruku nechal natrčenú – kto prvý prejaví záujem. Najbližšie sedel Canis, načiahol sa, skladateľ mu ho podal. Canis opatrne otvoril list, nazrel…

„Oto, podaj mi pinzetu.“

„Netreba, už sme ho dochytali,“ upozornil skladateľ.

„Aj tak podaj,“ nástojil Canis.

Hanzel vstal, priniesol pinzetu. Canis zalovil v obálke, vybral náboj do pištole, obzrel si ho. Hanzel sa zohol, tiež si obzrel úlovok v pinzete.

„Luger, Parabellum, deväť milimetrov,“ povedal expert na strelné zbrane a strelivo. „Nepoužitý, neprebíjaný, úplne nový z výroby.“

„Dajte to sem,“ zavelil Burger, konečne sa dostal k úlovku aj on. „Dokelu,“ zanadával, lebo si uvedomil, že náboj drží v pinzete, ale obálku holými prstami.

„Vám ide o odtlačky prstov? Zbytočne,“ pochopil pán Baláž. „Obálku aj náboj som dochytal najprv ja, potom moja manželka, vrátnik na ministerstve, nakoniec aj ten ministerský úradník, čo sa ma ujal.“

Burger položil obálku na stôl, znechutene na ňu hodil náboj, zhlboka si vzdychol.

„Tak ako to bolo s tým nábojom, ale pomaly.“

„Dnes ráno som vybral schránku, vyberám ju každé ráno, lebo mi chodia noviny. Okrem novín bola v schránke iba obálka. Vedel som, čo ma čaká, už ma tie prázdne listy s krvavou značkou v rohu nudili, lenže tento ma prekvapil, list bol ťažký, presnejšie, ťažší než tie predošlé. Ale inak žiadna zmena – nezalepená obálka bez adresy, bez známky. Bol ťažší, tak som doň nazrel rovno vonku, pri schránke, a zbadal som hénto,“ bradou ukázal na Burgerov stôl. „Najprv som nevedel, čo je to, tak som siahol a vybral som náboj. Občas strieľam, nepustil som do gatí, viem, že samotný náboj mi neublíži, tak som si ho len tak pohodil v dlani a zaniesol som ho dnu ukázať manželke. Na odtlačky prstov sme vtedy nemysleli. Zita trvala na tom, že ho musím odniesť na políciu…“

„Zita je vaša manželka?“

„Zita je moja manželka, to som vám nepovedal? Nie? Je to moja manželka, trvala na oznámení na polícii, ale mňa už nebaví behať s každou hovadinou na políciu, veď aj tak nič nespravia. Rozhodol som sa, že pôjdem vyššie, rovno na ministerstvo.“

„Za kým?“

„Ako to myslíte – za kým?“

„Za kým ste išli? Koho tam poznáte?“

„Nikoho, išiel som ako normálny občan na normálny úrad, kde som sa chcel dožadovať pomoci. Začal som na vrátnici, sedel tam taký holobriadok, chalan v uniforme, nič nechápal. Dvakrát som mu musel vysvetliť, čo som ráno našiel v schránke, a pre istotu som mu ukázal aj obálku. Vysypal z nej náboj, prezrel si ho, asi až to ho osvietilo, až potom pochopil a začal telefonovať. Chvíľu trvalo, kým prišiel nejaký úradník a vzal si ma hore, aj tomu som musel dvakrát vysvetliť, čo som našiel v schránke, aj on si obzrel náboj, aj on začal telefonovať. Nakoniec ma odprevadil na dvor, tam ma posadili do auta a priviezli ma sem, že tu sú odborníci, tu sa mi budú venovať.“

„Tu ste na oddelení vrážd.“

„Konečne!“

„Akože – konečne? Vám hrozí, že vás niekto zavraždí?“

„A nie? Vám to nestačí? Načo som vám to všetko rozprával? Veď je to jasné ako facka! Ja sa asi zabijem!“

„Nezabíjajte sa, upokojte sa. Zatiaľ nemáme žiadny dôkaz, že by vám niekto usiloval o život.“

„Akože nie? A čo vám leží na stole? Alebo mi chcete povedať, že náboj v liste znamená pozvánku na ples v Opere?“

„Neviem, mňa ešte nepozvali.“

„Mňa áno, náboje nepoužívajú.“

„Stále sa motáme okolo toho istého – snažíme sa zistiť, komu ležíte v žalúdku. Vyfúkli ste niekomu flek? Odkopírovali ste nejakú pesničku a stala sa hitom?“

„No dovoľte! Ospravedlňuje vás len skutočnosť, že sa v našej brandži vôbec nevyznáte, inak by som sa urazil. Plagiátorstvo sa u nás rieši na súde, nie kopancami do bezvládneho tela, okrem toho nemôžem skončiť ani na súde, lebo plagiátorstvu sa nevenujem, nie som na to odkázaný, stále mám dosť vlastných nápadov a verte mi, dosť dobrých na tieto úbohé pomery.“

„Potom tomu nerozumiem.“

„Nie je v tom jedna osoba.“

„Ako to myslíte?“

„Nie je v tom konkurent, je to mašinéria.“

„Aká mašinéria?“

„Idú po mne.“

„Kto?“

„Všetci.“

„Dali ste im nejaký dôvod?“

„Oni si nájdu dôvod.“

„Neverím.“

„Verte, sú navzájom prepojení, zakonšpirovaní. Hajzli štátniarski…“

„Prečo by vás chcela odstrániť stará Štátna bezpečnosť?“

„Akože prečo? Veď stále všetko ovládajú, manipulujú so všetkými!“

„A prečo CIA? Vy ste sa v Amerike venovali špionáži?“

„Nie, to treba?“

„Neviem, nemám s tým skúsenosti. A prečo KGB?“

„Lebo sa o mňa zaujímajú Amerikánci.“

„A čo s tým majú Angličania?“

„Tí sa večne opičia po Američanoch.“

„A Nemci?“

„Zase sa snažia ovládnuť celú Európu, vy to nevidíte?“

„A vy, hudobný skladateľ, im v tom bránite?“

„Tak prečo by mi hádzali do schránky náboje?“

„Nemáme žiadne dôkazy, že to boli oni, a okrem toho, neboli to náboje, bol to náboj, jeden.“

„Jeden alebo sto, pre mňa je to jasný odkaz – som na odpis. Ja sa asi zabijem, nech to už mám za sebou.“

Burger si pretrel čelo, tento štýl výsluchu ho naozaj vyčerpával.

„Na chvíľu ma ospravedlňte.“

Burger išiel za šéfom, podal mu podrobnú správu o výsluchu hudobného skladateľa Artúra Baláža.

„CIA? KGB? To nemyslíš vážne!“ žasol Mayor.

„Ja nie, on.“

„Ale dôkazy neposkytol.“

„Nie, ani jeden, iba si to myslí.“

„Čo je blázon?“

„Umelec.“

„Aký je v tom rozdiel?“

„Neraz žiadny.“

„Ale obťažovanie tam je. Dokonca ublíženie na zdraví.“

„Ani v tom si nemôžeme byť istí, aj to si mohol vymyslieť, zinscenovať.“

„Je to známa osobnosť.“

„Aj tie môžu byť paranoidné.“

„Neviem…“ Mayor váhal.

„Môžeme sa ho zbaviť, šéfe? Je to blázon! Nie, to nejde.“

„Ale na ministerstve nikoho nemá.“

„Tak ho kopnite do riti!“

 














 

Narýchlo ho vypočuli do zápisnice, aby nemohol povedať, že ho neberú vážne. Kukymu to trvalo podstatne dlhšie, než keby tu bol Krauz, ale nič sa nedalo robiť, aj on má nárok na dovolenku.

Kuky soptil. *

„Prečo si všetko vždy musí odskákať ten najmladší?“

Soptil, ale pred stránkou nemohol robiť cirkus, sadol si za stroj a mlátil do klávesov, len aby to mal čo najskôr za sebou.

Hudobný skladateľ aj tak odchádzal sklamaný, asi čakal, že špecialisti z oddelenia vrážd vytiahnu páchateľa zo skrine a rovno ho odvlečú do basy. Rozlúčili sa kývnutím, ruku nikomu nepodal.

Burger si prečítal zápisnicu…

„Kuky, hudobné hity sa píšu s mäkkým i po h.“

„Mne tie jeho hity pripadajú ako tvrdý hardrock.“

„Môže byť, ale na gramatiku to nemá žiadny vplyv.“

… len zo zvyku opravil ešte pár ypsiloniek, v názve mesta Los Angeles opravil veľké E na veľké A, usporiadal si myšlienky, vyfajčil dve cigarety, odul spodnú peru – rozhodol sa. Nech už bol pán umelec blázon alebo nie, jeho prípad si zaslúžil aspoň jeden telefonát.

Burger zatelefonoval na miestne oddelenie polície, aby sa dopátral k policajtovi, ktorý mal Balážov spis na starosti.

„Iste, ako by som ho nepoznal, chodí sem ako na klavír,“ reagoval kolega na prvú otázku. „Otravuje už pol roka.“

„Ako sa to začalo?“

„Dostal po papuli, niekto si ho počkal pred domom. Podľa jeho vyjadrenia boli dvaja. Asi išlo len o výstrahu, lebo dokopy sa mu nič strašné nestalo.“

„Rozbili mu hubu a dokopali ho.“

„Podľa mňa mu iba rozbili hubu, keby ho dokopali, doktor by musel nájsť nejaké stopy na tele, ale nenašiel nič, ani péenku mu nevypísal. Možno nejaký žiarlivý manžel – a na pomoc si vzal suseda. Amatéri. Ak to malo byť prepadnutie, tak to bolo mimoriadne spackané prepadnutie.“

„Prípad ostal otvorený.“

„Ostal, páchateľov sme nezistili, veď nám to aj riadne osolil.“

„Kto? Skladateľ? Čo vám vyviedol?“

„Napísal na nás sťažnosť, že sa flákame a neberieme ho vážne.“

Burger stíchol, premýšľal.

„Si tam, kolega?“

„Tu som, len rozmýšľam, prečo sa nám s tým nepochválil.“

„Bol u vás?“

„Pred chvíľou.“

„Ako sa k vám dostal?“

„Priviezli nám ho z ministerstva.“

„Z ministerstva? Ani nám sa nepochválil, že tam niekoho má.“

„Nemá, išiel len tak.“

„Nešiel len tak, všetky sťažnosti adresoval práve na ministerstvo.“

„Všetky? Ich bolo viac?“

„Jéjda! Čo ja viem, štyri alebo päť, pomaly jedna za mesiac.“

„Plodný skladateľ. Aj ste mali kvôli nemu fukoty zhora?“

„Prišla inšpekcia, preverila náš postup, konštatovali, že žiadne pochybenie nezistili, a odišli. Tak to bolo aj po tých prerezaných gumách aj po otrávenom psovi.“

„Aj po listoch s krvou?“

„Aj – napriek tomu, že som listy zaslal do labákov. Aj napriek tomu, že zistili, že nejde o ľudskú krv, ale o zvieraciu. Bola to krv zo psa, no nie z jeho, ten už bol pod drnom. Sťažoval sa na nás aj napriek tomu, že som ho o všetkom informoval, všetko som mu podrobne vysvetlil. Ani tak nebol s výsledkami vyšetrovania spokojný a napísal sťažnosť.“

„Ale s tými obťažujúcimi telefonátmi ste mu pomohli, nie? Veď prestali.“

„Napichli sme mu pevnú linku v dome, samozrejme, s jeho súhlasom, ale nič sme nezistili, lebo telefonáty ako zázrakom prestali. Bolo nám to podozrivé, aj všetky jeho oznámenia. Mohol si ich vymyslieť a zinscenovať. Inšpekcia zaujala to isté stanovisko, po posledných sťažnostiach už ani neprišli. Je to blázon, hovorím ti, pán kolega, je to blázon, notorický sťažovateľ.“

Burger poďakoval, položil, zdvihnutou rukou si vyžiadal pozornosť kolegov v kancelárii.

„Tak, chlapci moji milení, pán umelec chodil na miestne oddelenie ako na klavír, ale okrem toho vypisoval sťažnosti na ministerstvo, a dosť vytrvalo.“

„Že sa ti chce s tým otravovať,“ Canis ani nezmenil polohu v kresle.

„Nechce, ale pre pokoj v duši si ešte niečo preverím.“

Druhý telefonát bol na hlavný vchod na ministerstve. Kolega v strážnej službe sa na sťažovateľa pamätal – náboj v obálke mu priniesol len pred chvíľou a našťastie si pamätal aj meno pracovníka ministerstva, ktorému ho zavesil na krk. Burger volal druhýkrát, dozvedel sa, že hovorí s pracovníkom z oddelenia sťažností. Bohužiaľ, práve jemu chodili všetky sťažnosti od pána Baláža.

„Pýtaš sa, prečo som ho dal odviezť k vám? A čo som s ním mal robiť, keď dokola opakoval, že sa ho niekto pokúša zabiť? Aj on sa mi tu stále vyhrážal, že sa zabije, že to už ďalej nebude znášať. Chcel som ho poslať na miestne oddelenie, ale ohradil sa, že k tým už ani nepáchne, že chce odborníkov, tak… No uznaj, kto je najväčší odborník na vraždy v meste?“

Burger mu nemohol nič zazlievať, no využil telefonát, aby sa dozvedel čo najviac.

„Ten náboj si mal v rukách?“

„Mal, lebo mi povedal, že už ho s manželkou dochytali. Viem, čo máš na mysli – daktylky, ale podľa mňa už bolo neskoro.“

Aj podľa Burgera, ale spýtať sa musel.

„Pán Baláž má u vás niekoho známeho?“

„Určite nie, išiel by rovno za ním.“

„Tak prečo sa viezol ako pán v ministerskom aute?“

„Neviezol sa v ministerskom, využil som kuriéra, práve viezol poštu na kraj, tak som mu ho šupol do auta, nech ho odvezie. Nič, len taká malá službička obyvateľstvu.“

Aby ste sa ho čo najrýchlejšie zbavili – chcel povedať Burger, no zahryzol si do jazyka.

Skladateľovu výpoveď založil do dvojhárka, červenou fixkou napísal meno a povolanie, dvojhárok založil do zásuvky, silno pritlačil, akoby mal zázračnú zásuvku, ktorá po zatlačení všetko zničí. Burger dobre vedel, že dvojhárok nič nezničí, že tam bude aj zajtra, lebo otravné dvojhárky majú večný život. Večný, ako notorickí sťažovatelia.

 














 

Na druhý deň ráno čakal pán umelec vo vestibule. Musel si privstať, lebo Burger chodil do práce pred siedmou, napriek tomu ho predbehol. Vyskočil z lavice, zamával mu.

„Pán Burger, pán Burger… Tu som!“

„Vidím.“

„Dobré ráno.“

„No… keď myslíte, tak dobré.“

„Prišiel mi balík!“

„Chcete sa podeliť? Jedla máme vyše hlavy, aj fľaštička sa nájde…“

„Čo to trepete, aké delenie? V balíku je bomba!“

„Vy rozoznáte bombu v balíku? Akú má farbu?“

„Bombu som ešte nevidel, ale čo iné môže byť v balíku, ktorý nečakám?“

„Vy ste ju nevideli?“

„Ani balík. Je na hlavnej pošte.“

„Tak moment, moment. Viete čo, poďte so mnou hore, dáme si kávičku, cigaretku a porozprávame sa.“

Napriek úprimnému pozdravu dobré ráno si bol Burger istý, že toto ráno dobré nebude. Ani príchod Váňu z dovolenky mu nezlepšil náladu.

Kávičku neodmietol, kávičku mal pán hudobný skladateľ rád, aj cigarety – pokiaľ by ostalo len pri tom, boli by najlepší kamaráti, lenže pán skladateľ mal aj iného koníčka – a s tým liezol Burgerovi parádne na nervy.

„Počúvam. Pomaly, pokojne.“

„Čo vám mám povedať? Pozrite sa na toto.“ Umelec podal detektívovi poštový lístok – oznam o uložení zásielky.

„Hlavná pošta,“ čítal detektív. „Balík,“ lúštil kostrbaté perom písané písmená. „Odosielateľ: Ondrej Petrák.“

„Nepoznám žiadneho Ondreja Petráka.“

„A z toho usudzujete, že v balíku je bomba?“

„Čo iné by tam mohlo byť? Čo nasleduje po náboji do pištole? Mám počkať na náboj do pušky alebo na granát a vynadať páchateľovi, že nedodržuje poradie?“

„To nie, ale uvažovať hneď o bombe…“ Burger krčil nos, nepozdávalo sa mu to.

Počkali na kolegov, kolegovia počkali na šéfa.

„Prečo som mal také nepríjemné tušenie, že pána umelca sa tak ľahko nezbavíme?“

„Lebo sme po tom tak veľmi túžili. Všetci, nielen ty, Šaňo.“

„Natruc, máme ho tu znova. Čo navrhuješ, Edo?“

„Čím skôr sa ho zbavíme, tým častejšie sa bude vracať,“ upozornil Burger.

Mayor prikývol, aj on si spomenul na staré, ale pravdivé porekadlo – práca chvatná, málo platná.

„Pôjdeme s ním po ten balík, ale jedno ti poviem, Edo, som nasratý! Nie na to, že máme robotu, ale na to, ako elegantne sa ho zbavili na oddelení aj na ministerstve. Zase si všetko odskáčeme my!“

„Mne to hovor.“

Išiel Burger s Hanzelom, umelca posadili dozadu, Kukyho odmietli.

„Kuky, prišiel on za nami, nie my za ním, nepredvádzame ho, robíme mu službu, útok neočakávam,“ vysvetľoval Burger. „Neblbnime! Nestačí, že blbne on?“

„A čo keď vám to buchne v rukách? Alebo v aute?“

„Po prvé, bombu neočakávam, po druhé, balík išiel poštou, takže na hrkotanie a natriasanie nie je citlivý, a po tretie, keby to naozaj buchlo, čo nám pomôžeš? O jedného aktívneho detektíva menej, to by bol jediný výsledok, takže pekne seď a čakaj.“

Vyrazili v trojici. Pán Baláž predložil pri okienku pas.

„Prepáčte, potrebujem občiansky preukaz,“ ohradila sa staršia dáma v okuliaroch.

„Toto je platný cestovný doklad Spojených štátov amerických! To vám nestačí?“

„Predpis je predpis.“

„Pán Baláž, prosím vás…“ zasiahol Burger, lebo umelec sa už nadýchol do druhého kola boja s predpismi.

Predložil občiansky preukaz, ale neodpustil si drzé cmuknú tie.

Balík bol obyčajný – biela kocka previazaná obyčajným konopným špagátom.

„Tridsať krát tridsať krát tridsať centimetrov, presná kocka,“ obzeral si balík Hanzel, skúmal baliaci papier, čítal adresu aj adresu odosielateľa. „Ľahký.“ Potriasol, nič nehrkotalo. Priložil ucho. „Nič netiká, nič nepočuť.“

„šesťstotridsať gramov,“ prečítal Burger zo sprievodky. „Poštovné tri koruny dvadsať halierov.“

Stáli pri aute, rozmýšľali, čo s ním.

„Chcete ho otvoriť?“

„Ani bohovi!“ Umelec až nadskočil. „Ani mi ho nedávajte na zadné sedadlo!“

Burger si ho vzal na kolená. Hanzel ani nevedel prečo, ale zákruty vyberal mimoriadne obozretne.

Hop, a už bol naprostred stola skoro presne v strede kancelárie. Detektívi ho obkolesili, ani Mayor si vzácnu chvíľu nedal ujsť. Hudobný skladateľ sa namáhavo zvalil do kresla v rohu, zapálil si – jeho sa to netýkalo.

Kuky sa poobzeral.

„Chlapci, je v strede kancelárie.“

„No a…?“

„Keď to buchne, tak…“

„Neskuč, nerob paniku.“

„Tebe sa to povie, Edo, ale ja som ešte mladý, nič som si neužil.“

„Ja mu jednu takú…“

„Ticho!“ zavelil šéf.

Poslúchli, sústredili sa na balík v strede kancelárie.

„Otvoriť, či neotvoriť,“ parafrázoval Shakespeara Mayor.

„Neodporúčal by som,“ ozvalo sa z kúta.

„Pán Baláž, prosím vás…“

„No nie, len si spomeňte, čo som vám hovoril, ako to gradovalo. Najprv výstražné prepadnutie, potom tiché telefonáty, potom pritvrdili, už rezali gumy a zabíjali, pravda, len psa, ale zabíjali, neštítili sa ani krvi, bola na listoch, hneď nato náboj a teraz… Vy nesledujete tú stúpajúcu krivku? Ja ju mám pred očami od rána. Dám na to krk, že je tam bomba. Viete, čo narobí pol kila dynamitu s touto kanceláriou? Čo s kanceláriou, s celou budovou!“

„Pán Baláž,“ šéfov hlas bol podráždený. „Viete čo, počkáte na chodbe! Dajte mu tam stoličku!“

šup, a už mohol mudrovať pred hajzlovými dverami.

„Ako sa rozhodneme?“ trval na svojom šéf, chcel počuť nejaký návrh.

„Choďte pre istotu von, ja to otvorím,“ ponúkol sa Hanzel, pripravil si nôž. ‚

„Moment, máme iba jeden pokus, potom sa to už nebude dať vrátiť. Je to päťdesiat na päťdesiat a ja ako šéf nesiem zodpovednosť, musím myslieť aj na druhú možnosť – že tá bomba tam naozaj je.“

„Tak zavolajme pyrotechnika,“ navrhol Kuky.

„Nezosmiešnime sa?“

„Informujme šéfa kriminálky,“ trval na svojom Kuky.

„To už radšej toho pyrotechnika.“

„Počkajte, zavolám mu,“ ponúkol sa Burger.

Trpezlivo čakali, kým sa pyrotechnik ozval. Chvíľu trvalo, kým mu Burger vysvetlil problém. Chvíľu čakali, kým Burger trpezlivo počúval inštruktáž.

„Rozumiem, zariadime sa podľa toho.“

Burger položil, zagánil na bielu kocku ako na úhlavného nepriateľa.

„Doriti aj s balíkom.“

„Čo ti povedal?“ šéf bol najnetrpezlivejší.

„Aby sme zistili, či sú tam kovové súčiastky.“

„Čo mu drbe? Ako to máme zistiť?“

„Detektorom kovov. Alebo otvoriť a pozrieť.“

„Ale keď ho otvoríme, môže buchnúť.“

„Presne to povedal aj pyrotechnik.“

„Takže neotvárať?“

„Potom nezistíme, či sú tam kovové súčiastky.“

„Tak čo máme vlastne robiť?“

„Spoľahnúť sa na druhú možnosť, na detektor kovov.“

„Ja sa na to môžem… Viete čo! Má niekto z vás v skrini len tak pohodený detektor kovov?“

„Nie.“

„A kto má?“

„Pyrotechnik.“

„Tak nech príde!“

„Najprv máme zistiť, či sú tam kovové súčiastky.“

Mayor zaťal päste, potichu rátal do desať.

„Alebo ho máme priviezť.“

„Konečne rozumná reč. Kto ide?“

Išiel Burger s Hanzelom, veď oni priviezli bombu na oddelenie, nech sa starajú.

 














 

Pyrotechnik presvietil balík detektorom kovov.

„Nič, ani nepípol,“ konštatoval odborník. „Na nekovový výbušný systém u nás nezoženiete komponenty, takže podľa mňa tam nič nie je.“

„Ten chlapík má kontakty v Amerike,“ namietal Burger.

„Dobre, a to akože sám sebe by posielal bombu?“

„Je to blázon.“

„To mení situáciu.“

Pyrotechnik si obliekol hrubý vojenský oblek; keď si nasadil helmu s priezorom, bol na nerozoznanie od kozmonauta. Dojem kazil len štít z kalenej ocele a balík v druhej ruke. Kto by mu na Mesiac doručil balík? Položil ho na betónovú plochu za laboratóriami.

„Héj, Peťo, myslel som si, že ideme do špecializovanej miestnosti s hrubými betónovými múrmi a sklenou strechou,“ nechápal Burger.

„Zase si pozeral nejaký štvavý imperialistický film?“.

„Ale keď to buchne, kto zaplatí tie okná naokolo?“

„Fasa, kamaráti, tak okná vás trápia, a kto zaplatí mňa, to je vám fuk! Radšej odstúpte, keby to naozaj drblo.“

Burger odstúpil o dva kroky, Hanzel o jeden – veď bol expert na strelné zbrane a strelivo, nejaká prskavka ho nemôže rozhodiť.

Pyrotechnik otvoril balík, celý čas sa kryl oceľovým štítom s priezorom z kremíkového skla. Nazrel dnu.

„Héj, poďte sem!“ Kývol im, odložil štít, stiahol si rukavice, zložil helmu.

Detektívi pribehli, aj oni nazreli.

„Noviny,“ hlesol Hanzel.

„Obyčajné noviny?“ nechápal Burger.

„Na noviny je príliš ťažký, musí tam byť ešte niečo,“ pochyboval pyrotechnik.

Horná vrstva bola z novín pokrkvaných do guľôčok, pyrotechnik ju odhrnul, hrabol hlbšie.

„Aj pod tým sú pomačkané noviny. Všade sú len novi… Počkajte!“ zarazil sa, zalovil hlbšie, vybral knihu.

„A toto má byť čo?“ Burger nechápavo krútil hlavou.

„Kniha,“ bez váhania odpovedal pyrotechnik. „Detektívka,“ robil múdreho, keď si prečítal názov.

„Počkaj, môžu byť vyrezané strany a dynamit môže byť…“ Pyrotechnik nečakal na Hanzelove proroctvá, knihu otočil, prelistoval – nič z nej nevypadlo, ani nevybuchla.

„Obyčajná kniha, páni detektívi. Tu máte a ťahajte do čerta aj s vaším balíkom, mám aj serióznu robotu!“

 














 

Hudobný skladateľ ich čakal v bufete. Keď mu oznámili, že balík musí otvoriť špecialista na výbušniny a bude to trvať hodinu, možno dve, požiadal ich, aby ho zaviedli do bufetu, lebo ešte neraňajkoval. Tam si ho Burger s Hanzelom vyzdvihli, znova ho posadili do kresla.

„Nech sa páči,“ podali mu balík, knihu zvlášť.

„Iba noviny? Iba pokrkvaný papier?“

„A táto kniha. To je všetko.“

Umelec skontroloval obsah balíka, poprehŕňal sa v pokrkvaných novinách, nič nenašiel, sklamane ho odložil. Sústredil sa na knihu.

„…a trestu neujdeš!“ prečítal názov. „Čo to má byť? Žltá krpatá kniha?“

Nikto mu neodpovedal, zalistoval, vysvetlenie hľadal vnútri.

„Výber z Hitchcock’s Mystery Magazin. Aha, to budú krátke kriminálne alebo hororovo-kriminálne poviedky. Vydavateľstvo Smena, edícia Labyrint, vydané v sedemdesiatom štvrtom. Cena tridsaťjeden korún československých. Hmm… Prečo práve detektívky?“

„Čo je zlé na detektívkach?“

„Všetci v rodine a v okolí vedia, že detektívky nečítam, mne sa tento žáner nepáči.“

„Ondrej Petrák to asi nevie.“

„Nečítam detektívky a nepoznám žiadneho Ondreja Petráka, už som vám to povedal!“

„Ale poslal vám balík.“

„Neposlal mi balík, poslal mi ďalší odkaz. Zamyslite sa nad tým názvom… a trestu neujdeš! Presne to mi povedali tí dvaja pri prepadnutí: Vieš, za čo! Nám neujdeš!“

„My sa máme zamyslieť? Pán Baláž, čo keby ste sa konečne zamysleli vy a povedali nám pravdu. Sú to jasné odkazy. Viete, za čo vás zbili, neujdete im, ani trestu neujdete – presne toto vám chce páchateľ povedať. Čo ste mu vyviedli?“

„Ľudia, prosím vás,“ zúfalo behal pohľadom z jedného na druhého. „Prosím vás, verte mi, nikomu som nič nevyviedol, nemám dlžoby, mne nikto nedlhuje, za ženami nebehám, so susedmi sa nehádam… Verte mi!“

„Môžeme vám veriť, ale všetky tie odkazy svedčia o niečom inom. Ak vám máme pomôcť, musíme vedieť, v čom idete.“

„Nejdem v ničom!“

„S tým vydavateľstvom Smená ste mali niekedy do činenia?“

„Nikdy.“

„Nenapísali ste nejaký článok…“

„O detektívkach a vydavateľstvách som nikdy nepísal.“

„Ale ak nás nenasmerujete, nepohneme sa, v takom prípade sme bezmocní.“

Umelec si ich znova prezeral rad-radom, odul pery, pochopil.

„Aha, takže ani vy ma neberiete vážne, nepomôžete mi, ani vy sa nikam nedostanete, nechytíte ho. No dobre, tak sa na to vykašlem aj ja, už vás nebudem obťažovať. Dosiahli ste svoje, viac ma neuvidíte, ani o mne nebudete počuť. Stačí, keď mi pridelíte ochranku a zbavíte sa ma.“

Chvíľu mu nikto neodpovedal, museli jeho návrh stráviť.

„Prosím? Čo chcete? Ochranku?“

„Presne tak, ochranku.“

„Ale…“ Burger si musel sadnúť a zapáliť si. „Pri všetkej úcte k vašej osobe, pán Baláž, vy asi netušíte, o čom hovoríte. Na ochranu majú nárok iba ústavní činitelia.“

„A normálni ľudia v ohrození?“

„Vy nie ste v ohrození. Stali ste sa terčom obťažovania, takéto prípady sa riešia na miestnom oddelení, v závažnejšom prípade na okresnej kriminálke. My sme oddelenie vrážd, pre nás by ste boli prípadom, keby sa vás niekto pokúsil zavraždiť…“

„Takže ani náboj do pištole, ani bomba vám nestačia? Ja sa asi zabijem!“

„To by bolo predčasné, radšej ma vypočujte. Náboj sám osebe nič neznamená a bomba tam nebola, nepreháňajte. Nechajte ma dohovoriť. Keby sa vás niekto pokúsil zavraždiť alebo by aspoň pripravoval vašu vraždu, prosím, vtedy zasiahneme, na pokus vraždy alebo prípravu vraždy máme paragrafy, ale za takýchto okolností sme bezmocní. Musíte uznať, že napriek tomu, že k nám nepatríte, sa vám venujeme, nikto vás nevyhodil, vypočuli sme vás, boli sme s vami po balík, dali sme ho pyrotechnický prezrieť a otvoriť, robíme všetko, čo je v našich silách, ale keď nám neposkytnete vstupné informácie, nemáme sa kam pohnúť.“

Umelec chvíľu uvažoval.

„Výborne, teraz vám konečne rozumiem. Takže pomôcť mi nechcete, vyšetrovať nebudete a ochranku mi nepridelíte. Výborne! Môžete pre mňa urobiť aspoň niečo? Naposledy.“

„Nech sa páči.“

„Chcem sa rozprávať s vaším nadriadeným.“

„Bol tu ráno.“

„To bol on? Tak potom s jeho nadriadeným.“

„To je riaditeľ kriminálnej polície.“

„Výborne, presne s tým sa chcem rozprávať!“

Burger si premeral kolegov, krútili hlavami, mykali plecami, v podstate súhlasili. Jeho žiadosť predostreli Mayorovi.

„Čo chce? Ochranku?“

„Už nie, to chcel predtým, teraz sa chce rozprávať s riaditeľom.“

„Mňa z toho chlapa…“ Mayor nedopovedal, musel by škaredo zahrešiť.

Chvíľu váhal, zvažoval všetky možnosti, napokon sa rozhodol. Burger s Hanzelom trpezlivo čakali.

„Sekretariát? Dajte mi šéfa.“

Mayor stručne vysvetlil situáciu, nestačilo, riaditeľ to chcel počuť osobne. Mayor naklusal k nemu, detektívi čakali v kancelárii. Hudobný skladateľ fajčil v kúte, nikto s ním už nedebatoval. Ani on nič nehovoril, odul sa.

Konečne sa Mayor vrátil, vzal ho k riaditeľovi. Po hodine bol naspäť, uštvané padol do kresla.

„Vodku?“ Hanzel sa snažil poskytnúť prvú pomoc.

„Najradšej dvojitú, ale nemôžem, ten chuj sa žiada na vypočutie k riaditeľovi mesta. Možno ma zavolajú, nechcem, aby zo mňa smrdelo.“

„K riaditeľovi mesta? U nášho riaditeľa nepochodil?“

„Vysvetlil mu presne to, čo vy, popísal mu služobný postup aj podmienky poskytnutia policajnej ochrany. Nič nepomohlo, chce to hnať na najvyššie miesta.“

„A prijme ho riaditeľ mesta?“

„Už tam išli. Keď sa dozvedel, že ho priviezli z ministerstva, prijal ho okamžite.“

„A povedali ste mu, že na ministerstve nikoho nemá?“

„Vidíš, to sme zabudli.“

„Asi preto ho hneď prijal.“

Na výsledok čakali zase takmer hodinu – pán hudobný skladateľ nepochodil ani na najvyšších miestach, odchádzal sám, bez ochranky, odutý, naštvaný, ani sa s chlapcami zo stoštyridsaťjednotky neprišiel rozlúčiť.

Ani balík si nevyzdvihol, nech sa s ním zadrhnú!

 














 

„Edo, myslíš si, že nás škrtol zo zoznamu?“ Mayorom zmietali obavy.

„Tento druh sťažovateľov je nevyspytateľný.“

„Mohol by si preveriť aspoň toho odosielateľa?“

„Idem na to, šéfe.“

Burger zavolal kolegovi do susedného mesta.

„Edo, to si ty? Čo ťa trápi? My tu žiadnu vraždu nemáme.“

Burger vysvetlil podstatu problému, detaily vynechal, aby sa nezdržiavali.

„Aj nám sem chodia, a nie jeden. Minulý týždeň sme tu mali pani s alobalovou prilbou na hlave – vraj najlepšia obrana pred mimozemšťanmi. Aj napriek tomu žiadala policajnú ochranu, lebo pes ani mačky si ten alobal nechcú dať omotať okolo hlavy a nerada by o ne prišla. Stačí ti?“

„Stačí, ale mohol by si nám pomôcť s tým menom.“

„Ondrej Petrák? Ako ste prišli na to, že je od nás?“

„Na balík napísal meno a adresu, bez odosielateľa ti balík na pošte nevezmú.“

„Jasné, prepáč, zabudol som na ten balík. V poriadku, ozvem sa.“

Nikto v kancelárii nepracoval, nemohli sa sústrediť na nič iné. Výsledky Burgerovho šetrenia zaujímali všetkých. Kolega sa ozval v rekordne krátkom čase.

„Edo, si tam?“

„Tu som.“

„No počúvaj, taká adresa ani neexistuje.“

„Čože?“

„Vymyslená adresa! Meno nie, Petrákovci u nás bývajú, ale iba Igor, Ivan, Juraj a Milan. Ondreja medzi sebou nemajú. Telefonicky som hovoril iba s dvomi, druhí dvaja sú ešte deti – žiadneho hudobného skladateľa nepoznajú. Si si istý, že balík posielali z nášho mesta?“

„Mám tu adresu odosielateľa a pečiatku pošty.“

„Vieš čo, to by mohla byť stopa. Nadiktuj mi identifikačné číslo pošty a ja tam skočím.“

„To by si pre mňa urobil?“

„Prečo nie, veď si mi dlžný pivo a poldeci. Pamätáš sa, nie? Za to tričko.“

„Aha, jasné, za tričko! Jasné, že sa pamätám! Ty, počúvaj, a nemalo by to byť naopak – že ty si mne dlžný a chceš to odčiniť?“

„Malo by to byť naopak, ale aj tak nebudem škodný, teraz to už budú dve pivá a dve poldeci.“

„Jasná matematika, tak čakám.“

Teraz čakali dlhšie, no kolega nesklamal, zavolal.

„Sklamem vás, chlapci, nič som nezistil. Pracovníčka pošty mi vysvetlila, že pred sviatkami a medzi sviatkami im chodia milióny balíkov, aj kockatých, nemá šancu, aby si spomenula, kto priniesol práve taký v bielom baliacom papieri.“

„No dobre, ale pri podávaní balíka by mal odosielateľ predložiť občiansky preukaz. Nemohol ho predložiť, lebo taká adresa neexistuje, a teda ani taký občiansky preukaz nemôže existovať. Balík nemala vôbec prijať.“

„Edko, pomýlil si si to s preberaním doporučenej zásielky, vtedy musíš predložiť občiansky preukaz, pri podávaní balíka nie.“

„Pri podávaní nie?“

„Nie.“

„Aha, takže si mohol meno a adresu vymyslieť a nikoho to netrápilo.“

„Presne tak.“

Burger premýšľal, chvíľu bolo ticho.

„Edo, si tam? Ešte niečo?“

„Iba mi napadlo, že pracovníčky pošty predsa poznajú celé mesto.“

„Poznajú.“

„Koľko má vaše mesto obyvateľov?“

„Pätnásťtisíc.“

„Dobre, netvrdím, že musia poznať každého osobne, ale ulice určite. Ked si prečítala adresu odosielateľa, muselo ju trknúť, že taká ulica u vás nie je.“

„Nemuselo, v tomto zaťažkávacom období prijímajú na pošty brigádničky, sú to mladé dievčatá, o meste vedia prd.“

„Aha, s tým asi odosielateľ rátal.“

„Presne tak, využil stres na poštách a prešlo mu to.“

„Nejaké bezpečnostné kamery?“

„Neblázni, ani všetky bankové pobočky ich nemajú, nieto pošty! Táto technika si k nám iba razí cestu, Edko.“

„V poriadku, máme to vysvetlené. Ďakujem za ochotu. Kedy prídeš?“

„Počkám, kým to narastie aspoň na päť poldeci, nech sa nemusím vracať taký rozbabraný.“

„Rozumné, ale aj keby si prišiel zajtra, garantujem ti, že rozbabraný by si sa domov nevracal.“

„U nás je to podobné, tiež nemôžeme zavrieť chladničku. Tak všetko dobré do nového roka, chlapci vraždárski!“

Burger podal hlásenie, Mayor ho chcel aj v písomnej forme, a aby tam dal aj obštrukcie s balíkom. Burger sadol za písací stroj a napísal stručné hlásenie z celodenného vyšetrovania. Skontroloval pravopis, predložil ho Mayorovi.

„Edo, neviem prečo, ale mám taký nepríjemný ciťák, že sa nám to hlásenie ešte zíde.“

Burger ani netušil, aké jasnovidecké schopnosti šéf práve prejavil.

 














 

Hudobný skladateľ klamal, keď tvrdil, že ho už nikdy neuvidia, ani o ňom nebudú počuť. Vidieť ho nevideli, zato rozruchu okolo seba narobil až-až.

„Už ste to čítali?“ zbytočne sa spýtal Kuky namiesto pozdravu. Vpadol do kancelárie a hneď okolo seba šíril paniku.

„Sklapni a sadaj!“ ozvalo sa z dymovej clony spoza novinovej bariéry.

Burger dočítal, zložil noviny, uhladil si fúzy.

„To je ale sviňa podrazácka,“ sucho konštatoval.

Hanzel prišiel s novinami pod pazuchou, iba skontroloval, či tie isté ležia na stole pred Burgerom – nič nepovedal, na nič sa nevypytoval, bolo jasné, že už to čítali všetci.

„Čo sa o nás píše?“ spýtal sa Váňa po príchode. „Vo vestibule mi niečo naznačil kolega z ekonomiky.“

Takže nečítali všetci. Hanzel mu bez slova podal svoj výtlačok. Váňa si jednou rukou pridržiaval noviny, druhou vybaľoval tlačenku.

„To hádam nie je možné,“ hlesol tučný detektív, sotva dočítal. „Mali sme ho zachlondžiť a zakopať v lese, bol by pokoj. Normálne mi pokazil chuť do jedla!“

„Mne nie, vyzerá celkom dobre,“ priznal sa Kuky, netrpezlivo naťahoval krk, aby na tlačenku lepšie videl.

Aj šéf už čítal, prišiel im to oznámiť ešte pred začiatkom pracovného času.

„Páni, čo budeme robiť? Ponúkne mi niekto cigaretu?“ Rozvalil sa v kresle vedľa Canisa.

„Už nič, podcenili sme ho,“ sucho skonštatoval Burger. „Podcenili sme jeho – alebo jeho prípad?“

„Jeho. O žiadny prípad nešlo, teda, nie o prípad pre nás.“

„A nemali sme dozrieť na okres, aby sa mu venovali dôslednejšie?“

„Myslíš to tak, aby sme robili opatrovateľku kolegom z okresu? Aby sme ich vodili za ručičku a ukazovali im, čo majú robiť? Nato sme tu?“

„Edo, a nebolo by to lepšie než táto hanba?“ Mayor ukázal na noviny porozhadzované po stoloch.

„Lepšie-horšie, nedôstojné! Ale nech je, ako chce, už je neskoro lamentovať a špekulovať, čo by bolo lepšie, už sa stalo. Teraz musíme predvídať, odkiaľ príde prvý úder a koľko ich bude. Zavolám na miestne oddelenie, požiadam kolegu, aby mi urobil kópiu z celého spisu. Zavolám na ministerstvo, aby mi urobili kópie všetkých sťažností, ktoré popísal. Záznam z nášho vyšetrovania prepíšem, doplním ho o podrobnosti a takto vyzbrojení budeme čakať.“

Šéf prikývol, nič iné sa asi robiť nedalo. Článok vyšiel, to už nezmení nikto, ostávalo iba eliminovať škody.

Hudobný skladateľ si činnosť polície vysvetlil po svojom, zvlášť postavenie oddelenia vrážd v celom procese vyšetrovania. Svoje predstavy, svoju nespokojnosť si nenechal pre seba.

„Určite sa s niekým poradil, sám by ju nenašiel,“ dumal Burger.

Pán umelec si našiel vynikajúceho spojenca – novinárku. Mal šťastie, alebo dobrého radcu, polícia jej ležala v žalúdku už od sviečkovej manifestácie. Sama seba pasovala za investigatívnu novinárku so zameraním na políciu. Bila do všetkého, čo sa okolo polície len obtrelo, prekážalo jej, že reforma polície neprebehla podľa predstáv demokraticky zmýšľajúcich občanov, že zmeny vo vedúcich funkciách nekorešpondujú s požiadavkami doby, že stále sa na niektorých postoch skrývajú staré štruktúry. V každom článku spomenula obľúbenú vetu: Veď žijú z našich daní, my ich živíme, tak musia poslúchať, musia robiť, čo chceme my, a musia sa nám spovedať, musia skladať účty, musia nás informovať, hlavne nás, novinárov!

Určite jej poskočilo srdiečko, keď jej pán umelec zavolal a vyžaloval sa jej – lepšieho spojenca si ani želať nemohla.

Článok bol zmesou poloprávd a upravených faktov, a čo bolo najhoršie – v článku spomenula meno šéfa oddelenia vrážd, vykreslila ho ako arogantného, namysleného funkcionára, ktorý o všetkom vedel, celú akciu od začiatku kontroloval a riadil a na jeho pokyn chudáka umelca vyhodili z oddelenia bez ochrany. Fakt, že pán umelec navštívil aj iných, vyšších funkcionárov, akosi obišla, dokonca ani meno riaditeľa mesta nespomenula. Nedalo sa jej vytknúť, že by nepremýšľala, zúrivá snaha vybaviť si účty s políciou jej nezatemnila mozog, pud sebazáchovy zvíťazil, nedala sa uniesť, presne odhadla hranice, za ktoré nemôže ísť. Bohužiaľ, oddelenie vrážd aj s ich šéfom boli pred touto hranicou.

Reakcia na seba nedala dlho čakať – prišli traja, všetko dôstojníci inšpekcie. Vypytovali sa každého, aj vo vedľajších kanceláriách. Len tak medzi rečou prehodili, že podobná vyšetrovacia skupina pracuje aj na miestnom oddelení, aj na ministerstve, takže nech radšej rovno povedia, ako to bolo, či naňho kričali, či ho bili, či ho ponižovali, či si z neho robili srandu, ako inak ešte chudákovi umelcovi strpčovali život. Mayor bol na koberci u šéfa kriminálky, u šéfa mesta, pozval si ho aj policajný prezident. Ešte šťastie, že pod pazuchou so sebou nosil Burgerovo hlásenie, kde bolo podrobne rozpísané, ako sa k umelcovi dostali, presnejšie, ako sa dostal on k nim, a všetky úkony, ktoré v prípade vykonali. Celý jeden odsek venoval pyrotechnickej prehliadke balíka a rizikám s tým spojenými.

S výsledkami vyšetrovania ich nikto neoboznámil, nikto sa neobťažoval uznať, kto má pravdu, o ospravedlnení ani nehovoriac. Odrazu všetko stíchlo, Mayora nikto nebuzeroval, chlapcov zo stoštyridsaťjednotky prestali vypočúvať, všetkým dali pokoj, mohli sa naplno venovať podradnej práci detektívov z oddelenia vrážd, tak štedro platenej z peňazí daňových poplatníkov.

Krauz a Chosé sa o pár dní vrátili z dovolenky, po umelcovi neostal ani smrad, len zbožné želanie, aby im už nikdy neskrížil cestu.

 














 

Keď šéf oddelenia vrážd Alexander Mayor prišiel vo štvrtok podvečer do kancelárie stoštyridsaťjeden pokaziť detektívom dobrú náladu a oznámiť im, že po celodennej drine ich čaká ešte jedna fuška, presnejšie, banálna fuštička – samovražda, Burger mal podozrenie, že to nebude len taký hocijaký prípad, niečo mu nesedelo.

„Nehlásim sa, chcem sa niečo spýtať.“

„A to…?“

„Prečo tam musia ísť vraždári, keď je to samovražda a už tam išiel výjazd?“

„Ehm…“

„Aha,“ zašepkal Burger v neblahej predtuche.

„Ono…“ šéf naťahoval slová, stále sa zdráhal priznať farbu. „Ono to je tak, že ten nejaký chlapík je v skutočnosti Artúr Baláž.“

Nič, ani brvou nehli.

„Hudobný skladateľ Artúr Baláž,“ spresnil Mayor.

„No zbohom,“ zalamentoval Burger, čelo položil na stôl, prikryl sa dlaňami.

„Čo je?“ nechápal Krauz.

„Pohroma,“ stručne a jasne mu vysvetlil Hanzel, Burger nevyliezal z krytu.

„Jedna samovražda? Je tam toho! Veď to patrí na okres, čo preháňate?“

Pozerali naňho ako na zjavenie, neuvedomovali si, že o pánovi umelcovi nič nevie, lebo sa neobťažovali zaťažovať ho po dovolenke s už aj tak ukončeným prípadom. Preto si mohol dovoliť tak ľahkovážne komentovať Balážovu samovraždu: Jedna samovražda? Je tam toho!

„Už chápete, prečo som nesťahoval chlapcov z druhej kancelárie?“

Prikývli.

„Môžem sa na vás spoľahnúť?“

Prikývli.

Burger vyliezol z krytu, bezmocne rozhodil ruky.

„Tak už vieme, odkiaľ vietor fúka! Šaňo, zase volali zvrchu?“

„Volali,“ skormútene priznal šéf oddelenia.

„Výborne, teda banalitka, len jedným očkom mrkneme, a hotovo!“

„Dobre, tak mrknite obidvomi, ako chcete, brániť vám nebudem, hlavne, nech je to čím skôr upratané. O pár hodín to zavetria novinári a nemusím vám hovoriť, aký spustia bengál. Novinové titulky, televízia…“ hodil rukou, že nemá význam pokračovať. „Už sme to zažili, viete, čo nás čaká, músíme byť pripravení. Nikto nám nesmie vyčítať, že sme zase niečo podcenili.“

„No čo už, ten chlap je nám súdený,“ vzdychol Burger. „Jedinou svetlou stránkou je, že ak naozaj spáchal samovraždu, už na nás nenapíše ani riadok sťažnosti. Šaňo, ideme tam, dozrieme na obhliadku, nech ho máme definitívne z krku.“

Mayor im poďakoval vztýčeným palcom – inú odpoveď ani nečakal.

„A dajte vedieť, ako to tam vyzerá.“

Až potom odišiel.

Všetky pohľady sa upreli na Burgera, nech rozhodne.

„Štyria stačia, ostatní domov, zajtra nás čaká kolotoč s výsluchmi. Rišo? Chosé?“

„Ideme.“

„Cestou vám predstavíme pána Artúra Baláža, aby ste si nemysleli, že je to len taká obyčajná tuctová samovraždička.“

 














 

Sliačsku ulicu našli ľahko, Hanzel mal v severnej okrajovej štvrti priateľa, hneď na vedľajšej ulici. Občas ho navštevoval, zvlášť na jeseň – zásoboval ho jablkami a hruškami na zimu. Číslo tridsaťdva nemuseli hľadať, navigovali ich policajné autá odstavené dvomi kolesami na chodníku.

„Tam, v zákrute, to bude ono,“ ukázal Burger.

„Vidím,“ prikývol Hanzel, spomalil.

Krauz a Chosé sa viezli na zadných sedadlách, pozorne počúvali Burgerov výklad dopĺňaný Hanzelovými poznámkami. Keď dorazili na miesto činu, už boli s úspešným hudobným skladateľom starí známi.

„Nemusíme sa hrať na tajných, Oto, postav to rovno za posledné auto.“

Hanzel poslúchol, vystúpili. Krauz si pozrel autá – prvé s majákom bude asi hliadka z miestneho oddelenia, civilné auto bude z okresu, druhé civilné asi priviezlo funkcionárov alebo súdneho lekára. Tretie civilné auto nebolo policajné, biele mercedesy sa nepoužívali. Sanitka chýbala – urobili svoje a odišli.

Krauz odstúpil, zo stredu cesty si prezeral dom. Chosé sa k nemu pridal.

„Z ulice nevidieť do dvora,“ diktoval Krauz, akoby niekto jeho postrehy zapisoval.

Nezapisoval nikto, Chosého ani nehlo, iba sa postavil vedľa parťáka – pomáhal mu s pozorovaním.

„Drevená brána na elektrický pohon, vjazd pre osobné autá.“

„Asi preto nevidieť do dvora, lebo je drevená,“ pridal svoj postreh Chosé.

„Aj bránka.“

„Potrpeli si na súkromie.“

„Dom je v zákrute, pozemok je ohnutý do oblúka. Susedné domy sú dosť ďaleko od seba.“

„Pozemok trochu klesá, z domu vidieť iba strechu, ktovie, čo je za domom.“

„Môj kamarát na vedľajšej ulici má vzadu za domom sad.“ Hanzel začul poslednú vetu, lebo sa k nim pridal. „Hľadáte niečo podozrivé?“

„Ani nie, len chceme vedieť, do čoho lezieme.“

„Leziete do bariny, nevidíte?“

Hanzel ich upozornil, v čom práve stoja – na ceste bola jama, ostalo tam trochu vody. Chlapci urobili krok vzad, aby im nenatieklo do topánok.

„Je po daždi, takmer celý deň pršalo,“ vysvetlil barinu Krauz.

„Našťastie už neprší.“

„Ale zmráka sa, o chvíľu bude tma.“

„Nás to trápiť nemusí, obhliadka miesta nie je naša starosť.“

„Héj! Čo je s vami? Čo tam robíte?“ zavolal na nich Burger s rukou na kľučke.

„Už ideme, len sme sa chceli rozhliadnuť.“

Burger stlačil kľučku, bránka sa otvorila. Ďalej sa nedostali, cestu im zastal kolega v uniforme.

„Stojte, ďalej nemôžete! Kto ste?“

Burger sa legitimoval.

„V poriadku. Nepovedali mi, že ešte niekto príde. Už aj tak končíme.“

„Ani nám nepovedali, že máme prísť, dozvedeli sme sa to na poslednú chvíľu.“

„Choďte rovno po chodníku.“

Poslúchli, Krauz sa celou cestou obzeral.

„Richard, prestaň, máme dozrieť na priebeh obhliadky a vypadnúť. Nepočul si Šaňa? Iba jedným očkom mrknúť a vypadnúť!“

„Tak mrkajte, Edko, ja sa zatiaľ rozhliadnem.“

Krauz nevedel mrknúť iba jedným očkom. Keď išlo o miesto činu, buď si ho pozrel poriadne, ako detektív z oddelenia vrážd, alebo ho mali nediať v aute. Nenechali, takže hneď za bránkou sa pozrel pod nohy – chodník z betónových tvarovaných dlaždíc viedol krížom cez trávnik až k domu. Terén mierne klesal, dom na konci trávnika sa utopil v záplave zelene. Kam Krauz pozrel, všade stromy, ozdobné kry a trávnik.

„Dávno nekosili,“ zašomral.

„V máji rastie tráva ako besná,“ doplnil ho Chosé, lebo sa držal tesne za ním.

„Samé stromy.“

„Len ozdobné, nevidím jediný ovocný.“

„Staré stromy, Chosé, také to už kúpili.“

„Máš pravdu, zabudol som, že tu bývajú len tri roky.“

„Ale mohli aspoň pokosiť.“

„Nebuď malicherný, Rišo! Je to umelec, kašle na trávnik.“

„Bol.“

„Čo bol?“

„Bol to umelec, má to za sebou.“

„Správne, a my si švihnime, aby sme to tiež mali čo najskôr za sebou.“

Prišli ku kôpke čierneho igelitu uprostred chodníka. Dvaja muži sa oddelili od skupinky, vyšli im v ústrety.

„Edo? Čo vy tu? Nepovedali mi, že posielajú oddelenie vrážd.“

„Iba ideme okolo.“

Podali si ruky.

„Aj Oto? A Rišo? Chosé? Vy len tak vo štvorici chodievate po fajronte okolo?“

Riaditeľ okresnej kriminálky každému podal ruku, s každým stiskom jeho podozrenie rástlo a rástlo.

„A čo tu robíš ty? Mala by to byť obyčajná samovražda.“

„Ale je to Baláž, riaditeľ okresu ma sem vyhnal, aby… Aha!“ pochopil aj šéf okresnej kriminálky. „Už viem, prečo ste tu.“

„Tak čo sa čuduješ? Ani naše vedenie nestojí o ďalšiu sériu štvavých článkov.“

„Už si spomínam, Mayor to v januári pekne schytal. Niektorí novinári by si zaslúžili po papuli.“

„Niektorí?“

„Máš pravdu, ale z tohto kapitál nevytrieskajú, je to jasná samovražda. Jedine, žeby ste mali nejaké poznatky…“

„Nie, nestraš! Nemáme žiadne poznatky, nemáme podozrenie, naozaj nás sem poslal Mayor a naozaj iba tak, pre istotu, keby sa našiel nejaký hajzlík a chcel zase rýpať do polície, že nič nerobí, že niečo zanedbala, podcenila…“

„Chápem, chápem, dobre urobil. Lepšie problémom predchádzať ako ich riešiť, chápem. Dobre, chcete nejaké ucelené hlásenie? Chcete sa rozhliadnuť?“

„Aj to, aj to.“

„Vlado!“

„Áno?“

„Poď sem!“

Kolega pribehol, slušne pozdravil: „Čaute, chlapci.“

„Povedz im niečo, len tak, stručne.“

Vlado z okresu si vybral zápisník, zalistoval, čítal.

„Poškodený sa volá Artúr Baláž, je to známy hudobný skladateľ. Našla ho jeho manželka Zita Balážová…“

„To je tá dáma na terase?“ Burger hodil bradou k terase.

„Tá v tých modrých šatách. Tá vedľa v rifliach je pani Iveta Kresáková a ten pán s výraznou bradou je Karol Kresák, textár, priateľ nebohého. Obaja sú rodinní priatelia. Pani Balážová požiadala, či ich môže zavolať, lebo sama by to nezvládla, tak sme ich zavolali. Dobre, že prišli, aspoň nám tu nerumázgala do obhliadky.“

„Dobre ste spravili. S Kresákom sa poznáme zo starého prípadu, ale len zbežne. Nech pomôže, keď môže. Čo sa vlastne stalo?“

„Dnes poobede o jednej išla pani Balážová do mesta na nákupy. Muža nechala doma samého.“

„Kde je syn? Majú predsa syna.“

„Syn sa vrátil do Ameriky, už s nimi nebýva.“

„Takže dom a dvaja v ňom? Podnájomníci, návšteva?“

„Nič také, len dvaja. Ako hovorím, dnes o jednej poobede odišla do mesta na nákupy. Vrátila sa o štvrtej, už od bránky sa jej niečo nezdalo, niečo ležalo krížom na chodníku kúsok od domu. Prišla bližšie, zistila, že je to jej manžel v kaluži krvi. Prekonala šok, skontrolovala ho, zistila, že oživovanie nemá význam, bol mŕtvy s dierou v hlave. Revolver ležal pri ňom. Utekala dnu, zavolala políciu, tí jej povedali, aby ničím nehýbala a nikam nevolala, že posielajú aj hliadku, aj sanitku. Prišli, lekár ho prezrel, konštatoval smrť, naša hliadka zaistila miesto činu a prišli sme my, urobili sme obhliadku. Zavolali sme súdneho lekára…“

„Bol tu Lengyel?“

„Nie, Vasilko.“

„Dobre, pokračuj.“

■ „Súdniar konštatoval smrť v dôsledku strelného poranenia mozgu, navrhol vykonať pitvu za účelom zistenia presnej príčiny smrti. Zaistili sme dve stopy, vecnú – revolver, a biologickú – krv z chodníka a z mŕtvoly. Miesto a okolie sme odfotografovali – nešetrili sme, máme asi päťdesiat záberov vrátane detailov. To je všetko, práve končíme a čakáme na pohrebákov.“

„Môžeme vidieť revolver?“

„Prečo nie? Tonko! Prines revolver!“

Technik sa odpojil od skupinky, priniesol igelitové vrecko.

„Čo je to za búchačku?“ Burger zodvihol vrecko do výšky očí.

„Bubienkový revolver Ruger SP101, otočný valec na päť nábojov, ráze deväť milimetrov, americká výroba.“

„Americká, ako inak! Čo vieme o zbrani?“

„Má ju legálne prihlásenú. Pán Baláž si pred dvomi mesiacmi vybavil zbrojný preukaz a riadne nákupné povolenie, zbraň zakúpil u nás, teda u nás, v meste, neposlali mu ju z Ameriky. Doklady nám poskytla pani Balážová, mám ich u seba. Urobím kópie do spisu a vrátim ich. Revolver po vykonám expertízy pôjde na oddelenie zbraní a streliva, lebo pani Balážová nemá zbrojný preukaz. Mám urobiť kópie aj pre vás?“

Burger zaváhal – šéf povedal, že iba mrknúť jedným očkom, nechcel sa do prípadu zahĺbiť.

„Vieš čo, keď budeš mať komplet spis, možno si niečo odkopírujeme, zatiaľ sa nezaťažuj. Radšej nám povedz, ako celú vec komentovala pani manželka. Prečo si kúpil revolver?“

„Na vysvetlenie uviedla, že jej manžel bol dlhodobo vystavený psychickému tlaku, niekto ho obťažoval, zbili ho, otrávili mu psa a podobne. Bol s tým na polícii, podľa jeho mienky ho policajti ignorovali.“

„Viem o tom.“

„Písal sťažnosti na ministerstvo.“

„Aj o nich niečo vieme.“

„Bol aj u vás.“

„Nehovor, takže aj o tom by sme mali niečo vedieť.“

„Mali, lebo hneď potom sa obrátil na zubatú novinárku.“

„Prečo zubatú?“

„Lebo má policajtov v zuboch a musí byť riadne zubatá, lebo nás tam má všetkých. Zubiská ako krokodíl.“

„S tým prirovnaním nesúhlasím, hyena je lepšia než krokodíl.“

„Uznávam. Pán umelec bol presvedčený, že nikto mu nechce pomôcť, a rozhodol sa, že si pomôže sám – kúpil si revolver. Ako vidieť, naozaj mu pomohol.“

„Aj u nás stále opakoval, že sa asi zabije.“

„Tak vidíte, podarilo sa. Podľa manželky dlhodobo trpel psychickými problémami, bral lieky na upokojenie.“

„Liečil sa u psychiatra?“

„Odbornú pomoc odmietal, obával sa, aby o ňom nezačali písať, že sa zbláznil. V podstate svoj stav tajil, zato bral lieky. O čo viac to tajil, o to viac liekov bral. Bežne predajné lieky na upokojenie a na spánok.“

„Zaistili ste ich?“

„Nie.“

„Bude treba, aspoň vzorku z každého.“

„V poriadku, zaistíme.“

„Takže trpel dlhodobo.“

„Presne tak, dlhodobo, aj dnes. Manželka uviedla, že od rána sa snažil niečo napísať, stále si pohmkával nejakú melódiu, písal noty, rozhadzoval po dome papiere, pobehoval, všetkým trieskal, nadával, že sa mu nedarí, že to nevie zachytiť tak, ako by chcel, že je vyhorený a kdesi-čosi. Vlastne preto sa vybrala do mesta, aby mu kúpila lieky, aby večer neostal bez pomoci, lebo by vyvádzal do rána. Nechala ho samého, ale nebolo to nič zvláštne, bežne ho nechávala doma samého, keď tvoril. Podľa nej nič nenasvedčovalo, žeby si chcel siahnuť na život, a vidíš ho, stalo sa.“

„Našli ste niečo podozrivé na mŕtvole alebo v okolí?“

„Nie.“

„Ponáhľali ste sa?“

„Chceli sme to stihnúť do zotmenia, ale neponáhľali sme sa.“

Burger pokyvkával.

„Svedkovia?“

„Jedného máme – druhý sused vpravo,“ Vlado mávol rukou, ktorý smer má na mysli. „Najprv bolo jeho svedectvo zmätené, počul tri výstrely.“

„Čože!?“ Burger zdúpnel – tri výstrely na jednu samovraždu bolo pri najlepšej vôli trochu priveľa.

„Potom sa to vysvetlilo,“ chlácholil ho Vlado z okresu, „na ulici, asi v piatom dome, opravovali chlapci motorku, snažili sa ju nakopnúť, strieľala im do výfuku.“

„Ešteže tak,“ Burgerovi sa uľavilo.

„To je v kocke asi všetko.“

„Kto pôjde na pitvu?“ otázka nepatrila Vladovi, patrila jeho nadriadenému.

„Zajtra určím. Prečo? Je to dôležité?“

„Ani nie, len aby nezabudli, že treba odpreparovať okolie vstrelu na mikroskopické skúmanie.“

„Vlado, poznač si.“

„Píšem si – kožu z okolia vstrelu. Ešte niečo?“

„šaty komplet do labákov, aj spodky a ponožky.“

„Píšem si.“

„Povýstrelové splodiny z rúk.“

„Mám napísané.“

„Richard, nadvihni igelit.“

Krauz si čupol, nadvihol igelitovú plachtu.

„Myslel som si,“ zašomral Burger. „Chlapci, máte zistené, či bol pravák?“

„Máme, bol.“

„Tak na pravú ruku mu treba natiahnuť igelitové vrecko, aby sa pri transporte nekontaminovala a aby sa povýstrelové splodiny zachovali nepoškodené.“

Burger vyčítavo zagánil na riaditeľa kriminálky – pokrčil plecami, akože na všetko myslieť nemôžeme, a okrem toho nie je to vražda a vy iba idete okolo, tak čo buzerujete!

„Zabaľte mu ruky,“ vydal pokyn, aby boli chlapci z oddelenia vrážd spokojní. „Ešte mečo, Edko?“

„Neviem…“

Burgerove myšlienky pretrhol príchod pohrebnej služby. Ako vždy, k svojmu povolaniu pristupovali s primeranou vážnosťou – kamenné tváre, rozvážne pomalé pohyby, všetkým bez rozdielu vyslovili sústrasť, slušne sa spýtali; či môžu… Policajti súhlasili, manželka v sprievode rodinných priateľov odprevadila hudobného skladateľa až do auta. Lúčili sa s ním, až kým auto nezahlo za roh.

Uplakaná pani domáca sa vracala po chodníku domov, z jednej strany ju podpieral textár.

„Pani Balážová…“

„Prosím,“ zašepkala spoza vreckovky.

„Je mi to naozaj ľúto,“ vysvetľoval jej ohľaduplný Vlado z okresu, „ale budem vás musieť zobrať na oddelenie a zápisnične vypočuť. Ste schopná výpovede?“

„Neviem…“

„Ak sa na to necítite, môžeme to odložiť na zajtra ráno, ale najneskôr zajtra vás musím vypočuť.“

„Ja neviem…“

„Žitka, poďme, nech to máš čo najskôr za sebou. Pôjdeme s tebou,“ navrhol textár.

Manželka Iveta prikývla.

„Karol, boli by ste ochotní?“

„Žitka, čo sa pýtaš? Ideme!“

„Tak dobre, zoberiem si niečo so sebou a môžeme ísť.“

„Hlavne občiansky preukaz,“ prízvukoval Vlado.

Okresní policajti sa začali tmoliť von, akciu považovali za ukončenú.

„Edo…“ textár až teraz spoznal jedného z policajtov.

„Karol…“ Burger odzdravil kývnutím.

„Smutná udalosť. Čo ty tu?“

„Nemám službu, len ideme okolo…“

„Prepáč, pozhovárame sa neskôr, musím sa venovať Zitke, je na tom zle.“

Kývli si, textár utekal za domácou dnu, detektív ostal.

„Oto,“ Burger chcel mať pred Mayorom čisté svedomie, chcel si ešte niečo preveriť. „Choď za ňou dnu, nech ti ukáže miesto, kde mal manžel uloženú zbraň. Skontroluj, či ich tam nemá viac, skontroluj strelivo… Veď vieš, čo ti mám vysvetľovať?“ ‚

„Nič, viem, čo mám pozrieť.“

„Richard, obehni barak, je po daždi, skontroluj terén, nejaké stopy v tráve a tak.“

„Idem.“

„Chosé, pomotaj sa vpredu pred barakom, pozri zámku na bráničke, prezri miesto, kde ležal.“

Aby ich Burger maskoval, pripojil sa k šéfovi okresnej kriminálky. Nechcel, aby to vyzeralo, že idú po nich hľadať chyby. Odprevádzal ho, cestou trkotali o personálnych zmenách na okresoch, o starých funkcionároch v nových funkciách a ako im to svedčí. Odprevadil ho až k autu, podali si ruky.

„Zavolám chlapcov a ideme aj my, nech nezdržujeme pani Zitu, aby ste ju mohli čo najskôr vypočuť. Maj sa, nech sa ti darí.“

„Aj tebe, Edko, a keď zase pôjdete náhodou okolo, zastav sa na pohárik. Alebo chlapci z okresu sú už pod tvoju úroveň?“

„Vieš dobre, že nie a ani nikdy nebudú.“

„Viem, viem, veď ja len tak.“

Kývli si na pozdrav, riaditeľ okresnej kriminálky odišiel.

O chvíľu z miesta činu samovraždy odišlo aj oddelenie vrážd – prípad bol jasný, po vykonaní povinných úkonov ho môže okres uzavrieť.

 














 

Krauz si bol istý, že po štvrtkovej dvojitej nádielke si v piatok zaslúži voľnejšie tempo. Chcel sa skryť za spis, že bude dopĺňať záznamy a všelijako inak simulovať robotu, no Burger mu to nezožral.

„Musíme sa podeliť,“ rozhodol najstarší. „Ja s Otom si berieme synov Rózy, Kuky a Váňa sú zo včera rozbehnutí s prostitútkami, tak im nejaké cez Rózu zoženieme, Richard, vy dvaja by ste sa mohli postarať o pumpu.“

A bolo po pohodovom piatku. Burger sa rozhodol, že obidva vytýčené smery vyšetrovania, to znamená pumpa a najbližšie okolie Ruženy, zoberú útokom. Budú vyšetrovať súbežne a budú si vymieňať informácie. Jednu aktuálnu mal pre Krauza pripravenú hneď ráno.

„Čítal si noviny?“

„Kedy? V autobuse spím ako každý normálny človek.“

„Samovražda hudobného skladateľa je na titulných stranách. Vo všeobecnosti konštatujú už známe fakty, ale naša obľúbená zubatá nesklamala, zase nás má v zuboch. Nezabudla zdôrazniť, že vinu za smrť svetového umelca nesie polícia, dohnali sme ho k samovražde nečinnosťou, ignoráciou a… Počkajte, nalistujem si to… Aha, tu to je! A za čo berú platy z peňazí daňových poplatníkov, a prečo hneď neinformovali médiá, veď verejnosť má právo na informácie. Tak, banda darmožráčov, bleskovo do roboty a informovať! Hlavne informovať!“

Krauz ukázal odznak.

„Dobrý deň, môžeme hovoriť s vedúcim?“

Chalan za pultom hodil bradou dozadu. Prešli okolo záchodov, na konci chodby zbadali ceduľu: ZÁKAZ VSTUPU. To bude ono.

Vedúci pumpy telefonoval, premeral si oboch votrelcov, prikývol, rukou im kývol, aby vošli – pochopil aj bez odznaku.

„Prepáč, dokončíme to neskôr, mám návštevu. Len mi pozri ten motorový olej, ani mne nesedia čísla. Zavolám o chvíľu.“ Položil.

„Dobrý deň…“

„Polícia?“

„Ako viete?“

„Jednoduché, buď ste prišli kvôli tomu motorovému oleju alebo kvôli tej podrezanej prostitútke.“

„Olejom sa nerozumieme.“

„Našťastie pre mňa. Ale nebojte sa, na pumpách sa to občas stáva. Treba len pozrieť lajstrá a hľadať chybu. Robím to už dvadsať rokov a s kontrolou som ešte nemal problémy.“

„Tak by sme sa mohli venovať tomu druhému problému.“

„Ak môžem, rád pomôžem.“

„Zaujímal by ma zoznam zamestnancov.“

„Sadneme si tam do rohu, nech sa páči,“ vedúci ukázal na sedačku a kreslá v rohu kancelárie. „Dáte si…?“

„Môže sa tu fajčiť?“

„Vonku nie, sme na pumpe, tu sa môže, výnimočne.“

„V tom prípade si zapálime a k tomu…“ zaváhal, zvažoval všetky možnosti. „Kolu?“ Krauz pozrel na parťáka, Chosé prikývol.

„Kolu a…? Mám aj niečo výdatnejšie,“ podpichoval vedúci.

„Nie, ďakujem, pre nás je ešte skoro.“

Chosé bol iného názoru, každý by mal hovoriť za seba, ale nechcel parťákovi podraziť nohy, tak mlčal.

Vedúci odbehol, vrátil sa s plechovkami koly a so zoznamom pracovníkov.

„Tie vodorovné červené čiary oddeľujú jednotlivé zmeny,“ vysvetľoval vedúci.

„Ako sa tu pracuje…“

„Perfektne, nikto sa nesťažuje.“

„…myslel som odkedy dokedy.“

„Jáj, striedame sa ráno o siedmej, ťaháme dvanástky. Skúsili sme aj dvadsaťštvorky, ale narazili sme na zákonník práce a hlavne na ľudské možnosti – dvadsaťštvorka je zabijak. Aj dvanástka niekedy stojí za to, ale musíme vydržať. Na osmičky by sme potrebovali pribrať ľudí a reorganizovať zmeny, takže ostávame pri dvanástkach.“

„Kto robil včera v noci, presnejšie, zo stredy na štvrtok?“

„Počkajte, my sme akože podozriví?“

Krauz sa rozhodol, že vedúcemu nepovie všetko, hlavne nie, že stopy z miesta činu vedú k ich pumpe a možno aj stopy pred vraždou viedli z pumpy na miesto činu.

„Nie, nie ste, ale ste najbližšie k miestu činu, je logické, že sa musíme rozprávať s každým, kto by mohol podať nejaké svedectvo.“

„Aha, takže iba svedectvo. To akože, či sme niečo videli alebo počuli, a tak podobne?“

„Presne tak.“

„Včera mali nočnú títo dvaja,“ vedúci ukázal na spodný riadok.

„Tibor Varga, René Sahúl,“ prečítal Krauz.

„Presne,“ súhlasil vedúci.

„Hovorili ste s nimi?“

„Ako to myslíte?“

„O vražde. Alebo to nebola téma na debatu? Je. bežné, že v okolí sa vraždí?“

„Nie, určite nie.“

„Aj ja si myslím, inak by sme o tom niečo vedeli.“

„Samozrejme, že by ste vedeli, veď ste od fachu. No, hovorili sme spolu, aj mi volali domov. Zobudili ma.“

„Mohli by ste pokračovať vlastnými slovami, aby som sa nemusel stále vypytovať?“

„Iste, iste. Bolo päť ráno, skoro presne päť, volal Tibor, že zase otravujú, jedna vrazila dnu, vrieskala, hysterčila, najprv jej nič nerozumel, potom z nej vypadlo, že niekoho podrezali, zabili, aby zavolal sanitku a policajtov. Povedal mi, že policajtov už volal, sanitku vraj nemusí, tú vybavia oni, a teraz volá mne, že čo má robiť. Spýtal som sa ho, či sa to stalo na pumpe, povedal mi, že nie, že niekde na hlavnej ceste smerom von z mesta, tak som mu poradil, aby normálne doslúžili, počkali na vystriedanie a na mňa, lebo mi bolo jasné, že už som dospal, najlepšie urobím, keď prídem. Tibor a René doslúžili, vystriedala ich nová zmena, potom sa tu obšmietali policajti so psom, aj som vyšiel von, či niečo nepotrebujú, ale vraj sa iba rozhliadnu, a aj tak bolo, potom odišli. To je asi všetko.“

„Výborne. Ani jeden z nich vám viac nepovedal? Nejaké podrobnosti?“

„Nie.“

„To dievča, čo sem vbehlo, poznajú?“

„Nepovedal meno, tak asi nie. Kto ich má rozoznať?“

„Tibor nepovedal meno? A čo René?“

„Hovoril som len s Tiborom.“

„Telefonicky, ale potom ste prišli na pumpu.“

„Aj potom som hovoril len s Tiborom, René o ničom nevedel.“

„Ako to?“

„No, cez nočnú slúžia podľa toho, koľko je zákazníkov. Videli ste okienko, sedí tam len jeden. Mali by sa striedať, ale keď nie sú zákazníci, tak sa dohodnú a jeden si ide dozadu zdriemnuť. Samozrejme, na striedačku, potom ide druhý.“

„Aha, takže Tibor slúžil, René driemal vzadu, odrazu pribehla Ilona…“

„Nepovedal také meno.“

„Dobre, ale my vieme, že sa volá Ilona. Pribehla Ilona, bola v strese, ohlásila vraždu a Tibor zavolal políciu. Tak tomu máme rozumieť?“

„Presne tak.“

„René s ňou ani nehovoril?“

„Hovoril, veď vrieskala, zobudila ho, prišiel dopredu a hovoril s ňou, videl ju.“

„Aha, teraz je to presné.“

„Som rád, že sme sa pochopili.“

Krauz prikývol, že aj on. Chosé neprikývol, písal si poznámky.

„Tibor vám do telefónu povedal, že zase otravujú?“ Krauz počkal, kým Chosé zodvihol hlavu a prikývol, až potom pokračoval vo výsluchu.

„Otravujú, tak to povedal. Aby ste rozumeli, mali sme s nimi problémy. Jedného dňa dokvitli a bola ich plná ulica. Nechápali sme, potom nám vysvetlili, že je to nová forma podnikania. Smiali sme sa, ale držali sme im palce, lebo vedeli perfektne využiť situáciu. Táto cesta vedie okolo sídliska rovno na hraničný priechod s Maďarskom, jazdí tadiaľto veľa kamiónov, ale aj bežná osobná doprava. Kde inde by chytili toľko kunčaftov ako tu? Lenže smiech nás rýchlo prešiel, začali otravovať. V zime im bola zima, chodili sa zohriať, ale rýchlo sa aklimatizovali a začali obťažovať zákazníkov. Vedia využiť situáciu, načo by mrzli vonku na ulici, ked môžu loviť v pohodlí pumpy, nie? Šikovné dievčatká, ale nám kazili dobré meno, tak vedenie rozhodlo – vyhnať a postupovať nekompromisne! Radi sme poslúchli, aj nám išli na nervy. Okrem iného nám chodili oštiavať záchody a kto to má po nich večne upratovať? Vyhnali sme ich a uľavilo sa nám.“

„Fajn, tak to by sme mali vysvetlené. Radi by sme hovorili s Tiborom a s Reném. Kde by sme ich našli?“

„Sú v robote. Včera ráno končili nočnú, cez deň a v noci mali voľno, dnes majú dennú.“

„Výborne! Aspoň ich nemusíme zháňať. Môžeme použiť vašu kanceláriu?“

„Samozrejme.“

„Tak použiť, že nás tu necháte s nimi samých?“

„Samozrejme.“

„Kým ich zavoláte, chceli by sme si pozrieť kamerové záznamy.“

„Fasa, a je to tu!“

„Čo je tu?“

„Kamery! Privedú ma do hrobu. Nezmyselný vynález!“

„Prečo?“

„Lebo nám ich namontovali, vraj musíme držať krok s dobou, budeme supermoderná pumpa sledovaná kamerovým systémom, namiesto toho je s nimi len oštara. Furt sú pokazené.“

„To nemyslíte vážne!“

„Smrteľne. Poďte sa pozrieť.“

Vedúci vstal, zaviedol ich do vedľajšej miestnosti.

„Obetoval som im samostatnú miestnosť, tu je monitor, tu nahrávacie štúdio, tu sú náhradné kazety, tu je archív… Všetko! Mám všetko, len kvalitný záznam nie.“

Na potvrdenie vedúceho slov sa obraz na monitore pohol, no zrnenie neprestalo.

„Kedy máte posledný záznam?“

„Z pondelka, dvanásť hodín.“

„Potom nič?“

„Až doteraz nič, opravári prídu na budúci týždeň.“

„A predtým?“

„Dva týždne nič.“

„Tak načo vám ich montovali?“

„Presne túto otázku kladiem na každej porade vedeniu. Odpoveď je vždy tá istá – sú to nové moderné technológie, treba ich doladiť a naučiť sa ich správne obsluhovať.“

Krauz neskrýval sklamanie, spoliehali sa na kamerové záznamy. Rozmiestnenie vonkajších kamier bolo logické, premyslené, zaberali priestor pumpy a bb’zke okolie, mohli veľa prezradiť, no takto nemajú nič. Dlhá porucha tento týždeň a ešte dlhšia predtým vylučovali zámerné poškodenie v súvislosti s prípravou vraždy.

„Dobre, vezmeme si aspoň tých dvanásť hodín z pondelka, možno tam nájdeme niečo zaujímavé. Teraz by sme sa vrátili do vašej kancelárie. Pošlete nám jedného z nich? Povedzme toho Tibora. Čo je to zač?“

„Poznáme sa dvadsať rokov, absolútne bezproblémový človek, pracant, v prípade záskoku sa naňho môžem vždy spoľahnúť.“

„Rodinné pomery?“

„Ženatý, dve deti, usporiadané manželstvo.“

„Pije?“

„Iste.“

„Myslím nadmieru, nejaké excesy.“

„Tak to nie. Chodí na pivo, perfektne hrá mariáš, cez víkendy sa venuje záhradke. Ako hovorím, normálny chalan.“

„Trestná minulosť?“

„V živote sa nedostal do kríža so zákonmi! Určite nie, vedel by som o tom. Pred piatimi rokmi platil sto korún pokutu za rýchlosť. Tak ho to mrzelo, že sa mi v kancelárii rozplakal. Verte mi, je to slušný človek.“

Detektívi mu verili, ale zo skúsenosti vedeli, že slušní ľudia vedia prekvapiť. Chvíľu sa mu venovali, chvíľu ho pozorovali, napokon museli uznať, že vedúci má pravdu – Tibor neprekvapil. Spresnili si časy, znova si podrobne vypočuli, ako ich dievčatá z ulice vyše roka otravovali, ako s nimi zatočili.

„Mená poznáte?“

„No dovoľte!“

„Ani tú, čo pribehla na pumpu?“

„Nie.“

„Boli ste svedkom nejakého útoku na dievča priamo tu na pumpe?“

„Nie, nikdy.“

„Ani v tých časoch, keď lovili rovno vám pod nosom?“

„Nie… Vlastne občas bol krik, keď sa so zákazníkom nevedeli dohodnúť, ale bol to len krik, rozhadzovanie rukami, trieskanie dverami, vytrubovanie. Útok určite nie.“

„Ďakujeme. Poslali by ste pána Sahúla?“

„Iste. Ešte…“

Detektívi spozorneli.

„…ešte by som vám chcel povedať, že vám držím palce. Viete, nech už sa tie dievčatá živia akokoľvek a nech pri tom fetujú a robia zlotú, aj tak si ani jedna nezaslúži taký koniec. Držím vám palce, aby ste ho chytili a postavili pred súd, nech si to ten vagabund odskáče.“

„Ďakujeme,“ sklamane poďakoval Krauz. „A teraz nám pošlite kolegu.“

Druhý kolega bol podstatne mladší.

„Dvadsaťpäť. Vo februári som mal dvadsaťpäť,“ bez váhania odpovedal na otázku.

Krauz si ho pozorne prezeral. Vyšportovaný blondiak, modré oči, nevkusné riedke fúziky, navyše zle ošetrované. Sedel suverénne, usmieval sa.

„Ako dlho tu robíte?“

„Dva roky.“

„Zo stredy na štvrtok ste mali nočnú.“

„Mal. S Tiborom.“

„Robíte spolu dlho?“

„Od začiatku, teda môjho začiatku. Občas príde nejaký záskok, tak sa meníme, ale za normálnych okolností sme zohratá dvojica.“

„Tak mi opíšte vlastnými slovami, čo sa vo štvrtok nadránom stalo.“

„No… Ono… Aby ste rozumeli, určite vám Tibor povedal, že som spal. Dobre, spal som v službe, ale vedúci o tom vie. Robia to všetci. Keď je robota, makáme, keď…“

„Dobre, dobre, podrobnosti poznáme, vedúci o tom naozaj vie, takže to nemusíte rozvádzať. Keď vám to zamestnávateľ toleruje, my do toho rýpať nebudeme.“

„Nebudete, fajn. No, takže som si odskočil zdriemnuť…“

„Koľko bolo hodín?“

„Viem ja… Asi dve.“

„Dve v noci.“

„Dve v noci.“

„Kde?“

„Vzadu, v šatni. Máme tam dve kreslá, keď sa spoja, dá sa zdriemnuť. Človek je skrčený ako v konzerve, ale furt lepšie ako za pultom.“

„Takže vzadu v šatni. Čo bolo potom?“

„Zobudil ma krik.“

„Odkiaľ?“

„Spredu, od kasy, vyskočil som ako strunka. Viete, už som zažil lúpež na pumpe a začalo sa to presne takto, najprv krik, potom bitka, ukradli nám celú tržbu, hajzlíci. Ale potom ich chytili a odsrali to! Prepáčte za výraz.“

„V poriadku, sme zvyknutí. Takže ste vyskočili ako strunka.“

„No, vyskočil som a išiel som sa pozrieť. Pre istotu som si vzal aj bakuľu.“

„Bakuľu?“

„Máme v šatni bejzbalovú pálku.“

„Aha.“

„Ale nepotreboval som ju, lebo nejaké dievča vrieskalo, že jej podrezali kamarátku, aby sme zavolali políciu. Tibor bol rozbehnutý, hneď volal, ja som len stál a civel. Chvíľu mi trvalo, kým som sa prebral a pochopil, o čo ide. Tibor telefonoval, ona dychčala, ziapala, dal som jej vodu z chladiaceho boxu. Prišli hneď, museli byť niekde tu, neďaleko. Vzali si ju do auta a to bolo všetko. Jáj, no potom ešte prišiel vedúci, lebo Tibor ho zobudil, že čo máme robiť. Ale nič sme nerobili, normálne sme sa vystriedali s dennou zmenou a išiel som domov.“

„Nevideli ste, žeby sa tu v okolí niekto ponevieral?“

„Myslíte v stredu?“

„V stredu v noci alebo hocikedy tento týždeň.“

„Nie, nikoho podozrivého.“

„Chodí sem nejaký zákazník stabilne?“

„Máme veľa stabilných tankovačov, ale osobne sa nepoznáme.“

„Niekto na bicykli alebo pešo, len tak, na kolu alebo pivo.“

„Nie, to nie.“

„Takže nič podozrivé ste tento týždeň alebo hocikedy predtým nevideli.“

„Nie.“

„V poriadku. Včera ste mali voľno.“

„Voľno po nočnej.“

„Kde ste boli?“

„Doma, dospával som, večer som šiel s chalanmi na pivo.“

„Doma, to je…“

„Vavilovova sedemnásť, tretie poschodie.“

„Váš byt?“

„Nie, bývam u rodičov, vyrastal som tam.“

„To je neďaleko.“

„Krížom cez hlavnú, sotva desať minút peši.“

„Máte dvadsaťpäť, nechystáte sa osamostatniť?“

„Mám podané na družstevný byt, ale nie som ženatý, čakačka je dlhá.“

„Tak čo do toho netresknete?“

„Aby som pravdu povedal, ani nemám s kým. Chodil som s jednou pred vojenčinou, bolo to dosť vážne, ale nepočkala. Pred polrokom som sa rozišiel s ďalšou, v jednom kuse jej niečo vadilo.“

„Teraz ste slobodný, bezdetný…“

„Som a je mi dobre. Akurát s tým bytom sú problémy.“

„S ostatným nie?“

„Čo máte na mysli?“

„Sex.“

Chlapec sa zarazil.

„Aha,“ povedal vážne, premeral si detektívov jedného za druhým, nakoniec sa usmial odzbrojujúcim úsmevom. „Viem, kam smerujete. Zavraždili prostitútku, tak budete skúmať sexuálne pomery každého podozrivého.“

„Vy ste podozrivý?“

„Podľa mňa nie, no podľa vás asi áno, keď sa pýtate.“

„Pýtame sa všetkých, nič v tom nehľadajte.“

„Vy v tom nič nehľadajte. Len preto, že som sa pred polrokom rozišiel s babou, nemusím byť sexuálny maniak.“

„To som nepovedal.“

„Mám kamarátku, takú nezáväznú…“ zmĺkol, nechcel sa zapliesť.

„Ale?“

„No dobre, nechcem, aby ste sa vypytovali kade-tade, poviem vám to radšej sám. Je vydatá, muž chodí na nočné, keď by mal byť doma, sedí v šenku. Už som na nej párkrát videl aj modriny.“

„Ale je to len nezáväzné.“

„Má dve deti, nemyslím si, žeby to bol najlepší štart do života.“

„Bol by z toho automaticky štvorizbový byt.“

„No dobre, ale len kvôli bytu sa človek predsa nežení, nie?“

„To máte pravdu,“ uznal Krauz. Aj on sa najprv oženil, potom prišlo dieťa, až potom vlastný byt. „Na záver ešte jedna otázka: Boli ste v minulosti trestaný?“

Aj teraz si ich chvíľu premeriaval.

„Zistíte to ľahko, veď máte evidenciu. Áno, bol som. Pred vojnou.“

„Čo to bolo?“

„Ublíženie na zdraví. Pobili sme sa. Dostal som rok, už som čistý.“

„Tak vám to ani my nebudeme pripomínať. Ďakujem za trpezlivosť, môžete sa vrátiť do práce.“

Zamestnancov vystriedal vedúci.

„Tak ako, zistili ste niečo?“

Pokrútili hlavami.

„Tušil som, povedali by mi, keby dačo. Mne prvému.“

„Dá sa im veriť?“

„Určite, sú to zodpovední pracovníci, príma chalani.“

„Dobre, nebudeme vás zbytočne zdržiavať, len by sme ešte preverili tie nefunkčné kamery.“

Chosému poskočilo obočie, Krauz ani brvou nehol, vedel, že sú zohratí a Chosé mu nohy nepodrazí.

Vedúci ich zobral von ku stojanom.

„Tam a tam,“ ukázal na strešný kryt.

„Škoda, majú vynikajúcu polohu,“ hlesol Krauz. „Ešte nejaké?“

„Jedna je vnútri, zaberá priestor kasy, a jedna je vzadu.“

„Tú vnútri sme videli, pozreli by sme si tú vzadu.“

Pozreli si kameru vzadu na rohu pumpy.

„Tie dvere vedú…“ Krauz ukázal na plechové dvere v strede steny.

„Do skladu.“

„A tie druhé?“

„Za nimi je chodba. Z priestoru predajne vedie chodba, z chodby sa ide ku mne, ešte predtým sú záchody, sprcha, šatne, potom je moja kancelária a na konci chodby sú tieto dvere znútra. Niečo ako únikový východ. Architekt asi rátal aj s požiarom, čo sa na pumpe vylúčiť nedá.“

„Takže únikový východ,“ prikývol Krauz, aj jemu sa riešenie architekta pozdávalo. „Kľúče máte len vy?“

„Nie, kľúče sú zavesené pri kase, každá zmena k nim musí mať prístup, lebo tovar chodí hocikedy. Samozrejme, jedny mám na zväzku a tretia kópia je v trezore ako záloha.“

„Jasné.“

Podali si ruky.

„Ospravedlňujeme sa za zdržanie.“

„To nemyslíte vážne! Na to sme tu, kedykoľvek. A inak, keď pôjdete okolo, len sa zastavte, fakt mám v skrini všelijaké dobrocinky.“ Vedúci sa zaškeril, sprisahanecky na nich žmurkol.

Sprisahanecky sa naňho usmiali, dobrocinky, rozumeli…

Krauz nezamieril k autu, počkal, kým vedúci zaliezol, potom sa vrátil k zadným dverám pumpy. Čupol si, pozorne si prezeral zámky na oboch dverách. Veľké do skladu ho ani veľmi nezaujímali, prezrel si ich skôr z povinnosti, zato menšie do chodby si prezrel pozorne.

„Ty si si nechcel pozrieť kamery, však?“

„Nie, Chosé, chcel som ho vytiahnuť von, aby nám vysvetlil funkciu zadných dverí a kto všetko má kľúče.“

„Ale chcel si byť nenápadný.“

„Chcel som.“

„Prečo? Máš podozrenie?“

„Niečo ma žerie.“

Chosé chápavo prikývol – Krauzov inštinkt rešpektoval, už sa mu niekoľkokrát potvrdilo, že keď kolega zavetril stopu, oplatilo sa ju sledovať.

„Tvrdí, že spal.“ Krauz prešiel parkoviskom za pumpou, postavil sa na obrubník, rozhliadal sa.

„René?“

„René. Spal práve v inkriminovanom čase, jeho kolega sa od kasy nemohol pohnúť, bol tam sám. Kľúče od zadných dverí sú prístupné všetkým, mohol ich vziať, alebo, ešte lepšie, mal dosť času urobiť si duplikát. Tadiaľto vedie chodník v tráve. Chosé, stopuj!“

„Mám ťa nakopať? Čo som ti ja služobný pes, alebo čo!?“

„Čas! Hodinky!“

„Jáj,“ Chosé konečne pochopil.

Krauz sa pohol prvý, Chosé pozrel na hodinky, vykročil za parťákom. Prešli pásom buriny, priblížili sa k železničnej trati, odrazu sa chodník zvrtol k záhradkárskej osade, ale nevýrazný pás ušliapanej trávy svedčil, že sa dá ísť aj rovno. Prišli k hniezdu.

„Osem minút,“ zahlásil Chosé.

„Osem minút chôdzou, behom päť, doslova na skok. Mal by dosť času vrátiť sa, predbehnúť Honu, ľahnúť si do šatne, a keď vrazila dnu a narobila rozruch, predstierať, že ho práve zobudila.“

„Ty ho podozrievaš? Máš niečo konkrétne?“

„Ešte nie, Chosé, ešte nie, ale mám taký nepríjemný pocit, že nám klamal. Len pocit, no…“

„Riško, stačí pocit, ideme po ňom!“

„Som za, ale musíme použiť hlavu, ten chlapec je mazaný, len tak ľahko sa nedá.“

„Súhlasím, Rišo, použijeme hlavu, najlepšie tú časť, čo sa volá ústa. Mám chuť na pivo, pozývam ťa, veď je piatok.“

Aj Krauz mal pocit, že je piatok.

 














 

V piatok na fajront sa ešte stihli pohádať so šéfom. Mayor prišiel s úderníckym návrhom, že budú ťahať aj cez víkend, že má dosť peňazí na nadčasy. Chlapci mu vysvetlili, že mu na nadčasy kašlú, potrebujú si oddýchnuť. Napokon kapituloval. Najviac zavážil Burgerov argument, že Róza na víkend odchádza z mesta a bez nej nezoženú nikoho, tak načo budú podaromnici vysedávať v kancelárii.

„Ako chcete, banda lenivá, nech je po vašom, ale na budúci týždeň očakávam výsledky! A aby ste vedeli, aj tak nebudete mať cez víkend pokoj, bude nová vražda, cítim to v kostiach!“

Niektorí by ho najradšej vykostili, iní len hodili rukou, nech si drísta. Našťastie šéfova veštba sa nevyplnila, chlapci mali dva dni pokoj.

V pondelok ráno zazvonil telefón, Burger bol najbližšie. „Burger, vraždy…“ Počúval, počúval, potom skočil druhej strane do reči. „Viem, bol som tam aj ja, ale ako chceš, dám ti ho. Richard, na, tvoj kamarát, expert na všetko.“ Načiahol sa, podal slúchadlo Krauzovi.

„Hugo?“

„Nazdar, Riško!“

„Ahoj! Vy tam v tom expertíznom ústave nemáte v pondelok ráno do čoho pichnúť? Čo otravujete ťažko pracujúcich detektívov z oddelenia vrážd?“

„Ťažko vy tam ťažko pracujete.“

„Nepovedal som ťažko dva razy.“

„Raz, ale nevhodne.“

„No, zato vy sa tam idete pretrhnúť, čo?“

„By si sa čudoval, ale niekedy ideme. Napríklad v piatok.“

„Čo sa stalo v piatok?“

„Z okresu nám poslali stopy z prípadu samovraždy Artúra Baláža.“

„Ježišukriste! Zase ten Baláž!“ zalamentoval Krauz.

Burger zložil noviny, hlavu naklonil nabok, zagánil na kolegu. Aj Hanzel stuhol. Krauz pokračoval.

„Hádam mi nechceš povedať, že ste sa hneď v piatok pustili do roboty. Čo vaše pracovné zásady? Napríklad tá, že každé stopa musí týždeň vyzrieť, skôr sa s ňou neoplatí pracovať.“

„Naše pracovné zásady a postupy mi nemusíš pripomínať, zavolaj nášmu šéfovi, to bol jeho nápad. Vraj ide o medializovaný prípad, novinári budú žeraví za informáciami…“

„Viem, poznám to, aj my máme takých šéfov. Všetci sú posratí z novinárov.“

„Tak vidíš, aj my sme museli poslúchnuť.“

„No dobre, takže ste si v piatok mákli, a čo?“

„Niečo nám nesedí.“

„Nám?“

„Mne a Vladovi.“

„Akému?“

„Chemikovi.“

„Čo nesedí? Alebo nie – pôjdeme na to inak. Vieš čo, drahý môj Hugo, milený? Je to okresný prípad, zavolaj chlapcom na okres, nech pohnú kostrou.“

„Už som volal.“

„A…?“

„Nepohli. Akurát mi prezradili, že na mieste činu ste boli aj vy.“

„No a? Chlapci z okresu nepohli a oddelenie vrážd má skákať do pozoru? Asi ti ušlo, že máme čerstvú vraždu zo štvrtka, máme čo robiť!“

„Viem o nej, máme tu vaše stopy z miesta činu. Prídu na rad o týždeň.“

„Prečo ma musíš vytáčať?“

„Lebo si môj najlepší kamarát.“

„Ako to spolu súvisí?“

„Si môj najlepší kamarát, a preto nechcem, aby ste sa dostali do prúseru.“

„Do prúseru?“

„Presne tak! Ak sa k informáciám, čo sme zistili, dostanú skôr novinári ako vy, Mayor vás rozštvrtí a rozhádže po nábreží ako krmivo pre čajky.“

Farbisté prirovnanie Krauza upútalo.

„Počkaj,“ slúchadlo si pritisol na prsia, sklonil hlavu, rýchlo uvažoval.

Burger s Hanzelom ho nespúšťali z očí.

„Dobre, počúvam,“ Krauz sa prebral, rozhodol sa konať.

„To nejde po telefóne.“

„Aha, dobre, tak počkajte, už idem.“

Krauz položil.

Burger s Hanzelom ho stále nespúšťali z očí.

„Niečo im nesedí s Balážom.“

„Mne už Baláža stačilo,“ ohradil sa Hanzel. „Do konca života mám Baláža dosť!“

„Hugo by nevolal len tak, pre nič, za nič, a okres dáva od toho ruky preč. Hugo má celkom dobrý postreh, vraj ak sa tie informácie dozvedia novinári a my nebudeme pripravem, bude prúser. Ja osobne by som mu veril.“

Burger si uhladil fúzy, zahasil cigaretu, zapálil si ďalšiu, prikývol.

„Ty ho poznáš najlepšie, ty musíš vedieť, Riško. Ale upozorni ho, že ak je to hovadina, tak do dôchodku bude dvíhať rampu na hospodárskom dvore.“

„Vie o tom.“

„Rozdelíme sa, skočte za ním. Ak treba hasiť, lepšie začať, kým sa oheň nerozhorí. Čo ste mali s Chosém na pláne?“

„René Sahúl z pumpy.“

„Čo s ním?“

„Najprv komplet lustrácie a návrh na odposluch.“

„Ivan ho vylustruje, vy skočte do ústavu a haste.“

Canis prikývol, že ich zastúpi, len nech sa venujú aktuálnemu problému.

„Chosé, ideme! Začína to byť zaujímavé!“

 














 

„Nič vám neponúkneme, na našom pracovisku už nepijeme,“ privítal ich kriminalistický expert Hugo.

„Akurát sme ťa chceli upozorniť, aby ste nám nič neponúkali, lebo my už nepijeme inde, len na našom pracovisku.“

„Výborne, uvítací ceremoniál by sme mali za sebou.“

Hugo ich objal, mal radosť, že sa po dlhom čase vidí s kamarátmi z oddelenia vrážd. Zaviedol ich do chemického laboratória.

„Ale balistika je o poschodie vyššie,“ namietal Krauz.

„Všetko sme vám pripravili u Vlada v laboratóriu, majú viac miesta. Aby ste mi rozumeli, keď som sa v piatok pustil do skúmania a zistil som nezrovnalosti, zašiel som za Vladom pozrieť chemické výsledky. Ešte nebol hotový, ale dnes ráno už mal všetko na stole. Keď sme si výsledky porovnali a vyhodnotili ich, rozhodli sme sa vyrozumieť okres, tí nás odkázali na vás, tak sme sa rozhodli, že ti zavolám a všetko zosumarizujeme u Vlada, aby ste to mali pokope.“

„Rozumiem.“

„Nič sme zatiaľ nepísali.“

„Tomu nerozumiem.“

„Pochopíš, vydrž.“

×

Počas rozhovoru vošli do chemického laboratória. Vlado ich privítal s úsmevom, podali si ruky. V dlhom bielom plášti im pripadal starší, než si ho pamätali. Krauz ho ani nepočúval, bol zvedavý, obišiel ho, zarazene zastal pri pracovnom pulte chránenom chemicky odolnou modrou fóliou. Chlapci si dali záležať, sklené krivule odsunuli, aby urobili miesto. Všetky stopy stáli v zákryte – revolver, škatuľka nábojov, päť nábojov vedľa nej, beztvará sivá hmota, päť terčíkov na zaisťovanie povýstrelových splodín. Terčíky Krauzovi pripomínali miniatúrne biele šachové figúrky, len šachovnica bola akási priveľká. Pešiaci stáli v rade, pri každom papier s výsledkami skúmania.

„No, tak čo to tu máme?“ zašomral Krauz so záujmom. Nijaký problém zatiaľ nevidel.

„Sadneme si,“ navrhol Hugo.

Vlado pritiahol nepohodlné otáčacie stoličky na kolieskach, navyše nastavené vysoko, ledva dočiahli nohami na zem, len špičkami.

„Pracovná poloha,“ ospravedlňoval sa chemik.

„Kto začne?“ ponáhľal sa netrpezlivý Krauz.

„Ja,“ ponúkol sa balistický expert Hugo. „Zoberiem to skraja. Toto je škatuľka nábojov značky Luger, deväťmilimetrový priemer. Balenie je po päťdesiat nábojov, schválne som vytiahol plást, aby ste videli, že pätnásť nábojov chýba.“

„Vidíme,“ potvrdil Krauz, Chosé len prikývol, očami behal zo škatuľky na vybrané náboje a späť.

„Škatuľka bola zaistená z trezoru pána Baláža pri širšej obhliadke miesta činu samovraždy ako stopa číslo sedem, fotografia číslo…“ Hugo sa nahol, musel zalistovať v dokumentácii.

„Hugo, je jedno, aká je to fotografia, keď bude treba, naštudujeme si celú fotodokumentáciu.“

„V poriadku, vlastne máš pravdu, Riško, na fotografii nezáleží, ale vieme, že je to oficiálne zaistená stopa pri obhliadke miesta činu. V žiadosti o vykonanie expertízy ma žiadajú, aby som vykonal porovnanie s nábojmi v zbrani zaistenej pri mŕtvole, stopa číslo dva, fotografia číslo…“ zaváhal, no rýchlo nadviazal. „Ja viem, na fotografiách nezáleží. Takže, ako som postupoval? Najprv som sa venoval zbrani.“ Zrekapituloval, že ide o revolver značky Ruger SPI 01, vyrobený v USA v roku 1989, otočný valec na päť nábojov, rukoväť štandardná, potiahnutá gumou, strelivo .38 špeciál, 9 mm Parabellum. „Dnes používame skôr názov Luger, prosím, nemýliť si to s názvom revolveru, ten je Ruger. R ako…“

„Richard,“ navrhol pohotový chemik.

„Prečo práve Richard?“ ohradil sa Krauz. „Sú aj krajšie mená. Napríklad…“ Krauz sa krátko zamyslel. „Chosé,“ napadlo mu.

„Dobre, tak R ako Chosé,“ súhlasil Hugo, nenútene pokračoval vo výklade. „Zo streľbyschopného revolvera…“ expert sa zháčil. „Ehm, o streľbyschopnosti zbrane som sa presvedčil v tuneli, zastrieľal som ho, je v poriadku, ale to hádam nemusím zdôrazňovať.“

„Nemusíš.“

„Výborne, takže z revolvera som vybral náboje, to je táto skupinka piatich nábojov vedľa škatuľky, a bol som vybavený,“ uzavrel skúmanie balistik.

Krauz nechápavo rozhodil ruky.

„Richard, nič?“ čudoval sa Hugo. „Bože, čo vás v tej policajnej škole učia!“

„Sú iné?“ chytil sa Chosé.

„Samozrejme, že sú iné!“ zreval balistik. „Konečne niekto s očami!“

„No moment, moment,“ bránil sa Krauz. „Asi som mierne natvrdlý, pripúšťam, preto si vyžadujem citlivejší prístup. Zopakuj to ešte raz, prosím, aj s vysvetlením.“

„Toto je náboj do revolvera,“ Hugo vybral jeden zo škatuľky, „vyrábaný továrenský. Projektil je potiahnutý medeným plášťom, len tak žiari novotou. Toto je jeden z piatich nábojov,“ vzal jeden zo skupinky vedľa škatuľky, „ktoré som vybral z revolvera. Rozdiel vidieť na prvý pohľad, guľka je sivá, škaredá – z čistého olova. Preskúmal som zápalky a výbušnú zložku, výsledok je jasný. Vážený, v revolveri boli laborované náboje.“

„To akože podomácky vyrábané?“

„Presne tak, Riško, prebíjané strelivo. Navyše dosť amatérska výroba, doslova na kolene. Je nepochybné, že jeden z nich vystrelil – to je táto piata prázdna nábojnica, ale napríklad tento,“ Hugo jeden podal detektívovi, „by podľa mňa nevystrelil, má zle osadenú zápalku. Hovorím, amatérska robota.“

Krauz obracal náboje hore-dolu, obzeral si ich, podal ich Chosému.

„Hugo, nie sme padnutí na hlavu, rozdiel v guľke sme videli na prvý pohľad. Myslel som si, že ste objavili niečo iné, niečo zvláštne, nejaký iný skrytý rozdiel. Zistili ste iba to, že jedny náboje sú plášťované, druhé olovené. Súhlasíme, vidíme, dobre, a čo z toho vyplýva? Pre takú blbosť ste spustili taký povyk?“

„Blbosť? A toto má byť budúce kriminalistické eso? Nechceš sa dať preložiť na dopravu? Vynímal by si sa na križovatke, len čo je pravda, chlapčisko jedno urastené!“

„Ty ma tu nekádruj, radšej vyklop, čo sa vám zdá podozrivé, lebo vám odovzdám odkaz od kolegu Burgera.“

„A čo také nám odkazuje náš kamarát Edko?“

„Že ak je to blbosť, tak do penzie dvíhate rampu na hospodárskom dvore.“

„Že necháme pekne ďakovať, ale svoju robotu si vieme obhájiť.“

„Počúvame, obhajujte.“

„Za úlohu som dostal porovnať náboje v revolveri s nábojmi v škatuľke, ale to nejde, každý je iného druhu.“

„Ale pasujú do tej istej zbrane.“

„To áno, pasujú, no jedny sú vyrábané továrenský a jedny doma na kolene. Otázka znie: Prečo sú všetky v škatuľke továrenské, len päť kusov v zásobníku je iných?“

Krauz sa pleskol po čele, dlaňami si pošúchal líca, pleskol sa po stehnách.

„Božemôj, a ja som sa už strachoval, čo také svetoborné ste v tých špecializovaných labákoch zistili! Je tam toho! No tak ich má doma v inej škatuľke, a je to!“

„Nemá. Pýtal som sa chlapcov z okresu – všetky náboje aj zbraň mal zamknuté v trezore v pracovni. Prosím, nech sa páči, tu je záber na otvorený trezor, fotografia číslo…“ nalistoval fotodokumentáciu. „Prepáč, Riško, ale teraz má číslo fotografie svoj význam, musí to byť presné. Aha, tu je to, nech sa páči, pozrite sa. Fotografia číslo tridsaťdva, záber na otvorený trezor. Čo vidíte?“

Krauz sa nahol nad fotodokumentáciu.

„Štyri škatuľky nábojov.“

„Správne, štyri škatuľky továrenský vyrábaných nábojov do revolvera, piatu, načatú, chlapci zaistili na porovnávanie, leží tu pred vami. Z toho vyplýva, že doma mal iba továrenský vyrábané náboje, tak potom, doriti, kde sa zobralo päť laborovaných nábojov v zásobníku?“

Krauz sa prestal vysmievať, na Hugovi videl, že otázku myslí vážne.

„Dobre, ak má byť len toto problém, vybavíme ho jedným telefonátom. Kde máte telefón?“

„Tam,“ Vlado ukázal bradou do rohu chemického laboratória.

Krauz zavolal do kancelárie.

„Oto? Sme v labákoch, riešime s chlapcami problém nábojov. Prosím ťa, spomeň si na štvrtok, keď sme končili na dvore hudobného skladateľa, Edo nás ešte poslal niečo preveriť. Mňa poslal za dom preveriť možné trasologické stopy, Chosé dostal za úlohu preskúmať miesto, kde ležala mŕtvola, a teba poslal dnu za manželkou, aby ti ukázala miesto, kde pán skladateľ držal zbraň a strelivo.“

„Spomínam si.“

„Čo si zistil?“

„Pani ma zaviedla do jeho pracovne, bol tam otvorený trezor, taký malý v stene…“

„Nezdržuj sa opisom, videl som ho na fotografii.“

„Fajn, no a vnútri boli náboje. Podľa vyjadrenia manželky tam zamykal aj revolver.“

„Výborne, a teraz si spomeň, aké tam boli náboje a koľko.“

„štyri škatuľky továrenský vyrábaných nábojov Luger, deväť milimetrov. Piatu, načatú škatuľku zaistili okresáci na porovnanie.“

„Iné náboje si nenašiel?“

„Nie.“

„A nič iné okrem trezoru si nepozrel?“

„Akoby nie? Požiadal som ju, či si môžem prezrieť aj zásuvky písacieho stola, lebo z praxe vieme, že pár nábojov si každý drží aj tam, aby boli poruke.“

„A…?“

„A nič, ani v zásuvkách, ani v skrinke. Mal iba tie v trezore. Rišo, v čom je problém?“

„V tom, že v zásobníku sú iné, laborované s olovenou špicou.“

„S olovenou…“ Hanzel nedopovedal, koniec vety mu prekryli čierne myšlienky. „Doriti,“ zašepkal.

„Oto, o čom to svedčí? Pomôž mi, som v defenzíve, míňajú sa mi argumenty. Tí dvaja z toho robia vedu, ale ja v tom furt nevidím problém svetového významu. Nobože, tak mal doma posledných päť nábojov z nejakej strelnice alebo od kamaráta a nabil si ich do zásobníka, je tam toho!“

„Mohlo to byť aj tak, Riško. Len sa modlime, aby to bolo tak, v každom prípade sa tomu budeme musieť venovať. Prosím ťa, zisti od chlapcov všetky podrobnosti, všetko, čo sa im nevidí. Pochybnosti budeme musieť vyvrátiť.“

„Ďakujem za radu. Čo si myslíš, čo asi tak robíme?“

„Robte, robte, keby dačo, zavolaj, ani sa nehnem z kancelárie.“

Krauz položil, s výsledkom telefonátu spokojný nebol.

„Dobre, tak máte pravdu, v dome boli iba továrenský vyrábané náboje.“ Pomaly sa vracal na svoje miesto. „Počuli ste, ako som to vysvetlil Hanzelovi? Mal doma posledných päť laborovaných nábojov od kamaráta a nabil si ich do zásobníka.“

Hugo s Vladom si vymenili sprisahanecký pohľad, Hugo okato, tak, aby to Krauz určite videl, žmurkol.

„A máme ho! Ideme doňho?“

„Ideme,“ prikývol chemik.

„Drahý náš Riško,“ pokračoval podkušiteľ z balistiky, „presne s takýmto priebehom našej debaty sme rátali, a tak sme ti pripravili ďalšie prekvapenie. Vladko, choď na to!“

Chemik vstal, Krauz ho prepaľoval očami.

„Teraz idem telefonovať ja.“

Chemik vystriedal Krauza v rohu laboratória. Telefonoval naschvál nahlas, aby počuli.

„Peťo? No, ide to podľa plánu, už sme vo fáze, keď ťa potrebujeme. Môžeš? Výborne, sme u mňa v laboratóriu.“

Chemik sa vrátil na miesto, na pokerovej tvári sa mu nehol ani sval. Krauz mal sto chutí jednu mu vraziť.

„Chosé, musíš sa stále hrať s tými nábojmi? Nemôžeš mi pomôcť? Nevidíš, že do mňa režú ako do živého?“

Chosé sa pohrával s dvomi nábojmi, nič nehovoril, len sa mračil. Ani teraz nezdvihol hlavu, akoby nepočul. Krauz bezmocne mávol rukou – nech si dumá, kamarát, pomocník, podpora!

Vošiel Peter, špecialista na odtlačky prstov.

„Chlapci, len v rýchlosti, mám tam v mikroskope strašne zložitý prípad, nemám čas!“

„Tak sa nezdržuj a vysielaj,“ poradil mu chemik.

„Kam ste sa dostali?“

„Neuznávajú zvláštnosť piatich nábojov.“ Chemik zagánil na detektívov, akoby patrili k imperialistickým agresorom.

„Zdravím vás, páni detektívi.“

„Servus.“

„Už teraz je mi vás ľúto, a to ani netušíte, čo príde.“

„Prosím ťa, prestaň kuvikať a stručne vysyp, čo si zistil.“

„Výborne, takže len stručne,“ začal daktyloskop. „Na skúmanie mi poslali päť nábojov do revolvera, štyri celé, jeden vystrelený. Úlohou bolo porovnať odtlačky prstov na nábojoch s odtlačkami mŕtvoly. Výsledok ma prekvapil, dúfam, že prekvapí aj vás. Kde sú?“

Hugo ukázal bradou na Chosého, Peter mu vytrhol náboje z rúk, až teraz sa Chosé strhol.

„Prepáč, zamyslel som sa.“

Odborník na odtlačky uložil náboje vedľa seba, niečo sa mu nepozdávalo, poprehadzoval ich, až teraz bol s výsledkom spokojný.

„Nech sa páči, tu ich máme. Ako ste si isto všimli, dva sú označené malou bielou bodkou, je to samolepka. Prečo?“

„Nejaké vaše značky, kto sa v tom má vyznať,“ durdil sa Krauz.

„Správne, nejaké naše značky. Na dvoch označených nábojoch som našiel odtlačky prstov zavražde… Ehm, pardon, samovraha Baláža, tri zvyšné sú bez odtlačkov.“ Expert stíchol, čakal ovácie, prinajmenej vyvalené ksichty.

Nič sa nedialo.

„Povedal som, že na dvoch sú odtlačky,“ zopakoval v obavách, že mu nebolo rozumieť.

„Počuli sme. A čo…?“

„Riško, prečo sú odtlačky iba na dvoch?“

„Čo ja viem, čo som ich ja nabíjal?“

„Chalani, zavolajte nejakého ozajstného vraždára, tohto tu pošlite domov,“ Peter sa obrátil na kolegov s prosbou, no nečakal, že ju splnia, hneď pokračoval otázkou. „Toho ozajstného sa spýtam, ako sa dá nabiť revolver bez toho, aby som sa dotkol nábojov?“

„Ten ozajstný vám odpovie, že v rukaviciach.“

„Pri dvoch ich nepotreboval, ale pri posledných troch už potreboval rukavice! To je logika! Ale dobre, s rukavicami som rátal, takže mi určite budeš vedieť vysvetliť aj to, prečo sú tie tri zvyšné vyleštené.“

„Čo sú?“

„Vyleštené. Na nábojoch nemusia byť len odtlačky majiteľa zbrane. Môžu tam byť odtlačky manželky, lebo upratovala, utierala prach, zavadzali jej a dala ich nabok, môžu tam byť odtlačky predavača, čo mu ich predával a skontroloval obsah škatuľky, môžu tam byť odtlačky kamaráta, čo mu ich dal alebo predal na strelnici, môžu tam byť hocijaké odtlačky, ale na tých troch nie je ani smietka.“

„Neviete už ani zaistiť obyčajné odtlačky z obyčajných nábojov!“ útočil detektív.

„Máme zariadenie, ktoré odhalí aj najmenší náznak mastnoty, nemusí to byť celý vyrysovaný odtlačok, môže to byť oter, šmuha, stačí slabý dotyk prsta o podklad a nájdem stopy, ale na týchto troch nie je nič, a keď hovorím nič, mám na mysli totálne nič.“

Krauz v duchu zúril.

„Dobre, tak to už povedz!“

„Niekto ich vyutieral a dal si záležať.“

„Niekto! Výborne! Máme tu záhadného niekoho!“

„Vydrž, nesmej sa, ešte som neskončil. Ani tie dva náboje s odtlačkami nie sú v poriadku.“

„Predstav si! A čo také ti vadí na dvoch nábojoch s odtlačkami prstov za vraž… Doriti, už z vás blbnem aj ja! Samovraha, samozrejme, chcel som povedať samovraha!“

„Čo mi vadí? Že sú otočené naopak.“

Krauz sa hodil na operadlo.

„Ľudia, držte ma!“

„Ľudia, pustite ho, nech nastraží uši! Na dvoch nábojoch sú odtlačky palca a ukazováka pravej ruky pána umelca, ale sú naopak. Palec smeruje hore k projektilu, ukazovák dolu k zápalke. Tak sa náboj nedá chytiť, alebo dá, ale nenabiješ ho do zásobníka. Vyzerá to asi takto.“

Odborník na odtlačky chytil náboj do dvoch prstov – aj Krauz uznal, že to vyzeralo, akoby náboj držal šimpanz. ‚

„Ty rozoznáš polohu odtlačku?“ pochyboval Krauz.

„Samozrejme, každý odtlačok prsta má vrch, spodok, ľavú a pravú stranu. Pre laikov je odtlačok prsta iba chaotická zmes čiar, liniek, rýh, slučiek, ale mne stačí pozrieť a presne vidím, kde je vrch a kde spodok, presne viem, v akej polohe bol prst, keď sa dotkol podkladu. Hovorím vám, tieto dva prsty smerovali proti sebe, je to nezmysel!“

Krauz prudko vyskočil, zabudol, že stolička má kolieska, odletela ako z katapultu, vrazila do skrinky, našťastie nič nerozbila. Katapult v chemickom laboratóriu sa vyrovná slonovi v porceláne.

„Dávaj trochu pozor,“ zašomral chemik, no jeho tichá prosba zanikla v Krauzovom hulákaní.

„Vy ste sa proti nám dohodli! Fakt nás musíte takto vytáčať!?“

„Ešte jeden detail, vlastne dva,“ ignoroval ho balistik. „Pán Baláž bol pravák, keď nabíjajú revolver praváci, zbraň držia v pravej ruke a nabíjajú ľavou, ale na dvoch nábojoch sú odtlačky pravého palca a pravého ukazováka. Je to blbosť, motorika tak nefunguje. Ale mám aj potešujúcu správu – odtlačky na revolveri sú v poriadku, patria Balážovi a iné som nenašiel.“

„Výborne, to sme chceli počuť!“ Krauz sa snažil vyťažiť maximum z minima. Jeho nadšenie s ním nikto neprežíval.

„A to je asi všetko, čo som vám chcel povedať, drahí priatelia z oddelenia vrážd,“ uzavrel expert Peter. „Idem do roboty, vy dvaja ich dorobte s tými povýstrelovkami, požujte ich a vypľujte na chodník, nech si nemyslia, že sú najmúdrejší na svete. Porúčam sa, páni!“

Peter nečakal na protesty, bleskovo sa zvrtol a trielil k mikroskopu.

„Tvoj stúpajúci tlak, Riško, a zbrklé reakcie svedčia o tom, že nás začínaš brať vážne, že si konečne uvedomuješ, k čomu sme sa dopracovali a čomu budete musieť najbližšie dni čeliť. A to nie je všetko, to najlepšie ešte len príde,“ vyhrážal sa kamarát Hugo.

Krauz si bezmocne pritiahol katapultovanú stoličku, zvalil sa na operadlo, rezignovane čakal, čo príde. Čo by ešte mohlo prísť? Tajne dúfal, že to najhoršie majú za sebou. Mýlil sa, Hugo mal pravdu.

„Vladko, teraz ty.“

Chemik sa odrazil, presvišťal popri nich, rutinovane pristál pri svojej časti pultu.

„Posuňte sa kúsok ku mne.“

Chvíľu musel počkať, detektívi netrénovali každý deň jazdu na kolieskových stoličkách po laboratóriu.

„Toto je päť terčíkov na zaisťovanie povýstrelových splodín. Okresný technik na ne zaistil povýstrelové splodiny z pravej ruky Baláža. Splodiny v prípade samovraždy zaisťujeme preto, aby…“

„Vladko…“ vzdychol Krauz.

„Aha, pardon, toto nie je prednáška pre stredoškolskú mládež, toto je odborná debata s odborníkmi z oddelenia vrážd, takže viete, prečo zaisťujeme splodiny.“ Chvíľu počkal, či mu pomôžu, keď sa k odpovedi nemali, pomohol si sám. „Aby sme potvrdili, či daná osoba naozaj strieľala, alebo nie. Terčík číslo jeden priložil technik na hánky pravej ruky zosnulého pána Baláža. To je tento,“ ukázal chemik. „Druhý na zápästie, tretí na kožu medzi palcom a ukazovákom, štvrtý na kosť vedúcu k palcu, piaty na predlaktie, presne v polovici medzi lakťom a palcom.“

„Rádius,“ zašomral Krauz znechutene.

„Čo rádius?“

„Tá kosť na predlaktí, kde technik prikladal terčíky, sa volá rádius. Vretenná kosť.“

„Aha. No, to nevadí, podstatné je, že technik odtiaľ zaistil dve stopy.“ Chemika nemohli vyhodiť zo sedla ani Krauzove odborné znalosti z anatómie, bez rozpakov pokračoval. „Úlohou skúmania bolo potvrdiť, že pán Baláž naozaj strieľal, že spáchal samovraždu.“

Špecialista na chémiu si vzal krátky oddychový čas, zahľadel sa na zoradené terčíky, akoby ich videl prvý raz. Krauz to už nevydržal.

„Počúvaj, hádam mi nechceš tvrdiť, že na terčíkoch nie sú žiadne povýstrelové splodiny!“ zdúpnel.

„Ale áno, Riško, to áno,“ okamžite sa chytil chemik, „toho sa nemusíte báť, splodín máme habakuk, len…“ nedopovedal, ani jemu sa do toho nechcelo.

„Tak von s tým, nech ťa nemusíme prosíkať.“

„V poriadku, von s tým, ale varoval som vás. Na terčíku číslo jeden som žiadne povýstrelové splodiny nenašiel. Ani na terčíku číslo dva zo zápästia. Na terčíku číslo tri,“ chemik hovoril a ukazoval prstom z jednej šachovej figúrky na druhú, „som našiel povýstrelové splodiny, takisto na čísle štyri a päť.“

„No prosím, a je to!“ vydýchol si Krauz.

„A v tom je problém,“ zašepkal chemik.

„Čože? Asi som ti zle rozumel.“

„Presnejšie,“ rýchlo vysvetľoval chemik, akoby sa chcel ospravedlniť, „nebol by, u mňa by určite nebol, až kým neprišiel Hugo.“

Všetky pohľady sa upreli na vinníka.

„Hugo! Čo si zase vymyslel!?“ zrúkol Krauz.

„Pokojne, Riško, pokojne, všetko ti vysvetlím. Bude nasledovať stručná prednáška z oblasti krátkych strelných zbraní.“

„Na prednášku ti kašlem, to sme brali v prvom semestri policajnej školy.“

„Aj tak na nej trvám, sústreďte sa! Na stole máme revolver s otočným päťkomorovým zásobníkom. Po výstrele podstatná časť expandujúcich plynov zatlačí na projektil a posúva ho v hlavni smerom von, prázdna nábojnica je statická, nehýbe sa, napriek tomu, že podľa zákona akcie a reakcie aj na ňu pôsobí nejaký spätný tlak. Plyny pod tlakom majú snahu unikať voľným smerom, dozadu nemôžu, tam im v ceste stojí prázdna nábojnica ako štupeľ vo fľaši, takže časť plynov vyletí z prednej časti zásobníka smerom dolu, pričom na hánkach a zápästí strelca zanechajú stopu, ktorej v odbornej spoločnosti hovoríme povýstrelové splodiny. Povýstrelové splodiny sú v podstate zmesou nitrátov…“

„Prosím ťa, chémiu prenechaj Vladovi, ty sa drž podstaty veci!“

„V poriadku, budem sa držať podstaty veci. Okrem revolverov však poznáme aj iné krátke strelné zbrane, a to pištole, tie sú konštrukčne založené na inom princípe. Na rozdiel od revolverov majú zásobník pevne uložený v rukoväti, teda nerotuje. Po výstrele, ako v prvom prípade, podstatná časť expandujúcich plynov tlačí projektil von z hlavne, reakčná sila tlačí na prázdnu nábojnicu, odtiaľ sa tlak prenáša na uzáver, ktorý sa začne pohybovať v drážkach smerom ku strelcovi, pričom pri spätnom chode vyhadzovač zachytí prázdnu nábojnicu, vyhodí ju z komory a pri pohybe uzáveru vpred zasunie najvyšší náboj v zásobníku na miesto v komore. Pre nás je dôležitá fáza, keď je uzáver v zadnej polohe, teda komora je otvorená a povýstrelové splodiny padajú strelcovi na kožu medzi palcom a ukazovákom, na zápästie a predlaktie.“

Prednáška z oblasti krátkych strelných zbraní sa skončila tak rýchlo, ako sa začala, nastalo ticho, nikto sa ani nepohol.

Prvý sa pohol Krauz, naklonil sa nad terčíky, prečítal si výsledok skúmania pri každom terčíku zvlášť. Sadol si, jazykom si prečistil horné zuby, kolegov z expertízneho ústavu zmrazil tvrdým pohľadom..

„Počúvajte, vy dvaja…“ chvíľu hľadal vhodné slovo. „Vy dvaja alchymisti, vy si uvedomujete, čo sa nám tu snažíte nahovoriť?“

Dvaja alchymisti v bielych plášťoch okamžite ožili, na konkrétnu otázku mali bleskovo pripravenú konkrétnu odpoveď.

„Samozrejme, Riško náš milený, že umelec strieľal z pištole, nie z revolvera.“

„Nie som váš milený!“

„Ešte pred chvíľou si bol.“

„Tie časy sú dávno preč, zabudnite! Počúvajte, teraz vám ja urobím krátku prednášku, no nie o zbraniach, ale z činnosti na mieste činu. Miesto činu samovraždy Baláža prezrel špecializovaný výjazdový tým, okrem toho detektívi z okresu pod vedením samotného riaditeľa násilnej kriminálky, okrem toho štyria špecialisti z oddelenia vrážd – mená zo skromnosti neuvádzam, ale na mieste činu ani v okolí sa žiadna pištoľ nenašla! Aby bolo jasné, výsledok vám pre istotu vyslabikujem: ne-na-šla!“

Alchymistov ani vyslabikovaný výsledok obhliadky miesta činu nevykoľajil.

„Vidíš, Riško, a presne preto sme vás zavolali,“ vyškieral sa Hugo. „Máme tu problém, čo problém, problémisko ako hrom! Pre istotu výsledok vyslabikujem: pro-blé-mis-ko. My s nábojmi a s povýstrelovými splodinami, vy s pištoľou, ktorá sa nenašla. Preto sme vás zavolali, aby sme si problém podelili, hovorí sa tomu deľba práce.“

„Počúvaj, ty… Jednu ti drbnem do zubov a bude po deľbe práce!“

„Môžeš, ale na výsledkoch skúmania to nič nezmení.“

Konštruktívna poznámka Krauza schladila, vystrel sa na stoličke, natiahol nohy, ruky si založil za hlavu. Chvíľu uvažoval.

„Chalani…“ jeho hlas znel prosebne, takmer škemral, „chlapci, odborníci, kamaráti, a to naozaj myslíte vážne?“

Ako na povel pokrčili plecami, Hugo zbytočne dodal: „Ale my za to nemôžeme.“

Krauz veľmi dobre vedel, že oni za to nemôžu.

„Richard, vo svetle faktov, s ktorými sme vás práve oboznámili, sa natíska ešte jedna otázka, mne sa zdá celkom legitímna, lenže…“ Hugo zaváhal.

„Len smelo, Hugo, dnes už znesieme všetko.“

„Lenže to by som vám už fušoval do remesla.“

„Nič iné od rána nerobíte.“

„Ide mi o tento fragment guľky, čo mi doručili z pitvy,“ expert vzal kúsok olova zo stola, pohodil si ho v ruke, natrčil dlaň, aby ho videli všetci. „Guľka preletela spánkovou kosťou, deformovala sa, uviazla v mozgu. V dožiadaní sa kolegovia z okresu domáhajú odpovede na otázku, či guľka bola vystrelená zo zaisteného revolvera. Vidíte sami, že porovnanie sa urobiť nedá, dostávame sa na začiatok, keď som vám vysvetľoval, že mám k dispozícii dva druhy úplne odlišného streliva. Moja otázka znie: Nevyhovovalo náhodou niekomu, že pán umelec spáchal samovraždu oloveným projektilom, ktorý sa podľa očakávania deformoval, a teda individuálna identifikácia nie je možná?“

Krauz prikývol, už sa nerozčuľoval, už pracoval.

„Hugo, keby si do kotrby vpálil normálne továrenské strelivo, tak…“

„Tak by mu preletelo hlavou, ale projektil by sme našli v tráve alebo niekde pri dome. Druhá možnosť je, že guľka by uviazla v hlave, no v každom prípade by mala charakteristické škrabance od hlavne, urobil by som kontrolný nástrel a guľky by som porovnal. Výsledok – s určitosťou by sme vedeli, že pán umelec spáchal samovraždu svojím revolverom.“

„Takto vieme prd, namiesto odpovedí len samé otázky.“

„Správne, Riško, ale spomedzi všetkých sa natíska hlavne jedna: Je to všetko len náhoda?“

„Priveľa náhod na jednu samovraždu,“ vzdychol Krauz. „Priveľa náhod.“

Experti nechali detektívov, aby nové fakty v prípade samovraždy hudobného skladateľa Artúra Baláža strávili. Krauzovi stačili dve minúty, narovnal sa, pleskol sa po stehnách.

„Chápem, je mi jasné, že samovražde pána umelca sa budeme musieť venovať, lebo výsledky skúmania nemôžete držať pod deklom do aleluja.“

„A chápeš aj moju narážku, keď som ti telefonoval, že by ste mali byť prví? Nedajbože, aby sa to ešte pred vami dozvedeli novinári.“

„Chápem, Hugo, chápem, ale v jednom si sa sekol. Šaňo by z nás nenarobil krmivo pre čajky, ale pre svine.“

„V poriadku, sťahujem čajky, beriem svine.“

„Mám k vám pár praktických otázok, chlapci v bielych plášťoch.“

„Počúvame.“

„Už ste to napísali?“

„Povedal som ti, že ešte sme nič nepísali.“

„Teraz tvoju narážku chápem. Kto o tom ešte vie?“

„Len my štyria plus Peter z daktyloskopie.“

„Môže to tak ostať?“

„Do istého času.“

„Iste, šéf vás bude naháňať.“

„Ani nie, je to len obyčajná samovražda, máme času, koľko chceme, ale raz budeme musieť s pravdou von. Horšie to bude s chlapcami z okresu.“

„Nebude, aj pre nich je to len obyčajná samovražda. Policajt, ktorý má prípad pridelený, si vyžiadal expertízne skúmania, šľahol spis do skrine a tam môže kvasiť, až kým mu nepošlete výsledky. Nikoho nestrčil do väzby, nemá zviáštne pokyny od prokurátora, to znamená, že žiadne lehoty ho netlačia, nemá prečo podliehať panike. Keby náhodou, keby niekto z okresu zavolal a naháňal vás, len ho odkážte na mňa, uzemním ho.“

„To sme chceli počuť.“

„Aj vy to všetko šľahnite do skrine a tvárte sa, že máte plné ruky roboty.“

„Nemusíme sa tváriť, máme!“

„A ešte k tomu sa aj tvárte, aby ste boli nenápadní. Dajte nám tak týždeň, lepšie, dva, potom sa stretneme, dáme hlasy dokopy, uvidíme.“

„V poriadku, sme dohodnutí.“

Krauz vstal, vyskočil aj Chosé, podali si ruky.

„A len tak medzi nami,“ Krauz sa ešte na odchode otočil, „celkom slušný postreh, chlapci.“

Obaja experti vypli hruď, akoby nasledovalo dekorovanie.

„Na amatérov…“

„Počuli sme, hajzel!“

 














 

Teta Róza dodržala slovo aj po víkende, stačil jeden Burgerov telefonát a bez problémov naklusal jej syn Imrich a dve dievčatá. Róza splnila Burgerovu podmienku, aby to boli dievčatá z blízkeho okruhu, čo pracovali a poznali sa s Ruženkou. Širší okruh príde na rad až neskôr.

„Edko, rozumiem vašej taktike, pošlem ich,“ povedala do telefónu a hneď začala organizovať.

Syna si vzali na paškál Burger s Hanzelom, pouličné pracovníčky prischli Váňovi a Kukymu.

„Imro, vieš, že nejde o fazuľky.“

„Viem.“

„Vražda je vážna vec.“

„Je.“

„Tak by som prosil, aby si sa k tomu postavil ako chlap a povedal nám všetko, čo vieš. Ak zistím, že klameš, okamžite volám mame a dohoda padá. Viem si predstaviť, čo s tebou narobí.“

„Nebudem klamať.“

Burger sa chopil výsluchu, Hanzel pera a zápisníka. „Dáš si kávu?“

„Ježiš, to by bolo…“

„Minerálku?“

„No.“

„Zapáľ si, fajčiť povolené.“

„Super. U vás je to iné jak na okrese, tam začínajú fackami, cigareta až nakoniec.“

„Nebrbli a sústreď sa, ideme na to.“

„Počúvam, pán Burger.“

„Bol to niekto od vás?“

„Nie. Mama išla cez víkend k tete Božke, mala narodeniny, boli v čárde, kúsok, ako je Bučuháza, aj tam prespala. My s bratom sme dostali úlohy, celú sobotu a nedeľu sme obiehali chalanov zo sídliska, boli sme v meste, boli sme za chlapcami z vidieka, hľadáme ho, snoríme. Zapojili sme aspoň dvadsať našich, všetci hľadajú, vypytujú sa. Zatiaľ nič, ale verte mi, keby to bol niekto od nás, už by sme to vedeli.“

„Len či by sme to vedeli aj my!“

„Pán Burger, mama vám niečo sľúbila, nie?“

„No, veď práve toho sa desím.“

„Ale aj tak by ste sa o tom dozvedeli.“

„V poriadku, verím ti, zatiaľ sa zmierime s faktom, že to nebol nikto od vás. Situáciu nám komplikuje fakt, že dievčatá na ulici majú široký záber. Zatiaľ môžeme s istotou vylúčiť iba vodičov kamiónov, ale všetci ostatní sú podozriví.“

„Aj my sme tak uvažovali.“

„Čo tí Rakúšania?“

„Kam by dali auto? Pán Burger, ani my nie sme padnutí na hlavu, aj my vieme uvažovať. Možno nemáme také školy ako vy, ale nie sme tupci, ako si gadžovia myslia. Boli sme sa znova pozrieť v hniezde, prešli sme si okolie. Ten smrad nemal auto, a ak ho mal, tak ho nechal zaparkované na sídlisku, ale za Ruženkou prišiel peši.“

„Aj Rakúšan mohol nechať auto na sídlisku.“

„Mohol, ale musel by to tam poznať, musel by ísť na istotu. Dievčatá prisahali, že za posledných pár mesiacov nemali s nijakým cudzincom problémy, nikto ich neťahal von na zárobky, nikto sa nezamiloval.“

„Nezamiloval?“

„Mali sme aj týpka, čo si chcel jednu vziať za ženu, strašná láska. Sypal nám prachy jak najatý, len aby sme súhlasili.“

„Kedy to bolo?“

„Zo začiatku, skoro tri roky.“

„Odvtedy sa neukázal?“

„Nie.“

„Hmm…“ Burger si pretrel fúzy, nejako sa nevedel sústrediť, nevedel sa chytiť. „Nie ste tupci, hovoríš…“ naťahoval slová, hmkal. „Nie ste, to nikto netvrdí. Počúvaj, Imro, viem, že Róza určila nejaké pravidlá, ale pravidlá sú na to, aby sa porušovali.“‚

„Nie mamine.“

„Aj mamine! Napríklad to, že dievčatá pracujú výhradne na ulici.“

Imro zneistel.

„Nehovor mi, že ste ich občas nedohodili na nejakú hauspárty.“

„Dohodili,“ priznal bez mučenia, aby im dokázal, že dnes sa teda klamať nebude.

„Stabilné adresy?“

„Nikdy.“

„Ako to myslíš? Prečo nikdy?“

„No… Ono… Teda…“ Imro naťahoval slová, váhal.

„Aha,“ pochopil detektív, „mamka o tom nevie.“

„Pozrite sa, ono je to tak, že aj my s brachom si potrebujeme občas prilepšiť. Nehovorím, mamka nám dáva, koľko potrebujeme, veď si aj zaslúžime, každú noc sme hore, ale občas si potrebujeme privyrobiť bokom.“

„Chápem.“

„Ale…“

„Bojíš sa, že ťa nabonzujem mamke? Imro, čo padne v tejto kancelárii, tu aj zostane. Máš moje slovo.“

„V poriadku, verím vám. Máte pravdu, pán Burger, mama o tom nevie a hnevala by sa, dostal by som világoš. Tvrdí, že dievčatá sú bezpečné iba na ulici, keď ich máme na očiach, ale vyskúšali sme to a funguje to, dá sa pracovať aj v bytoch. Baby to ani nevedia, no celý čas je jeden z nás v aute a čakáme, kým nevylezú. Keby dačo, sme tam a zasiahneme.“

„Na otázku stabilných adries si odpovedal, že nikdy.“

„No, nikdy, lebo nechceme, aby si na to zvykli. Teraz myslím zákazníci, baby by si zvykli rýchlo a rady, ale nám ide o to, aby nevznikol čierny bordel so stabilnou prevádzkou.“

„Tak ako to funguje?“

„Poznajú ma. Aj brata poznajú.“

„A…?“

„A nájdu nás v krčme, alebo hocikde vonku, a oslovia.“

„Ktokoľvek?“

„Tiež nie ktokoľvek, máme okruh odskúšaných dohadzovačov. Len prídu za mnou a povedia mi napríklad, že tento týždeň v piatok večer dve baby o desiatej tam a tam, a ja ich priveziem, počkám a odveziem ich. Na druhý týždeň môžeme ísť znova, ale určite nie na tú istú adresu.“

„Normálna eskort služba.“

„Aj tak sa tomu hovorí.“

„Ale takto sa vo vašej brandži podniká normálne. Keď je zabezpečená ochrana, je všetko v poriadku. Prečo s tým mamka nesúhlasí?“

„Lebo je staromódna a debatu nepripúšťa, tak jej to robíme za chrbtom. Sype to podstatne viac než na ulici.“

„Mali ste už problémy?“

„Nie, mamka nič nevetrí. Zatiaľ.“

„Myslel som zo strany zákazníkov, nejaká agresia.“

„Len bežné prejavy, niekto z partie si viac uhne, pustí na videu nejakú kazetu a chce sa hrať na hollywoodskeho herca, a keď dievčatá odmietnu, začne vyskakovať. Viete, niektoré tie kazety sú fakt nechutné. Aj my máme svoje hranice.“

„Teraz, v poslednom čase, boli nejaké problémy?“

„Nie, to bolo zo začiatku, kým neboli jasné hranice. Teraz to už ide hladko.“

„Aj Ruženka bola v byte?“

„Bola.“

„Koľkokrát?“

„To sa nedá spočítať.“

„Takže chodila bežne.“

„Bežne.“

„Mala s tým problémy?“

„Nie, žiadna nemá, je to pohodlnejšie a výnosnejšie.“

„Nechcela ju nejaká vystrnadiť, nahradiť?“

„Nie, striedame ich, každá si užije.“

„Ako fungujete? Ako to máte zorganizované?“

„Normálne, dvakrát za deň rozvezieme dievčatá po trase, najprv dennú várku, potom nočnú várku a kontrolujeme ich. S bratom sa striedame, pre jedného by to bolo časovo náročné, nevyspal by sa.“

„Ako ich kontrolujete? Preveziete sa po trase?“

„To si myslia ony, ale my nie sme padnutí na hlavu, kontrolujeme ich aj z diaľky. Máme ďalekohľad, stačí mi stáť niekde na kraji sídliska a vidím ich aj z kilometrovej vzdialenosti. Jedine tak sa dá zistiť, o koľko nás ohli.“

„Ohli? Ako ohli?“

„Aj ony si chcú niečo privyrobiť. Keď má niektorá dobrý večer a urobí šesť-sedem zákazníkov, jednu platbu si nechá celú pre seba. Myslia si, že na to neprídeme, ale už sme ich párkrát odsledovali a zistili sme, ktorá ako klame.“

„Mamka o tom vie?“

„Tuší.“

„A nič?“

„Kým jej odovzdajú zvyšok a nie sú chamtivé, teda kým systém funguje, netreba do toho rýpať. Mama je praktický človek, vie, že veci nefungujú ideálne.“

„Múdra mama.“

„To si píšte!“

„Ako to bolo teraz – zo stredy na štvrtok? Rozvážal si?“

„Na rade bol brat, ale má pokazené auto. Päť báb som zobral ja, ostatné išli autobusom.“

„A kontrola?“

„Bol som vonku, no nie na diaľku, ďalekohľad som nemal.“

„Takže si sa iba previezol.“

„Iba.“

„A…? Niečo podozrivé?“

„Nič podozrivé, povedal by som.“

„Dobre, to by bola jedna kapitola, teraz druhá. Sú to mladé baby, niektoré ešte decká, dávate im drogy…“

Imro zdvihol ruku, detektív sa zarazil.

„Mama mi povedala, že túto otázku s vami prebrala, a keby bolo treba, preberie znova. Ja mám držať hubu.“

„Ale niečo by si mohol…“

„To nejde, pán Burger, dostal som presné pokyny. Mama mi povedala, že mám hovoriť pravdu, ale o tomto nemám nič prezradiť. Povedala mi, že sem idem kvôli vražde, o tom nesmiem klamať, ostatné mám nechať na ňu.“

„Fakt praktické poučenie pred výsluchom, len čo je pravda. V poriadku, nemusíš nič prezrádzať, keď bude treba, zavolám mamke.“

„To bude najlepšie.“

„Ešte niečo – čo konkurencia?“

„Ako to myslíte?“

„Ako, ako? V tejto brandži nepodnikáte len vy!“

„To akože by ju zabili chlapci od konkurencie? Pán Burger, my robíme na ulici, jediná konkurencia pre nás je partia z Krížnej, ostatní pracujú vnútri, buď v bordeloch, alebo v hoteloch. Za chlapcami z Krížnej sme boli s bratom, máme tam aj kamarátov, nielen konkurentov, sami nám povedali, že to nedáva zmysel. Keby vznikli nejaké konkurenčné tlaky, riešili by to s mamou, vražda jednej prostitútky nič nerieši. Nie, toto nie je konkurenčný boj, to je… to je…“ sám nevedel, čo je to. „Sám neviem, prečo jej to urobili.“

„Ani my nevieme nájsť motív,“ priznal detektív. „Potrebujeme motív, inak sa nepohneme.“

„Rozumiem, aj my sa snažíme.“

„Na záver už len jedna otázka. Tvoj názor na celú vec?“ Zamyslel sa, naozaj chcel pomôcť.

„Neviem, pán Burger, naozaj neviem. Ruženka bola bezproblémové dievča, nedáva to zmysel. Čo je najhoršie…“ zaváhal, detektívi zbystrili pozornosť.

„No, len smelo!“

„Povedal som vám, že s bratom sme celú sobotu a nedeľu behali po vonku, aj naši chlapci behali, snorili, vypytovali sa. Najhoršie je, že nikomu, kto Ruženku poznal, to nedáva zmysel. Všetci sa len čudujú, prečo práve ona a prečo takým spôsobom.“

„Výborne, to si nám fakt pomohol.“

„Snažím sa.“

„To sa ti uprieť nedá. Dobre, Imro, ostávame v kontakte, teraz môžeš ísť. Poobede o druhej pošli brata.“

Burger fajčil, civel z okna, čakal, kým sa vráti kolega. Hanzel odprevadil stránku na vrátnicu, cestou sa zastavil v bufete, doplnil zásobu cigariet.

„Na, kúpil som ti tri škatuľky.“

„Ani som ti nehovoril.“

„Vidím, ako ti dnes ťahá, zase spravíš rekord.“

Hanzel si tiež zapálil, chvíľu ticho fajčili.

„Edo…?“

„Viem.“

„Je to len mlátenie prázdnej slamy.“

„Hovorím, že viem.“

„Strieľaním od pása sa k ničomu poriadnemu nedopracujeme.“

„Ty ma nerozumieš? Viem!“

„Tak načo to robíme?“

„Musíme.“

„Prečo?“

„Lebo musia mať pocit, že na tom pracujeme, že sme tu, všetko vidíme, všetko vieme, že im dýchame na krk, že sú pod drobnohľadom. Oto, desím sa predstavy, že sa k nemu dostanú prví. Keď budú mať voľné ruky, zakopú ho, ani meno sa nikdy nedozvieme. Keď budú pod tlakom, keď budú cítiť nad sebou pevnú ruku zákona, možno sa seknú a dajú nám ho, hoci potrhaného, ale dajú.“

„Naivná predstava.“

„Ale ak ich necháme bez dozoru, bude to istota, nie predstava.“

„Takže pokračujeme?“

„Musíme, Oto, musíme. Ja viem, nebaví ťa to, ani mňa to nebaví, obom nám je jasné, že takto sa nikam nedostaneme, ale som presvedčený, že účel to splní. Možno nie dnes ani zajtra, ale do budúcna. Len dúfam, že Váňa a Kuky budú mať viac šťastia.“

 














 

Museli sa rozdeliť, v jednej kancelárii sa dá vypočúvať len jedna stránka. Požiadali kolegov z vedľajšej kancelárie, Canis sa hneď pripojil, že aj on potrebuje jednu, tak vyhnali aj ďalších kolegov.

„A pomoc nepotrebujete?“ zaujímal sa Mayor.

„Šaňo, keby ich prišlo naraz viac, tak áno. Zatiaľ chodia pekne po poriadku,“ odmietol Burger.

Váňa a Kuky sa trápili vo vedľajšej kancelárii.

„Anastázia, počúvaj…“

„Už som vám povedala, že ma volajú Stázka.“

„Dobre, ako chceš, keď ti to robí dobre…“

„Cítim sa ako doma. Anastázia mi hovorila len mama. Nechcem sa cítiť ako doma…“

„V poriadku,“ pochopil Váňa, „chápem, dám si na to pozor. Takže, Stázka, nehovor mi stále dokola, že nič nevieš…“

„Ale neviem!“

„…veď ste boli kamarátky.“

„No a? Šliapali sme spolu, to je kamarátstvo? Dvanásť hodín sme sa prechádzali popri ceste, raz ona niekoho vyfajčila, raz ja, medzitým sme si zapálili a prehodili pár slov, čo nové, ako ti to dnes ide, kde si zohnala tie jahodové frcgumy a podobne. Ona bývala u starej doma, ja na sídlisku v paneláku, ani sme sa nevideli.“

„Ale občas ste sa stretli, nie?“

„Občas, v obchode, na sídlisku. Nechodila moc von, otročila. Stará ju využívala ako slúžku, behala do obchodu, upratovala jej…“

„Varila, prala… Vieme si predstaviť.“

„Nie, nevarila, stará by do kuchyne cudziu babu nepustila. To nepoznáte tetu Rózu, kuchyňa bolo jej chránené územie, inak je lenivá jak veš. Ale treba uznať, keď tá navarí, interhotel reštaurácia sa môže schovať. Bola som párkrát u nich na obed, ponúkla, nehovorím, lakomá nie je, len som sa zalizovala…“

„Stačí,“ zarazil ju tučný detektív. Debata o jedle nikam neviedla, okrem toho ho dráždila predstava tlačenky v chladničke – z raňajok ostal pekný mastný kúsok a bol najvyšší čas, s touto tu sa trápili už vyše hodiny.

„Len som chcela, aby ste si o našom kamarátstve nerobili falošné predstavy. Kamarátili sme sa, nehovorím, Ruženka bola fajn baba, ale inak som ju nepoznala.“

„Kde si mala flek v noci zo stredy na štvrtok?“

„Na konci sídliska.“

„Prvá od odstavného parkoviska?“

„Prvá, s Angelikou.“

„Tá príde poobede, zatiaľ ju nechajme tak. Takže prvá pri parkovisku, to znamená, že si videla na kamióny.“

„Videla.“

„Videla si aj Honu Csákovú o štvrtej?“

„Neviem, či boli presne štyri…“

„Boli, to nemusíme preverovať. Čo si videla?“

„Bola v takom modrom kamióne, za polhodinu vyliezla.“

„A čo…?“

„Nič, keď prechádzala okolo mňa, len zdvihla palec, že všetko je v poriadku.“

„Kamión odišiel?“

„Odišiel.“

„Ilona išla naspäť na svoj flek?“

„Išla.“

„Z tvojho fleku si na ten jej nevidela?“

„Nie, je tam zákruta.“

„Takže na Ruženku si nevidela? Nevidela si, čo sa tam dialo?“

„Nie, to sa nedá.“

„Čo bolo potom?“

„Čo by… Nemala som šťastie, do rána som už nič nechytila, chvíľu som čakala, či nepríde Imro, neprišiel, chcela som ísť na autobus a vtedy som zbadala, že ku mne beží Kvetá.“

· „Ukáž, kde stála Kvetá.“

Stázka vstala, na improvizovanom plániku ukázala, odkiaľ bežala Kvetá. Plánik bol Kukyho nápad, aj ho nakreslil. Bol to dobrý nápad, lebo keď dievčatá začali rozprávať – ja som stála v zákrute, vedľa mňa tá a vedľa nej hentá, rýchlo stratili prehľad. Kuky nakreslil plán ulice, pumpu, hniezdo, odstavné parkovisko, kraj sídliska, železničnú trať a červenými krížikmi priebežne vyznačovali pozíciu každej pouličnej pracovníčky – hneď v tom mali poriadok.

„Tu, odtiaľto bežala.“

„Pozdĺž obrubníka.“

„No.“

„A čo…?“

„A kričala, že sem idú fízli, že sa stalo nešťastie, aby sme zdrhli. Tak sme zdrhli.“

„Aj ostatné?“

„Nestarala som sa o ostatné. Keď idú fízli, treba zdrhať, a hotovo.“

„Kam si zdrhla?“

„Na sídlisko, na autobus.“

„Pokračuj, nech ťa nemusím stále poháňať!“

„Schovala som sa doma, ale ešte pred obedom mi zazvonil jeden chalan z ulice…“

„Meno?“

„On s tým nemá nič spoločné.“

„Meno!“

„Malý Piťo.“

„Priezvisko?“

„Malý Piťo, čo ja viem, aké má priezvisko?“

„Dobre, čo chcel?“

„Že nás volá teta Róza. Keď je bojová porada, treba utekať, tak som išla, no a tam som sa dozvedela, že Ruženku znásilnili, podrezali a nechali len tak pohodenú v hniezde.“

„Znásilnili, podrezali, rozštvrtili… Kristepane, čo všetko si ešte povymýšľate?“

„Hovorím, len čo som počula.“

„Čo ste ešte preberali na porade?“

„Nech vám povie teta Róza.“

„Pýtam sa teba!“

„Zbytočne, mám hovoriť len o vražde.“

„Kto to povedal?“

„Ona.“

„Kto ona?“

„Teta Róza.“

„Takže keď sa ťa opýtam, kto vás zásobuje drogami?“

„Teta Róza povedala, že mám hovoriť len o vražde.“

„Čo ešte povedala?“

„Aby som neklamala, lebo ma vyšticuje. Všetkým to povedala.“

„Takneklam!“

„Neklamem, všetkým to povedala.“

Váňa treskol tučnou dlaňou po stole, Kukymu vypadlo pero.

„Váňa…“

„Prepáč, ale nebaví ma to! Sú ako nabraté platne, môžeš ich obracať z jednej strany na druhú, môžeš ich vymieňať, ako chceš, nič sa nezmení, stále dokola to isté. Tá stará striga si z nás urobila prdel, Edovi niečo nakúkala, nasľubovala, ale nepovedala, že ich všetky vyškolí.“

„Mohli sme s tým rátať, keď tak ochotne prisľúbila pomoc.“

„Mohli.“

Detektívi si dali pauzu, pohodlne sa opreli.

„Šeriem na to,“ zašomral Váňa.

„Môžem si už zapáliť?“

Dievča sedelo nenútene na stoličke uprostred kancelárie, evidentne sa nudilo, akoby sa jej celá vec ani netýkala. Dlhé čierne vlasy až po pás si naprávala pohadzovaním hlavy.

„Nie.“

„Sľúbili ste mi, že keď vám všetko poviem, môžem si zapáliť.“

„Sľúbili, ale nič si nám nepovedala.“

„Povedala som všetko.“

„Nič!“

„Tak sa pýtajte.“

„A načo, povieš nám len to, čo ti nakúkala tá stará striga!“

„Ale hovorím pravdu.“

„Veľmi ťa to trápi? Nie si zvyknutá, čo?“

„Som.“

„S kým chodíš?“

„Kam?“

„Nikam. S kým chodíš ako dievča?“

„Myslíte s chalanom? Nechodím s nikým. Načo? Myslíte, že mi to chýba?“

„Ani nie,“ úprimne pripustil Váňa. „Koľko to máš vlastne rokov?“

„Sedemnásť, už som povedala.“

Sedemnásť! Váňa nechápavo pokrútil hlavou. Môže sa vôbec sedemnásťročné dievča s takými skúsenosťami zaľúbiť? Asi nie. Mal by sa jej spýtať, ale nechcel do nej rýpať, nechcel rozpitvávať jej súkromie, vstupovať jej do svedomia. Je to ešte decko a určite to nemala v živote ľahké. Na druhej strane, prečo by ju mal ľutovať? Je to kurva, navyše svedok zamlčiavajúci fakty, a on je policajt, aké tam ohľady! Nech sa škvarí!

„Môže sa vôbec také dievča ako ty zamilovať?“

„Čoby nie.“

„Tak prečo nie si zamilovaná?“

„A čo vás do toho?“

„Snažím sa pochopiť, prečo nám klameš, prečo nechceš povedať všetko, čo vieš. Snažím sa preveriť si tvoju dôveryhodnosť.“

„Aha. Tak dobre, nie som zamilovaná, lebo som nemala šťastie.“

„Kecáš! Nie si, lebo to ani nevieš. Žiadna z vás to nevie. Nevykrúcaj sa, s takými skúsenosťami v takom veku to nie je nič nepochopiteľné.“

„To akože kurva sa nemôže zamilovať? Tak ste to mysleli?“

„Presne.“

„Tak teraz kecáte vy! Môže! Ja som to šťastie ešte nemala, ale Cokina už áno.“

„Kto?“

„Cokina.“

„To je prezývka?“

„Je.“

„Od čokolády?“

„Nie, ona je Cóková, tak Cokina. A nie je tmavá, práve naopak, vyzerá ako vy, gadžovia.“

„Prvým menom?“

„Alica.“

„Kde stála? Ukáž, kde v noci stála.“

„Nikde, nerobí, má chorú chamajdu, behá po lekároch.“

„A je zamilovaná?“

„Bola, už to prešlo, ale bola a povedala mi, že je to bohovské. Normálne ju pozval večer na kávičku, dali si pohárik červeného, potom ju vzal k sebe a normálne sa milovali. Povedala mi, že v posteli je to úplne niečo iné než v kamióne. Závidela som jej, ja som to pekne ešte nezažila.“

Váňa mal pocit, že sa červená, aj Kukymu bolo trápne, tak trochu im bolo dievčaťa ľúto.

„Kedy to bolo?“

„Pred polrokom, chodili spolu pár mesiacov, mali spolu plány, Alica sa na remeslo chcela vykašľať, potom ochorela a rozišli sa. Možno práve preto sa rozišli.“

„Ako sa volá?“

„Alica.“

„Ten chalan!“

„Neviem.“

„Dokelu! Stázka, počúvaš sa? Len čo sa dopracujeme k niečomu podstatnému, usekneš debatu – neviem. Neviem, stále len neviem!“

„Ale fakt neviem. Mal také zvláštne meno…“

„Zvláštne?“

„Ako tomu hovoríte, keď meno nie je od nás?“

„Exotické?“ Váňa prekvapil sám seba, to slovo asi v živote nepoužil.

„No, asi exotické. Znelo tak… tak španielsky,“ sústredila sa, snažila sa rozpomenúť, chcela pomôcť. Aj si zahryzla do hornej pery.

„španielsky?“

„Alebo tak nejako. Niečo ako u nás Roman. Povedzte Roman po španielsky.“

„Čo som zo Sicílie?“ ohradil sa Váňa, no nevzdával sa. „Roman po španielsky… Roman… Roman… Ro… Ro…“

„René?“ vyprskol Kuky.

„No, to je ono! René!“ Dievčaťu akoby padol kameň zo srdca.

„René?“ nechápal Váňa. „Ale to znie skôr francúzsky.“

„Nie je to jedno? Nebola som ani tam, ani tam.“

„V tom prípade je to jedno. Druhé meno nepoznáš?“

„Nie.“

„Opíš mi ho.“

„Ako sa opisuje?“

„Starý, mladý, vysoký, krpatý, vlasy, oči…“

„Mladý, niečo cez dvadsať, vysoký, blondiak, modré oči. Dobrý chalan, srdečný, on nás nikdy nevyhadzoval…“

„Počkaj, počkaj! Čo si to povedala? Prečo by vás mal vyhadzovať? Odkiaľ by vás mal vyhadzovať?“

„Odtiaľto,“ Stázka vstala, podišla k plániku. „Chcete vedieť, kde má flek? Tu,“ prstom ďobla do zakreslenej benzínovej pumpy.

 














 

Ivan Canis skočil za šéfom.

„Prepáč, že vyrušujem, ale idem lustrovať, potrebujem heslá.“

„Diktoval som ich na začiatku mesiaca.“

„Mám ich niekde…“

„Vykašlal si sa na poznámky ako všetci, potom len chodíte otravovať. Na!“ podal mu obežník.

„Ďakujem.“

Canis si odpísal aktuálne heslá, tichučko vypadol, aby sa šéf ešte viac nerozčertil. Zapadol do prázdnej kancelárie, začal telefonovať.

„Evidencia obyvateľov? Jedno zistenie pre Konvalinku.“

„Heslo je v poriadku, počúvam.“

Canis nadiktoval meno, chvíľu čakal, kým pracovníčka z evidencií skočí po kartičku. Dozvedel sa dátum narodenia, trvalé bydlisko, číslo občianskeho preukazu, mená rodičov…

„Súrodencov nemá, jedináčik. Ešte niečo?“

Canisovi stačilo. Potvrdil si, že osoba René Sahúl fyzicky existuje, a získal základné informácie o rodine. Pokračoval na evidencii zbraní – výsledkom bolo, že René žiadne zbrane nemá, nemá ani zbrojný preukaz. V evidencii pasov zistil, že má platný pas, to bolo dôležité zistenie. Keby chlapcovi priháralo, mohol sa zbaliť a zdupkať za kopčeky, takže pas budú musieť zablokovať, aby sa nedostal cez hranice. Aj lustrácia na vodičských preukazoch bola pozitívna, chlapec mal vodičské oprávnenie triedy A, B a C, mohol teda jazdiť na motorkách, osobných autách, mohol riadiť aj nákladné autá. Nič, čo doteraz zistil, nebolo dôležité, ale v prípade, že sa na chlapca zamerajú, boli výsledky lustrácií východiskovým zdrojom informácií. Až v prípade rozpracovania sa ukáže, ktorá z týchto informácii je dôležitá.

Čakal ho ešte posledný, najdôležitejší telefonát – Canis zavolal do väznice.

„Dobrý deň, jedno zistenie pre Venušu.“

„Počúvam, Venuša.“

„Sahúl.“

„Ako? Sahúl?“

„Áno, René Sahúl, počkajte, nadiktujem vám dátum narodenia a trvalé bydlisko.“

Nadiktoval, čakal, vo väznici mali kartičky ďalej od telefónu.

„Mám ho, bol trestaný,“ oznámil mu dievčenský hlas. „Čo o ňom?“

„Kedy bol zavretý?“

„Výkon trestu nastúpil štvrtého marca osemdesiatsedem, prepustený štvrtého marca osemdesiatosem.“

„Takže naostro odkrútil rok?“

„Presne tak, rok.“

„Za čo sedel?“

„Paragraf dvestodvadsatjeden, v treťom odseku.“

„Ublíženie na zdraví? Ale v treťom odseku je sadzba do päť rokov. Prečo len tak málo?“

„Mám tu poznámku. Sudca okresného súdu vzal do úvahy, že Sahúl bol prvotrestanec, v čase spáchania skutku mal vek blízky mladistvému a bol nápomocný pri vyšetrovaní. Dostal dva roky, po roku ho pustili.“

„Aha, ďakujem, teraz je to jasné. Sú tam ešte nejaké poznámky? Napríklad o správaní vo výkone trestu.“

„Bez poznámok, to znamená, že výkon bol bezproblémový. Do karty sa zapisujú len delikty, na pochvaly majú hlavu.“

„Hlavu? Nerozumiem.“

„Nastrčiť, pohladkať, poškrabkať, nezaťažovať administratívu.“

„Aha, aj to mi je jasné. Ďakujem veľmi pekne za pomoc.“

Canisovi bolo jasné, že zo spisu z väznice sa viac nedozvie, ale bola tu ešte jedna možnosť, ako sa s Reném Sahúlom zoznámiť bližšie – kriminalisticko-taktické evidencie. Prebehol chodbou, mal šťastie, Jožko Sekula sedel, ako vždy na svojom mieste.

„Vitaj, dobrý človeče. Čo ťa privádza medzi zaprášené spisy? Dáš si čaj?“

„S čím?“

„S medom. Domácim.“

„Si nechaj. Niečo iné domáce do čaju nemáš?“

„No, dve kvapky tu niekde ešte ostali…“ Jožko sa sprisahanecky zaškeril, tváril sa, že úporne premýšľa, kde sú tie dve kvapky schované.

„Tak mi nakvapkaj do poldecáka, čaj si ušetri pre seba.“

Po milom privítaní mohli prejsť k robote.

„Sahúl? Nič mi to nehovorí. Počkaj, pozriem kartičky.“

Canis by sa v záplave zásuviek a kartičiek prehrabával pol dňa, Jožko siahol a našiel.

„Pre istotu som vybral aj spis. Tak sa pozrieme, čo to tu máme. Červená kartička, takže násilník. No jasné!“ Jožko prevracal evidenčnú kartičku zo strany na stranu, čítal, pohmkával. „Hmm… Jasné ako facka! Dvestodvadsaťjednotka, bitkár. Nečudo, že ho nepoznám, prvotrestanec, odvtedy seká dobrotu. Máme ho v mennej evidencii, tetovania ani prezývky nemá. Trestnú minulosť nemá, hovorím, prvotrestanec. Čo chceš vedieť?“

„Popis skutku.“

„Dňa šiesteho októbra tisícdeväťstoosemdesiatšesť sa zúčastnil výtržnosti v pohostinstve Rozálka, fyzicky napadol poškodeného Dušana Pávieho, spôsobil mu mnohopočetné tržné poranenie tváre, hlavy a bodné poranenie brucha…“

„Moment, moment! Bodné poranenie?“

„Útočnou zbraňou bol lovecký nôž.“

„Výborne!“

„Právoplatne odsúdený okresným súdom v piatom okrese, nástup výkonu trestu…“

„To mám, to všetko už mám. Prosím ťa, potrebujem protokolárne číslo, pod ktorým okres vykonával vyšetrovanie.“

„Na, odpíš si, tu je vľavo hore.“

„Ďakujem ti, možno si nám významne pomohol.“

„Keď bude riaditeľ rozdávať odmeny, nezabudnite na mňa.“

„Trošku predbiehaš, až tak ďaleko ešte nie sme, ale dúfať môžeš.“

„Za nenápadné prihovorenie by som ešte prikvapkal…“

„Výborná slivovica, musím uznať, ale šetri si, možno sa zastaví Rišo.“

„Krauz? Tak s tým som nerátal, demižón som nechal doma.“

Rozlúčili sa podaním rúk – Canis nemal čas na kvapkanie, ponáhľal sa, zavetril stopu, presnejšie povedané, zavetril Krauzom vyčuchanú stopu a išiel po nej.

Zase telefonoval, dnes mal telefonický deň. Kolega násilák z okresu si poznačil číslo spisu…

„No dobre, ale to je sedem rokov starý prípad, musím ísť do archívu.“

„Urobíš to pre mňa?“

„Dobre, kým prídeš, bude na stole.“

Čo sľúbil, aj splnil. Canis odmietol konzultácie po telefóne, chcel vidieť spis na vlastné oči. Dobre spravil, lepšie raz vidieť ako dvakrát počuť. V kancelárii ho čakali dvaja kolegovia z okresu.

„Ja som tu vtedy ešte nebol, ale Vlado si pamätá,“ ospravedlňoval sa mladší kolega, s ktorým Canis telefonoval. „Radšej som ho zavolal na pomoc.“

Starší Vlado len kývol od stola s rozloženým spisom.

„Kým si prišiel, trochu som si oživil pamäť, predsa, je to už sedem rokov, presnejšie, šesť a pol roka. Pamätám sa na Sahúla, taký nevýrazný typ. Vysoký, blondiak, modré oči, skaderuka, skadenoha. Aj celý prípad bol taký neslaný-nemastný.“

„Ako to myslíš?“

„Sadni si, vitaj u nás. No, ako to myslím… Kým ti niečo poviem, rovno sa spýtam: Tipujete do tej štvrtkovej vraždy?“

„Tipujeme, nič iné nemáme.“

„Dobrý tip, ale fakt len tip.“

„Hovorím, nič konkrétne nemáme. Ako si to myslel, že neslaný-nemastný?“

„Osemnásť-devätnásťroční chlapci išli na pivo, vypili si a opité hlavy vymysleli prúser. Sahúl vytiahol Oľgu Brestovanskú za krčmu a pokúsil sa ju znásilniť…“

„No moment! To myslíš vážne? A tomu hovoríš neslané–nemastné? Veď to je najšťavnatejšia informácia, akú sme do prípadu zatiaľ zistili.“

„Počkaj, počkaj, nepredbiehaj. K ničomu nedošlo, lebo Dušan Pavle jej pribehol na pomoc. Sahúl bol opitý, nadržaný, rozzúrený, chlapca zmlátil a nakoniec pichol loveckým nožom. V spise je poznámka, že nôž nosil stále so sebou, niečo ako talizman. Z krčmy vybehli aj ostatní, odtrhli ich od seba, našťastie nič vážnejšie sa nestalo. Ako vyplýva zo svedeckých výpovedí, asi by sa stalo, lebo Sahúl bol v amoku, správal sa ako rozzúrený, nepríčetný zabijak. Museli sme prizvať znalca, podrobil sa psychologickým testom, vyšiel z nich čistý, poruchu osobnosti nezistili – na jeho šťastie. Lenže Dušana museli operovať, čas liečenia presiahol štyridsaťdva dní, čím sa naplnila skutková podstata trestného činu ťažkého ublíženia na zdraví. Obhajca navrhoval podmienečný trest, sudca nesúhlasil, lebo následok jeho konania bol závažný, ale zohľadnil všetky možné poľahčujúce okolnosti, teda že bol vo veku bh’zkom mladistvému, prvotrestanec, skutok spáchal v opitosti, čo znižovalo schopnosť rozpoznať nebezpečenstvo konania, a že pri vyšetrovaní spolupracoval. Dostal dva roky, ale ak si dobre spomínam, o rok som ho už stretol vonku.“

„A to znásilnenie?“

„Oľga v priebehu vyšetrovania trestné oznámenie stiahla. Upozorňovali sme prokurátora, aby trval na väzobnom stíhaní, sudca nesúhlasil, Sahúla sme stíhali na slobode, a tak to aj dopadlo. Určite sa s Oľgou spojil a prehovoril ju. V podstate mal šťastie, inak by strávil v base aspoň osem rokov.“

„Môžem sa pozrieť?“

Vlado uvoľnil stoličku, Canis sa začítal do spisu, občas si niečo poznačil, hlavne mená, adresy a priebeh skutku. Kolegovia z okresu trpezlivo fajčili.

„Ďakujem,“ Canis vstal, srdečne im stisol ruku. „Nedávajte ho do archívu, nechajte si ho v skrini. Je dosť možné, že ho budeme ešte potrebovať.“

Canis sa cestou z okresu usmieval, už sa tešil, ako chlapcov z kancelárie ohúri.

 














 

Aj Krauz šoféroval, neusmieval sa, netešil sa, ako chlapcov v kancelárii ohúri. Nepochyboval, že ohúrení budú. Vracali sa od expertov, ktorí im odbornými zisteniami prevrátili pohodový pondelok na kriminalistickú moru.

„Čo si zarezaný?“ vyprskol z ničoho nič.

Chosé civel von oknom, ani nemukol.

„Nie, prečo?“

„Sedel si tam jak trdlo. Čo ti je? Nevidel si, ako s nimi bojujem? Drbali do mňa zľava, sprava, a ty nič. Čakal som podporu, že sa pripojíš, uzemníš ich, podržíš mi stranu, že…“

„Aký by to malo zmysel?“

Krauz odtrhol pohľad od cesty, zahľadel sa na kolegu. Chosé len civel von.

„Zmysel! Ľudia, držte ma! Ty si fakt mimo! Chosé, si chorý? Je ti niečo?“

„Nič, čo by bolo.“

„Tak sa netvár, ako keby sme išli z pohrebu. Viem, aj mňa to štve, mala to byť banálna samovražda, teraz to vyzerá všelijako, ale to nie je dôvod, aby si sa takto tváril.“

„Netvárim sa.“

„Dobre, tak sa netváriš. Šeriem na teba, nemáš náladu, tak nemáš náladu.“

Krauz ďalej šoféroval mlčky, už nerýpal, len občas hodil očkom. Chosé sa mu nepozdával, niečo ho žralo, nato sa poznali až pridobre.

Omeškali sa za Canisom, no len o minútku, práve si rozkladal poznámky.

„Výborne!“ privítal ich Burger. „Idete ako na zavolanie, aspoň to nebudeme musieť stokrát opakovať. Váňa a Kuky niečo zachytili a Ivan sa tvári, že tiež. Sadajte, bude porada, potom nám zreferujete, čo ste zistili u expertov.“

„Radšej to nechcite počuť.“

Burger chvíľu zápasil so zvedavosťou, napokon zvíťazil zmysel pre systém a poriadok.

„Až také vážne? No dobre, vypočujeme si aj vás, ale, ako som povedal, až na koniec. Váňa, ideš!“

„Vážení priatelia, vďaka bohovským kontaktom tu prítomného kolegu Burgera sme vyfasovali mimoriadne zaujímavú, plodnú a kvetnatú robotu – vypočúvame pouličné ludry a čakáme, že sa zablysne z čistého neba a páchateľ nám padne sám do lona.“

„Váňa, prestaň rýpať, ani my s Otom to nemáme zábavnejšie.“

„Edko môj zlatý, ty si si to vymyslel, tak trp! Aspoň ja s Kukym trpíme, lebo to nikam nevedie.“

„Čo som hovoril?“ Hanzel akoby ožil, bol rád, že jeho postreh zdieľa aj niekto iný.

„Ako to, že nevedie, veď si pred chvíľou tvrdil, že niečo máme,“ bránil sa Burger.

„Ale len náhodou, a len preto, lebo som mimoriadne variabilný detektív a viem klásť širokozáberové otázky.“

Počkali, či samochvála naozaj začne smrdieť. Nie, Váňa bez rozpakov pokračoval.

„Mali sme tu Anastáziu, nepáči sa jej, keď jej tak hovoria, viac sa jej páči Stázka. Stála tu…“ Váňa ďobol prstom do plánika na stole. „Posledná v rade, tesne pri odstavnom parkovisku. Inkriminovaný čas nám opísala presne, ako všetky pred ňou, sú ako nabraté platne, jedna ako druhá. Ehm, keď sme pri tom, Edko, môžeš sa starej strige Róze za nás poďakovať. Niečo nasľubovala, niečo aj splnila, ale všetky nainfikovala, vypovedajú len to, čo ona chce. Na akúkoľvek bočnú otázku reagujú rovnako: Spýtajte sa tety Rózy. Šeriem na také vypočúvanie…“

„Váňa, k veci!“

„Dobre, dobre, už idem k veci. Trochu sme do Stázky zarýpali a ona sa v sebaobrane prekecla…“

„Ako ste do nej zarýpali?“ skočil mu do reči Burger.

„Zaviedli sme reč na lásku.“

„To je zarýpanie? Veď sa tým živia.“

„Na ozajstnú lásku, nie za peniaze.“

„A…?“

„Povedala nám, že ona také šťastie ešte nemala, ale jej kamarátka Alica už áno. Alica, prezývaná Cokina. Prezývka nie je odvodená od čokolády, ona je biela cigánočka, je odvodená od mena – volá sa Čóková. Alica Čóková – Čokina. Zamilovala sa, bolo to vážne, chcela sa vykašlať na remeslo, chceli spolu normálne žiť.“

Váňu dlhý monológ vyčerpal, už nevydržal, musel si odkrojiť z rannej tlačenky.

„Váňa, prosím ťa, s plnou hubou…“

„Už to bude, Edko, už to bude, hneď pokračujem. Takže máme potvrdený prvý prípad ozajstného vzťahu.“

„No dobre, a to má byť všetko? Ako to súvisí s prípadom?“

„Súvis vidíme v tom, že ten jej vážny partner sa volá René. Meno si pamätá podľa toho, že jej znelo tak nejako španielsky.“

„Skôr francúzsky, nie?“

„Ona tie krajiny nerozlišuje, lebo nebola ani tam, ani tam.“

„Logické.“

„Chlapec má niečo cez dvadsať, vysoký, blondiak, modré oči…“ Váňa sa zahľadel na Krauza. Kolegovi pri opise stúpalo obočie do pol čela. „A pracuje… No, páni, kde pracuje náš zamilovaný René? Áno, správne, pracuje na pumpe. Tu!“ Váňa ďobol do plánika tak razantne, až mu z úst vypadli omrvinky. „Pardon, tie sem nepatria,“ mah’čkom ich zmietol na zem, plánik uhladil, vyčistil, aby bol použiteľný aj ďalej.

„Richard, keď ste s ním v piatok hovorili…“

„Nie, Edo, nič také nespomenul. Preverovali sme polohu obidvoch pumpárov v inkriminovanom čase, povedal, že spal vzadu v šatni, jeho kolega slúžil pri kase, všetko mu potvrdil. René priznal vzťah s vydatou ženou, to je všetko.“

„O vzťahu k prostitútke sa nezmienil?“

„Nie.“

„A o loveckom noži?“ zaznela otázka z kresla v kúte kancelárie.

„O čom?“ Krauz neveril vlastným ušiam.

„Nič, nechám najprv Váňu, potom vám niečo poviem,“ bránil sa Canis, už banoval, že nevydržal a predčasne vystrelil.

„Dobre, tak pomaly, postupne…“ Burger si pošúchal líca, snažil sa sústrediť. „Uistime sa, či hovoríme o tom istom chlapcovi. Váňa, pozná Anastázia jeho druhé meno?“

„Stázka, Edko, prosím, Stázka, Anastázia sa jej nepáči, pripomína jej detstvo.“

„Váňa, netlakuj ma! Nech sa volá hoci aj Lollobrigida, dôležité je, či pozná priezvisko!“

„Nie, nepozná, ale opísala ho presne a vie, že robí na pumpe. Koľko je tam takých blondiakov s exotickým menom?“

„S exotickým? Váňa, kam chodíš na také výrazy?“

„Z hlavy, chlapci, z hlavy. Viem, čudujete sa, ale mám to z vlastnej hlavy.“ Váňa sa nadúval, akoby práve vyriešil rovnicu s tromi neznámymi.

„Chválim tvoju hlavu,“ pritakal Burger, „dúfam, že tam ostalo aj niečo viac.“

„Ostalo, nebojte sa.“

„Tak pokračuj.“

„Čo pokračuj? To je všetko.“

„Všetko? Vy ste sa nespýtali, ako sa ich vzťah ďalej vyvíjal, kde bola Alica v inkriminovanom čase a podobne?“

„Jáj, no áno, samozrejme, že sme sa pýtali. Pred pol rokom sa rozišli.“

„A kde stála v čase vraždy?“

„Nestála nikde, nerobila. Podľa Stázky má chorú chamajdu, maróduje, behá po doktoroch. Podľa nej aj to prispelo k ich rozchodu.“

„Alicka behá po doktoroch…“ šomral Burger. „To môže byť dôležitá stopa. Váňa, všetko? Alebo…?“

„Nie, ešte sme naložili Stázku do auta a odviezli sme ju na sídlisko. Jednak preto, lebo máme dobré srdce, však Kuky?“

Kuky prikývol.

„Ale hlavne preto, lebo Stázka nevedela adresu, kde Alica býva, ale vedela to ukázať, tak sme ju odviezli a ukázala nám panelák a vchod. Už vieme, kde Alica býva.“

„Výborne!“ zajasal Burger, už o Váňovaj hlave nemal pochýb, hoci to s tým odvozom bol Kukyho nápad.

„Teraz je to už všetko,“ ubezpečil ich Váňa, schuti sa pustil do tlačenky, určite si ju zaslúžil.

„Výborne, chlapci, myslím, že ste dnes mali plodný deň. Môže to byť naozaj dôležité. Tak, prosím, ďalší,“ vyzval ich Burger.

„Mal som vylustrovať Sahúla,“ začal nenútene Canis. „Má pas aj vodičák, nemá zbrane, aspoň nie legálne. V base som zistil, že rok sedel za ťažké ublíženie na zdraví.“ Canis urobil dramatickú pauzu, aby si kolegov vychutnal.

„Ale to priznal, vraj dostal rok za nejakú bitku,“ rýchlo doplnil Krauz.

„Nebola to len taká nejaká bitka,“ oponoval Canis. „Bol som na okrese, vytiahli mi spis. Chlapci za ožrali v krčme, René vytiahol nejakú Oľgu dozadu za roh, pokúsil sa ju znásilniť, nejaký Dušan z partie jej prišiel na pomoc, René ho zdemoloval a pichol loveckým nožom do brucha.“

Ďalšia pauza, Burger si zapálil, Krauz skamenel.

„Chlapec maródoval viac ako štyridsaťdva dní, takže z toho bolo ťažké ublíženie na zdraví, René dostal dva roky natvrdo, odsedel rok. Sudca sa nad ním zľutoval, bol prvotrestanec, mladý chalan, bol opitý, všetko poľahčujúce okolnosti. Čo je na celom prípade najzaujímavejšie? Stíhali ho na slobode, kolega z okresu je presvedčený, že René si našiel cestu k Oľge, uprosil ju a ona stiahla oznámenie o znásilnení, takže bol súdený iba za ublíženie na zdraví, no v skutočnosti ten pokus znásilnenia tam bol. Druhá vec je útočná zbraň – zopár chlapcov z partie vypovedalo, že René všade so sebou vláčil lovecký nôž, mal ho na boku na opasku ako talizman, nikdy ho neodkladal. Okrem toho v tom čase nosil zelenú maskáčovú bundu, dal si na ňu našiť strapce, hral sa na zálesáka. Ten lovecký nôž k tomu patrí.“

Až teraz Canis skončil, po tlačenke netúžil, stačilo mu, že sa mohol pohodlne oprieť a rozvaliť v kresle.

„Spis máme k dispozícii, požiadal som ich, aby ho nedávali do archívu. Pri príprave akcie sa môže zísť,“ dodal. Vlastne až teraz nadobro skončil.

„No, páni…“ neudržal sa Hanzel. „Chlapec je násilník, bitkár, znásilňovač, má vzťah s prostitútkou, v inkriminovanom čase ho máme kúsok od miesta činu…“

„Osem minút.“

„Čo osem minút, Riško?“

„Je osem minút vychádzkovej chôdze od miesta činu, v prípade potreby behom za päť. V piatok sme to s Chosém odstopovali.“

„Prosím, tak osem minút od miesta činu,“ pokračoval Hanzel. „Páni, na toho chlapca sa to akosi zbiera.“

Všetci prikyvovali, aj im sa zdal René zaujímavý.

„Teraz ide iba o to,“ dumal Burger, „aby sme ho nevyplašili, aby sme si to celé premysleli a zaútočili v pravý čas na správnom mieste. Začneme s odposluchom, napichneme im telefón, musíme vedieť, s kým a ako komunikuje. Potom si pripravíme akciu a udrieme. Prvý ho zavetril Rišo, takže to bude jeho akcia, ale s plánovaním mu pomôžeme.“

Aj teraz prikyvovali.

„Na záver dostane slovo Richard a Chosé. Von s tým! Čo také strašné zistili tí naši machri z ústavu?“ Burger ukázal horiacou cigaretou na Krauza.

Krauz pozrel na Chosého – nemal sa k životu, zjavne dal prednosť parťákovi. Krauz si odkašlal, zapálil, otvoril si poznámky.

„Tak teda z iného súdka, hoci, verte mi, strašne ma mrzí, že sa nemôžeme sústrediť len na Sahúla. Som si istý, že tento smer nás niekam privedie, lenže veci sa trochu skomplikovali, počúvajte…“

Krauz išiel bod za bodom, začal piatimi laborovanými nábojmi v zásobníku revolvera, s priemyselne vyrábaným strelivom v trezore, prešiel na odtlačky prstov na dvoch nábojoch, vysvetlil, čo sa expertovi nepáčilo na ich smerovaní, podrobne opísal výsledky skúmania terčíkov a ich rozloženie na predlaktí nebohého Baláža. Už pri prvom opise nábojov v zásobníku chalani v kancelárii stuhli, nik ani nehlesol, viseli mu na perách. Prednášku zakončil rozborom fragmentu strely zaistenej na pitve.

„Nie…“ zašepkal Burger, uhladil si fúzy, zapálil si cigaretu, zahľadel sa von oknom.

Hanzel sa načiahol, zahasil horiacu cigaretu v popolníku, ani ho neupozornil.

„Len to nie,“ zopakoval ticho Burger.

„Ehm…“ odkašlal si Hanzel, využil moment, že nikomu nebolo do reči. „Ak môžem, len jeden postreh. Ten fragment z pitvy… Je to úplne normálne pri laborovanom strelive. Plášťová guľka drží tvar aj smer, preletí hlavou a môžete ju hľadať niekde v tráve, ale odlievaná guľka je nehomogénna, pri odlievaní vznikajú mikrotrhliny, rozloženie kovu nie je rovnorodé – je normálne, že pri prechode cez lebečnú kosť sa deformuje, trhá, delí sa na fragmenty. V tom prípade sa nedá zistiť, z akej hlavne projektil vyletel.“

„Ako keby to niekomu vyhovovalo, ako keby s tým niekto rátal,“ šomral Burger.

„Ale kde je pištoľ? Ak experti tvrdia, že sa strieľalo z pištole, kde je pištoľ? Prečo sme našli len revolver?“ nechápal Hanzel.

„A prečo sused tvrdil, že počul tri výstrely?“ pridal sa Krauz.

Chosé sa nepridal.

„Moment, moment!“ Burger sa prebral zo zasnenia, zastavil ich zdvihnutou rukou. „Takto by sme sa ďaleko nedostali. Pomaly, postupne…“ vzal si ceruzku a papier. „Ešte raz, skúsime to zosumarizovať. Stále mi to nejde do hlavy, urobím si stručný prehľad. Richard, ty tvrdíš…“

„Nič netvrdím, to oni!“

„V poriadku, tak naši machri na všetko tvrdia, že tu máme celú guču problémov. Problém číslo jeden – päť nábojov v komore revolvera, sú prebíjané, pričom všetky náboje v trezore sú originál, priemyselne vyrábané.“

„Presne tak,“ súhlasil Krauz, pre istotu kontroloval kolegu z poznámok.

„Problém číslo dva,“ pokračoval Burger, pomaly, krasopisne písal bod za bodom. „Štyri škatuľky v trezore sú originál, pričom pani Balážová uviedla, že nikde inde pán Baláž strelivo neskladoval. Je tak, Oto?“

„Vyslovene som sa jej na to spýtal, potvrdila, že len v trezore.“

„Rozdielne strelivo je podozrivé, ale zatiaľ samo osebe nič nevypovedá. Ideme ďalej, problém číslo tri je závažnejší – odtlačky prstov na dvoch nábojoch zo zásobníka revolvera. Ako si to… Riško?“

„Akoby ich nabíjal šimpanz, smerujú proti sebe.“

„Oto, ukáž nám to.“

Špecialista na zbrane a strelivo vybral náboj zo svojho zásobníka, všetkým ukázal, ako sa nabíja.

„Takto sa drží náboj pri nabíjaní, odtlačky musia smerovať k projektilu, ak ukazovák smeruje k zápalke, vyzerá to takto…“

Všetci uznali, že poloha prstov je neprirodzená, prirovnanie so šimpanzom bolo viac ako výstižné.

„Problém číslo štyri…“

„K tej trojke si ešte pripíš,“ skočil mu do reči Krauz, „že odtlačky sú z pravej ruky, pričom pravák by mal v pravej ruke držať revolver a nabíjať ľavou. Baláž bol pravák.“

Burger poslúchol, napísal si poznámku.

„Problém číslo štyri – na zvyšných troch nábojoch zo zásobníka revolvera sa odtlačky nenašli, nenašlo sa nič, sú vyleštené.“

Krauz len prikývol, aj on to má tak poznačené.

„Piatym problémom sú tie nešťastné terčíky na zaisťovanie povýstrelových splodín. Je to dosť komplikované, celé to rozvádzať nebudem. Rišo, bolo by vhodné, keby si z toho spracoval ucelenú správu.“

„Bez problémov.“

„Napíšem si iba výsledok – pán Baláž by mal strieľať z pištole, ale pri ruke mu ležal revolver. Navyše pištoľ sa nenašla ani pri širšej obhliadke miesta činu… Ehm, pardon, chcel som povedať miesta samovraždy.“

Burger sa opravil, skúmavo si premeral osadenstvo kancelárie – nikto proti miestu činu neprotestoval, všetci vedeli rozmýšľať a všetci mali vycibrený cit, aby zavetrili podraz.

„Šiesty problém je s fragmentom strely nájdeným na pitve – nedá sa stotožniť s hlavňou a ako trefne poznamenal kolega Hanzel, akoby to niekomu vyhovovalo.“

„Poznač si aj siedmy problém,“ radil Krauz. „Sused svedok počul tri výstrely. Chlapci z okresu to vysvetlili tak, že na konci ulice nejakí chlapci opravovali motorku a strieľala im do výfuku.“

„Výborne, poznačím si aj siedmy problém – strieľajúci výfuk. A teraz si to zosumarizujeme…“ Burger preletel očami zoznam problémov, zhlboka si vzdychol. „Či sa vám to páči, alebo nie, výsledkom je jeden veľký prúser.“

Chlapci prikývli.

„Baláž…“ zašomral Hanzel. „Ten chlap nedá pokoj ani po smrti.“

„Je to viac ako zaujímavé,“ rozvíjal myšlienku Burger. „Odrazu máme dva podobné prípady. Nájdeme na zemi naaranžovanú mŕtvolu Ruženky, vieme, že je to vražda, ale nevidíme stopy, a z ničoho nič máme jasnú samovraždu, no sotva sa na ňu pozrú experti, zase máme mätúce stopy svedčiace o niečom inom. Ani v jednom prípade nevidíme skutočné stopy, akoby boli… akoby boli za závojom.“

„Za tajomným závojom,“ doložil Kuky.

„Kuky, nefantazíruj, nie je to nič iné, iba náhoda, zhoda okolností,“ zahriakol ho Krauz.

„Richard, nechaj ho, možno má trochu pravdy. Radšej nám povedz, prečo ťa Hugo volal k nim.“

„Lebo je kamarát, má pochopenie, súcití s nami. Vie o vašom… Vlastne o našom probléme s Balážom a registroval mediálnu smršť, akú Baláž vyvolal v januári. Predvídal, že keby to len tak z voleja hodili na papier a zaslali na okres, zavetrili by to novinári a roznosili by nás na kopytách. Stačila by im informácia, že aj oddelenie vrážd bolo na mieste činu a nič nezistili, a už by bol oheň na streche. Chcú nám dať čas.“

„Koľko?“

„Dohodli sme sa na týždni, maximálne dvoch.“

„To by malo stačiť,“ spokojne prikývol Burger. „Chlapci, mne sa zdá, že sa nás niekto snaží presvedčiť, že pán umelec spáchal samovraždu, ale nemá s tým skúsenosti, urobil veľa chýb. Aký je váš názor?“.

Na názore sa zhodli, prejavili ho prikývnutím.

„Možno je to všetko len zhoda náhod,“ pokračoval najstarší detektív, „ale v tom prípade to budeme musieť dokázať a náhody jednu za druhou vyvrátiť. Tak či tak by sme sa mali prípadu venovať. Richard, Chosé, idete do toho?“

„Ideme.“

„Budeme sa musieť preskupiť. Richard a Chosé sa zavŕtajú do Baláža, upozorňujem, že to bude ťažké, lebo budete pracovať v ilegalite…“

„Moment,“ ozval sa najmenší z detektívov, „už hovoríte o preskupení a o ilegalite, ale pýtam sa, prečo? Prečo sa na to nevykašleme? Je to okresná záležitosť.“

„Kuky, prejdú dva týždne a Baláž sa nám vráti ako bumerang. Chlapci z okresu dostanú expertíznu správu plnú nezrovnalostí, šmahom ruky celý spis zbalia a pošlú k nám – a až potom sa začrie cirkus. Takto máme aspoň dva týždne náskok, boli by sme sprostí, keby sme ho nevyužili. Ako hovorím, Richard a Chosé budú pracovať v tichosti.“

„Ani Mayorovi…?“

„Richard, zatiaľ nie. V skutočnosti nemáme v rukách nič oficiálne, radšej by som sa spoľahol len na nás z kancelárie.“

„V poriadku. Aby sme získali prehľad, budem potrebovať všetko z januára.“

„Mám to v skrini, dám ti spis od kolegu z miestneho oddelenia, je tam celý priebeh, ako začali Baláža obťažovať, až po január, keď bol u nás. Priložil som aj výstrižky z novín, len tak, na pobavenie.“

„Musíme si to s Chosém naštudovať, všetko môže so všetkým súvisieť. Dnešok zabijeme samoštúdiom, zajtra uvidíme…“

„Súhlasím. My ostatní pokračujeme vo vypočúvaní svedkov, ja, Oto a Ivan sa vrhneme na pumpára, Váňa a Kuky…“

„Ani nehovor, o hodinu príde ďalšia pacientka.“

„Vedia, čo majú robiť. Každý deň sa budeme informovať, v prípade potreby sa preskupíme a pomôžeme si.“

Chlapci prikývli.

„Nevidím v tom problém,“ uzavrel poradu najstarší detektív, „podľa mňa sa nič strašné nestalo.“

Aj najstarší sa môžu občas mýliť.

 














 

Krauz dočítal spis z miestneho oddelenia, skontroloval si poznámky. Už vedel, že útoky na umelca sa začali v lete minulý rok, vtedy ho prepadli pred domom a zbili. Potom nasledovali tiché telefonáty a obťažovanie. Zvlášť ho zaujímali policajné opatrenia, dočítal sa o dobrovoľných odposluchoch pevnej linky v Balážovom dome, o biologickom rozbore krvi na otvorených listoch aj o akcii s balíkom. Nechápal, čo sa Balážovi nepáčilo, aj on by postupoval podobne. Potom si uvedomil, že vie, čo sa umelcovi nepáčilo, prečo vypisoval sťažnosti – jeho nezaujímali policajné postupy, zaujímal ho výsledok, a ten sa nedostavil, obťažovanie pokračovalo. Pokračovalo… Pokračovalo… Dokedy pokračovalo? Krauz prehodil pár posledných listov, spis sa končil Burgerovým hlásením o pyrotechnickej prehliadke balíka. Na záver konštatoval, že pán umelec sa dožadoval osobnej ochrany, čo mu nebolo poskytnuté, potom už nasledovali len novinové výstrižky. Krauz ich preletel očami, znechutene ich šmaril naspäť, radšej zavrel tvrdé dosky, aby sa na ne nemusel pozerať.

„Darmožráči, žijete z peňazí daňových poplatníkov, banda jedna neschopná,“ spamäti odrecitoval niektoré nosné myšlienky zubatej novinárky.

Nikto z kolegov mu nekontroval, lebo nikto okrem Chosého v kancelárii nebol. Krauz po porade s Chosém zmenil plán – pôvodne sa dnes chcel venovať štúdiu spisu a zajtra výsluchom v teréne. Rozhodli sa, že za susedom svedkom a za chlapcami s motorkou skočia ešte dnes, takže museli počkať do večera, vtedy by už mali byť doma. Ostatní skončili prácu v riadnom pracovnom čase, Hanzel s Burgerom sa vybrali na prieskum terénu a oni dvaja stvrdli v kancelárii.

Ani Chosé nekontroval, vyvaľoval sa v kresle, mlčky sa s niečím pohrával, nespokojné prsty mu len tak poletovali.

„Neuróza?“ Krauz mykol bradou k poletujúcim prstom. Chosé nechápal.

„Tie prsty.“ Krauz upozornil kolegu, na čo myslí, čo mu vadí, potom si spomenul, že kolega sa správa čudne celý deň, už od návštevy expertov z ústavu. Rozhodol sa, že sa spýta priamo. Otočil sa, aby mu videl do tváre. „Vlastne nielen prsty, ale celý deň! Chosé, pozorujem ťa už celý deň. Čo ti je? Prečo si taký seknutý? Si chorý? Stalo sa niečo? Čo ťa žerie?“

„Svedomie.“

Krauz vyprskol, skoro sa rozosmial.

„Svedomie? Neblázni, to je, akoby som povedal, že ma žerie slepé črevo.“

Chosé nereagoval, nechápal, len sa s niečím pohrával.

„Nemám slepé črevo, dávno mi ho vyoperovali,“ vysvetlil Krauz, no zbytočne.

Chosé zase nereagoval, nemal náladu na špičkovanie.

„Chosé?“

„Tu som, dobre, pochopil som, ja mám oboje. Spokojný?“

„Nie! Ako to je s tým svedomím?“

„Nenaserieš sa?“

„Už teraz som sa.“

„Niečo som našiel a zatajil som to.“

„Ak sú to prachy, ideme na polovicu.“

„Myslím to vážne!“

„Dobre, koniec srandy, počúvam ťa.“ Krauz naozaj zvážnel.

„Na, chytaj!“ Chosé mu hodil predmet, s ktorým sa celý čas pohrával.

Krauz mávol rukou, otvoril dlaň.

„Devina, Luger,“ nechápal Krauz, rozpačito si prezeral vyleštený náboj uprostred dlane.

„Do revolvera,“ doplnil Chosé.

„No a…? Hanzel ti ich zoženie, koľko budeš chcieť.“

„Nechcem, nemám revolver.“

Krauz si chvíľu obzeral náboj.

„Povedal si, že si ho našiel?“

„Konečne ma berieš vážne.“

„Kde? Kde si ho našiel?“

„V tráve. Vo štvrtok večer. Hádaj, kde ležal.“

Krauz našpúlil pery, Chosé ho predbehol.

„Pýtal som sa ťa, či sa nenaserieš.“

„Ale tento je normálny, vyrábaný v továrni, mal by byť v trezore.“

„Veď to…“

„Počkaj, počkaj, mohol by si mi to vysvetliť tak, aby som bol v obraze?“

„Prišli sme k nim, už sa stmievalo, zdržali sme sa, kým nám okresáci vysvetlili, čo sa vlastne stalo. Spomeň si, keď sme končili, už bola skoro tma, ale Edo ešte vymyslel, aby sme sa tam rozhliadli.“

„Poslal ma za dom pozrieť nejaké trasologické stopy,“ spomínal si Krauz.

„Presne! Ota poslal dnu za domácou, aby zistil, kde mali uloženú zbraň a strelivo, a mne dal za úlohu, aby som sa pomotal vpredu, kde ležalo telo.“

„Viem, spomínam si.“

„Celý deň pršalo.“

„No, pršalo.“

„Zem bola rozmočená, mäkká.“

„Bola.“

„Jedine tak sa to dá vysvetliť.“

„Ale – čo?!“

„Že ho nenašli pri obhliadke.“

„Tento náboj?“ Krauz sa pomaly prepracovával k poznaniu, no unikala mu pointa.

„Už bola tma, videl som prd, od technika som si požičal baterku a snoril som okolo miesta, kde ležal Baláž. Chodník bol v poriadku, ani v kaluži krvi som nič podozrivé nenašiel, ale keď som zasvietil do trávy, kde mal predtým nohy, niečo sa zalesklo. Bol to náboj, ktorý držíš v ruke, bol zatlačený do rozmočenej zeme, prikrytý trávou…“

„Nekosili, dlhší čas nekosili,“ spomínal Krauz s prižmúrenými očami.

„Presne tak, nekosili, tráva ho zamaskovala, niekto naň šliapol a zatlačil ho do rozmočenej zeme. V tráve a na mäkkom podklade cez podrážku necítil, že na niečo šliapol. Za denného svetla bol neviditeľný, ale pri svetle baterky sa zaleskol. Vybral som ho, očistil, presvedčil som sa, že je z revolvera a…“

„Prečo si ho nedal okresákom?“

„Veď sa ti to snažím vysvetliť! Dostal som nápad, že si z nich vystrelím. Schoval som ho do vrecka, dúfal som, že im bude chýbať – keď prezrú revolver, zistia, že jeden náboj chýba, a určite zavolajú a potom som chcel zamachrovať, že akí sú neschopáci a my z oddelenia vrážd-machri, aj po ich obhliadke nájdeme takú dôležitú stopu. V piatok nevolali, nemohol som vedieť, že sa stôp zbavia tak rýchlo, nič si nevšimnú a stopy okamžite pošlú do labákov. Cez víkend sme boli doma a dnes ráno ťa volal Hugo. Skoro som odpadol, keď nám vysvetlil problém s nábojmi, že v revolveri boli len prebíjané a všetky priemyselne vyrábané boli v trezore. Pred nimi som ti nemohol nič povedať…“

„Tak si sa radšej celý deň zožieral.“

„Nebol som si istý, či som niečo nepohnojil.“

„Určite áno, len neviem čo.“

„Takže sa nehneváš?“

„Prečo by nie? Si idiot!“

„Fajn, tým sa to končí? Ani to nebolelo.“ Chosému sa viditeľne uľavilo.

„Poviem to ostatným.“

„Hajzel bonzácky! Priznanie je poľahčujúca okolnosť.“

„Ale istá basa, to by si ako starý policajt mal vedieť.“

„Druhý raz ti poviem… Vieš čo!“ Chosé mu ukázal neslušný prst. „Že som ho, ja blbec, radšej nespláchol do hajzla.“

Krauz si pohodil náboj v ruke, pohrával sa s ním medzi prstami.

„Neuróza?“ zaškľabil sa Chosé.

„Čudoval by si sa? Z teba by jedného…“ radšej nedopovedal. Odrazu ním heglo. „Dochytali sme ho!“

„Tisíckrát,“ pritakal parťák.

„Odtlačky sú nám na dve veci.“

„Bohužiaľ. Ale upokoj sa, aj keby nie, pršalo, bol zatlačený v zemi…“

„Máš pravdu, aj tak by sme nič nenašli.“ Krauz sa prestal hrať, náboj postavil pred seba na stôl. Chvíľu ho hypnotizoval. „Chosé…“

„Samé ucho.“

„…máme tu normálny náboj.“

„Máme.“

„V tráve pri nohách zavraž… Ehm, samozavraždeného.“

„Predo mnou sa nemusíš hanbiť, nazývaj veci pravým menom.“

„Pravým-nepravým, v tráve leží normálny náboj a v revolveri sú všetky prebíjané. Prečo?“

„Neviem.“

„Ďakujem za pomoc! Snaž sa trochu, použi mozog!“

„Ako to bolo s tým tvojím slepým črevom?“

„Niečo ti tam muselo ostať aj po lobotómii! Snaž sa, použi aspoň zvyšné dva závity. Pomáhaj mi!“

„Dobre, skúsim. Je to jediný náboj, čo sme našli mimo zásobníka revolvera?“

„Aha,“ Krauza tiež osvietilo, pozrel na hodiny nad dverami. „Už je neskoro, Hugo nebude v robote, ale mám jeho telefón domov. Vyskúšame.“

Vyskúšal, Hugo bol doma.

„Prepáč, že otravujem…“

„Neotravuješ.“

„Poslali vám aj šaty z pitvy?“

„Poslali.“

„Čo?“

„Košeľa s krátkymi rukávmi, rifle s opaskom, spodky, ponožky, sandále.“

„Kapsička? Ladvinka na opasku?“

„Nie.“

„Pozreli ste vrecká? Hľadáme ešte néjaký náboj.“

„Prezreli, vo vreckách nebolo nič. Všetko, čo sme mali, sme vám pekne úhľadne poukladali na stôl vo Vladovom laboratóriu. Hádam si nemyslíš, žeby sme vám niečo zatajili, notabene – náboj!“

„Nemyslím, len sa pýtam, pre istotu.“

„Ale niečo ti poviem, idete dobrým smerom. Richard, s tými nábojmi niečo nie je s kostolným poriadkom. Náboje sú najdôležitejšie, zamerajte sa na ne, tam treba hľadať problém.“

„Problémov máme vyše hlavy, už hľadáme riešenie.“

„Tak som to myslel. Náboje, a ešte raz náboje.“

„Ďakujem za povzbudivé slová, ahoj.“

Krauz položil, vzdychol si.

„Počul si, nenašli nič.“

„Takže vychádzame z troch zdrojov,“ analyzoval Chosé, „trezor, zásobník revolvera a jeden v tráve. Čo z toho vyplýva?“

„Zatiaľ neviem, kamarát, priznám sa bez mučenia, zabaľ neviem. Vieš čo, poďme my radšej za tým svedkom, nech nám robota odsýpa. K nábojom sa ešte vrátime, mám ciťáka, že nás ešte potrápia.“

Pri dverách sa obzrel, náboj stál vztýčený na stole, vysmieval sa im. Nech si stojí, nech sa vysmieva, veď aj naň príde!

Zabuchli dvere, náboj nechali nestrážený.

 














 

Sused bol doma.

„Už ma vypočúvali, vo štvrtok, keď sa odbachol, ale vy ste tu neboli, pamätal by som si vás.“

„To boli kolegovia z okresu, my sme z oddelenia, ktoré sa zaoberá samovraždami.“

„Aj také máme?“

„Samozrejme, neviete si predstaviť, ako nám po revolúcii stúpli samovraždy.“

„Ani sa nečudujem, tá nešťastná revolúcia… Tak poďte ďalej, nebudeme debatovať na ulici.“

Viedol ich vybetónovaným chodníkom k domu. Jeho trávnik bol vzorne pokosený. Chosé civel pod nohy. Krauz dúfal, že tentoraz nenájde nič, a keby predsa, povie to hneď.

„Môžeme na terasu? Je taký príjemný májový večer…“ domáci pán ukázal na terasu.

„Samozrejme.“

„Konečne prestalo pršať a oteplilo sa, vonku sa dá sedieť až do tmy. Miláčik, máme návštevu!“

Posledné slová patrili žene v letných šatách. Vstala, zložila si okuliare – vítala ich s okuliarmi v jednej ruke, s rozčítaným časopisom v druhej.

„Polícia, páni z oddelenia samovrážd,“ vysvetľoval manžel.

„Aha,“ pochopila, podala im ruku. „Dobrovodská,“ predstavila sa. „Nech sa páči, sadnite si. Čo vám ponúknem?“

„Ďakujeme, sme tu pracovne.“

„Ale predsa, je už podvečer, jedno pivko by vám neublížilo.“

„Určite nie,“ Chosé predbehol parťáka, lebo jeho váhanie hrozilo zbytočne suchým podvečerom.

Dostali pivo.

„Poháre?“

„Nie, nie, fláškové je najlepšie z fľaše.“

„Mám vás nechať?“

„Nie, práve naopak, prišli sme sa spýtať na susedov, na okolnosti samovraždy pána Baláža, aj vaše postrehy nás zaujímajú. Ak máte čas, budeme radi, keď zostanete.“

„Čas? Sme dôchodcovia, od rána nerobíme nič iné, len zabíjame čas. Aj tým sa zaoberáte?“

„Nie, zabíjanie času je u nás zatiaľ beztrestné. Ale, ako hovorím, zatiaľ.“

Obaja dôchodcovia sa zasmiali.

Krauz sa snažil nadviazať kontakt, Chosé si pripravil poznámky, pohodlne sa usadil na sedačke, prehodil si nohu cez nohu, to bude podložka – bol pripravený. Nebol, ešte raz sa schuti napil, tak, až teraz bol.

Domáci pán si zapálil.

„Môžeme?“

„Samozrejme.“

Fajčili, atmosféra bola príjemná, priateľská.

„Najprv vám vysvetlím dôvod našej návštevy,“ Kraúz mal stále na pamäti, že musia pracovať v tichosti, musí ich upokojiť, aby si nemysleli, že sa deje bohviečo, aby sa nevyplašili. Posledné, čo potrebovali, bolo, aby nudiaci sa dôchodcovia roznášali po ulici, že ich vyšetruje polícia, že polícia má podozrenie, polícia do všetkého rýpe, polícia… proste polícia! „Pán Baláž spáchal samovraždu…“

„Umelci! Čo iné sa od nich dá čakať?“ Za dôchodcov sa slova ujal domáci pán.

„Iste, stáva sa. Prípad je uzavretý, ale viete, ako to chodí, pán Baláž je známa osobnosť hudobného sveta, dlhé roky pôsobil v Amerike, bude sa o tom písať…“

„Že bude, už sa píše!“

„Správne, už sa píše a ešte sa bude, a novinárov zaujímajú detaily, vyzývajú našich nadriadených, aby usporiadali tlačovky, aby informovali verejnosť, aby…“

„Blbosť! V živote som nepočul väčšiu hovadinu ako to, že polícia je povinná niekoho informovať, práve naopak! Polícia by mala pracovať skryto, v utajení, inak zistia veľké…“

„Emil! Emilko, prosím ťa…“

Krauzovi sa začiatok výsluchu páčil, v pánovi Dobrovodskom vycítil spojenca.

„Ak môžem, vy ste pracovali ako…?“

„Tridsaťpäť rokov vojak z povolania, odchádzal som do dôchodku v hodnosti plukovníka. Nedali mi generála, lebo tá sviňa Suchoň…“

„Emilko, miláčik, prosím ťa…“

„Iste, iste, to sú moje osobné záležitosti. Takže na vašu otázku priama odpoveď – plukovník na dôchodku!“

„A odbor?“

„Dnes to už nie je tajné, navyše vy ste tiež viazaní služobným tajomstvom, takže môžem prezradiť, že som prednášal na vysokej škole, potom som pracoval na vojenskej polícii a končil som na vojenskom spravodajstve.“ Prstom ukázal na Chosého. „Do záznamu to dávať nemusíte, to je len pre vašu informáciu.“

Chosé okamžite prestal písať.

„Výborne,“ zajasal Krauz, s týmto tu určite nebudú žiadne problémy – takmer detektív. „Som naozaj rád, že ste nám to povedali, aspoň vieme, že s vami môžeme hovoriť otvorene. To s tými novinármi a informovaním verejnosti som povedal len preto, lebo to majú ľudia radi, v skutočnosti zdieľame váš názor, ale časy sa menia a aj my sa musíme prispôsobiť.“

„Bohužiaľ.“

„Áno, aj my to ťažko nesieme, zvlášť ak narazíme na stránku, ako bol Baláž.“

„Narážate na tie nechutné články z januára? Hajzlík je–. den! Aj sme sa kvôli tomu prestali zdraviť.“

„Prežili sme, ale naši nadriadení majú obavu, aby sa v tom novinári nezačali znovu rýpať, prípadne aby sa nezačali rýpať v jeho samovražde a kombinovať jedno s druhým. Preto nás poslali sem, aby sme zistili, či časom nevyplávajú na povrch nejaké prekvapujúce informácie. Ak áno, musíme byť pripravení a zachytiť ich skôr než oni. Chápete, prečo sme prišli?“

„Chápeme.“

„Takže vás neprekvapí, ak vás poprosíme, aby ste o obsahu nášho rozhovoru…“

„Prepáčte! Hovoríte s profesionálom!“

„Iste, iste.“

„A toto je manželka profesionála, vie, čo je služobné tajomstvo!“

„Iste, iste, prepáčte, nerozčuľujte sa.“

„Emilko sa nerozčuľuje, vy ste ho rozčúleného ešte nevideli, náš tatíčko takto temperamentne reaguje vždy, však, ocinko?“ Domáca pani sa snažila udržať debatu v pokojnej rovine.

„Máš pravdu, miláčik, ako vždy. Prepáčte aj vy.“

Krauz počkal, kým sa všetci upokoja.

„To len na úvod, aby sme si objasnili stanoviská. Dobre, keď vieme, že stojíme na rovnakej strane, môžeme prejsť k podstate veci. Pán Dobrovodský, vo štvrtok podvečer ste kolegom uviedli, že ste počuli výstrel. Presnejšie, viac výstrelov.“

„Nie, povedal som rany, nie výstrely, rany podobné výstrelom. Ale to sa vysvetlilo ešte vo štvrtok.“

„V poriadku, môžeme to počuť ešte raz?“

„Samozrejme. Bolo niečo pred druhou poobede…“

„Podľa čoho si to pamätáte?“

„Aha, áno, časové relácie chcete mať potvrdené niečím fixným, na čo sa dá spoľahnúť. Vidíte, toto napríklad vašich kolegov predtým nezaujímalo, napísali si čas a viac sa tým nezaoberali.“

„Ste jediný sused, ktorý počul výstrel, jediný svedok samovraždy pána Baláža, takže presné určenie času výstrelu je pre nás dosť dôležité.“

„Dobre, pôjdeme teda podrobnejšie. O jednej sme boli práve po obede, chcel som sa vyvaliť, lebo dôchodcovia môžu, lenže od rána pršalo a nám zateká do kontajnera…“

Krauz pokrčil plecami, že nerozumie.

„Nerozumiete, nevadí, vysvetlím. Tam…“ domáci mávol rukou k bráne, „vedľa brány, máme vo výklenku umiestnený kontajner na odpadky. Strieška zateká a kontajner je starý, má prasknutý dekel, tečie doň. Keď prší a zatečie na odpadky, začnú kvasiť a príšerne to smrdí, takže keď o jednej prestalo pršať, išiel som sa pozrieť, či netreba z kontajnera vyliať vodu. Dobre, že som išiel, bolo treba. Práve vtedy vyšla suseda…“

„Pani Balážová?“

„Suseda, pani Zita Balážová, nasadla do auta a odišla. Kývli sme si, lebo ona je, na rozdiel od manžela, celkom normálna.“

„Takže máme potvrdené, že pani Balážová o jednej odišla z domu.“

„Nabetón! Vylial som vodu z kontajnera, chcel som si ľahnúť, ale zazvonila Gitka,“ domáci pozrel na manželku, že jej odovzdáva štafetu.

„Volala kamarátka, býva na konci ulice,“ aj manželka mávla rukou neurčitým smerom, podľa jej gesta by Gitku nikdy v živote nenašli. „Potrebovala pomôcť s výzdobou.“

„S výzdobou?“

„To s tým nesúvisí,“ zasiahol domáci.

„Nevadí, aj tak by ste mohli…“ zastal sa jej Krauz.

„Na sobotu pripravovala veľkú rodinnú oslavu, mala šesťdesiatku a žalúdočné kŕče ju chytali už pred mesiacom. Myslím to tak, že ona je perfekcionistka, trpela predstavou, že niečo nebude v poriadku, že niečo nezoženie, hostia budú nespokojní a kdesi-čosi. Sľúbila som jej, že s výzdobou domu jej pomôžem, a volala už vo štvrtok, tak som išla.“

„Išla, a teda kávičku som si musel uvariť sám,“ nadviazal domáci.

„Kávičku? Suseda Gitka? Prepáčte, ale ako to súvisí s časom?“ Krauz bol stále mimo.

„Už sa k tomu dostaneme. Nemohol som si po obede ľahnúť, lebo som si musel kávičku uvariť sám. Uznáte, ľahnúť si po kvalitnom obede bez kávičky sa nedá.“

Uznali prikývnutím.

„Vždy ju varí manželka, ale vo štvrtok som musel sám, ešte som sa aj obaril.“

„A išiel si mi po tú kosačku,“ našepkávala pani Dobrovodská.

Krauz už neprotestoval, k ničomu sa neblížili, naopak, čoraz viac sa strácal. Už banoval, že čas výstrelu chcel tak presne. Chcel ho presne, ale nie tak zložito.

„Nie kosačku, krovinorez,“ spresnil pán domáci. „Viete, mám nový elektrický krovinorez, fantastický pomocník, veď vidíte, v akej džungli žijeme.“

Krauz sa zo slušnosti rozhliadol, uznanlivo prikývol, že zelene teda majú na rozdávanie.

„Emilko, počkaj, páni v tom majú guláš.“

Krauz sa bezmocne zazubil, bol vďačný za akúkoľvek pomoc.

„Skúsim ja,“ ponúkla sa domáca pani. „Gitke lemuje chodník živý plot a aj vzadu na pozemku majú kríky. Bola u nás na návšteve, videla Emilka, ako strihá kríky, tak ma požiadala, aby som ten elektrický zázrak priniesla, že upravíme aj jej záhradku, keď už má prísť tá veľká návšteva. No tak som poprosila manžela, aby mi ho nachystal.“

„Takže už môžem pokračovať? Nielenže som si musel sám uvariť kávu, ešte som aj musel utekať do šopy a pripraviť jej krovinorez. Ponúkol som sa, že jej ho pomôžem odviezť…“

„Ale prišiel Laco,“ skočila mu do reči. „On videl ten mercedes prvý.“

„Laco? Mercedes?“ Krauz mal chvíľu pocit, že je v kine, ale pomýlil si začiatok filmu, prišiel v strede premietania.

„Počkaj, nemýľ ich, o chvíľu v tom budú mať hokej.“

„O chvíľu…?“ zaúpel detektív.

„Laco je Gitkin manžel, nechcel, aby som sa vliekla s tou opachou cez celú ulicu, prišiel mi na pomoc.“

„Musel som mu ukázať, ako sa s krovinorezom robí, takže som stratil fúru času.“

„Fúru času na spanie,“ chytil sa detektív.

„Správne, konečne sme pri čase, ku ktorému sme sa chceli dopracovať. Vyprevadil som ich, kávu som si priniesol na terasu, pustil som si rádio, pohodlne som sa vyvalil na pohovku,“ prstom ukázal na pohovku, kde práve sedeli, „a chcel som si zdriemnuť. No a vtedy sa ozval prvý výstrel, potom druhý a neskôr tretí. O chvíľu nato rádio hlásilo štrnásť hodín a išli správy. Podľa toho viem, že k výstrelom došlo krátko pred druhou, možno desať minút pred druhou, možno o trištvrte na dve. Je to dosť presné? Na hodinky som sa nepozeral.“

Krauzovi sa uľavilo, aj Chosé sa konečne rozpísal.

„Len pre kontrolu si to zopakujeme,“ navrhol Krauz.

Domáci spozorneli.

„O jednej ste boli po obede, volala Gitka, že potrebuje pomôcť s výzdobou, a aby ste nezabudli na ten krovinorez, takže vy, pán Dobrovodský, ste si nemohli ľahnúť, ako máte vo zvyku, ale najprv ste si uvarili kávu, potom ste išli do šopy po krovinorez, a keď prišiel Laco, Gitkin manžel, tak ste mu dali krátku inštruktáž.“

„Veľmi presné.“

„Po ich odchode ste sa konečne vyvalili…“

„Pustil som si rádio, ako vždy. To je dosť dôležité.“

„Vlastne áno, pustili ste si rádio a o chvíľu ste počuli tri výstrely…“

„Rany podobné výstrelom.“

„Správne, tri rany podobné výstrelom, a o chvíľu v rádiu hlásili štrnásť hodín, z čoho usudzujete, že k výstrelom došlo o trištvrte na dve, možno o desať minút dve.“

„Správne.“

„Prečo je rádio také dôležité?“

„Lebo podľa neho som vedel, koľko je hodín, ale hlavne rušilo ma v presnom zameraní výstrelov. Viete, počúvam rádio dosť nahlas, takže som nedokázal identifikovať, odkiaľ tie výstrely išli a hlavne, či to boli naozaj výstrely. Stále trvám na tom, že to boli tri rany podobné výstrelom.“

„Čo iné by to mohlo byť?“

Niekde z ulice sa ozval výstrel, detektívov až nadvihlo.

„No vidíte, presnejšie – počujete? Presne toto to mohlo byť!“ Domáci bezmocne rozhodil ruky – situácia zo štvrtka sa práve zopakovala.

„Čo je to?“

„Susedia.“

„Nerozumiem.“

„Tretí dom od nás. Sused naťahuje novú omietku a prerába aj niečo vnútri. Celý minulý týždeň prerábali lešenie, rozoberali ho, prevlačovali, búchali, trieskali, presne ako teraz. Napriek tomu, že ich všetci susedia prosili, aby večer netrieskali, trieskajú. Viete, používajú také drevené lešenárske dielce, keď ich zhadzujú z lešenia, príšerne to trieska. Presne…“

Z ulice sa ozval ďalší výstrel.

„…presne ako teraz!“

Krauz musel uznať, že hluk tlmený bujnou zeleňou znel naozaj ako výstrel z diaľky, ale ani jeho cvičené ucho by neodhadlo smer a vzdialenosť.

„Dovolím si ešte upozorniť, že zvuk deformoval aj náš dom. Ako ste si isto všimli, sedíme na východnej strane domu a sused Baláž má pozemok na západ, takže medzi mojou terasou a jeho pozemkom je celý náš dom, to je tiež významný zvukový izolátor.“

Aj tento fakt si Chosé poznačil.

„Ehm,“ odkašlal si Krauz, snažil sa sústrediť na otázky. Potrebovali získať čo najviac informácií, druhú možnosť mať nebudú, druhý výsluch na tú istú tému by už bol naozaj podozrivý. „Takže máme tri rany podobné výstrelom, niečo okolo trištvrte na dve. Postrehol som, čo ste hovorili, že nešli v rade za sebou.“

„Nie, dva zazneli za sebou, tie ma prebrali z driemot, spozornel som, a vtom nasledoval tretí. Posadil som sa, počúval som, či sa nezopakujú, ale už bolo ticho.“

„Iba ste sa posadili? Nevstali ste, nešli ste sa pozrieť?“

„Kam?“

„Na ulicu, k susedom cez plot.“

„Cez toto?“ Domáci pán s údivom ukázal na zelenú bariéru oddeľujúcu pozemky. „Nešiel som, iba som sa posadil, a keď bolo ticho, driemal som ďalej.“

Krauz si znova so záujmom prezrel zelené živé ploty ohraničujúce pozemky. Teraz ich vnímal inak, vnímal ich v súvislosti so zvukom, ako zvukovo izolačnú bariéru. Aj vo štvrtok na dvore Baláža si všimol vysoké živé ploty, vtedy mu nič nehovorili, iba ho upútali bujnosťou a výškou.

„To je vaša práca?“ Krauz širokým gestom zahrnul celý pozemok.

„Moja, štyridsať rokov práce, tak dlho tu bývame.“

„Ale susedia nie.“

„Nie, oni to už tak kúpili.“

„Záhradná architektúra je dosť podobná.“

„Robili sme na tom spolu s doktorom, konzultovali sme každý strom, pomáhali sme si pri zháňaní aj výsadbe drevín.“

„S doktorom?“

„Doktor Curila, advokát. Spolu sme stavali, spolu sme budovali záhrady. Krátko po revolúcii zomrel, manželka už dávno, syn býva mimo mesta, o dom nemal záujem, tak ho predal. Jedného dňa sme sa dozvedeli, že máme nového suseda, významného umelca z Ameriky.“

„Kedy to bolo?“

„Miláčik, kedy to bolo?“

„Na jar v deväťdesiatom, teraz to budú presne tri roky,“ spomenul si miláčik.

„Keď sme pri tom – akí boli susedia?“

„Americkí,“ neváhal domáci s odpoveďou. „Čisto americkí. Keď sa zabývali, pozvali sme ich, aby sme nadviazali dobré susedské vzťahy. Prišli, nič nepriniesli, posedeli, popozerali, ich syn ani slova nepovedal, sedel ako zarezaný. Nič rozumné z nich človek nevypáčil. Pýtali sme sa, ako zdrhli, ako bolo v Amerike, čo Hollywood, veď to je pre našinca exotika, ale nič sme sa nedozvedeli, ako keby boli špióni. Ani nás nepozvali na revanš, tak sme sa len zdravili na chodníku, to bolo všetko. Potom mu začalo šibať a už sme sa ani nezdravili, len s ňou, ona ostala ako-tak normálna. Aj ten ich zasran zdrhol.“

„Moment, moment, toto by ma zaujímalo. Hovoríte, že mu začalo šibať? To ako starému Balážovi?“

„Jemu, o ňom hovorím. Minulý rok v lete ho prepadli a zbili, potom mu začali telefonovať a vyhrážať sa. Stretli sme sa na chodníku, varoval ma, aby som si dával pozor, že po ňom už idú a môžu ísť aj po mne.“

„Kto?“

„Agenti zo CIA, možno Rusi, Nemci, Marťania… Keď mi to hovoril, horeli mu oči, rozhadzoval rukami ako šialenec, normálne ma vyľakal. Potom začal chodiť na políciu, sťažoval sa, že ho neberú vážne.“

„Skončilo sa to až teraz v januári?“

„Zdanlivo sa to skončilo, po tej sérii článkov, čo inicioval, už mal mať pokoj, no a vidíte, asi nebol v pohode, keď takto dopadol.“

„Nie asi, určite nebol, veď som sa rozprávala so Santom a potvrdil mi, že je to s ním čím ďalej tým horšie. V poslednom čase bol u nich skoro denne, musel vedieť, ako je to s Balážom naozaj,“ zasiahla domáca pani.

„Máš pravdu, miláčik, nebol v pohode, prečo by sa inak zastrelil?“

„Moment, moment,“ zasiahol Krauz, zase sa strácal. „Kto je to Šanta?“

„Kresák, textár, spisovateľ, básnik,“ obšírne ho predstavil domáci.

„Videl som ho vo štvrtok na terase. Ten pán s bielou bradou?“ spomínal Krauz.

„Presne tak, to je on! Hovorili sme mu Šanta, podľa tej impozantnej brady. Bol aj u nás, raz prišiel na návštevu a neboli doma, zbadal som ho na chodníku, ako pochoduje hore-dolu, tak som ho zavolal k nám, načo bude vyčkávať na ulici. Kultivovane sme sa s ním porozprávali, s ním sa dalo. Vtedy sme sa dozvedeli, že sa poznajú odmalička, spolupracovali spolu aj počas emigrácie, s úsmevom nám spomínal, ako mu od Baláža chodili z Ameriky otvorené listy. Zdôraznil otvorené, aby nezabudli, že sú pod kontrolou. Aby si rozmyslel, čo bude písať on jemu do Ameriky, lebo aj to si zodpovedné orgány prečítajú. Čo vám budem hovoriť, veď sa pamätáte, aká bola doba. Keď sa Baláž vrátil, rozbehli spoluprácu naplno, veď im v rádiu hrajú jednu pesničku za druhou.“

„Takže ich často navštevoval.“

„Stále, doma u Baláža skladali, tvorili, niekedy až do noci. Najhoršie bolo, keď spievali na terase, to nevydržali ani tieto živé ploty,“ domáci pán zahrnul zelenú bariéru širokým gestom.

„Aj vo štvrtok som si myslela, že prišiel, ale nebol to jeho mercedes.“ Manžela vystriedala pani domáca.

„Zase mercedes? Čo je s tým mercedesom?“

„Kresák má bieleho mercedesa, starší typ, ale perfektný,“ vysvetľoval domáci.

„Laco sa sťažoval, že im stojí pred bránkou,“ pokračovala na striedačku pani domáca.

„Môžem prosiť… pomalšie?“ ohradil sa Chosé. „Mám napísané toľko, že Šanta je teda Kresák, textár. Kto je spisovateľ?“

„Pre Kristove rany!“ Krauz zalomil rukami. „Čo spíš?“

„Vysvetlím, všetko vysvetlím,“ ponúkla sa domáca pani. „Šanta je Kresák, textár a zároveň spisovateľ a básnik. Nič som od neho nečítala, ale vraj mu vyšla zbierka revolučných básní, otázne je, či predrevolučných alebo porevolučných.“

„To závisí od kabáta, ako rýchlo ho vie prezliekať,“ doplnil ju manžel.

„Ale my sme to nikdy neskúmali, to je v podstate jeho vec,“ pokračovala domáca pani. „Laco mi prišiel na pomoc s tou kosačkou…“

„S krovinorezom, miláčik.“

„Tak s krovinorezom. A sťažoval sa, že nejaký biely mercedes mu parkuje pred bránou, nemohol zacúvať do dvora. Myslela som si, že je to Kresák, ale bolo mi čudné, prečo by parkoval tak ďaleko za zákrutou. Viete, biely mercedes na ulici nemá nikto, jediný, čo tu občas parkoval, bol Kresákov.“

„No a…?“ súril ju Krauz, lebo debata o mercedese ho už nudila. „Bol to on?“

„Nie, keď sme s Lacom prišli k nim, ani neparkoval pred jeho bránkou, bol kúsok bokom pri plote, nikomu nezavadzal, navyše to bol iný mercedes. Lacovi sa to nepozdávalo, frflal, že predtým určite parkoval pred bránou, ale asi bol len drevený, nevedel zacúvať do dvora.“

„Dobre, a čo si z toho máme vybrať my?“ nechápal Krauz. „Čo je s tým mercedesom? Prečo ho spomínate?“

„Nič, vysvetlila som vám to len preto, lebo som na začiatku spomenula, že Laco sa naňho sťažoval. Inak s ničím nesúvisí.“

„Aha,“ uľavilo sa Krauzovi. „S ničím nesúvisí a Kresákov nebol.“

„Určite nie, nemal tigra.“

„Tiger…? Šanta, mercedes – a teraz tiger?“

„Nie, žiadny tiger, zabudnite, len by som vás doplietla.“

„Ale áno, tiger je tiger, keď ste už začali, tak dokončite. Aký tiger?“

Krauz si spomenul na zoologickú záhradu. Aj v prípade vraždy ošetrovateľa opíc hral tiger Cézar kľúčovú úlohu – nakoniec z toho nič nebolo. Možno v tomto prípade…

„Pod zadným oknom.“

Krauz neprotestoval, trpezlivo ju prepaľoval očami – ne7 jako sa to vysvetlí aj samo.

„Kresák má vzadu v aute za zadným oknom dlhého ležiaceho tigra. Dlhého cez celé auto, leží na červenej dečke. Čumí von a žmurká na vodiča za ním. V tom mercedese pred Lacom tiger nebol, ani dečka, nebol to Kresák.“

Vybavené, uzavreté, vyriešené. Krauz sa bál položiť ďalšiu otázku, lebo podarená dvojica by začala od Aljašky cez Grónsko až po Madagaskar, a kým by sa dopracovali k odpovedi, detektívi by aj zošediveli.

„A ten syn, prečo zdrhol?“ zaúradoval Chosé, nech si partak oddýchne.

Odpovede sa nedočkal, otvorili sa posuvné dvere na terasu, vyšla mladá, mimoriadne atraktívna slečna. Pekne oblečená, vyfintená.

„Mami, idem… Aha, prepáčte, nevedela som, že máme návštevu.“

„Paulínka, páni sú z polície,“ vysvetlila mama.

„Kvôli susedovi?“

„Áno.“

„Tak ja letím…“

· „Pýtajú sa na mladého Artúra, vraj prečo odišiel.“

„Bolo to jeho rozhodnutie. Utekám, čakajú ma.“

„Máš peniaze?“

„Ďakujem, mám, nečakajte ma, prídem neskoro. Páni…“

Nasledovala letmá pusa na líčko, na Chosého veľké sklamanie iba na mamino, otcovi zamávala prstami, frng, a už jej nebolo. Na terase ostala len vôňa jemného dámskeho parfumu. Chosé nepísal, len s vypätím síl sa ovládol, aby sa aj on neospravedlnil a nezmizol.

„Pýtali ste sa, prečo odišiel?“

Ticho, na domáceho otázku nikto nereagoval.

„Páni…“

„Aha, áno, prečo zdrhol?“ Chosé sa strhol, prebral sa.

„Mladý Artúr bol taký. Čo by tu robil, nevedel si zvyknúť, tak sa vrátil. Nezdrhol, vrátil sa, ale možno zdrhol…“

„Ako to s ním vlastne bolo?“ Krauz radšej domáceho prerušil, nechcel, aby ich zase poplietol. „To je vaša dcéra?“

„Paulínka, naša dcéra.“

„Oni spolu chodili? Súdim podľa vašej otázky, čo ste jej dali.“

„Nechodili. Až neskôr sme sa dozvedeli, že Artúr sa aj pokúsil, ale Paulínka nechcela.“

„Tak ako to vlastne bolo?“

„Artúr sa narodil v Amerike, doma s ním hovorili po našom, lebo stále dúfali, že raz sa vrátia. Vedel celkom dobre, presnejšie, rozumel skoro všetko, no keď hovoril, bolo to cítiť. Každú vetu začínal tým typickým americkým dlhým é alebo ehm, a keď konečne niečo povedal, len mumlal, ale inak rozumel.“

„Navštevoval vás?“

„Nie, bol tu s rodičmi na začiatku a potom ešte raz, inak sme sa stretli len na chodníku.“

„Koľko má rokov?“

„Je vyštudovaný inžinier, architekt. Miláčik, koľko to má…?“

„O tri roky starší od Paulínky, dvadsaťdeväť.“

„Tak by som ho odhadol aj ja. Zita ti raz povedala, že sa tu nevie uchytiť, pamätáš sa? Zita je jeho mama, Zita Balážová.“

Prikývli, že Zitu poznajú.

„Ako to bolo, miláčik, veď povedz.“

„Mladého Artúra som dlhšie nevidela, stretla som Zitu, tak som sa jej spýtala, čo je s ním. Povedala mi, že sa na pár mesiacov vrátil do Štátov, lebo si tu nevedel nájsť prácu, nič mu nevyhovovalo, ani dievča si nevedel nájsť. Povedala som to doma a Paulínka sa nám priznala, že Artúr ju oslovil, pozval ju na rande, ale ona vtedy končila školu, musela sa učiť, takže z toho nebolo nič. O dva-tri mesiace som ho znova stretla, no potom sa zase stratil. Predtým som ich počula v záhrade, dosť hlasno sa s matkou hádali, no hádali sa po anglicky, ničomu som nerozumela. Nebola to debata, ale hádka. Zita mi povedala, že zase odišiel, ale vraj sa vráti. Nevrátil sa – bolo to pred rokom a ešte stále sa nevrátil. Oni asi chceli, aby prišiel, ale on nie. Teraz sa určite vráti, na pohreb. Podľa mňa bude pohreb tu, určite nie v Amerike.“

Krauz nestihol ani poďakovať za vysvetlenie, krátky monológ domácej zakončil ďalší výstrel z ulice.

„Ešte stále robia?“ nechápal Krauz. „Veď už sa stmieva.“

„To neboli robotníci, to boli zase tí galgani,“ vysvetlil domáci pán. „Išlo to odtiaľ,“ ukázal smer, odkiaľ prišiel zvuk, „ale sused stavia týmto smerom,“ ukázal na opačnú stranu. „Teraz, keď je ticho, sa to dá celkom presne určiť. Vo štvrtok som driemal a revalo mi rádio.“

„Galgani?“

„Chalani s motorkou, večne otravujú.“

Krauz s parťákom si vymenili rýchly pohľad, Chosé prikývol – máme možnosť zabiť dve muchy jednou ranou.

„Viete čo,“ milo sa na dôchodcov usmial, „nadnes by stačilo. Nehnevajte sa…“

„Chcete sa porozprávať aj s nimi,“ prekukol ich domáci. „Darmo, ste profesionál, nič vám neujde,“ zaliečal sa Krauz.

Domáci podrástol.

„Využijeme, že sú vonku a nemusíme ich zháňať. Keby vám to nevadilo, dnešné milé posedenie prerušíme, a keď bude vhodný čas, budeme pokračovať. Ak dovolíte, ešte sa zastavíme.“

„Či dovolíme? Čo vás nemá! U nás ste vždy vítaní. My sme skoro stále doma, nech sa páči, kedykoľvek. Keď uvidíte moje auto za bránkou, sme doma, keď tam nebude, iba sme odbehli do obchodu, stačí chvíľu počkať a sme tu.“

Rozlúčili sa, domáci ich odprevadil až na chodník.

„No vidíte, čo som povedal, zase zamastia celú ulicu,“ ukázal bradou o pár domov nižšie.

Pred otvorenou garážou sa okolo motorky motali traja výrastkovia.

 














 

„Nazdar, chlapci.“

Jeden ležal pod motorkou, druhý mu podával nástroje, tretí kibicoval, fajčil.

„Perfektný stroj,“ pochválil Chosé.

Chosé si zamlada na motorkách niečo užil.

„Perfektná krosa.“

Krauza motorky nezaujímali, motokrosovú pretekársku motorku od normálnej cestnej rozoznal hlavne podľa pneumatík – tejto z nich vytŕčali hrubé výčnelky, motor bol robustnejší, kostra pevnejšia, vybavenie strohé, no hlavne podľa čísla. Vpredu pod kormanom sa na bielej plechovej ceduľke skvelo čierne pretekárske číslo 14.

„V čom je problém?“ zaujímal sa Chosé, záujem nehral.

„A vy ste…“ vodca partie vyliezol spod motorky, veľký vidlicový kľúč zvieral v ruke na obranu ako tomahavk.

„Polícia,“ Krauz mu ukázal preukaz.

„Ale dnes sme nejazdili.“ Tomahavk zvädol, už nebol bojovo vztýčený.

„My nie sme dopravách“

„Ani sme nerobili lomoz, len pred chvíľou, raz, na skúšku. Nech sa sťažoval ktokoľvek, zase si vymýšľa.“

„Ani rušenie verejného poriadku nevyšetrujeme.“

„Tak potom…?“

„O pár domov hore ulicou sa minulý štvrtok stalo nešťastie…“

„Aha, bláznivý Baláž? Už nás vypočúvali.“

„Boli ste na polícii?“

„Nie, vo štvrtok, tu, na ulici. To nestačí?“

„Stačí, ani my vás nebude buzerovať k nám na oddelenie, iba sa chceme niečo spýtať.“

„Nech sa páči.“

Hovoril len šéf partie, asi aj majiteľ motorky, dvaja kamaráti sa postavili k zadnému kolesu, plece veľa pleca sledovali ďalší priebeh výsluchu.

„Vo štvrtok s vami hovorili naši kolegovia, my sme sa zastavili len na chvíľu, len si vyjasniť jednu vec a padáme.“

Chalanom sa viditeľne uľavilo.

„Boli ste tu minulý štvrtok.“

„Boli.“

„Kedy?“

„Od obeda až do večera.“

„Nechodíte do školy?“

„Neviete, že sú maturity? V škole máme náhradný program.“

„Všetci chodíte do jednej školy?“

„No, strojnícka priemyslovka na Fajnorku. Sme tretiaci, budúci rok to čaká aj nás. Na budúci rok sa nebudeme ulievať, to si píšte, ale tento sa ešte dá.“

„Takže ste tu boli od obeda. Všimli ste si niečo zvláštne?“

„Už sa nás pýtali – nič zvláštne, starali sme sa o tesnenie v motore, a nie o ulicu.“

„O jednej odchádzala pani Balážová z domu.“

„Aj na to sa nás pýtali – nevideli sme ju.“

„Takže ste si ani nevšimli, či po nej k Balážovcom niekto neprišiel?“

„Keby prišiel autom, všimli by sme si – autá a motorky si všímame, ale keby prišiel peši, asi by sme si ho nevšimli.“

„Autom teda neprišiel nikto.“

„Ani na motorke.“

„Ani na bielom mercedese?“

„Vy myslíte toho tiež umelca? Biely mercedes tristodvacina, stará šunka, ale v dobrom stave. Nejaký básnik, vyzerá ako dedo Mráz. Chodí k nim stále.“

„Vo štvrtok?“

„Aj vo štvrtok, hneď, ako sa začal ten cirkus.“

„Aký cirkus?“

„Prišla sanitka, prišli policajti, pobehovali, prišli aj k nám, vraj pán Baláž spáchal samovraždu, či sme niekoho nevideli, niečo nepočuli a tak.“

„A vtedy prišiel Šanta?“

„Šanta? Aha, vy myslíte toho Kre… Kre…“

„Kresák.“

„My mu hovoríme dedo Mráz, ale môže byť aj Šanta, to je jedno. No, krátko nato prišiel aj on.“

„Kde parkoval?“

„Tam,“ chlapec mávol rukou k domu, odkiaľ pred chvíľou vyšli. „V rade za ostatnými, dvomi kolesami na chodníku. Prečo?“

„Nič, len sa pýtam. Takže vo štvrtok sa vás naši kolegovia pýtali, či ste niečo nevideli, nepočuli. Nevideli ste nič, ale nepovedali ste nám, či ste niečo nepočuli.“

„Aj na to sa nás pýtali. Každú chvíľu niečo počuť. Hen horný sused prestavuje dom, stále sa tam trieska. Minulý týždeň akurát prevláčali lešenie, stále niečím rachotili.“

„A do toho vy s motorkou.“

„Nie, len občas.“

„Takže rachotu v celej ulici jak na objednávku.“

„No, ale my sa snažíme len cez deň, cez víkend nerobíme, niekedy v sobotu, v nedeľu určite nie. Snažíme sa, ale aj tak sa na nás furt sťažujú.“

„A teraz? Pred chvíľou?“

„Hovorím, že to bola výnimka, Stále tečie, sviňa, nevieme utesniť motor, žiadne tesnenie nepasuje.“

„Z čoho idú také rany?“

„Strieľa do výfuku.“

„Strieľala aj vo štvrtok?“

„No.“

„Takže paľba ako pri Verdune.“

„Neviem, čo bolo pri Verdune, či ako ste to povedali, ale raz nám strelila, to je pravda, všetko sa rozletelo a mohli sme skladať odznova.“

„Moment, moment,“ Krauz spozornel. Na kolegu sa spoľahnúť nemohol, viac ho zaujímala motorka než chlapci. „Povedal si, že raz vám strelila?“

„No, raz.“

„Dvakrát, nie?“

„Nie, iba raz.“

„Ako to môžeš tak presne vedieť?“

„Vo štvrtok sme mali mať motor skompletizovaný, v piatok mal byť prvý ostrý tréning…“

„To je čo?“

„Strýko Michal… Aha, vy ho asi nepoznáte. Otcov brat, strýko Michal, nás mal v piatok po robote naložiť a odviezť na trať niekde dolu na Maďary. My nemáme prepravný vozík na motorky, on má, aj čas a chuť pomôcť. Vo štvrtok sme mali dať motorku do poriadku a pripraviť ju na piatok. Ledva som ju prvý raz nakopol, strelila do výfuku, motor začal tiecť a mohli sme začať odznova. Drba… Ehm, pardon, opravovali sme ju až do večera, nepomohli sme si, stále tečie olej. V piatok sme nikam nešli a vyzerá to tak, že ani tento piatok nepôjdeme. Vy sa v tom vyznáte?“

Otázka patrila druhému policajtovi. Chosé čupel, obzeral si kvapkajúci motor.

„Ani nie, vo vašom veku som jazdil na dvadsaťjednotke.“

„Pinčel? Obyčajný pinčel?“ Znelo to pohŕdavo, akoby sa Chosé práve priznal, že sa v noci ešte pomočuje.

„Hej, kamoš, ešte sme neskončili, venuj sa mne, a nie jemu,“ ohradil sa Krauz. „Takže strelila len raz?“

„Určite, druhý raz som ani neskúšal.“

„Len raz…“ zašepkal Krauz, chvíľu žmúril, ani si neuvedomil, že si olizol peru. „A nikoho ste nevideli prichádzať ani odchádzať.“

„Nie,“ odpovedal chalan, hoci to nebola otázka.

„A ste tu skoro každý deň.“

„Každý.“

„Keby sme ešte niečo potrebovali, nájdeme vás tu.“

„Nájdete.“

„Dobre, to by bolo všetko. Ďakujeme za ochotu. Držím palce, nech sa vám oprava podarí.“

„Aj my ďakujeme.“

Krauz počkal, kým sa kolega vynadíva.

„A podložte si niečo pod ňu, nech nezasviníte celú cestu,“ Krauz ukázal na fľak pod motorom. „Už zase kvapká.“

Mechanik amatér kopol pod motor handru, aby mali dušu na mieste.

Krauz zamieril k autu, no nenasadol, prešiel na druhú stranu ulice, oprel sa o plot, fajčil, obzeral sa.

„Hľadáme niečo?“ Chosé sa k nemu pridal, tiež sa oprel.

„Neviem. Pozri, Chosé, ako perfektne sú tie domy schované.“

„Povedali ti, kedy sadili, nie? Tie stromy a živé ploty tu rastú už tridsať rokov, nečuduj sa.“

„Ale aj konfigurácia terénu. Balážov dom je v zákrute a ešte je aj padnutý pod úrovňou ulice, takže zvonka nevidíš vôbec nič.“

„Prečo ťa to zaujalo?“

„Kto to tu pozná, mohol si naplánovať vraždu v dome alebo aj pred domom na chodníku. Vedel, že je pred okolím skrytý.“

„Ty myslíš na niekoho z Balážovho okolia.“

„A nie? Keby išlo o náhodný výstrel z diaľky, prosím, išlo by o náhodu alebo nešťastnú udalosť, ale toto má vyzerať ako samovražda, teda premyslený plánovaný čin. Cudzí človek nemá dôvod vynaložiť toľko energie na naplánovanie fingovanej samovraždy, takže niekto musel mať silnú motiváciu.“

„Sex alebo prachy, dva najsilnejšie motívy.“

„Presne tak, Chosé, sex alebo prachy. Musíme sa zamerať na Balážovo súkromie.“

„A ako sa to dá nenápadne? Stačí jedna otázka pani Balážovaj o jej mužovi a rozpúta mediálne peklo.“

„Viem, aj mňa to desí. Vieš čo, nadnes by stačilo, zajtra sa poradíme s Edom a s ostatnými a musíme nájsť spôsob, ako…“

„Pozri, roboši,“ prerušil ho Chosé.

Kúsok vyššie od nich sa otvorila bránka, partia štyroch robotníkov v montérkach zamierila k modrej dodávke. Krauz sa odrazil od plota, pobehol k nim.

„Hej, majstri, hej… počkajte chvíľu!“

Traja zastali, ten prvý otvoril auto, sadol si za volant.

„Zbytočne, páni, keď tu skončíme, ideme do Rače, potom máme dva domy mimo mesta. Skôr ako na jeseň nemáme voľný termín.“

„My nestaviame, nepotrebujeme majstrov, my sme z takejto firmy,“ Krauz im ukázal preukaz.

„Aha,“ spozorneli. „Ale s tým sa obráťte na domáceho, stavebný materiál zabezpečuje on, nie my. Ak sa niekde niečo stratilo…“

„Nie, ani to nás nezaujíma. Chceme sa spýtať na štvrtok minulý týždeň.“

„Aha, vieme, domáci spomínal, že sa stalo nešťastie, niekto sa obesil, či čo. Nejaký blázon.“

„Spomínal? Domáci? Vy ste tu neboli?“

„Nie.“

„Ako to? Prečo nie?“

„Nezohnal obkladačky.“

„Nerozumiem.“

„V stredu sme skončili s lešením, preložili sme ho, vo štvrtok sme mali začať vzadu obkladať, ale domáci nezohnal kabrince, takže vo štvrtok a v piatok sme robili na druhej stavbe. Neboli sme tu.“

„Takže naposledy ste s lešením trieskali v stredu?“

„Presne tak.“

„A nemohla tu byť iná partia?“

„Iná? Pane, vidieť, že nestaviate. Viete, čo je to za fušku, zohnať dnes stavebnú partiu? Určite tu nebol nikto, nemal by čo robiť. Všetko je urobené, čaká nás už len zadná stena a tú sme dnes našli v takom stave, ako sme ju minulú stredu nechali, takže nie, nikto iný tu nebol.“

„Ďakujem, už vás nebudeme zdržiavať.“

„Nič sa nestalo, dovidenia.“

Ruky si nepodali, stačilo kývnuť na pozdrav.

Detektívi sa vrátili do auta.

„Tak neviem, Chosé,“ vzdychol si Krauz, „nejako sa nám to komplikuje. Máme tu tri výstrely – dva sme identifikovali, jeden z revolvera, druhý z výfuku. Odkiaľ pochádza ten tretí, keď roboši vo štvrtok nepracovali?“

„Neviem, ale je pol deviatej, kamoško. Dôchodcovia nič nerobia, robotníci skončili, automechanici amatéri to balia, tak si myslím, že aj štátni zamestnanci majú nárok na fajront.“

Krauz naštartoval, musel uznať, že nadnes stačilo. Výsledok bol rozpačitý, nemohol sa ubrániť pocitu, že okolo samovraždy pána umelca majú stále viac otázok ako odpovedí.

 














 

Zvyšok kancelárie sa sústredil na pumpára. Canis pripravil podklady na odposluch domáceho telefónu, sledovačku zatiaľ odložili. Váňa a Kuky pokračovali v nudnom vypočúvaní pouličných pracovníčok, Burger s Hanzelom sa vybrali do terénu.

„Tu býva,“ ukázal Burger na panelák. Hanzel zaparkoval. „Vysvetlil ti to Kuky presne?“

„Presne, je to ono.“

„Myslíš, že niekto bude doma?“

„Je chorá, mala by maródovať.“

„Ony maródujú doma? Odkedy?“

„Ale odniekiaľ začať musíme, tak nedrdli a vystupuj!“

Našli menovku, kus tvrdého výkresu nalepeného na dverách. Pravý horný roh sa odlepoval. Guľôčkovým perom niekto napísal Čóka. To stačilo – zazvonili.

Nič.

„Zaklop.“

Hanzel poslúchol. Poslúchol dvakrát. Trikrát…

„Kto je?“ Znelo to ako detský hlas, dvere ho stlmili, skreslili.

„Polícia.“

„Choďte do riti!“

„Prestaneš! Zmizni od tých dverí!“ Aj druhý hlas dvere tlmili, no znel dospelejšie.

Konečne sa dvere otvorili.

„No…?“ Vysoké dievča zastalo v škáre medzi dverami a zárubňou.

Detektívov ovial zápach dlho nevetraného bytu. Pred pár dňami v kuchyni niečo prihorelo, možno vykypelo, ale nikomu z domácich to nevadilo.

×

„Ahoj, hľadáme Alicu. Čokinu.“

„Čo by tu robila, šak je chorá.“

„To je tvoja…?“

„Segra.“

„A nie je doma? Veď je chorá.“

„Je chorá, v nemocnici.“

„Tak veľmi je chorá?“

„No.“

„A kde? V ktorej nemocnici?“

„Čo ja viem? Nebola som tam. Nikto tam nebol.“

Dvere sa odchýlili o niečo viac, pri dievčinom boku sa objavila strapatá hlava.

„Čaute.“ Spoznali hlas, pred chvíľou ich poslal niekam.

„Povedala som ti, aby si zmizol od dverí!“

„Vy ste naozaj fízli?“ Chlapca nebolo ľahké zahnať. „Aú, daj pokoj, krava!“

Dievča sa ho snažilo pošticovať, odsotiť, no chlapec bol vytrvalý.

„Načo je vám Alica?“

„A ty si…?“

„Sandokan.“

„Brat?“

„No. Prišli ste ju zavrieť?“

„Nie, len sa chceme na niečo spýtať.“

„Aj tatu sa prišli niečo spýtať… pred dvomi rokmi. Ešte furt je tam.“

„To sme neboli my. Vieš, kde je?“

„V Ružinove. Aú, krava!“

Dievča ho zdraplo za ucho, vtiahlo ho dnu.

„Tak už viete, kde je. Ešte niečo?“

„Nie, ďakujeme.“

Rozlúčili sa kývnutím, ruky si nepodali.

„Vedel som, že to nebude ľahké,“ nadhodil Hanzel v aute.

„Ani som ti to nesľuboval.“

„Pekná rodina, dcéru majú v nemocnici a nikto ju nebol ani pozrieť.“

„Nemajú čas.“

„Určite! Kde ju tam budeme hľadať? Nemocnica je obrovská.“

„Je ležiaca pacientka, hádam majú nejakú centrálnu evidenciu.“

Mali, ako v každej nemocnici.

„Na infekčnom?“ Burgerovi poskočilo obočie, potom si uvedomil, že s jej povolaním asi nebude ležať na geriatrii.

„Prosím vás, poschodie…?“ zaujímal sa Hanzel.

„Tretie poschodie, vpravo od výťahov,“ navigovala ich pracovníčka za okienkom s kruhovým výrezom.

„Ani to nebolo také ťažké,“ pochvaľoval si Burger vo výťahu.

Mýlil sa, dostali sa len po dvere z mliečneho skla s označením oddelenia. Naozaj boli vpravo od výťahov, ale ďalej sa nedostali.

„Teraz nie sú návštevné hodiny,“ povedal reproduktor.

„My nie sme návšteva, sme tu služobne.“

„Máte povolenie od primára?“

„Prišli sme len pred chvíľou, netušili sme, že potrebujeme nejaké povolenie. Písomné? Alebo ústne?“

„Aspoň ústne.“

„Kde by sme našli pána primára?“

„Tretie dvere vľavo.“

„Tu je len chodba a výťahy.“

„Za dverami vľavo.“

„Tak nás pustite.“ –

„Bez súhlasu primára nemôžem.“

„Tak ho pošlite von.“

„Primára!?“

„Ako si máme od neho vyžiadať povolenie, keď nás nechcete pustiť dnu a jeho poslať von?“

„Príďte, keď budú návštevné hodiny.“

„Opakujem, nie sme návšteva, sme tu služobne! Slečna… Ehm, slečna, alebo pani?“

„Slečna.“

„Slečna sestrička, mohli by ste prísť ku dverám? Ukážem vám služobný preukaz, ak chcete, aj odznak kriminálnej služby.“

„Nemôžem odísť z izby sestier.“

„Slečna sestrička, mohli by ste zavolať vrchnú?“

„Mohla, práve prišla. Počkajte.“

Reproduktor vedľa dverí zmĺkol. Detektívi predpokladali, že sestrička práve vysvetľuje vrchnej sestre, aký krkolomný problém práve rieši. Vrchná sestra problém vyriešila šmahom ruky – otvorila dvere.

„Prosím.“

„Polícia.“ Obaja sa legitimovali. „Dobrý deň. Hľadáme Alicu Čókovú.“

„Viete čítať, však? Toto je infekčné oddelenie, nie holubník. Asi netušíte, aké prípady tu ležia.“

„Prepáčte, naozaj nemáme ani predstavu.“

„Na vstup na oddelenie je potrebný súhlas primára.“

„A návštevy o tretej? Aj tie potrebujú súhlas?“

„Návštevy sú o poschodie nižšie, vy sa dobíjate na tretie poschodie, tu pracujeme vo zvláštnom režime. Ležia tu vážne, vysokoinfekčné prípady.“

No prosím, a to nemohlo to nemehlo povedať hneď? Detektívi ani netušili, kam ich pracovníčka za oknom s výrezom poslala.

„Takže nás poslala o poschodie vyššie?“

„Nie, poslala vás dobre, Alica tu naozaj leží, ale mali vás upozorniť, že vás sem nepustíme. Aj tak máte šťastie, primár je u seba, a keby som sa prihovorila, mohol by vás prijať, má hodinku administratívy.“

„A čo by sme mali spraviť, aby ste sa prihovorili?“

„Potrebujem takú kartičku, aby ma vaši kolegovia nepokutovali. Tento mesiac už druhá za rýchlosť.“

„Kartičku nemám, ale vybavíme vám rehabilitačné cvičenia v našej nemocnici – odúčajú tam pravú nohu tlačiť na plyn.“

„Presne to o tlačení na plyn mi poradil váš kolega, jeho rada ma stála sto korún, a to som musela vyjednávať, chcel tristo!“

„Mne dáte päťdesiat a sme vyrovnaní,“ obchodoval Burger.

Vrchná sestra sa z ničoho nič usmiala, ustúpila od dverí. Detektívom sa uľavilo – s ľuďmi so zmyslom pre humor sa pracuje oveľa lepšie.

„Prepáčte kolegyni prehnanú horlivosť, ale nie je prehnaná, len si pamätá inštruktáž. Je tu nová, robí si svoju robotu.“

Primár nemal zmysel pre humor, vypočul ich s kamennou tvárou.

„Ste si istý, že je to nevyhnutné?“

„Ide o vraždu.“

„Takže je to nutné,“ primár si odpovedal sám. „Bohužiaľ, nemôžem sa vám venovať, ale zavolám ošetrujúceho lekára. Upozorňujem vás, že ak zhodnotí jej stav ako nevhodný pre návštevy, nepomôže vám ani minister zdravotníctva. Ak sa rozhodne, že ju môžete vypočuť, musíte do bodky splniť zvýšené bezpečnostné opatrenia. Rozumieme si?“

Rozumeli si, podľa oblečenia sestričiek pochopili, že nie sú na obyčajnom oddelení.

Prišiel ošetrujúci lekár, vypočul si primára, premeral si dvojmužovú návštevu, pošúchal si bradu, potom nos.

„Vezmem ich k sebe, nebudeme ťa zdržiavať. Idem sa pozrieť, v akom je stave, podľa toho sa rozhodnem.“

„Ale informuj ma, ako si sa rozhodol.“

Ošetrujúci lekár ich odviedol do kancelárie na konci chodby.

„Môžem niečo ponúknuť?“

„Nerobte si starosti.“

„Sadnite si. Nechcem vyzvedať, ale môžem vedieť dôvod vašej návštevy? Okrem toho chlapca za ňou za celého pol roka nikto neprišiel.“

„Chlapca…?“

„René, nejaký René, druhé meno by som si musel pozrieť…“

„Sahúl.“

„To je ono, Sahúl! Na začiatku tu párkrát bol, potom aj on prestal chodiť. Jej stav sa zhoršil natoľko, že aj tak by sme ho k nej nepustili.“

„Nás by ste mohli, presnejšie, mali, ide o vraždu. Viete, čím sa živila?“

„Prostitúciou.“

„Jednu jej…“ Burger zaváhal, no rýchlo sa rozhodol, „kolegyňu, ak sa to tak dá povedať, zavraždili brutálnym spôsobom. Veľmi by nám pomohlo, keby sme sa jej mohli na niečo spýtať.“

„To je naozaj vážny dôvod. Musím sa presvedčiť, v akom je stave.“

„Kým sa pôjdete presvedčiť, ešte sa chcem spýtať, čo jej je, prečo tu leží?“

„Vy nie ste informovaní?“

„Ani netušíme.“

„Má aids.“

„Aids?“ Detektívi si vymenili prekvapené pohľady.

„Bola HIV pozitívna, zrejme dlhší čas, choroba už prepukla naplno.“

„Odkedy?“

„Odkedy bola pozitívna? To sa nedá určiť, ochorenie sa vyvíja dlhodobo.“

„Ako je to možné? Chcem povedať, ako je možné, že s tým chodila normálne medzi ľudí? Navyše robila to, čo robila?“

„Je to jednoduché – tajila to.“

„Nehorázna nezodpovednosť!“

„U nich chcete hľadať zodpovednosť?“

„Ako dlho to mohla mať?“

„Dlho, nakazila sa ešte ako dievča. Viete, ako sa choroba vyvíja?“

„Nie.“

„V stručnosti vám vysvetlím podstatu. Vírus imunitnej nedostatočnosti je retrovírus, ktorý útočí na bunky imunitného systému a ničí ich. V organizme napáda určitú skupinu bielych krviniek, T-lymfocyty, v ktorých sa množí a zabíja ich. Pokles bielych krviniek vedie k zlyhávaniu imunity a rozvíja sa v ochorenie aids. Ako? Jednoducho, ak máte slabší imunitný systém, ľahšie podľahnete iným bakteriálnym alebo vírusovým ochoreniam. Zatiaľ mi rozumiete?“

Prikývli.

„V jej prípade asi došlo k bezpríznakovému nosičstvu vírusu HTV, to znamená, že človek nakazený vírusom HIV nemá niekoľko rokov príznaky, ale už aj v tomto štádiu je nákazlivý. Ešte niečo, k prepuknutiu aidsu zo štádia HIV pozitívny môže prispieť takzvaná reinfekcia, teda príjem ďalšej dávky vírusu do organizmu. Preto aj HIV pozitívny človek pri pohlavnom styku s HIV pozitívnym musí dodržať zásady bezpečného sexu, čo oni nerobia, takže sa opakovane reinfikujú.“

„To znamená, že ďalšími a ďalšími dávkami vírusu svoj stav len zhoršujem, ako keby som pil ďalšie a ďalšie dávky toho istého jedu,“ nadviazal Hanzel.

„Aj tak sa to dá povedať. Infikujú sa nechráneným pohlavným stykom, čo pri jej povolám znamenalo nové a nové dávky vírusu prakticky denne, možno týždenne. Ale pridružila sa aj iná, rovnako závažná okolnosť – drogy. Osobitnú skupinu tvoria vnútrožiloví užívatelia drog, najmä ak sa hromadne používa jedna ihla.“

„Aj toho si asi užila.“

„Užila, priznala sa, ale políciu sme neinformovali.“

„Prečo?“

„Čo by ste jej spravili? Potrestali by ste ju? Odsúdili? Zavreli? Nemôže ísť do väzenia, už ju nemôžete potrestať, zomiera.“

„Čože?“

„Je v poslednom štádiu. Nakazila sa syfilisom.“

„Nie je to na jedného pacienta priveľa diagnóz?“ Detektívi neskrývali prekvapenie.

„Keď nastal imunokompromitovaný stav, to znamená veľmi potlačená imunita, bola náchylná na akúkoľvek infekciu, mala smolu, osudnou sa jej stala Treponema pallidum.“

„To je…?“

„Baktéria. Anaeróbna špirálová baktéria vláknitého tvaru patrí medzi spirochety. Je pôvodcom syfilidy.“

„No zbohom! Už chápeme tie bezpečnostné opatrenia.“

„Chcete ju navštíviť aj za tohto stavu?“

Detektívi si vymenili pohľad, tentoraz nielen rozpačitý, boli v ňom aj neskrývané obavy.

„Neviem…“ Burger váhal.

„Zabalíme vás.“

„Ako zabalíte?“

„Idem za ňou, ak bude súhlasiť, môžete ju vypočuť, ale dáme vám plášte, galoše, rúška, čepce… Ako keby ste ju išli operovať. Bezpečnostné opatrenia sú nevyhnutné.“

„Takže sa nenakazíme?“

„Nejde len o vás. Akákoľvek ďalšia infekcia by ju zabila do troch dní, aj banálna angína či chrípka. Aj ju musíme chrániť pred vami.“

„Vyskúšajme to, pán doktor, už sme sa rozhodli. Som zvedavý, či bude súhlasiť. Povedzte jej len jedno meno – Ružena Róžová.“

 














 

Detektívi si pripadali ako snehuliaci – celí v bielom.

„Nechám vás, ale pamätajte, čo som vám povedal!“ Doktor výstražné vztýčil prst. „Meter od postele a ničoho sa nesmiete dotknúť. Ruky do vreciek na plášti, to zaručí, že na nič nesiahnete ani náhodou, mimovoľne.“

„Poznáme to z pitiev, aj z miesta činu.“

„Tak poďte. Nezľaknite sa, má dvadsaťšesť, ale vyzerá inak. Nehíkajte, neľutujte ju.“

Po posledných radách ich odviedol na izolačku s jednou posteľou.

„Dobrý deň, Alicka.;.“

Hanzel mal sto chutí zhíknuť.

„Dobrý. Ostaňte tam.“

Ležala meravo, ani sa nepohla. Trčali z nej hadičky, zdali sa im hrubšie než jej ruky. Vlasy už nemala. Lícne kosti vystupovali z tváre v ostrom uhle, pery sa nevedeli zavrieť, stále cerila zuby. Paplón by mal kopírovať telo, ukázať, kde sú prsia, brucho, nohy… Len sa nenápadne zvlnil. Keby ho len trochu pedantnejšie našponovali, nebolo by ju vôbec vidieť.

„Sme z polície.“ Výsluch viedol Burger, Hanzel si nepísal.

„Doktor mi povedal.“ šepkala, ale v zvukotesnej izbe ju počuli celkom jasne.

„Chcete vidieť preukazy?“

„Nie. Čo sa jej stalo?“

„Pichli ju nožom. Loveckým nožom, možno dýkou.“

„Chúďatko.“

Sama potrebovala útechu, no našla v sebe dosť síl, aby poľutovala kamarátku.

„Alicka… môžem Alicka?“

„Môžete.“

„Ako ste sa poznali?“

„Ruženku som poznala len krátko. Šikovné dievča, veľmi mladé. Aj ja som bola…“

„Naozaj hrôza, čo zažívame s týmto prípadom. Začínate mladé, niektoré ešte ako decká. Všetkým vám pomôcť nedokážeme, ale chceme nájsť aspoň toho hajzla, čo pichol Ruženku.“

Prikývla, šetrila sily.

„Môžete nám odpovedať na pár otázok?“

Prikývla.

„Ako dlho ste sa venovali… Ehm…“

„Desať rokov. Viac ako desať.“

„Zažili ste niečo podobné?“

„Bitku áno, veľa bitky, ale nôž nie.“

„To tvrdia všetky. Máme pocit, že nám nechcú pomôcť.

Róza sľúbila, ale máme pocit, že klame.“

„Striga Róza vám nepomôže.“

„To sme už pochopili. Kto by mohol?“

„Od nás nikto.“

„Vy osobne ste s nožom skúsenosti nemali, a niektoré z dievčat?“

„Stalo sa.“

„Môžeme vedieť, kedy to bolo? Poviete nám jej meno?“

„Dávno. Už nerobia, neviem, kde sú.“

„Aspoň jedno meno.“

„Načo? Keď vám poviem Bucľatá Vivina, načo vám to bude? Viem, že sa volala Vierka, druhé meno ani neviem. Stratila sa pred piatimi rokmi, jeden smrad ju zobral na dovolenku do Juhoslávie. Viac sme ju nevideli.“

„Viem,“ Burger mimovoľne prikývol. „Taký osud stretol veľa dievčat, obchod s týmto tovarom prekvitá. Vy ste toho už mali plné zuby, už ste nechceli byť tovarom.“

„Kto kvákal?“

„A vám to meno bude načo?“

„Tiež pravda.“

„Chceli ste odísť z fachu.“

„Chcela.“

„Ale prišla choroba.“

„To vám povedali?“

„Koho myslíte?“

„S kým ste hovorili?“

„Hovoríme so všetkými, čo boli v tú noc vonku, snažíme sa nájsť aj iné. Každá informácia je pre nás dôležitá, ale nepýtajte sa nás na naše zdroje. Pochopte, nemôžeme, my tak nepracujeme.“

Prikývla.

„Ochoreli ste, museli ste ísť do nemocnice…“

„To nebolo tak.“

„A ako to bolo?“

„To s vraždou nesúvisí.“

„Ale pomôže nám pochopiť pozadie. Stále máme pocit, že riešenie máme pred sebou, no je zahalené, schované za závojom.“

„Pozadie? Chcete pochopiť pozadie? Keď ma striga Róza vystrčila na ulicu, bola som ešte dievča. Povedala mi, že to nič nie je. Naučila ma narábať s prezervatívom, smiala sa, že cez gumu sa to ani neráta. Keď som sa zabehala, prinútila ma bez gumy, vraj lepšie zarobím. Viac som nezarobila, aj tak mi všetko vzala. Doktor mi povedal, že práve vtedy som sa nakazila. Tá svinská choroba vo mne roky driemala, rozdávala som ju ďalej, nakazila som celý zástup chlapov. Chudáci, je mi ich ľúto, nevedela som o tom. Aj keby ich čakala len polovica utrpenia ako mňa, aj tak mi ich je ľúto.“

„Preto ste sa dostali do nemocnice?“

„Nie, to by bolo jednoduché. Povedala som strige Róze, že končím. Vysmiala sa mi, vraj od nej sa tak ľahko neodchádza. Zamkla, len sa prizerala a rehotala sa. Dvaja ma držali, tretí ma znásilnil. Odzadu, cez kreslo. Odovzdal mi štafetu, mal syfilis. Teraz som tu, presne podľa predstáv strigy Rózy. Takto podľa nej odísť môžem. Tak ako, otvorila som vám oči? Už vidíte pozadie? Aspoň trochu som poodhalila?“

Stáli, prešľapovali, mlčali. Prvý sa odhodlal Burger.

„Krátko predtým ste sa zoznámili s pumpárom. René…“ Konečne sa pohla, namáhavo otočila hlavu.

„Škoda, že vás nevidím.“

„Mám zapáliť aj druhé svetlo?“ pohotovo sa ponúkol Hanzel.

„Netreba, oslepla som.“

Zase len mlčali.

„Prečo nič nehovoríte? To vám nepovedali? Možno ani striga Róza to takto neplánovala, nechcela mi až tak ublížiť. Podľa nej by stačil syfilis, ale vidíte, ako som dopadla. A vraj to nie je všetko, kým zomriem…“

Čo sa stane, kým zomrie, si nechala pre seba, asi ich nechcela strašiť.

„Chcete mu ublížiť?“ zašepkala ešte tichšie než predtým.

„Ublížiť? Nerozumiem.“

„Na začiatku ste spomenuli nôž. Lovecký nôž. Určite už viete, že mal taký nôž. Nosil ho pri sebe, ale v tom čase, keď sme sa zoznámili, už nie. Dostal ho do basy, už ho nenosil. Aj vy ho chcete dostať do basy? Chcete mu ublížiť?“

Paplón na hrudi sa konečne pohol, nadvihol sa, potom znova. Zadychčala sa, spomienka na pumpára ju rozrušila.

„Pokojne, prosím vás, pokojne. Alicka, nikto mu nechce ublížiť.“

„Ale podozrievate ho.“

„Každý…“

„To poznám, na začiatku je každý podozrivý. Bola som už na polícii, to poznám…“

Pomaly sa upokojila, paplón sa prestal hýbať. Hanzel zagánil na kolegu, či budú pokračovať, či nestačilo.

„Neubližujte mu, prosím vás, on za nič nemôže. Ja som mu už dosť ublížila.“ Poslednú vetu zašomrala akoby sama pre seba.

„Ublížila? Jemu?“

„Ani to vám nepovedali?“

„Nie. Máte ešte silu? Vydržíte?“

Váhala.

„Chcete, aby sme odišli?“

Stále váhala.

„Keď ste už tu… Bola som sa u nich vycikať. Nemá sa to, vyhadzovali nás z pumpy, ale on nie, on sa ma zastal. Pozval ma na večeru, neskôr na večeru a niečo viac. Plánovali sme, že spolu odídeme a začneme od začiatku. Jedna závistlivá koza ma natrela strige. To ostatné už viete, ale neviete, že René má zlaté srdce, Ruženke by nikdy neublížil. Chcel pomôcť nielen mne, chcel pomôcť aj ostatným dievčatám, len nevedel ako. Často sme sa o tom rozprávali, plánovali sme, snívali sme. Hovorím vám, je to chalan so zlatým srdcom a ja som sa mu takto odvďačila…“

„Ako to myslíte?“

„Štafeta.“

„Vy ste…“

„Odovzdala som mu štafetu.“

„Rané má syfilis?“ Burgerovi skoro spadol čepiec, tak mu poskočilo obočie.

„Nie, o syfilise som vedela, veď preto ma znásilnili, hneď som utekala k doktorovi. Štafetu som mu odovzdala skôr, keď som o tom ešte nevedela.“

„Máme tomu rozumieť tak, že René je pozitívny?“

„Ani to vám nepovedali?“

„Ani on o tom nevie?“

„Vie o tom. Keď som pochopila, čo sa so mnou deje, donútila som ho ísť k lekárovi. Veľmi som ho prosila o odpustenie, plakali sme spolu. Krátko nato ma zavreli sem do temnice a vyslobodí ma len moja najlepšia kamarátka. Keby už prišla! Netušíte, ako sa modlím, aby už prišla.“

„Kriste…“ Burger nevedel, čo dodať.

Hanzel už chcel byť vonku.

„Poznal sa s Ruženkou?“ Burger sa musel premôcť, dokončiť výsluch.

„Niektoré poznal z videnia, niektoré podľa prezývky. Neviem, či sa s Ruženkou poznali, asi nie. Nikdy sme sa o nej nerozprávali. Ale keby aj, on by jej neublížil, už nenosil ten hnusný nôž. Čo vyviedol, horko oplakal, obanoval, dospel.“

Detektívi sa strhli, za chrbtom sa otvorili dvere.

„Páni…“ vyzvala ich vrchná sestra.

„Dovidenia, Alicka.“

„Zbohom.“

Už chceli odísť, no ešte ich zastavila.

„Môžem vás požiadať o láskavosť?“

„Samozrejme.“

„Povedzte mu, že je jediným mužom na svete, ktorého som naozaj milovala. Nie milovala, milujem ho dodnes. Budem zomierať s jeho menom na perách, viac preňho urobiť nemôžem. Nech mi odpustí. Poviete mu to?“

„Keď s ním budeme…“ Burger nechal vetu otvorenú, ale Alica ho prekukla.

„Budete, určite budete.“

Hanzel sa vo dverách ešte raz obzrel.

„Veľa šťastia…“ zašepkal do šera izolačky.

 














 

„Máš?“

„Mám.“

Chosé podal parťákovi obálku.

„Spravili nám po päť kusov.“

„Načo?“

„Povedali, že s tromi sa im neoplatí prplať.“

Krauz skontroloval fotografie. Balážova bola lepšia, Kresákovu hyzdila neprimerane dlhá brada, zaberala tri štvrtiny plochy. Zita Balážová sa mračila, fotograf ju mohol upozorniť a urobiť náhradné, veď občiansky preukaz si človek nevybavuje každý druhý mesiac. Mladého Artúra nepoznali, Krauz ho videl prvý raz – normálny sympatický mladík.

„Výborne,“ vrátil fotografie do obálky, obálku vrátil Chosému.

„Myslíš, že ich využijeme?“

„Ideme vyšetrovať, všetko sa môže hodiť. Načo? Ešte neviem, dáme sa prekvapiť.“

„Tak poďme vyšetrovať. Čo navrhuješ?“

„A ty?“

„Ja…“ Chosé si zapálil, otvoril okno, vyfúkol. „Zaujímalo by ma stanovisko rodiny.“

„Celkom dobrý začiatok.“

„Zitu vzali na okres podať vysvetlenie.“

„Boduješ, Chosé.“

„Poďme sa pozrieť, ako komentovala manželovu smrť.“

„Ale budú sa zaujímať, prečo do toho rýpeme.“

„Lebo Baláž rýpal do nás, šéfovia chcú mať istotu, že všetko je v poriadku.“

„Dobrá výhovorka, ale už sme ju použili.“

„Riško, o výsledkoch našich expertov zatiaľ nevedia.“

„A tak to aj musí ostať – nemáme inú možnosť, len použiť starú výhovorku. Chosé, ide sa na okres!“

„Zbytočne ma poháňaš, ty sedíš za volantom.“

„Aha,“ uvedomil si Krauz, naštartoval, vyrazil na okres. Okresný kolega si odpovedal sám, ani sa ich nepýtal.

„Máte vetry, aby sa niečo nepokašlalo, čo? Chápem, tie články v novinách nám prestíž nepridali. Tak poďme na to! Čo by vás zaujímalo?“

„Výpoveď manželky.“

„Výpoveď… manželky… Zita… Zita… Kde… ju máme… Tu!“ Okresný detektív listoval v spise, prerývane si šomral pod nos. „Na, čítaj!“

Krauz sa zahniezdil na stoličke, začítal sa. Dve strany prečítal za chvíľu, podal ich parťákovi.

„Bolo to s ním vážne,“ konštatoval Krauz.

„Podľa manželky bolo.“

„Trpel bludmi, bol presvedčený, že ho prenasledujú, že sa ho pokúšajú zabiť.“

„Presne tak.“

„Lieky ste zaistili?“

„Zaistili, poslali sme ich na expertízu. Predbežne viem, že bral niečo na upokojenie a na spanie. Bežne dostupné lieky, zo zahraničia nebral nič špeciálne.“

„U psychiatra nebol.“

„Manželka potvrdila, že odbornú pomoc nevyhľadal.“

„Zbraň a strelivo ste zaistili.“

„Zaistili a poslali na expertízu, výsledky ešte nemám. Viete, ako to chodí, obyčajná samovražda ich nezaujíma, na rad prídeme asi až o mesiac, zatiaľ mám spis v skrini, nech kvasí.“

„Iné osoby si do spisu nevypočul?“

„Koho? Syn je v Amerike, príde na pohreb. V dome nikto iný nebýva. Výpoveď suseda, čo počul výstrel, sme zachytili záznamom, tých chlapcov na ulici máme ustálených a napísali sme služobné hlásenie. Všetko mám v spise.“

„Videl som.“

„Keby sa niečo stalo, ľahko ich všetkých predvolám a vypočujem zápisnične, ale čo by sa mohlo stať?“

„Nič, máš pravdu, nič. Pýtam sa len pre poriadok. Čo je toto?“ Krauz ukázal na žltý lístoček založený na konci spisu.

„Nákupné povolenie, doklady k revolveru.“

„Aha, zabudol som, pani Zita nemá zbrojný preukaz.“

„Nemá, to znamená, že po vykonaní expertízy jej nemôžem vrátiť zbraň, musí ísť na naše oddelenie zbraní a streliva a…“

„Viem, viem, poznám služobný postup.“

„Požiadal som ju, aby priniesla všetko, čo k zbrani doma nájde.“

„Správne, tak to má byť. A toto…“ Krauz prižmúril oči, cez stôl škúlil do kolegovho spisu. „Čo je to?“

Okresný detektív mu podal celý spis.

„Neviem, čo myslíš. Pozri sa sám.“

Krauz sa pozrel sám.

„Reklama. Strelnica Diana. Krátke zbrane. To sa sem ako dostalo?“

„Ako, ako… Pani Zita sa v tom prd vyzná, nemá zbroják. Požiadal som ju, aby priniesla všetko k zbrani, tak priniesla všetko. Asi to pán umelec dostal pri nákupe revolvera, viete, ako funguje reklama.“

„A chodil tam? Čo povedala pani Zita?“

„Na to som sa jej nepýtal.“

„Nevadí.“

Krauz počkal, kým dočítal aj Chosé. Kolega z okresu sa s nimi rozlúčil s uistením, že keby niečo potrebovali, nech len zavolajú. Ani nedúfali, že to bude také ľahké.

„Ale o našej návšteve by si mohol pomlčať. Nechceme, aby to vyzeralo, že rýpeme do okresných záležitostí.“

„V poriadku, je to medzi nami.“

Krauz nenaštartoval, namiesto toho ponúkol cigaretu.

„Chosé, čo si si všimol na jej výpovedi?“

„Viac ako polovicu výpovede venovala jeho zdravotnému stavu.“

„Presne! Až podozrivo jej záležalo na tom, aby nás presvedčila, že jej muž bol blázon, a to, čo sa stalo, je vlastne iba logické vyústenie jeho duševného stavu.“

„Ale tebe sa to zdá podozrivé.“

„Vieš, čo je na tom podozrivé? Chosé, koľko samovrážd sme už riešili?“

„Tisíc?“

„Trochu si nadsadil, ale pár ich už bolo. Vieš, čo majú spoločné?“

„Minimálne jeden je vždy mŕtvy.“

„Chosé!“

„Rád sa poučím.“

„Hanbu.“

„Hanbu?“

„Rodina sa za také niečo hanbí. Zoberme si infarkt – to je dôstojná smrť, taká intelektuálna. Chudáčik, tak strašne pracoval, staral sa o rodinu, aby sa mali dobre, bral verejné funkcie, aby splatil dlh spoločnosti, až sa dopracoval k infarktu, upracoval sa k smrti. Nech sa páči, infarkt je dôstojná smrť pre každého. Alebo mŕtvica! Chudáčik mozog jeho pracovné nasadenie nevydržal, praskla mu cievka. Aj mŕtvica je dôstojná smrť. Ale samovražda? Samovražda je zbabelosť, útek z reality, hanba pre celú rodinu. Ešte tak vražda, povedzme, to by sedelo, za to nemôže nik, to je zásah vyššej moci a toho hajzla, čo to spravil, ale samovražda je tieň na najbližších, na rodinu. A pozri sa na Balážovú, neprotestovala ani na mieste činu, ani vo výpovedi, nikde náznak spochybňovania, návrh, aby sa prípadom jej muža zaoberali špecialisti, aby vyhrabali niečo, čoho by sa mohli chytiť novinári. Vôbec jej nevadí, že meno jej manžela sa bude vo všetkých médiách spájať so samovraždou.“

„Máš pravdu, Riško. Pamätáš sa na toho tajomníka z ministerstva… z ministerstva…“

„To je jedno, pamätám sa.“

„Rok vypisoval kade-tade sťažnosti, že jeho syn neskočil pod vlak, niekto ho tam sotil. Rok sme kvôli nemu behali, preverovali hlúposti, vymýšľal si svedkov, predhadzoval stále nové verzie.“

„A pritom s prehľadom ignoroval promile alkoholu v synovej krvi, tabletky vo vrecku kabáta aj to, že išiel z nepodareného rande – práve sa s ním rozišla baba. Vidíš, Chosé, to je správna reakcia na samovraždu, otec sa s tým za živý svet nevedel zmieriť, bojoval s veternými mlynmi, ale bojoval. Pritom jeho syn ani nebol známy hudobný skladateľ. A táto?“

Chosé si pošúchal nos.

„Riško, nemusí to nič znamenať, možno má iba inú povahu.“

„Viem, Chosé, nemusí to nič znamenať, ale zdá sa mi to čudné.“

„Jedine, že by nám jej správanie pasovalo do nejakého vzorca.“

„A práve ten sa snažíme nájsť. Kým nám všetko začne do seba zapadať, skočíme na strelnicu.“

„Načo?“

„Kvôli vzorcu.“

„Rišo, s tebou je niekedy ťažká reč.“

Chosé ďalej neprotestoval, kolega už štartoval.

 














 

„Týchto dvoch poznám, tú ženu som nikdy nevidel ani toho chlapca.“

Majiteľ strelnice si chvíľu prezeral fotografie na pulte, po zrelej úvahe dve označil, zvyšné dve Krauz vrátil do obálky. Chosé sa obzeral, ľutoval, že nevzali aj Hanzela, bol by vo svojom živle.

Na strelnicu sa vchádzalo cez predajňu spojenú s kanceláriou. Za pultom stál majiteľ, hrdo sa vypínal pred stenou z regálov plných nábojov. Aj pod skleným pultom boli bohaté zásoby – na kraji pokladnica a hrubá kniha v čiernom viazaní.

„Takže len týchto dvoch.“

„Vlastne len tohto, je to pán Kresák, ten druhý prišiel s ním. Amatér, ale každý strelec bol raz začiatočník.“

„Odkiaľ poznáte pána Kresáka?“

„Odtiaľto, chodí sem, odkedy sme otvorili.“

„Odborník na streľbu?“

„Skôr priemer, keď sa mu zadarí, tak lepší priemer.“

„Viete, kto je to?“

„Umelec, vraj básnik, a píše aj texty k piesňam. Jeden zákazník ho pozná, ale s ním som sa o umení nikdy nebavil, viete, ide to tak trochu mimo mňa.“

„Chápem, ani ja básne nemusím. A ten druhý?“

„Priviedol ho pán Kresák, vraj kamarát, práve si kúpil revolver, prišli ho vyskúšať. Potom tu boli ešte raz, možno dva razy.“

„Dá sa to zistiť?“

„Samozrejme, tu je všetko!“ veľavravne pleskol po hrubej knihe.

„Buďte taký láskavý.“

Majiteľ zalistoval.

„Počkajte, naposledy som ho videl… som ho videl…“ šomral si pod nos, listoval. „Tu sú!“ dbbol prstom, otočil knihu k detektívom.

Krauz si poznačil dátum, čas, číslo zbrojného preukazu, výrobné číslo zbrane.

„To všetko musíte evidovať?“

„Čas, číslo preukazu, číslo zbrane. Ak nakupuje strelivo, musím poznačiť druh a počet.“

„A meno, samozrejme.“

„Samozrejme.“

„Naposledy tu boli v sobotu pred dvomi týždňami.“

„To by sedelo, pamätám sa na nich. Môžem?“ Majiteľ sa nahol nad knihu hore nohami, aj tak sa v nej vyznal. „Pán… Baláž,“ prečítal bez problémov. „Arpád Baláž.“

„Artúr Baláž,“ opravil ho Krauz.

„Pardon, vidíte na to lepšie.“

„A predtým tu boli…?“

„Listujte dozadu alebo mi ju otočte.“

Krauz sa obslúžil sám.

„Zase pred dvomi týždňami.“

„Aj to sedí. Teraz prelistujte o mesiac dozadu.“

„Mám marec. Aha, tu sú, zase spolu.“

„Vtedy si Baláž kúpil zbraň, boli tu prvý raz. Potom druhý a pred dvomi týždňami tretí raz, dobre som si ich pamätal.“

„Podľa čoho? Stalo sa niečo zvláštne?“

„Nie, veľa zákazníkov nemáme, takže ak sa tu niekto zjaví dva-trikrát, už si ho pamätám. Pán Kresák chodí častejšie.“

„Ale ten druhý nie.“

„Ten tu bol len s ním, sám nikdy.“

„Aj o ňom niečo viete?“

„Nie, iba nás predstavil, povedal mi, že je to jeho dlhoročný kamarát a že si kúpil revolver. Aha, spomínam si ešte na niečo. Baláž ma požiadal, aby som si jeho kvér prezrel odborným okom, či je v poriadku. Bál sa, aby sa mu pri prvom výstrele nerozpadol v ruke, tak som s nimi skočil dozadu a jeden zásobník som vystrieľal. Pre mňa žiadny zvláštny zážitok, Ruger je bežný revolver, žiadna vzácnosť. Zbraň bola nová, fungovala, nič nebolo treba dotiahnuť ani preštelovať mieridlá, na pätnásť metrov som nastrieľal tuším štyridsaťsedem, ak si dobre spomínam. On netrafil terč, tak som mu ho priblížil na desať, potom už narobil nejaké dierky do terča. Fakt čistý amatér.“

„Inak bol v poriadku?“

„Ako v poriadku?“

„Nesprával sa ako blázon?“

„Nie som psychiater, na prvý pohľad bol normálny. Mal čerstvý zbrojný preukaz a súčasťou povolenia nosiť zbraň je aj lekárska prehliadka, aj posudok psychológa, dá sa predpokladať, že v tomto zmysle bol v poriadku.“

„A telesne?“

„Konkrétne?“

„Nemal reumu, deformované prsty? Videli ste ho nabíjať?“

„Videl.“.

„Nabíjal normálne, nechytal náboje nejako zvláštne, s vykrútenými prstami?“

„Nie, nabíjal úplne normálne.“

„V ktorej ruke držal revolver?“

„Bol pravák, v pravej.“

„A pri nabíjaní?“

„Tiež v pravej, ako každý pravák.“

„Neprehodil si ich?“

„Čo si mal prehodiť?“

„Ruky. Pri nabíjaní mohol držať revolver v ľavej a nabíjať pravou.“

„Určite nie, na také ekvilibristické kúsky dávam pozor, zvlášť u začiatočníkov. Každý si musí zvyknúť na určitý postup, musí sa z toho stať rutina, inak hrozí zranenie. Nie, nabíjal normálne, ako pravák.“

Krauz vrátil strany na poslednú návštevu. Prebehol si záznam, prstom išiel po riadku, znova čítal, hľadal niečo, ani nevedel čo.

„Keď sme už tí kolegovia, môžem sa spýtať, či sa niečo nestalo? Prečo sa o nich zaujímate?“ Majiteľ využil chvíľu ticha, osmelil sa.

„My nemáme strelnicu,“ ohradil sa Krauz. „Akí kolegovia?“

„Som bývalý policajt. Robil som na zbraniach na okrese. Pred desiatimi rokmi som odišiel, teraz podnikám.“

„To by ste mohli poznať nášho kolegu.“

„Ako sa volá?“

„Burger.“

„Edo? Bože, že poznať! Nejedno sme spolu vypili, aj teraz sa občas stretneme na pive. Aj s Otom. Robí tam ešte Oto Hanzel?“

„Jasnačka.“

„Vajčáci… No moment, potom vy dvaja ste z oddelenia vrážd!“

„Psst! Tichšie. Sme.“

„Čo ste to nepovedali hneď?“

„No, aby som pravdu povedal, veľmi sa s tým nechválime. Ľudia sa zbytočne vystrašia, zaseknú sa, klamú alebo si naschvál na niečo nespomenú…“

„Ale ja som bývalý kolega, takže bez obáv… O čo ide?“

„Ten Baláž spáchal samovraždu.“

„Fíha! Samozrejme, s tým jeho nalešteným revolverom…“

„Samozrejme.“

„Preverujete podozrivé okolnosti…“

„Skôr sa staráme, aby sa žiadne nevyskytli.“

„Rozumiem, nemáte to ľahké, chlapci.“

„Chcel som sa spýtať…“

„Nech sa páči.“

„Tu, na konci riadka, je ceruzkou niečo poznačené.“

„Ukáž. Teda, ukážte.“

„V pohode, sme zvyknutí na tykanie.“

„Ja som Slávo.“

„Richard, on je Chosé, pravé meno ani neviem, tak dlho je už Chosé.“

Chosé zaregistroval, že reč je o ňom, ani sa neotočil od vitríny s loveckými puškami, iba za chrbtom im kývol rukou.

„Kde? Toto?“ Majiteľ si otočil knihu k sebe.

„Lb,“ spresnil Krauz. „Veľké L, malé bé. Ceruzkou. A jednotka, tiež ceruzkou.“

„Aha… no,“ majiteľ si pošúchal bradu. „Len medzi nami, je to moja súkromná značka.“

„V Kresákovom riadku? Čo znamená?“

„Vám to môžem povedať, chlapci, zostane to medzi nami. Povedal som vám, že si značím aj predané strelivo. Samozrejme, o predanom tovare musím viesť samostatné účtovníctvo, príjmy a výdavky sa zohľadňujú v daňovom období na vypočítanie daní.“

„To je normálne.“

„Normálne je toto,“ majiteľ dbbol prstom o riadok vyššie.

Krauz sa nahol – na konci riadka bolo perom napísané SB2.

„Znamená to Sellier-Bellot, dve škatuľky. Tomu pánovi…“

„Tomek,“ prečítal detektív.

„Tomu pánovi Tomekovi som predal dve škatuľky streliva značky Sellier-Bellot, samozrejme, táto poznámka je len pre moju potrebu, o predaji existuje zápis v knihe tovaru a je priložená kópia účtu z kasy. Dane sú dane, chlapci, podnikanie, to nie je len zhŕňanie peňazí, ako si niekto myslí, je to aj zložitá a nudná administratíva.“

„Chápem,“ prikývol Krauz, lebo naozaj chápal.

Nechápal iba značku napísanú ceruzkou.

„Čo ale nechápem, je tá značka napísaná ceruzkou.“

„Je to prosté. Mám povolenie na nákup tovaru na výrobu laborovaných nábojov, kupujem si zápalky, prachovú náplň, nábojnice mám zo strelnice, guľky si odlievam sám, mám na to zariadenie. Všetko je legálne, mám licenciu, môžem ukázať…“

„Nie sme daniari a nie sme tu kvôli vám… teda tebe,“ prerušil ho Krauz, aby sa zbytočne nenamáhal.

„Výborne, to som rád. Takže vyrábam aj laborované strelivo, na terčové strieľanie je dostačujúce a hlavne lacnejšie, ide na dračku. Ale… ehm, ako by som to…“

„Dá sa predávať aj pod pultom,“ pomohol mu Chosé.

Už sa neponevieral po predajni, debata o strelive ho zaujala, pridal sa k parťákovi.

„Pochopte, nie je ľahké prežiť v krutých ekonomických podmienkach, každá korunka dobrá. Samozrejme, niečo dám do daní, ale niečo na prilepšenie si nechám, takpovediac do vrecka.“

„Takže značka Lb znamená…“ Krauz sa chcel posunúť ďalej.

„Laborované strelivo, jedna škatuľka.“

„Predaná pánovi Kresákovi bez pokladničného bloku.“

„Tak je.“

„A kupoval ju pred dvomi týždňami, keď tu bol naposledy.“

„Keď už odchádzali…“

„Takže s ňou nešiel strieľať.“

„Nie, kúpil ju, až keď odchádzali.“

„Máš ešte také? Môžem jeden vidieť?“

Majiteľ siahol pod pult, vybral škatuľku, otvoril ju, vysypal jeden náboj.

„Takéto,“ podal ho Krauzovi.

„Olovená špička.“

Krauz podal náboj Chosému.

„Olovená, sám ich odlievam. Hovorím, na terčové strieľanie to stačí, aj keď sa pri kontakte s prekážkou triešti a deformuje.“

„Kresák vedel, čo mu predávaš?“

„Vedel? Sám si ich vypýtal. Vyslovene chcel škatuľku spod pultu, s tými olovenými špičkami.“

„Lebo pasujú do jeho zbrane?“

„Lebo pasujú.“

„Akú má zbraň?“

„Revolver Ruger, ako jeho kamarát Baláž, vlastne sa pochválil, že mu ju odporučil.“

„Predstav si, odporučil. A chcel do nej strelivo s olovenou špičkou.“

„S olovenou.“

„Tak to povedal?“

„Presne tak, a dobre vedel, že bloček nedostane.“

„Alebo, inak povedané, dobre vedel, že o transakcii nezostane písomný doklad.“

„Aj tak sa to dá povedať.“

„Okrem tvojej značky napísanej ceruzkou.“

„No.“

„Ale o nej nemohol vedieť.“

„Nemohol, značím si to až po odchode zákazníka, aby si niekto nemyslel, že ich tajne sledujem a píšem si k nim nejaké značky.“

Chosé položil náboj na pult, až cinklo o sklo.

„Ale prečo si to značíš?“

„Keby bol nejaký problém, aby som vedel, komu som v poslednom čase niečo také predal. Nemyslím problém s daniarmi, ich zaujímajú iné podklady, ale ja som opatrný, narábam so zbraňami, musím vedieť, komu som čo predal.“ Detektívi si vymenili veľavravný pohľad, bývalému policajtovi nemohol ujsť.

„Ježišukriste! Dúfam, že ten debil niečo nevyviedol! A zrovná s mojím strelivom!“

 














 

Výpoveď prostitútky Alice nimi otriasla. Ani nie tak výpoveď, ako okolnosti, no odhliadnuc od okolností, museli pokračovať.

„Slečna Oľga Brestovanská?“

Mladá žena na lavičke odložila knihu, oboma rukami chytila detský kočík, akoby ho chcela pred dvomi votrelcami chrániť vlastným telom.

„Zaslobodna, teraz pani Pavle. Oľga Pavle.“

„Vieme, boli sme u vás, vaša mama nám povedala, že ste už vydatá a že ste v parku na lavičke.“

Automaticky zodvihla hlavu, zahľadela sa na balkón na opačnom konci parku. Mama jej z balkóna zakývala, že všetko je v poriadku – ona ich za ňou poslala. Dcéra odkývala, mama zmizla v byte.

„A vy ste…?“

Ukázali jej preukazy.

„Dušan…?“

„Manžel je v poriadku, aspoň dúfame, sme tu pre niečo iné.“

„Má prísť za mnou, čakám ho.“

„Aj to nám mama povedala.“

„Tak potom…“

„Ide nám o starý prípad.“

„René?“

„Ako ste na to prišli?“

„Žiadny iný prípad som nezažila, ani starý, ani nový.“

„Môžeme si prisadnúť?“

„Nech sa páči. Zase niečo vyviedol?“

„Prečo zase?“

„No…“ zaváhala, „veď pichol Dušana.“

„Bolo to pred piatimi rokmi. Povedali ste zase, myslel som, že viete o niečom čerstvom.“

„Pre vás je to päť rokov, pre mňa akoby to bolo včera, preto som povedala zase.“

„Aha, teraz je to jasné. Nechceme zbytočne rýpať…“

„Ale prišli ste, asi musíte.“

„Musíme. Prepáčte.“

„V poriadku, pýtajte sa.“

„René dostal dva roky ostrej basy, odsedel rok, odsúdený bol za ublíženie na zdraví. V skutočnosti tam bolo aj niečo iné.“

„Vy ste to vtedy nevyšetrovali, nepamätám si vás.“

„My sme z inej súčasti, ale rozprávali sme sa s kolegom, čo to vyšetroval.“

„Aha, takže viete, ako k celému incidentu došlo.“

„Cez druhú osobu, potrebujeme to počuť priamo od vás.“

„Asi viete prečo. Boli sme na konci strednej, výrastkovia, partia zo sídliska. V októbri už bola zima na vysedávanie na lavičkách, našli sme si zašivák, tam, na konci sídliska, volá sa to U Maríny. Jeden kamoš z partie tam zbieral poháre, pivo vybavil aj deckám, čo ešte nemali osemnásť, tak sme tam chodili. V ten deň sa niečo oslavovalo, René ma zavolal von a…“

„Moment, moment, idete príliš rýchlo. Vy ste s ním predtým chodili?“

„Nie, vlastne on chcel, ja nie. To bolo tak, niekedy v lete ma párkrát čakal po tréningu, odprevadil ma domov. Hrala som hádzanú, ešte stále hrám, ale iba občas, s malou sa nedá. Povedala som mu, že to nemá význam, celý čas som mu hovorila, aby mi dal pokoj, že s ním nechcem chodiť. Nevedel, vlastne nikto nevedel, že sme sa dali dokopy s Dušanom.“

„Prečo ste mu to otvorene nepovedali?“

„Ako by som vám to…“ zalovila v kočíku, vytiahla cigarety. „Nebude vám vadiť, keď si zapálim?“

„Môžeme aj my?“

Vstala, odblokovala brzdu, odtlačila kočík z dosahu jedovatého dymu.

Burger jej galantne pripálil.

„Viete, ako to chodí na sídlisku. Mali sme osemnásť, stredoškolské lásky, každý chodil s každým, po dvoch týždňoch dostal on kopačky od nej, tak chodil s nejakou inou, potom zas dal on kopačky jej a tak dokola. My s Dušanom sme to tak nechceli, bolo nám blbé oblápať sa a olizovať pred všetkými v krčme, len aby sme dokázali, akí sme už dospelí, a potom o dva týždne sa hrať na dospelých s niekým iným. Medzi mnou a Dušanom to bolo od začiatku iné, cítili sme to tak. Dušan bol iný než ostatní chalani, bol vážnejší, seriózny, na mnohé veci mal iný názor než partia a mne sa jeho názory páčili, imponoval mi svojím postojom, Dušan bol… Dušan je… Dušan je tam, práve ide,“ bradou ukázala, kde je Dušan.

Krížom cez detské ihrisko k nim mieril muž, mladý muž, dobre stavaný mladý muž so zaťatými päsťami. Zvládol by ich, radšej vstali.

„To sú páni z polície,“ hasila manželka.

„Malá?“

„Spí.“

Nahol sa do kočíka, skontroloval dcéru, až teraz uvoľnil päste. Chápali ho, otcovský pud mu kázal chrániť rodinu.

„Stalo sa niečo?“ Až teraz sa vrátil k nim, zagánil, polícia-nepolícia.

„René…“ jedným slovom vysvetlila manželka.

„Čo zase vyviedol?“

Obaja pozreli na detektívov, Oľga si až teraz uvedomila, že sa od nich odpovede nedočkala, zahovorili to.

„Nič vážne, presnejšie, máme iba podozrenie a preverujeme niektoré informácie.“

„Je podozrivý?“

„Patrí do okruhu podozrivých.“

„Z čoho?“

„Viete…“

„Z akého ste oddelenia? Nie ste miestni, nepoznám vás.“

„Sme z oddelenia vrážd.“

„Tá podrezaná prostitútka? Vedel som, že v tom má prsty.“

„Ako ste vedeli?“

„Jednu trtkával… teda, prepáčte…“

„Nič, to je v poriadku.“

„S jednou mal pomer, poznal ich, veď im šliapali rovno pod oknami. Nie doma, myslím na pumpe.“

„Prečo si myslíte, že v tom má prsty?“

„Lebo sa tak správa, odkedy sa poznáme.“

„Myslíte násilnícky?“

„Násilnícky.“

„Niečo konkrétnejšie?“

„Nosil taký nôž.“

„Ale už nenosí.“

„Chodíte s ním na pivo?“

„To nie.“

„Vidíte, neviete, či ho znova nenosí.“

„No dobre, ale to je stále iba podozrenie. Viete o niečom, čo by ho spájalo s tým prípadom?“

„Auto.“

„Prosím?“

„Auto jeho otca.“

„Môžete to vysvetliť?“

„Môžem vám povedať len to, čo som počul. Poznám sa s Ferom Kišom, jeho kolegom, robí v druhej zmene. Ráno ich striedal a videl otcovo auto, bielu škodovku stodvacinu.“

„Čo je na tom podozrivé?“

„René to má do roboty kúsok, nikdy nebol v robote autom. Fero povedal, že nikdy, ale v tú noc mal René v robote pripravené auto. Prečo práve v tú noc? Vieme, kde tieto pouličné pracovníčky najčastejšie vykonávajú svoje remeslo.“

„Nemôže ísť o omyl? Odkiaľ pozná Fero auto starého pána Sahúla?“

„Býva v tej istej bráne, pozná autá, čo parkujú pod barakom, vie, ktoré komu patrí.“

Burger dofajčil, ohorok zašliapol do piesku. S kolegom si vymenili rýchly pohľad.

„Pani Brestovanská… pardon, Pavle, viem, pani Pavle, prerušil vás príchod manžela, niečo ste nám vysvetľovali.“

„Hovorila som im o našich začiatkoch, o tom starom prípade.“

„Načo, veď ste policajti, viete všetko.“

„Ale z počutia od kolegov, potrebujeme priame svedectvo.“

Nepáčilo sa mu to, no netrúfol si nesúhlasiť.

„Tak dobre.“

„Hovorili ste o pomeroch v partii – Renému ste nepovedali, že už chodíte s Dušanom.“

„Nikto to nevedel, dávali sme si pozor, aj U Maríny sme sedeli osve. Nechceli sme, aby si nás partia všímala, aby si z nás uťahovali. V ten večer sa niečo oslavovalo…“

„Igor mal narodeniny,“ našepkal manžel.

„Vlastne áno, Igor mal narodeniny, hrali sme na gitare, pilo sa, blbli sme. Išla som na záchod, René ma čakal v chodbe, požiadal ma, aby som s ním išla von, že mi musí niečo dôležité povedať. Išli sme dozadu, boli tam naukladané prázdne prepravky a sudy. Povedal mi, že ma miluje a budeme spolu chodiť. Vysmiala som ho, to ho popudilo. Mal vypité, vrhol sa na mňa, zvalil ma na prepravky. Roztrhol mi sveter aj tričko, nemala som podprsenku, zdrapol ma za…“

„Oľga, prosím ťa!“ manželovi sa to ťažko počúvalo.

„Na hrudi mi ostali štyri škrabance, potom sa mi pokúšal rozopnúť rifle. Vrieskala som, našťastie prišiel Dušan. Dlho som zo záchodu nechodila, tak ma išiel hľadať. Strhol ho zo mňa, začali sa biť, Dušan ho zvalil na zem. Je silnejší, bol by ho zvládol, ale René vytiahol ten svoj zabijacký nôž a pichol ho. Dvaja chalani z partie si išli von zapáliť, videli to, presnejšie, videli už len bitku a to, ako manžela pichol. Prevádzkarka zavolala sanitku a poh’ciu, chalani z partie vybehli von a chytili Reného, odtrhli ich od seba.“

„Bol ako zmyslov zbavený,“ spomínal manžel, ani si neuvedomil, že spomína nahlas.

„Zopakujte to, prosím.“

„Bol ako zmyslov zbavený – v kútikoch úst mal biele, bielu penu. Nič nehovoril, len ručal. Kričal som naňho, čo blázni, nech okamžite prestane, ale nepočul ma, len mlátil okolo seba a ručal. Zvalil som ho, snažil som sa ho priľahnúť a znehybniť a vtedy som pocítil bolesť v bruchu, bol som vybavený, nemohol som sa ani pohnúť od bolesti. Našťastie pribehli chalani a chytili ho. Aj na nich sa zaháňal tým bodákom. Prišli ma pozrieť do nemocnice, hovorili mi, že takého ho ešte nevideli, akoby to bol iný človek. Blázon, hovorím vám, čistý blázon.“

Detektívi pozorne počúvali.

„A násilník, ako som povedal,“ dodal manžel.

„Oľga… prepáčte, pani…“

„Môžete aj Oľga, to je jedno.“

„Oľga, bol to jasný prípad pokusu znásilnenia, prečo ste stiahli oznámenie?“

„Lebo ma uprosil.“

„Vy ste boli v kontakte aj po útoku?“

„On nie, bál sa, aby ho nezašili za ovplyvňovanie svedkov, poslal otca.“

„A…?“

„Dlho sme sa rozprávali, ospravedlňoval sa, bolo na ňom vidieť, že mu je hrozne. Prosil ma, aby som Renému neničila život. Bolo to vážne, aké vážne, to som sa dozvedela až na polícii. Ten policajt bol starší, rozvážny, určite skúsený. Vysvetlil mi, čo Renému hrozí – roztriasli sa mi kolená. Zašibalo mu, to je fakt, ale mal vypité, bol nešťastný z neopätovanej lásky, trápil sa…“

„Oľga!“

„No čo, to všetko mi povedal ten policajt. Lekárske potvrdenie som do spisu nedodala a stiahla som aj oznámenie. Dopísali moju výpoveď, že sme sa iba pohádali, súdili ho iba za napadnutie Dušana. Aj tak dostal dva roky naostro, s tým mojím mu hrozilo aj osem, možno desať.“

„Ťažko povedať, či ste spravili dobre, či mu to naozaj pomohlo. Keby ste trvali na oznámení, možno by mu to vynieslo pár rôčkov navyše, ale určite by preskúmali jeho duševný stav a v prípade potreby by ho liečili, takto…“ Burger nedopovedal, sám nevedel, čo bolo vtedy správne. „Ešte by som sa vrátil k tej bitke.“

„Prosím.“

„Vy ste zranenie neutrpeli? Škrabance, viem, ale niečo iné.“

„Nie.“

„Na vás nôž nevytiahol?“

„Nie, vytiahol ho, až keď sa bili s Dušanom.“

„Už je dávno vonku, stretávate sa?“

„Vyrástli sme, vydala som sa, mám rodinu. Vyšiel z lochu, išiel na vojnu, dlho som ho nevidela. Stretli sme sa v autobuse, bola som tehotná. Snažil sa niečo povedať, radšej som vystúpila. Snažím sa zabudnúť.“

„Obťažuje vás?“

„Nie.“

„Prenasleduje vás?“

„Nie.“

„Chodíte sem do parku často?“

„Každý deň.“

„Bol tu za vami?“

„Ani raz.“

„Všimli ste si, že by sa obšmietal okolo vášho domu?“

„Nie, ani raz.“

„Môžeme si byť istý, že je všetko v poriadku?“

Pozrela na manžela.

„Ty musíš vedieť. Keby som ho zmerčil ja, zle by obišiel.“

„Ja som ho odvtedy nezmerčila,“ použila manželov výraz, aby bolo jasné, že držia spolu.

Detektívi vstali z lavičky, aj manžel vstal, Oľga podišla ku kočíku skontrolovať dieťa.

„Ďakujeme, a prepáčte, že vyťahujeme staré hriechy.“

„Asi musíte.“

„Musíme. Chápeme, že sa snažíte zabudnúť, ale inak to nejde. Vy spomínate, my počúvame – verte, počúvali sme naozaj pozorne. Je dosť možné, že ste nám výrazne pomohli.“

Už chceli odísť, ešte ich zastavil manžel.

„Myslíte si, že by bol schopný niečoho takého?“ Odpoveď mu ostali dlžní.

 














 

„Akcia sa začne v stredu ráno o siedmej, lebo Sahúl končí službu na pumpe.“

„Ešte sme nestihli nahodiť odposluchy,“ protestoval Canis.

„Nevadí,“ trval na svojom Burger, „nebudeme čakať, mohol by pozametať stopy. Čo je ešte horšie, mohol by byť nebezpečný aj pre ostatné prostitútky. Aj tak sme stratili veľa času.“

„Ako chceš stihnúť administratívu? Na domovú prehliadku treba povolenie, všetko musí byť legálne,“ namietol Mayor. Ako šéf niesol zodpovednosť.

„Už sa na tom pracuje, Šani, neboj sa, vieme, že každú stopu musíme zaistiť legálne. Budeme robiť do tmy, ale stihneme to.“

„Beriem ťa za slovo. Pokračuj.“

„Zoberieme ho rovno z pracoviska, výhodou pre nás je, že bude nevyspatý – predpokladáme, že nevydrží dlho zapierať. Akciu realizujeme na štyroch frontoch – u nás v kancelárii bude prebiehať výsluch, na pracovisku mu prezrieme skrinku a všetky priestory, ku ktorým má prístup, kde by mohlo byť niečo schované, uňho doma urobíme normálnu domovú prehliadku s cieľom zaistiť vražednú zbraň, krvavé odevné zvršky, prípadne iné krvné stopy, a nakoniec sa pozrieme na auto jeho otca. Až teraz sme sa dozvedeli, že máme svedka, ktorý videl jeho auto pri pumpe, hoci René to má do práce na skok. Autom v práci nikdy nebol, len v tú noc, takže nejaký súvis to musí mať,“ Burger urobil pauzu, skontroloval, či ho všetci počúvajú.

Počúvali všetci.

„Jasné, že takýto záber neutiahneme v úzkom kruhu, musí sa zapojiť celé oddelenie. Oto už vybavuje technikov, vyšetrovačku obvoláš ty, dobre?“

„Jasné, vybavím,“ súhlasil šéf.

„Prečo práve Sahúl?“ spýtal sa kolega z vedľajšej kancelárie.

„Dobrá otázka. Pýtate sa, prečo Sahúl? Vysvetlím, je toho viac. Po prvé, jeho pracovisko sa nachádza pár minút od miesta činu…“

„Osem,“ skočil mu do reči Krauz. „Presne osem minút chôdze, merali sme to. Behom päť, ale to je len odhad, Chosé bol lenivý pobehnúť.“

„Prosil by som seriózny prístup k plánovanej akcii, srandičky bokom,“ napomenul ich Mayor, aby mu z bojovej porady nespravili cirkus.

„Pardon, ale aj tak nepobehol,“ zašomral Krauz.

„Ďakujem kolegovi za doplnenie,“ pokračoval Burger. „Takže osem minút od miesta činu. Po druhé, v inkriminovanom čase bol na pracovisku – vraj spal v šatni. Po tretie, máme potvrdené, že René Sahúl mal vzťah k prostitútkam, poznal ich, niektoré z videnia, niektoré po prezývkach, ale hlavne, s jednou z nich nadviazal intímny vzťah. Po štvrté, Sahúl sa už v minulosti dopustil násilného činu na žene, pokúsil sa znásilniť Oľgu Brestovanskú. Po piate, Sahúl sa v minulosti dopustil násilného činu na Dušanovi Pavlem, pichol ho loveckým nožom. Po šieste, a to považujem za najdôležitejšie, mal motív. Zo sexuálneho vzťahu s prostitútkou Alicou si odniesol nákazlivú chorobu, ktorá poznačí celý jeho život. Mal dôvod na pomstu. Alici sa pomstiť nemôže, leží vo vážnom stave v nemocnici, veľa času jej už neostáva, tak si vybral inú. Spomeňte si na polohu zavraždenej Ruženy Róžovej, už vtedy sme tušili, že mŕtvola je naaranžovaná, je to nejaký odkaz pre nás, výtvor blázna, možno trpiaceho človeka – všetko sa naňho hodí.“

„Máme aj iné indície smerujúce k jeho osobe?“

„Áno, šani, máme, napríklad pri prvom kontakte s políciou sa snažil zatajiť, že má zbraň podobnú alebo totožnú s vražednou zbraňou. Snažil sa zatajiť, že okrem násilného trestného činu, za ktorý bol právoplatne odsúdený, sa súbežne s tým dopustil aj pokusu znásilnenia. Snažil sa zatajiť intímny vzťah s prostitútkou aj fakt, že mu je toto prostredie blízke. Nepovedal nám o závažnom ochorení, zjavne tušil, že by sme v tom videli motív.“

šéf oddelenia vrážd prikývol.

„Chlapci, do roboty, nech je ráno všetko pripravené.

Podľa toho, ako ste mi ho vymaľovali, je to páchateľ ako cumeľ!“

 














 

Krauz a Chosé vyfasovali zodpovednú úlohu – zatknúť Reného Sahúla. Najprv zobudili vedúceho pumpy.

„Pekné od vás, že ste prijali moje pozvanie, ale tak skoro ráno?“

„Pozvanie musíme odložiť, budíme vás pre niečo iné. René Sahúl nám musí niečo vysvetliť a okrem toho budeme robiť procesné úkony na pumpe, musíte byť prítomný.“

Nepáčilo sa mu to, ale štátnej moci sa priečiť nemohol. Ani Sahúlovi sa príchod polície tak skoro ráno nepáčil, no ani on nemal inú možnosť. Odovzdal nočnú službu dennej zmene, Krauz ho posadil do auta a poslal ho na oddelenie. On a Chosé zostali, mali sa ukázať, nájsť dôkazy.

„Začneme v šatni…“

„Ehm…“ za chrbtom mu niekto zakašlal.

Krauz sa obzrel – Sahúlov kolega Tibor Varga rozpačito prešľapoval.

„Prosím, pán Varga?“

„Mám ísť domov alebo musím ostať, keď ide o kolegu.“

„Môžete ísť domov, vás na slobode obmedzovať nebudeme.“

„Ďakujem.“

„Vlastne – moment! Viete, aké auto má Sahúlov otec?“

„Bielu škodovku, poznávaciu značku neviem.“

„Chodí na ňom do práce?“

„René? Nie, veď to má cez ulicu.“

„Nikdy?“

„Za celý čas som ho videl na aute raz. Po šichte s ním išiel do servisu.“

„Má vlastné auto?“

„Nemá.“

„A minulý štvrtok ráno? Bol otcovým autom?“

„Neviem, nevidel som ho odchádzať.“

„Ďakujem, teraz je to všetko.“

Krauz mu už nevenoval pozornosť, sústredili sa na šatňu.

„Jožko, urob nám pár orientačných záberov, potom sa vrhneme na skrinku.“

Technik poslúchol, šatňu osvietilo pár zábleskov.

„Pán vedúci, toto sú Sahúlove kľúče, nech sa páči, postavte sa vedľa skrinky, aby ste videli, čo budem robiť. Ste nezúčastnená osoba.“

Krauz otvoril plechovú skrinku, technik si nasadil okuliare, nastriekal kontrastnú látku, počkal, kým sa aerosól usadí, potom nasvietil vnútro luminiscenčnou lampou. Krvné stopy sa neukázali.

„Videl by som aj umytú krv, Richard, ale tu nič nie je.“

„Nevadí. Fotíme, postupne budeme vyberať veci von, sem na lavičku.“

Vybrali montérky s trakmi a montérkovú blúzu. Technik svietil, znova všetko prezeral, svietiace fľaky sa neukázali.

Vyšetrovateľ zapisoval priebeh prehliadky, technik striedavo fotografoval a svietil.

„Richard, poď sem,“ zavolal ho bližšie. „Pozri.“

Technik prešiel po hornej poličke prstom. Na bielej rukavici sa objavil čierny krúžok.

„Prach. Neupratoval, nečakal nás.“

„To je dobre, musíme niečo nájsť.“

Našli tenisky.

„Koľkátky?“

„Osemapolky.“

„Jožko, pozri s lupou, či na vzorovaní na špičkách nenájdeš zvyšky hovna.“

Technik skúmal, išiel si oči vyočiť.

„Nič, Riško.“

„Nevadí, je to už týždeň, voľným okom nemusí byť nič vidieť. Tenisky zaistíme ako vecnú stopu a pošleme do labákov – mikroskop je múdrejší než naše oči.“

Pre istotu zaistili aj montérky. Krauz dobre vedel, že niektoré mikroskopické stopy sa dajú zistiť len v laboratóriu. Technik postupoval systematicky z poličky na poličku, vyberal osobné veci, rozkladal ich na lavici, fotografoval.

Krauz si vzal na starosť zväzok kľúčov.

„Pán vedúci…“

„Tu som.“

„Toto sú Sahúlove kľúče.“

„Sú, poznám ich podľa príveska.“

„Tento je od skrinky, tento…“ Krauz zaváhal.

„Od šatne, skúste ho.“

Krauz vyskúšal, kľúč pasoval do dverí na šatni.

„Výborne, je od šatne, tento je…“

„Od pumpy, hlavný vchod.“

„Poďte, pán vedúci, musíme sa presvedčiť.“

Presvedčili sa, bol od hlavného vchodu.

„Máme tri identifikované,“ Krauz sa pohrával so zväzkom. „Ostávajú ešte tri. Poďme k zadným dverám.“

Krauz vyskúšal všetky tri, ani jeden nepasoval.

„Jeden môže byť od bytu a jeden od vchodu do paneláka,“ uvažoval vedúci.

„Aj tak jeden ostáva.“

„Ale k zadným dverám sa aj tak nehodí.“

„S tým súhlasím.“

Vedúci sa poobzeral, uistil sa, že ich nikto nepočuje.

„Len tak medzi nami, René je podozrivý?“

„Každý…“

„Túto odpoveď poznám, ja sa pýtam, či ste zistili niečo konkrétne, čo by ho dávalo do súvislosti s prípadom.“

„Keby aj, myslíte si, že by som vám to povedal?“

„Dúfal som. Možno by som vedel pomôcť. Prezradiť mu to aj tak nemôžem, veď ste ho zatkli.“

Vedúceho argumenty boli logické, no Kräuz mu aj tak nevedel odpovedať. Niežeby nechcel, ale ani on nevedel, či sa René ocitol v podozrení iba súhrou vonkajších faktorov alebo či chlapci v kancelárii už majú niečo vážnejšie.

„Radšej sa venujme prehliadke. Kľúče od zadných dverí visia pod pultom v predajni.“

„Visia.“

„Varga ich mal celý čas na očiach.“

„Mal.“

„Aj keď René spal v šatni.“

„Aj vtedy.“

„Nemohol mu ich nepozorovane šlohnúť?“

„Nemohol, je. to pri pokladni, na ten priestor si každý dáva pozor.“

„Dali by sa vyrobiť duplikáty?“

„Pfú…“ vedúci zobral nápad vážne, zvesil kútiky úst, v duchu to preberal zo všetkých strán. „Zobrať ich cez dennú zmenu a odniesť kľúčiarovi by bolo riziko, nikto nevie, kedy príde tovar, kedy ich budeme potrebovať. V jednom filme som videl, že klúče odtlačili do plastelíny…“

„To bolo v časoch, keď rada Vacátko bojoval s pražskou galerkou.“

„Tak potom asi ťažko, vlastne nie, povedal by som, že nie.“ Vrátili sa do šatne.

„Chosé, našli ste kľúč? Nejaký duplikát.“

„Nie.“

„Prezrel si montérky?“

„Pozriem ešte raz.“

„Jožko?“

„Richard, skriňa je čistá,“ hlásil sklamaný technik.

„Nie je, ideme ešte raz od začiatku, centimeter po centimetri.“

Aj druhá partia išla centimeter po centimetri. Otcovo auto previezli do služobnej garáže, dvaja mechanici, jeden technik, jeden vyšetrovateľ a štyria detektívi sa vrhli na úbohú škodovečku ako demolačná čata. Burger si dal záležať, aby im vysvetlil dôležitosť ich skúmania – ak je to on, krátko po čine sadol do auta, ak bol krvavý, musel zanechať stopu.

Tretia partia to mala najťažšie – celý byt. Lovecký nôž našli hneď, bol na poličke v Reného izbe. V koženom puzdre so strapcami. Ani ho nevyťahovali, hneď ho poslali do labákov. Burger stihol vybaviť, aby ho preskúmali prednostne, takže dvaja chemici sa už nevedeli dočkať.

Štvrtá partia sa sústredila na úbožiaka na tvrdej stoličke v strede kancelárie.

 














 

„Pán Sahúl… Ehm,“ výsluch viedol Burger. „Môžem – René?“

„Áno.“

„René, vieš, prečo si tu?“

„Môžem si aj ja zapáliť?“

Burger prikývol, Kuky vstal, podal mu popolník.

„Ďakujem.“

Počkali, kým si potiahol a vyfúkol.

„Viem, teda… tuším.“

„Prečo?“

„Vaši kolegovia boli za mnou v piatok na pumpe, viem, že vyšetrujete vraždu Ruženy Róžovej.“

„Na pumpe je viac zamestnancov, predvedený si len ty.“

„Takže asi som podozrivý.“

„To hovoríš len tak?“

„Len tak, lebo viem, že som nevinný.“

„Závidím ti tvoju istotu, presnejšie, ani tak nezávidím, len by som si chcel byť aj ja taký istý. Preto si tu.“

„Aby som vás presvedčil?“

„Aby sme si vyjasnili niektoré nezrovnalosti.“

„Aké?“

„Napríklad fakt, že si bol osem minút chôdze od miesta činu brutálnej vraždy, a tvrdíš, že v inkriminovanom čase si spal.“

„Nielen tvrdím, mám na to svedka.“

„Keby som ja plánoval vraždu prostitútky, tiež by som sa spoľahol na svedka, ale povedzme si otvorene – aký je to svedok? Chceš mi povedať, že ťa chodil čičíkať, že ti celý čas chodil utierať sinky? Spal si od tretej do piatej…“

„Od druhej, povedal som, že asi od druhej.“

„Výborne, takže sa celkom presne pamätáš, čo si v piatok povedal, to je dobre. Opravím sa, spal si od druhej do piatej, ale ten tvoj svedok tä predsa nechodil kontrolovať.“

„Nechodil, vlastne ani neviem, spal som.“

„To tvrdíš ty a svedka som ti práve spochybnil.“

„Tak dobre, povedzme, že nemám svedka, ale povedzte mi, ako by som sa dostal von z pumpy?“

„Dverami.“

„Veď tam stál Tibor!“

„Tibor bol vpredu, strážil hlavný vchod, ale na pumpe sú aj zadné dvere, jedny do skladu a vedľa sú požiarne dvere.“

„Sú zamknuté.“

„Keď sú zamknuté, musia mať zámku a do každej zámky pasuje nejaký kľúč.“

„Ale tie má len vedúci a jedny pracovné visia pod pultom, Tibor ich mal pol metra od kolena.“

„Ako dlho robíš na pumpe?“

„Dva roky.“

„Za dva roky sa dá všetko naplánovať, všimnúť si detaily, omrknúť terén.“

„Teraz nerozumiem.“

„Mohol si si urobiť duplikát.“

„A z čoho? Ku kľúčom vedúceho prístup nemám a tie v predajni musia visieť, tovar chodí hocikedy, musia byť k dispozícii. To sa nedá, z pumpy som sa nepozorovane nemohol dostať.“

„Samozrejme, rátal si s tým, že sa ťa na to budeme pýtať, že ti pohyb vonku nebudeme môcť dokázať, lebo nefungovali kamery.“

„Sú pokazené od pondelka.“

„Aká náhoda!“

„Počkajte, vy si myslíte, že som vyradil kamery?“

„Naši technici ich už rozoberajú, pochopiteľne, spolu s vašimi. Zistia, kde je chyba, a ak zistia zásah cudzej osoby…“

„Nezistia, v kamerách sa nevyznám, neviem ich ani spustiť, ani vypnúť, pokaziť už vôbec nie.“

„To ti môžeme a nemusíme veriť.“

„Prečo idete práve po mne?“

„Čuduješ sa? Čo takto tvoja minulosť?“

„To som si odsedel, pri prepúšťaní mi povedali, že na mňa musí každý hľadieť ako na normálneho občana.“

„Aha, asi preto máme evidenciu trestancov a trestných skutkov. Normálni občania nemajú zápis v trestnom registri, nepichajú kamarátov do brucha loveckým nožom.“

„V piatok som to vašim kolegom povedal, nič som nezatajil. Odsedel som si svoje, dajte s tým už pokoj!“

Sled rýchlych otázok sa neminul s cieľom, René začínal byť nesvoj, na konci už zvýšil hlas. Burger si to akože nevšimol, nikto v kancelárii si to akože nevšimol, v skutočnosti len čakali, kedy priskočia kolegovi na pomoc.

„Nič si nezatajil? Vážne si myslíš, že sme banda debilov?“

René zneistel, chcel si zapáliť druhú, ruka sa mu zasekla na polceste.

„O čom to hovoríte?“

„Nie o čom, ale o kom. O Oľge.“

„To nebolo tak, ani nepodala trestné oznámenie.“

„Zase klameš! Bolo to tak a trestné oznámenie podala, no tvoj otec ju uprosil. Ty si nemohol, bál si sa, že polícia ťa sleduje a zašili by ťa za ovplyvňovanie svedkov, ale poslal si otca. Na tvoje šťastie to vyšlo, inak by si sedel ešte teraz.“

„Vy… Vy ste s ňou hovorili?“

„Samozrejme!“ teraz zvýšil hlas Burger.

„Mal som vypité, nevedel som… Páčila sa mi… Nechcel som… Prosím vás, trochu vody,“ habkal, nevedel sa sústrediť.

Burger viedol výsluch správnym smerom, nikto sa ani nepohol.

„Dobre, trochu vody.“

Až teraz sa Kuky pohol.

„Na!“

Lacno sa napil.

„Páčila sa mi, chcel som s ňou chodiť, ale stále ma len odmietala. Lozil som za ňou, priznávam, lozil som za ňou ako čokel, ona sa len smiala. Aj vtedy za krčmou ma vysmiala. Chcel som sa s ňou len porozprávať, chcel som jej vysvetliť… A ona sa len smiala. Potom…“ stíchol.

Nechali ho, nech si pomôže sám. Spamätal sa, zdvihol hlavu, premeral si ich.

„Každý boží deň som si tú scénu prehrával v hlave, verte mi, tristošesťdesiatpäť repríz, celý rok, čo som sedel. Hľadal som, kde sa stala chyba, prečo sa to stalo, čo som to vyviedol. Kto to bol, kto pichol môjho kamaráta, kto zaútočil na Oľgu? Aj tak neviem, neviem, kto to bol, a aj keby tých repríz bolo tisíc, aj stotisíc, aj tak by som na to neprišiel. Ale viem jedno, ja som to nebol, nie, ja nie. Niekto vnútri vo mne, ja nie.“ Behal pohľadom z jedného na druhého, hľadal oporu, porozumenie.

Opora a porozumenie sa na oddelení vrážd vyskytujú v takom hojnom množstve ako lekná na púšti.

„Stratil si sebakontrolu?“

„Bol som opitý.“

„Krátkodobé zlyhanie?“

„Bol som opitý!“

„Dočasné pomätenie zmyslov?“

„Chcete zo mňa urobiť blázna?“

„Skúmal niekto tvoj duševný stav?“

„Nie, nebol dôvod.“

„Samozrejme, keď stiahla oznámenie.“

„Silou-mocou chcete zo mňa urobiť blázna?“

„Nie, iba hľadám dôvod, prečo si to v piatok našim kolegom zatajil.“

„Nepýtali sa.“

„Pýtali sa na tvoju trestnú minulosť.“

„Tú som priznal.“

„Len to, čo bolo na papieri, čo bolo v pozadí, čo bolo skryté za závojom, si zamlčal.“

„Čudujete sa? Za takých okolností?“

„Akých okolností?“

„Deň predtým niekto zabil kúsok od nás prostitútku…“

„Dopichal.“

„Veď hovorím.“

„Nie, povedal si zabil, nazývajme veci pravým menom – dopichal.“

„Tak dopichal… Čo som to chcel…“

„Hovoríme o okolnostiach.“

„Aha, no deň predtým ju niekto dopichal…“

Burger kývol, pozrel na Canisa. Canis vyskočil z kresla, odzadu podal Renému fotodokumentáciu.

„Na, drž to!“ Hneď si znova sadol.

„Nedrž, zalistuj!“ velil Burger.

René poslúchol.

„Kristepane! Prečo mi to ukazujete!?“

„Takto ju dopichal, toto sme našli na mieste činu. Povedal si, že deň predtým ju niekto dopichal, chcem, aby si videl, ako ju niekto dopichal.“

„Nechcem to vidieť!“

„Len sa pozri! Nezatváraj to! Listuj!“

„Nechcem!“

„René… Počuješ ma? René, zdvihni hlavu, pozri sa na mňa.“

Váhavo poslúchol.

„Prečo si to spravil?“

„Čo?“

„Prečo si ju pichol?“

„Oľgu? Nepichol som ju, pichol som Dušana.“

„Prečo si pichol Ruženu Róžovú?“

„Ruženu? Nepichol som Ruženu, pichol som Dušana.“

„Prišlo to na teba? Zase krátkodobé pomätenie zmyslov? Náhly výpadok?“

„Nikoho som nepichol!“

„Teraz si povedal, že si pichol Dušana,“ úder prišiel z druhej strany, zasiahol Hanzel.

René nemohol postrehnúť, že Burger zase nenápadne kývol, teraz k Hanzelovi.

„Prosím?“ René musel otočiť hlavu.

„Povedal si, že si pichol Dušana.“

„Pichol som…“

„A hneď nato tvrdíš, že si nikoho nepichol.“

„Nikoho, len Dušana.“

„Tak pichol si niekoho – alebo nie?“

„Dušana.“

„A Ruženu?“

„Nie, tú nie.“

„Klameš a klamal si, že si sa nepokúsil znásilniť Oľgu.“

„Nekla…“

„Zatajil si to našim kolegom.“

„Neza…“

„Tak ako máme vedieť, kedy klameš a kedy nie?“

„Nekla…“

„Prečo si pichol Ruženu Róžovú?“ Hanzela vystriedal Burger, René musel zase otočiť hlavu, strácal orientáciu.

„Ruženu?“

„Poznáš Ruženu Róžovú, nie?“

„Nie, meno bolo v novinách.“

„Ani Alicu Čokinu?“

„Alicku…“

„Aj tú si zatajil.“

„Nezatajil.“

„Pýtali sa ťa, či poznáš prostitútky, či máš nejaký vzťah k prostitútkam.“

„Nezatajil.“

„Klamal si. Zase si klamal. René, ty stále iba klameš!“

„Neklamem. Poznám Alicku.“

„Aj ju si sa pokúsil znásilniť?“

„Nie, Alicku nie!“

„Tak ako to bolo?“

„Oľga sa vydala, nepovedali mi, že chodí s Dušanom. Keby mi to povedali skôr, nemuselo k tomu dôjsť. Nepovedali mi. Vyšiel som z lochu, chcel som sa s ňou stretnúť, ospravedlniť sa, vyhýbala sa mi. Hneď ma vzali na vojnu, dva roky som pakáril na tankodróme, keď som sa vrátil, už bola tehotná. Všetci na sídlisku vedeli, za čo som sedel, vedeli, že som si všetko poctivo odsedel, chcel som sa len kamarátiť, zapadnúť do partie, nájsť si dievča, normálne žiť. Nikto ma nebral ako normálneho. Keď ma prepúšťali z basy, klamali mi, nikto ma nebral ako normálneho občana, nič nebolo zahladené, nič nebolo odpustené. Ani jedna baba so mnou nechcela chodiť, báli sa ma, aj mi to povedali. Potom som stretol Alicku, bola sa u nás vyšťať. Ona sa ma nebála, pozval som ju, začali sme spolu chodiť. Chcel som, aby sa na to jej nešťastné remeslo vykašlala, aby sme spolu utiekli niekam, kde nás nikto nebude poznať, kde nás ľudia nebudú odsudzovať, kde na našej minulosti nebude nikomu záležať. Spolu, len my dvaja, lenže…“ odmlčal sa, hlava mu padla na prsia.

„Ochorela,“ nakopol ho Burger, nemohol dopustiť, aby vychladol.

„Ochorela.“

„Rozišli ste sa.“

„Nerozišli, zavreli ju do nemocnice, už som ju nemohol navštevovať.“

„A vtedy si sa dozvedel, že si nakazený.“

Vztýčil sa na stoličke, prekvapene vyvalil oči.

„Odkiaľ to viete? Doktor mi povedal, že moje lekárske záznamy sú mojím majetkom, je to lekárske tajomstvo, nikto sa to nedozvie!“

„Aj oni ti klamali.“

„Svine!“

„Máš aids.“

„Nie, som HIV pozitívny, to je rozdiel.“

„Malý, ale ako chceš, v skutočnosti to človeku zmení celý život.“

„Zmení.“

„Musel to byť šok.“

„Stále je.“

„Musel si byť vystrašený.“

„Som.“

„Naštvaný.“

„Prečo?“

„Už nikdy si normálne nezajebeš, len budeš čakať, kedy to príde, kedy to naplno prepukne a kedy skončíš na izolačke.“

„Čo to hovoríte?“

„Že si musel byť strašne naštvaný, dokonca taký naštvaný, že si túžil po pomste. Žiadna baba ťa nechcela, tá jedna, čo by aj chcela, ťa nadosmrti poznačila, zničila ti zvyšok života, musel si mať strašnú chuť na pomstu.“

„Čo to…?“

„Inak povedané, mal si motív zniesť aspoň jednu zo sveta.“

„Prečo by som to robil?“

„Aby si vyrovnal skóre, aby to bolo jedna jedna. Keď ty, tak aj ona. Keď si zistil, že už sa k Alici nedostaneš, použil si náhradníčku.“

„Nie!“

„Zabil si Ruženu Róžovú.“

„Nie!“

„A v zákernostiach pokračuješ ďalej.“

„V akých zákernostiach?“

„Pomstíš sa na nevinných, roznášaš tú pliagu ďalej!“

„Pliagu?“

„Kolegom si v piatok povedal, že teraz trtkávaš nejakú vydatú s dvomi deckami. Vie o tom, čo si zač?“

„Nikoho netrtkám, žiadnu vydatú.“

„Takže zase si klamal?“

„A čo som mal robiť? Kúsok od nás zabili…“

„Už sme sa dohodli, že dopichali!“

„Zabili! Šeriem na vás, zabili, a hotovo! Kúsok od nás zabili prostitútku, ja som už sedel, s jednou z nich som chodil, čo som im mal povedať? Že teraz nikoho nemám, že si ho každý večer honím pod duchnou, že ma žiadna nechce a už ani nikdy nebude chcieť? Veď by som bol automaticky podozrivý! Vymyslel som si vydatú s dvomi deckami, aby mi dali pokoj!“

„Tak to sa ti teda podarilo!“

„Nikoho som nezabil!“

„Vážne? A načo ti krátko po vražde bolo otcovo auto? Čo si tak narýchlo potreboval odviezť z miesta činu?“

„Auto?“

„Vo štvrtok ráno krátko po vražde ťa na pumpe videli nasadať do otcovej bielej škodovky. Aj to chceš poprieť?“

„Nie, nasadal som. Otcovi nebrzdilo zadné koleso, bol som dohodnutý v servise, tak som si ho vzal do roboty, aby som bol prvý a nečakal v rade. Mám faktúru, môžem to dokázať. Všetko sa dá dokázať, všetko sa dá vysvetliť!“

„Vážne? Nech sa páči, vysvetľuj, začneme od začiatku.“

„Čože!?“

„Táák znova…“ Hanzel s Burgerom si vymenili miesto.

 














 

„Nič,“ úplne zbytočne referoval Chosé, lebo Krauz to veľké nič videl na vlastné oči.

„Ďakujem za zbytočnú informáciu,“ podráždene reagoval na kolegu.

„Na mňa nevrč, ja za to nemôžem.“

„Prepáč, iba ma to šerie.“

„Nie si sám.“

„Zbalíme to.“

„Tú skrinku…“

„…sme pozreli trikrát.“

„Štyrikrát.“

„Čo tam ešte chceš hľadať? Ako dopadli chalani vonku?“

„Prezreli všetko naokolo.“

„Tie všivavé kamery…“ durdil sa Krauz.

Prvá časť akcie pod krycím názvom René nevyšla. Krauz bol naštvaný, nerád prehrával.

„Končíme,“ zavelil v šatni. „Každý má odvoz? Nepotrebuje niekto odvoz? Nikto? Tak my padáme!“

Chosé sa v aute zaprel nohami o podlahu, kolega si vybíjal zlosť na nevinných účastníkoch premávky.

„Ty debil! Kto ti dal vodičák!?“

Chalana v dodávke vytlačil z ľavého jazdného pruhu.

„Nevieš, kam patríš?“ vrieskal. „Ľavý je pre rýchle autá, ty slimák nakazený!“

Na križovatke takmer vrazil do auta pred sebou.

„Čo zavadziaš, ty kretén!“

„Riško…“

„A ty sa drž poriadne, lietaš mi tu jak utrhnutý vagón!“ Za križovatkou to strhol do protismeru, otočil sa, uháňal naspäť.

„Čo sme zabudli?“

„Nič, ideme sa pozrieť do bytu.“

Chosé neprotestoval, bolo by to zbytočné. Poznal kolegu, tak ľahko sa nevzdával.

Partia v byte na treťom poschodí tiež končila. Výsledok bol podobný ako u nich v šatni. Podobný, nie totožný, mali aspoň niečo.

„Lovecký nôž v puzdre je už v labákoch, taká bola dohoda – pôjde prednostne.“

Krauz prikývol, že o dohode vie.

„Pre istotu sme zaistili aj dva nože z kuchyne, rozmer by sedel na výsledky z pitvy. Zaistili sme jedny tenisky veľkosť osem a pol, rifle a dve košele z koša na bielizeň – jeho mama potvrdila, že od minulého týždňa ešte neprali.“

„Výborne!“

„Inak nič.“

„Žiadna krv?“

„Nič nereaguje, Riško.“

„Nevadí, niečo máme, uvidíme.“

Ani to Krauzovi nestačilo, nezamieril do kancelárie, zamieril do garáží. Chlapci z tretej skupiny už skladali bielu škodovku – pod zadným nárazníkom mali prázdnu plechovku od solviny na zvyšné skrutky a matky, nikam nepasovali, nikomu nechýbali.

„Nič,“ znela stručná odpoveď.

Krauz mal sto chutí ľahnúť si pod auto sám, ale ako sa poznal, pri prvej skrutke by si odrel hánky a iba by sa ešte viac rozzúril.

Do kancelárie sa vrátiť nemohli, chalani vyplnili priestor, porozťahovali sa kade-tade. Keby vošli do rozbehnutého výsluchu, iba by ich šramotaním a motaním vyrušovali. To sa nikdy nerobilo – rozbehnutý ostrý výsluch mal prednosť pred všetkým, aj pred ich pohodlím. Usadili sa v susednej kancelárii, chlapci ich prijali kývnutím. Počas ostrej akcie sa musí každý prispôsobiť. Sedeli v rohu v kreslách, fajčili, čakali, ani nevedeli na čo. Chosé ledabolo listoval v časopise, Krauzovi sa nechcelo ani to.

Zazvonil telefón, kolega zdvihol.

„Dobre, poviem mu.“ Položil. „Rišo, volal Váňa, máš ísť dolu na hlavný vchod, niekto ťa tam zháňa.“

„Kto?“

„Nepovedal.“

Krauz znechutene vstal, dúfal, že to nebude niekto z kamarátov. Teraz nemal náladu riešiť niečie osobné či rodinné trable. Zbehol po schodoch…

„Pán Varga? Čo vy tu?“

„Dobrý deň, prepáčte, že vyrušujem.“

„Nevyrušujete.“

„Potrebujem s vami hovoriť.“

„Tu?“

„Je toho viac, vo vestibule by nebolo…“

„Myslel som, či tu, u nás v budove, alebo si chcete niekde sadnúť.“

„Ak sedieť, tak radšej vonku, len nie tu u vás, ale dúfam, že za to, čo som vám priniesol, sedieť nepôjdem, takže môžeme aj u vás.“

„Výborne, poďme hore.“

Vyviezli sa výťahom, Krauz zaviedol pumpára do susednej kancelárie. Kolegovia ich kolegiálne nechali samých.

„Sadnite si. Niečo ponúknem?“ Krauz by bez problémov vyraboval aj cudziu chladničku.

„Nie, nerobte si starosti.“

„Takže… O čo ide?“

„Ehm… Ja… Ako by som to…“ habkal, nevedel sa sústrediť.

„Len pokojne, pán Varga, pokojne. O nič nejde.“

„Vám, ale jemu…“

„Aha, ide o Reného?“

Prikývol.

„Aby ste mi rozumeli… Ehm, je to kolega zo zmeny, po dvoch rokoch môžem smelo povedať, že aj kamarát. Chápete…“

„Chápeme.“

„Zatkli ste ho, podozrievate ho.“

„To sa stáva.“

„Stáva, stáva, ja viem. Nedalo mi to, snažil som sa spomenúť si, čo sa dialo v noci. Viem, rozprávali sme sa o tom v piatok, ale to bolo len také… také…“

„Improvizovaný výsluch v teréne,“ pomohol mu detektív.

„Presne tak, improvizovaný výsluch v teréne, ale mňa aj tak štvalo, že som si nevedel spomenúť na podrobnosti. Keď ste dnes ráno Reného zatkli, uvedomil som si, že najviac záleží na detailoch, že pre Reného, ale aj pre vás, je dôležité, aby som si spomenul. Lenže ja nie a nie. Pochopte, jednoducho ide jedna zmena za druhou, denná strieda nočnú a naopak…“

„Chápeme, rozumieme.“

„Zlievajú sa dokopy. Štvalo ma, že si neviem spomenúť, potom som dostal nápad. Keď nefungujú kamery, keď nefunguje pamäť, mohli by pomôcť zákazníci.“

Pozrel, či ho počúvajú. Počúvali pozorne.

„štočky.“

Počúvali pozorne, no zatiaľ nerozumeli.

„Viete, o každom nákupe existuje písomný doklad – pokladničný blok.“ Pumpár siahol do vnútorného vrecka na bunde, na stôl položil rolku papiera. „Kópie sa archivujú.“

„Moment, moment,“ protestoval Krauz, tušil pohromu. „Ako to funguje?“

„Každá kasa robí dvojtlač, jeden pokladničný blok vydáme zákazníkovi, vnútri v kase sa na štočok vytlačí kópia. Neviem presne, kedy sa stala vražda, ani v novinách presný čas nespomínali, asi je to služobné tajomstvo, ani vy mi ho neprezradíte, ale nevadí. Vzal som do úvahy čas podľa toho, kedy pribehlo na pumpu dievča, a čas, keď si šiel René ľahnúť. Pozrite sa,“ pumpár rozmotal rolku z pokladnice, „tu to máte vyznačené fixkou.“

Detektívi vstali, nahli sa nad stôl. Na úzkom páse papiera boli štyri vodorovné červené čiary.

„Horný diel je čas od druhej do tretej,“ pumpár prstom ukázal, ktorú časť má na mysli, „tento pod ním je od tretej do štvrtej a posledný je od štvrtej do piatej.“

„Medzi štvrtou a pol piatou, a nie je to služobné tajomstvo,“ vyhŕkol Krauz.

„Výborne, takže tieto horné diely sú bezpredmetné,“ pumpár ďobol prstom do posledného odseku. „Tento je dôležitý, od štvrtej do piatej. Čo vidíme? Prvý záznam je nula štyri nula sedem. Dvadsať litrov špeciálu a päťlitrová bandaska zmesi do ostrekovača. Tu je cena, toto sú kódy tovaru, tu je číselný kód pokladne, toto sú podnikové značky. Podľa nich sa dá presne dokázať, v ktorej pokladni tovar blokovali, ale pre nás je najdôležitejšie, kedy bol tovar blokovaný. Pre mňa to má aj ten význam, že podľa tovaru si spomeniem na zákazníkov. Podľa opisu nie, neregistrujem, kto je mladý, starý, či je to chlap alebo žena, no keď vidím tovar, viem k nemu priradiť zákazníka. Tých dvadsať litrov bral chlapík v rybárskom oblečení.“

„Rybárske…“ Chosé nedokončil, aj on začal niečo tušiť.

„Oblečenie,“ doplnil pumpár. „Boli štyri aj sedem minút, keď si u mňa jeden rybár kúpil dvadsať litrov benzínu a zmes do ostrekovača,“ nenútene pokračoval pumpár. „Musel som ísť dozadu do skladu. V predajni sme mali vyložené len trojlitrovky, ale on chcel päťlitrovku. Išiel som do skladu, René príšerne chrápal. Dvere na chodbu mávame pootvorené, lebo šatňa nemá vetranie – aby sme sa tam nezadusili, nechávame si pootvorené dvere. René bol tam, spal, chrápal. Vzal som bandasku so zmesou, vrátil som sa…“

„Moment! Dvere do skladu boli zamknuté?“ Krauz si v duchu predstavoval celú situáciu.

„Áno, musel som si vziať kľúče spod pultu a dvere do skladu odomknúť.“

„Aj vonkajšie dvere do skladu boli zamknuté? Z nakladacieho priestoru?“

„Nekontroloval som ich, ale keby neboli, blikala by mi signálka pri pulte. Bezpečnostné opatrenie proti vykrádačom skladov. Neblikala, sklad bol zamknutý.“

„Pokračujte.“

„Štyri nula sedem som nablokoval tovar, pán, asi štyridsaťročný, mi povedal, že ide s kamarátom na Dolnú zem na ryby, uvoľní miesto pri čerpadle, ale ostane stáť na boku a bude čakať na ďalšieho kamaráta. Spýtal sa, či nebude zavadzať, či nečakáme cisternu. Povedal som mu, že cisternu nečakám a zavadzať nebude. Odišiel od čerpadla a mne napadlo, že keď budú čakať na tretieho, asi budú fajčiť. Vyšiel som von, samozrejme, stáli pri aute a fajčili. Okríkol som ich, aby nebláznili, aby išli kúsok ďalej, že stoja pri podzemných zásobníkoch paliva, nech niečo nepodpália. Poslúchli, posunuli sa.“

„Kde stáli?“

„Dajte mi papier a ceruzku. Ďakujem. Toto je pumpa,“ pumpár nakreslil pôdorys, „tu sú hadice, tu je zadná strana pumpy, tu stálo ich auto, sem sa posunuli.“

„Presne na polceste medzi zadnou stenou pumpy a chodníkom v tráve,“ zašomral Chosé.

„Ale to nie je všetko.“

Krauz si vzdychol – aj toto by stačilo, ale pumpár mal v rukáve ešte jedno eso.

„Druhý časový údaj je štyri dvadsaťjeden. Bol som na záchode.“

„Vy máte kasu aj na záchode?“

„Bol som na záchode a počul som zvonček na vchodových dverách – niekto vošiel do predajne. Zakričal som do chodby… Ehm, ešte musím spresniť, že keď idem na záchod a som sám, nechávam si dvere otvorené, aby som počul zvonček. Ledva som ho počul – René tak chrápal, až trhalo ušné bubienky. Zakričal som do chodby, že už idem, urýchlil som činnosť, vyšiel som von, nazrel som do šatne a zasyčal som, aby prestal chrápať, že ho počuť na celej pumpe. Zamľaskal a stíchol, asi sa prevalil na bok. Štyri dvadsaťjeden som nejakej žene nablokoval desať litrov benzínu, cigarety a dve minerálky. To vidíte tu a tu,“ zase ďobol prstom do papiera. „Potom je hluché miesto, o piatej dobehlo to dievča, prišli policajti, chvíľu som neblokoval, až potom – päť jedenásť – sa to rozbehlo, naraz prišli traja zákazníci.“

Krauz si šúchal bradu, Chosé nepotreboval ani to, zvalil sa do kresla, jemu bolo všetko jasné.

„Aj keby vyskočil cez záchodové okno…“

„No vidíte!“ Krauzovi v naivnej predstave radostne poskočilo obočie. „Na to sme ani nepomysleli!“

„…ktoré je zamrežované, ani tak by sa nemohol nepozorovane vzdialiť. Videli by ho rybári a prišli by sa ma spýtať, či mi nevadí, že nás vykrádajú počas plnej prevádzky. Ale aj keby sa prešmykol, dá sa to všetko stihnúť, keď som ho jasne počul o štyri nula sedem aj o štyri dvadsaťjeden?“

„Doriti,“ zašepkal Krauz. „Ste ochotný všetko dosvedčiť aj do protokolu u vyšetrovateľa?“

„Samozrejme, ten chlapec si to zaslúži.“

„Tak počkajte tu.“

Krauz sa vrátil v sprievode Burgera a Mayora.

„No ukážte, čo také svetoborné ste zistili,“ vyškieral sa neveriaci šéf.

Krauz im vysvetlil úvod, potom dal slovo pumpárovi. Ani raz sa nepomýlil, zopakoval svoju verziu navlas presne ako predtým.

Mayor mal chvíľu nutkanie spýtať sa ho, či sa nemýli, či si to dobre zapamätal, no nebolo treba, tú najpresnejšiu pamäť mali vytlačenú na papieri pred sebou, lebo, ako sa hovorí, papier nepustí.

„Počkali by ste, prosím, chvíľu na chodbe?“ Burger vystrčil pumpára z dverí.

„Edo…?“ šéf chcel počuť nejaký rezultát.

„Páni, to je dôkaz,“ skočil im do reči Krauz.

„No, dôkaz…“ Burger váhal.

„Edo, čo blázniš? Ako by to stihol? O štvrtej išla Ilona na akciu s kamionistom, Ružena ešte žila. O štyri nula sedem chrápal René v šatni, štyri dvadsaťjeden už zase chrápal v šatni. Takže to stihol za štrnásť minút?“

„Behom…“ Burger stále váhal.

„Behom áno,“ zasiahol Chosé, „ale nezabúdajte na spermie v jej ústach, aj sa odbavil.“

„Ani keby bežal a celou cestou si ho honil, ani tak by nestihol dobehnúť, odbaviť sa, zabiť, uložiť mŕtvolu a vrátiť sa naspäť!“ svojsky analyzoval Krauz.

„No…“ zapochyboval Burger.

„Edo, chceš mi povedať, že ty by si sa tak rýchlo odbavil?“

„Čo ťa do toho, ako rýchlo sa ja odbavím!“

„Držte huby! Koho zaujíma, ako rýchlo sa odbavíte?“ Mayor bol fakt naštvaný. „Keď chytíte vraha, môžete v kancelárii usporiadať preteky, o výsledkoch rád poinformujem na rannom nástupe, ale zatiaľ sa láskavo venujte prípadu!“

Burger prikývol.

„To sa fakt nedá stihnúť. Ten chalan je nevinný. Pumpár je ochotný všetko zopakovať aj do protokolu?“

„Je.“

„V tom prípade nemáme inú šancu, len Sahúla prepustiť.“

„Edo…“

„Šaňo, práve mi volali z labákov, ten nôž nebol z puzdra vytiahnutý niekoľko rokov.“

„Ale…“

„Žiadne ale, šéfe, všetky fakty svedčia, že ten chlapec je nevinný.“

„Edo, ale uvedomuješ si, že je to páchateľ ako vyšitý? Lepšieho nezoženieme! Uvedomte si láskavo, že je to vražda! Niekto by to mal odsedieť.“

„Niekto, ale nie hocikto.“

 














 

Reného Sahúla prepustili. Neospravedlnili sa – policajti sa neospravedlňujú, s chybou v úsudku sa akosi automaticky ráta.

„Počkaj!“ Burger ho zastavil už skoro pri dverách. „Mám pre teba odkaz.“

Nič nepovedal, iba zagánil.

„Mám ti povedať, že si jediný muž na svete, ktorého naozaj milovala. Potom sa opravila, že miluje. Bude zomierať s tvojím menom na perách. Viac pre teba urobiť nemôže.“

Sklonil hlavu, myklo mu plecami, bez slova odišiel. Podozrivý René Sahúl odišiel. Už nebol podozrivý – garantoval to kus bieleho zrolovaného papiera. Nikto z ľudí mu neveril, biely papier sa zaňho zaručil.

„Kto ide na pivo?“

Krauz nešiel, dnes nemal chuť. Išiel domov, ale ani na to akosi nemal chuť. Nemal chuť na nič, ležal na gauči, civel do stropu, občas prepol kanál, ale ani na televíziu nemal chuť.

„Dnes to nevyšlo?“ zaujímala sa Sylvia.

„Nič sa nám nedarí.“

„Si v robote?“

„Som doma.“

„Mäso a kosti sú doma, duchom lietaš niekde inde.“

„Kde by som lietal?“

„V robote. Ani malú neregistruješ.“

„Malú? Ktorú? Kde je?“

„Laurinka sa ťa už dvakrát pýtala, či ju zoberieš do zoologickej záhrady – neodpovedáš jej. Prišla mi žalovať, že tatinko len čumí do stropu, prikyvuje na všetko, ale neodpovedá.“

„Zoberiem.“

„Rozmysli si, je to záväzok. V škôlke kreslili slona, pani učiteľka im povedala, že u nás v lese nežije, živého môžu vidieť jedine v zoologickej záhrade.“

„Nemajú slony.“

„Tak jej ukážeš hrocha a povieš, že mu práve odpadol chobot. Jej je to jedno, dôležitá je zoologická záhrada a splnený sľub.“

„Slon bez chobota! Bože dobrý, mňa, človeka zákona, učíš takto klamať?“

„Človek zákona, pólmi zadkom, zalistuj v kalendári a vyber dátum, keď budeš môcť s ňou ísť, lebo deti nezabúdajú a neodpúšťajú.“

Nepohol zadkom, vôbec sa nepohol, ležal, premýšľal. Naozaj bol v robote, preberal si priebeh akcie, výsledok, poučenie. Aj najprepracovanejšia akcia môže stroskotať na detailoch, ktoré si nevšimnú, alebo, ešte lepšie, ku ktorým sa dostanú oneskorene. Ale nemal by sa zaoberať stroskotanou akciou, bola to Edova akcia. Majú dohodu – Burger sa bude venovať prvému prípadu, on a Chosé druhému. Tak prečo sa mu stále pletú dokopy? Prečo sa mu zdá, že majú niečo spoločné? Nesmú sa mu pliesť, musí sa sústrediť na svoj problém, aspoň na chvíľu musí zabudnúť na Ruženku, sústrediť sa na Baláža!

Baláž, Baláž, Baláž… A ešte raz Baláž!

Urobili obhliadku miesta činu, získali prvotné informácie, vytvorili si predstavu o páchateľovi, pravda, zatiaľ iba hmlistú, akoby stál v opare, no odrazu sa kontúry vyostrili, z oparu vystúpil René Sahúl, skláňal sa nad Ruženkou… Doprdele! Zase Ruženka, zase René!

Tak dobre, keď sa to nedá oddeliť, tak si povedzme, čo majú spoločné, prečo sa nám stále pletú? Urobili obhliadku, pravda, nie celú, skôr iba dozerali, ale aj tak získali prvotné informácie, mala to byť bezproblémová samovražda. Na fakt, že aj v tomto prípade sa niekto skrýva v opare, upozornili chlapci z labákov, s ich odbornými zisteniami sa nedá polemizovať. Niečo našli, s tým sa treba zmieriť. Rozloženie povýstrelových splodín na umelcovej pravej ruke, olovené neplášťové strelivo, tri výstrely, zatiaľ z nich identifikovali len dva a tak ďalej, a tak ďalej. Ani nepotreboval poznámky, nezrovnalosti prípadu mal v hlave, mohol listovať dopredu, dozadu aj bez zošita. A hop, odrazu sa z oparu…

Nie, opar sa Krauzovi nepáčil, skôr mu oba prípady spájal závoj, diskrétny závoj zahaľujúci ženskú tvár, aby jej krásu chránil pred závistlivými pohľadmi. Áno, závoj zahaľujúci detaily, dráždiaci fantáziu, predstavivosť, odhaľujúci len kontúry. Hop! Odrazu aj v druhom prípade dostávajú kontúry jasnejšie obrysy, aj v druhom prípade sa spod závoja vynára konkrétna tvár. Na scénu prichádza kamarát z mladosti, kolega v tvorivej práci, muž s takou istou zbraňou, akou sa zastrelil Baláž. Motá sa okolo rodiny, nahovorí Baláža, aby si kúpil revolver, učí ho narábať s ním na strelnici, pár dní pred samovraždou kupuje laborované strelivo s olovenou špicou…

Nepotreboval poznámky, všetky nezrovnalosti mal v hlave, zase mohol listovať dopredu aj dozadu. Lenže pozor! Máme tu poučenie z prvého prípadu, len hlupák sa neučí na svojich chybách. Krauz poznal aj pokračovanie príslovia – múdry sa učí na chybách druhých.

Teraz bol on na šikmej ploche, nie Burger, a všetko ho zvádzalo, aby sa pohodlne zošmykol, aby sa nebránil gravitácii, aby využil všetky argumenty za a proti a aby zaútočil. Lenže stále ho kvárilo ponaučenie z predčasných záverov.

No dobre, tak ako aplikovať poučenie v praxi, ako ho využiť? Hľadal odpoved, no napadlo mu iba jedno. Ak sú fakty jednoznačné, znamená to iba jedno – nie sú jednoznačné, treba ich doplniť, podporiť, dorobiť, domyslieť. A to sa dá jedine získaním ďalších informácií. Ale ako má získať ďalšie informácie, keď dostal vyslovený zákaz priblížiť sa k rodine? Vlastne ani nepotreboval zákaz, dobre vedel, akú lavínu by spustil, keby predviedol pani Zitu a zatlačil by na ňu. To by bol článok! To by bolo jedu na novinových stránkach!

Nie, takto nie, týmto smerom nie… Ale ako?

Ale ako?

Ale…

Krauz dostal nápad.

„Miláčik!“

„Áno…“

„Idem von.“

„Čože?“

„Beriem si auto.“

„Čože?“

„Musím sa s niekým porozprávať.“

„Veď nevolali…“

„Do starého prípadu.“

„Ale nemáš výjazd.“

„Hovorím, že do starého prípadu, nemáme nový. A to teraz? Je osem.“

„Čert nikdy nespí.“

 














 

„Prosím?“ povedal reproduktor.

„Dobrý večer, pán Dobrovodský, tu je Krauz, detektív Krauz.“

„Detektív Krauz? Počkajte, idem otvoriť.“

Krauz čakal, kým sa za bránkou ozvali šuchtavé kroky.

„Dobrý večer,“ pozdravil domáci pán. „Stalo sa niečo?“

„Dobrý aj vám. Prepáčte, že otravujem tak neskoro…“

„Neotravujete, nikdy nezaspím pred polnocou. Vidím, že aj vy ste nočný vták. Vlastne čo sa čudujem? Máte takú prácu. Stalo sa niečo?“

„Nie, nič sa nestalo, iba… Viete, idem za vašou dcérou.“

„Čože? Za Paulínkou? Musím vás upozorniť, že asi idete zbytočne, nie ste jej typ. Ona je na čiernovlasých, vy ste modrooký blondiak.“

„Nie, zle ste ma pochopili, nejde o to. Okrem toho – som ženatý.“

„Sa mi uľavilo! O zaťovi som mal trochu inú predstavu. Tak poďte ďalej, ešte nespí, pred chvíľou si varila kávu.“

Zaviedol ho do domu – ani teraz si Krauz neodpustil obdivné pohľady na bujnú zeleň okolo.

Paulínka si pred chvíľou varila kávu, teraz dostala chuť na krémeš ku kávičke – stála pri chladničke len tak, v pyžame.

„Paulínka, pán Krauz prišiel za tebou.“

„Za mnou?“ neskrývala prekvapenie.

„Poďte, sadneme si v obývačke,“ ponúkol domáci pán.

„Netreba, mne sa najlepšie pracuje v kuchyni.“

„Počkajte, niečo si na seba hodím.“

Paulínka odbehla, vrátila sa v dlhom župane. Aj Krauzovi to viac vyhovovalo, aspoň sa mohol sústrediť na rozhovor.

„Čo vám ponúknem?“

„S tým si naozaj nerobte starosti.“

„Aspoň minerálku.“

„Tak pohár, to bude stačiť.“

Krauz dostal vodu, obaja domáci si sadli, sústredene ho pozorovali. Krauz mlčal, nechcel pokaziť začiatok. Začiatok bol dôležitý.

„Aha, chcete byť sami?“

„Nie, pán Dobrovodský, práve naopak, len ostaňte. Jednak sa presvedčíte, že sa naozaj netlačím do rodiny, jednak mi možno poskytnete podporu.“

„Podporu? No, priznám sa, zatiaľ nerozumiem, ale veď nám niečo vysvetlíte.“

„Iste, iste. Slečna Paulína, priznám sa bez mučenia, že potrebujem vašu pomoc. Otec vám asi povedal, že vyšetrujeme prípad vášho suseda…“

„Pána Baláža? Vy vyšetrujete aj samovraždy?“

„Bežné nie, ale táto nie je bežná. Zistili sme, že nie je bežná. Teraz vám nebudem vysvetľovať, akú úlohu v tom zohrali experti z kriminalistického ústavu a čo sme zistili my klasickou operatívno-pátracou činnosťou, zjednoduším to a poviem vám, že sme zistili podozrivé okolnosti, ktoré samovraždu Baláža spochybnili.“

„Spochybnili?“

„No, to je práve problém – zatiaľ máme iba balík informácií, vieme skombinovať dve-tri, no stále sa nemôžeme dostať k ucelenému obrazu, celý prípad akoby bol zahalený…“ Krauz zaváhal, otravovať ju s oparom a so závojom sa mu zdalo neprofesionálne, navyše riskoval, že hneď na začiatku ho bude považovať za fantastu. „Zahalený,“ uzavrel bez komentára.

„Zahalený?“

„Nejasný. Pochybnosti sú závažné, naozaj závažné, navyše podporené vedeckými dôkazmi.“

„Teraz nerozumiem – bola to samovražda, alebo nie?“

„Práve to, slečna Paulína, sa snažíme zistiť. Ako som povedal, zatiaľ máme iba pochybnosti a chýbajú nám presnejšie informácie. Nevieme sa k nim dostať.“

„Ako vám ja môžem pomôcť?“

„Nepredbiehajme. Vonkajší balík informácií už máme, teraz by sme sa potrebovali dostať k vnútorným informáciám…“

„Ani tomuto nerozumiem.“

„K informáciám o rodine a z rodiny.“

„Ale my nenačúvame pri plote, ani neprikladáme plechový hrnček na stenu.“

„S tým ani nerátame, vlastne o také informácie ani nestojíme. Potrebujem sa rozprávať s niekým z rodiny, ale pani Zitu osloviť nemôžem.“

Nespýtala sa prečo, tak pokračoval sám.

„Viete, akú mediálnu smršť rozpútali v januári, keď bol pán Baláž nespokojný s naším postupom?“

Prikývla, že vie.

„Viete si predstaviť, čo by nastalo, keby sme jej začali vyzváňať pri dverách a vypytovať sa? Nedajbože, keby sme ju predviedli k nám a podrobili výsluchu.“

„Roznosili by vás na kopytách,“ bez problémov našla odpoveď.

„Musíme byť opatrní, nemôžem riskovať, aj ja mám rodinu. Na druhej strane mám aj prípad, mám podozrenie, mám v rukách fakty. Viete si predstaviť, v akej som situácii?“

„Viem, no stále…“

„Vy by ste mi mohli pomôcť.“

„Ja? Ale…“

„Chodili ste s mladým Artúrom?“

„Chodila? Nie! Bol tam nejaký pokus, pripúšťam, boli náznaky, párkrát sme boh v kine, boli sme na večeri, aj sa vyslovil, ale slušne som mu vysvetlila, že končím školu, potrebujem sa sústrediť, okrem toho ma stále ťahal do Ameriky, že tam nám bude lepšie, postará sa o mňa a kdesi-čosi.“

„Jednoznačne ste ho odmietli?“

· „No…“ pokývala hlavou zboka nabok – až také jednoznačné to zas nebolo. „Povedal, že máme čas, počká, ale napokon sa z ničoho nič zbalil a vrátil sa do Štátov sám, takže to považujem za uzavretú vec.“

„Nevadí, on možno nie.“

„Kam tým mierite?“

„Zajtra je pohreb, predpokladám, že priletí.“

„Už priletel. Okolo obeda som ho videla na dvore, kývli sme si.“

„To znamená, že komunikuje.“

„Áno.“

„Priletel sám?“

„Ako sám?“

„V sprievode nejakej ženy?“

„Nie, sám.“

„To znamená, že nie je zadaný, keby bol, určite by ju dotiahol a predstavil matke, a to zase znamená, že keby ste ho po pohrebe pozvali na pohárik, asi by neodmietol.“

„Moment, vy sa po večeroch venujete aj dohadzovacej službe?“

„Nedohadzujem, rešpektujem vaše rozhodnutie, chcem len využiť vaše postavenie. So mnou by na rande nešiel.“

„Aha!“ konečne sa ozval aj otec. „Už mi to docvaklo! Paulínka, ty budeš iba volavka, aby si ho vylákala von, a pán Krauz pôjde akože náhodou okolo a prisadne si. Nadviaže rozhovor a…“

„Volavka?“ Paulína sa zatvárila, akoby ju dohadzovali tetke Róze.

„Otec preháňa, to má z tých amerických filmov,“ hasil Krauz. „Faktom je, že do rodiny sa nedostanem, jediný, kto stojí bokom, ale zároveň je členom rodiny, je mladý Artúr. Potrebujem sa s ním porozprávať. Preberal som to z jednej, z druhej strany, no neviem nájsť spôsob, ako sa k nemu nenápadne dostať a nerozvíriť hladinu. Vedeli by ste mi poradiť?“

Dobrý ťah! Vysvetlil problém, dal si záležať, aby to vyznelo úprimne, trochu zahral divadielko, že je v koncoch, aby vzbudil ľútosť, a teraz hodil problém na ich plecia, nech sa škvaria. Sami musia prísť na to, že iného východiska niet. Najlepšie by bolo, keby ho rovno prosili na kolenách, aby ich vzal do partie, ale musel byť skromný, s tým nerátal.

„No…“ Paulína sa tvárila, že ju problém naozaj zaujal.

Krauz bol spokojný, nevysmiala ho, nevykopla. Čiastočný úspech, ale úspech. Mohol smelo pokračovať.

„Neviem,“ pripustila Paulína.

„Pozrite sa, je to jednoduché. Zajtra je pohreb, po pohrebe budú mať asi rodinné posedenie, možno bude kar…“

„Nebude,“ zasiahol otec. „Hovoril som so Zitou, bude to len malý pohreb.“

„V poriadku, ale aj tak budú rozcítení, zajtrajšok by som vynechal. Pozajtra by to šlo, zavoláte mu… Ozaj, máte nejaký obľúbený podnik, kam ste chodili?“

„Nie, behali sme po celom meste.“

„Centrum… alebo aj okrajové štvrte?“

„Skôr centrum.“

„Takže nebude nápadné, keď niečo vyberiete vy?“

„Nie, vždy som vyberala ja.“

„Výborne! Poznáte bistro Erika?“

„Nie.“

„V Starom Meste, pod Michalskou bránou.“

„Tam toho je…“

„Sto metrov dolu ulicou, určite to nájdete. Nebudete nápadná, je pekne, teplučko, pozvete ho na prechádzku starými ulicami a náhodou si sadnete do bistra. Je to príjemné, čisté bistro, žiadna knajpa. Sú tam dve miestnosti, v zadnej sa sedí v kójach. V dosť vysokých kójach, takže budete mať súkromie. Jedna zo zadných kójí bude rezervovaná, to zariadim. Tam si sadnete, o ostatné sa postarám sám.“

„Ale čo potom? Povie, že som ho podrazila.“

„Normálne sa predstavím a všetko mu vysvetlím. Samozrejme, vysvetlím mu, že vyšetrujem, bol som u vás doma, preto vás poznám. Zbadal som vás na prechádzke, videl som vás zájsť do bistra a rozhodol som sa využiť situáciu. Tým ste z toho von, všetko padne na moju hlavu.“

Prižmúrila oči, plán sa jej páčil, najmä tá časť, že je z toho von a všetko padne na jeho hlavu.

„Neviem…“

Krauz zagánil na otca. Rob niečo, hovorili jeho oči, veď si otec!

„Paulínka, pozri… Myslím si, že tebe to neublíži, a keď môžeme pomôcť, prečo by sme nepomohli.“

„Tati, ty si myslíš…“

Prikývol.

„Keby si chcela, pôjdem aj ja von a budem ti kryť chrbát.“

Krauz takmer spadol zo stoličky.

„Nie, prosím vás, to by som neodporúčal. Na ochranu vašej dcéry tam budem ja a plná ulica tajných, iba by ste sa nám plietli pod nohy.“

Predstava plnej ulice tajných otca upokojila, už nemal podnetné návrhy. Teraz to už záviselo iba od nej.

„Tak dobre, ale mame ani slovo, iba by sa znervózňovala.“

Krauz sa neovládol, pleskol sa po stehnách.

„Paulínka, vy ste zlato! Mám sto chutí vás vystískať, ale otec by si myslel, že spolu naozaj niečo máme.“

„Nemyslel, nemáte,“ zasiahol domáci pán. „Poznám dcérin vkus, viem, že blondiaci sa jej nepáčia. Skôr čierni s fúzikmi.“

Paulína sa začervenala, narážky otca jej neboli príjemné, no odrazu si to rozmyslela.

„Keď sme pri tom, pán Krauz, ako sa volá ten váš kolega, s ktorým ste tu boli prvý raz?“

„Chosé?“

„No, asi ten.“

„Upozorňujem vás, že strašne chrápe a prdí pod duchnu.“

„Ako to môžete vedieť?“ dievča sa zatvárilo podozrievavo. „Vy spolu… Vy dvaja…“ Paulína stuhla, skoro jej od prekvapenia vypadli oči z jamiek.

„Uhm,“ prikývol Krauz, šibalsky na ňu zamával mihalnicami.

Potom sa všetci traja rozosmiali.

 














 

„Dobrý deň, prepáčte, že obťažujem, ale idem okolo, reku, pristavím sa. Pán Baláž, prijmite moju úprimnú sústrasť.“

Artúr sa oprel, nechápavo vyvalil oči na votrelca. Pekná blondínka oproti nemu nič nevyvalila, meravo sledovala nápoj v pohári. Krauz si vedel predstaviť, ako sa jej uľavilo – aj on niečo podobné zažíval pri prvých akciách a bol vďačný, keď to konečne vypuklo, nech to bolo čokoľvek.

„Dovolíte, aby som si prisadol? Ďakujem. Nehovorím rýchlo? Rozumiete mi, pán Baláž?“

Krauz nečakal na dovolenie, prisadol si vedľa dievčaťa, aby mal mladého muža oproti. Ešte jej dal aj drzý bodyček, aby sa pomkla.

„Prepáčte…“ chlapec sa zmohol len na chabý odpor.

„V poriadku, nerozčuľujte sa, ja som z takejto firmy,“ Krauz ukázal preukaz, podržal ho nezvyčajne dlho, aby nedošlo k omylu. „Priznám sa bez mučenia, pán Baláž, že sme sa tu nestretli náhodou. Sledoval som vás, videl som vás vchádzať do bistra, rozhodol som sa, že využijem situáciu a porozprávame sa.“

„Ehm… sledoval? Keď sme sa sťahovali, otec ma ubezpečil, že už sa to skončilo. Polícia zase sleduje Američanov?“

„Skončilo, ubezpečujem vás, že už sa to skončilo. Môj záujem o vašu osobu má inú motiváciu. Nehovorím príliš rýchlo? Rozumiete mi?“

„Ehm… od maličkého hovorím.“

Krauz už podľa prvých viet postrehol, že zo strany mladého Američana to nebude brilantná slovenčina, ale rozumieť rozumel. Samozrejme, neodpustil si typické dunivé americké ehm na začiatku každej vety.

„Ešte raz, pán Baláž, prijmite moju úprimnú sústrasť.“

„Ďakujem.“

„Chcem vás poprosiť o trpezlivosť.“

„Ehm… trpezlivosť? Prečo?“

„Lebo vám chcem niečo vysvetliť.“

„Ehm… nemôže to počkať? Vidíte, že som s dámou.“

„Dáma pochopí, aj vy by ste mali. Ide o vášho otca.“

„O otca? Čo je s ním? Je mŕtvy.“

„Viem, preto sa s vami potrebujem zhovárať.“

„Ale…“

„Ide o spôsob, akým odišiel z tohto sveta.“

„Ehm… vy spolupracujete s médiami?“

„Nie, určite nie. Moja motivácia nie je taká prízemná.“

„Ehm… prízemná…“

Ďalší Krauzov postreh – mohol rozprávať odmalička, ale niektorým slovám aj tak nerozumel.

„Nízka, zákerná.“

„Aha, už rozumiem. Ale nerozumiem…“

„Lebo mi stále skáčete do reči. Nie, ďakujem, nedám si nič, o chvíľu pôjdem,“ poslal preč čašníčku, aby neotravovala.

„Ehm… dobre, tak stručne.“

„Mám vás nechať?“ spýtala sa Paulína.

„Naopak, budem rád, keď budem mať svedka.“

Paulína prikývla, chápala, detektív sa musel chrániť, aby jeho monológ nebol neskôr zneužitý, prekrútený, tendenčné medializovaný. Nebadane sa na detektíva usmiala – bola mu vďačná, že brilantne zvládol úvod a nechal ju bokom.

„Váš otec zomrel, údajne spáchal samovraždu…“

„Ehm… prepáčte, aké údajne?“ Artúr sa rázne ohradil – Krauzovi ukázal dlane.

„Len vydržte, všetko sa dozviete. Viete o tom, že pár mesiacov predtým ho niekto prenasledoval?“

„Viem.“

„Od koho?“

„Ehm… od neho, telefonovali sme spolu. Nie kvôli tomu, telefonoval mi do Štátov pravidelne.“

„Kedy to spomenul prvý raz?“

„Ehm… v lete minulý rok.“

„Správne, vtedy ho zbili, vtedy sa to začalo.“

„Ehm… ale to bolo v lete minulý rok! Ako to súvisí š jeho smrťou?“

„Presne túto otázku som si celý čas kládol aj ja. Nevedel som nájsť súvislosť, nechápal som, prečo by si niekto dal takú robotu. Možno som na niečo prišiel.“

„Na čo?“

„Nepredbiehajme, postupne, pekne postupne. Zbili ho, ale to nestačilo, nasledovali telefonáty…“

Krauz sa rozhovoril, postupne mladému Artúrovi vymenoval všetky formy obťažovania, ktorým bol jeho otec vystavený. Chlapec už nebol nervózny, už neuvažoval, ako sa votrelca zbaviť, naopak, sústredene počúval, rozprávanie ho zaujalo.

„Ehm… o tom balíku som nevedel.“

„To bola posledná kvapka. Pohár pretiekol, prišiel k nám, žiadal ochranu. Nechcel vás vystrašiť, asi preto vám nič nepovedal. Potom nasledovali články v novinách.“

„Ehm… o tom viem, telefonoval mi.“

„Zaujímavé. Čo vám povedal?“

„Ehm… že s políciou skončil, už ich nebude otravovať, lebo sú neschopní a neberú ho vážne. Karol mu vraj poradil, aby sa o svoju bezpečnosť postaral sám. Mal v pláne kúpiť si zbraň.“

Krauz ho prepaľoval očami, sústredene našpúlil pery.

„Tak to povedal? Že s políciou skončil?“

„Tak.“

„A že Karol… Pán Kresák? O tom Karolovi hovoríme?“

Prikývol.

„Pán Kresák mu poradil, aby sa o seba postaral sám?“

Prikývol.

„Výborne,“ zašepkal Krauz.

„Prosím?“

„Nič, to ja len tak. Práve ste povedali niečo dôležité. Táto informácia mi chýbala, teraz mi to už dáva zmysel. Ale budem pokračovať. Od januára až doteraz bol pokoj, a odrazu prišla samovražda, ako blesk z jasného neba. Ale prečo? Veď prenasledovanie už prestalo. Aký mal dôvod na samovraždu? Zase som sa v tom nevyznal, až kým nezavolali naši experti z labákov…“

„Ehm… z labákov?“

„Laboratóriá. Kriminalistický expertízny ústav.“

„Aha, FBI.“

„Aj tak sa to dá povedať, ale my sme lepší. Teraz sa sústreďte, budem rozprávať trochu odborne. Keby ste nerozumeli, hneď ma prerušte, vysvetlím.“

Krauz pomaly, opisoval jeden problém za druhým, spažil sa hovoriť ako laik, vysvetlil mu nezrovnalosti s nábojmi, vysvetlil mu, čo sú priemyselne vyrábané náboje, čo sú laborované náboje, ako reaguje oplášťovaný projektil a ako kúsok olova, potom urobil krátku prednášku o odtlačkoch prstov…

Mladý Artúr prikyvoval, neskákal mu do reči – Krauz vysvetľoval tak polopatisticky, že by zaujal aj škôlkara.

Paulína spozornela, aj pre ňu to bola zaujímavá téma.

„Tie povýstrelové splodiny tam byť nemohli. Neviete si to predstaviť? Pozrite sa,“ Krauz si vyhrnul rukáv, na vlastnej ruke im ukázal, kde by povýstrelovky mali byť, ale neboli, a kde boli, ale nemali byť.

Názorná demonštrácia Artúra tak zaujala, že mimovoľne siahol na Krauzovo predlaktie a pohladil ho, akoby sa chcel presvedčiť, či nejaké stopy predsa len neostali.

„Sorry. Ehm… pardon, to som nechcel.“

„V poriadku, nič sa nestalo, nie som háklivý. Budem pokračovať, môj kolega prezrel miesto, kde ležal váš otec, a hádajte, čo našiel v rozmočenej zemine.“

Krauz citoval jeden problém za druhým, sám bol prekvapený, ako mu to ide bez písomnej prípravy. Bol to výsledok neprestajného omieľania, dokola mu behali v hlave tie isté myšlienky.

Skončil, teraz ľutoval, že si predsa len nedal pohár minerálky.

„Nech sa páči,“ Paulína mu podala svoju, vďačne prijal.

„Ehm… no dobre. Je to… ako by som to,“ Artúr hľadal slová. „Je to viac ako zaujímavé, ale…“

Krauz sa chápavo usmial, dobre vedel, aký vnútorný boj chlapec zvádza. Keď všetci tvrdia, že cisár má krásne nové šaty, človek sa ťažko zmieri s faktom, že v skutočností je nahý. Niekto vám musí otvoriť oči, aby ste tú nahotu konečne videli aj vy, a keď vám ich otvorí, čudujete sa, že ste to nepostrehli aj sami.

Artúrovi všetci tvrdili, že otec spáchal samovraždu…

„Ehm… dobre, ale prečo mi to všetko hovoríte? Čo sa mi snažíte naznačiť?“

„Naznačiť nič, chcem vám rovno povedať holú pravdu – váš otec nespáchal samovraždu, jeho zavraždili.“

Bác, a bolo to von!

Krauz si dal záležať, úvod zvládol bravúrne. Sústredil sa na detaily, hlavne na transformáciu odborných výrazov a zistení do laickej reči. S výsledkom mohol byť spokojný, Artúr pochopil. Keby nie, teraz by vstal a odišiel by naštvaný na celý svet. Určite by nezabudol poznamenať, že o svojich bludoch sa pán detektív zajtra dočíta na prvých stranách ranných novín aj s komentárom, ale nič také sa nestalo. Artúr sedel, žmolil si prsty. Krauz musel kuť železo zahorúca.

„Ale len preto som si neprisadol, pán Baláž. Som policajt, detektív z oddelenia vrážd, mojou robotou nie je informovať, ale informácie zbierať.“

Nepochopil, ešte stále mu hlavou vírili divoké myšlienky, stále tam mal chaos. Krauz sa bál, aby niečo neprepálil – aj horúce železo môže byť nebezpečné. Asi na to išiel zhurta, Artúr zjavne potreboval čas. Krauz chvíľu počkal.

„Počúvate ma?“

Nič.

„Pán Baláž!“

„Ehm… prosím.“ Konečne sa prebral.

„Hovorím – informácie!“

„Áno.“

„Niektoré už mám, čiastočné, ale pár dielov skladačky mi chýba.“

„Ehm… skladačky?“

„Mozaika. Tak tomu hovoríme – skladačka alebo mozaika. Jednotlivé diely do seba zapadajú, ale obraz nie je kompletný. Potrebujem vašu pomoc. Potrebujem, aby ste ich doplnili.“

Konečne mu zaplo!

„Ehm… povedali ste vražda? Nehorázne!“

„Fakty sú fakty, nič som si nevymyslel. Chápem, v hlave vám šrotujú všelijaké myšlienky.“

„Ehm… šrotujú?“

„Behajú. Chcel by som sa stať ich súčasťou, ale do hlavy vám nevidím, musíte ich povedať nahlas.“

Mlčal, žmolil si prsty.

Slabota, pomyslel si Krauz, si slabý, plytký, nepresvedčivý, musíme pritlačiť!

„Ja a moji kolegovia sme presvedčení, že bol spáchaný zákerný zločin, vaše okolie je, naopak, presvedčené, že otec spáchal samovraždu. Kde je pravda? Na ktorú stranu sa pridáte? Predpokladám, že o pár dní odletíte naspäť do Ameriky.“

„Pozajtra.“

„V nedeľu sa vraciate a uzavriete jednu kapitolu svojho života. Dokážete spokojne žiť v presvedčení, že všetko je v poriadku, aj napriek tomu, čo som vám práve povedal? Dokážete žiť s vedomím, že tu niekde medzi nami pobehuje chlapík, čo vám zastrelil otca, a vy, hoci ste mali možnosť, ste nič nespravili?“

Nič, len žmolenie prstov.

„To ste fakt taký zbabelec? Váš otec si nezaslúži, aby si to ten hajzel odsedel?“

Krauz mal chvíľu pocit, že Paulína sa nahne a jednu mu streh‘, aby sa konečne prebral. Predbehol ju, zhlboka si vzdychol, vzhliadol, prsty nechal prstami.

„Ehm… ja som ich videl.“

Krauz opatrne pokrútil hlavou – trt mohol vidieť, veď bol celý čas za mlákou. Odrazu ho premklo podozrenie.

„Vy… Vy ste neprileteli len predvčerom? Alebo, inak, vy ste sem lietali priebežne?“

„Nie, nebol som tu rok. Preto som pred rokom odletel, lebo som ich videl.“

„Pán Baláž, pomaly, postupne, aby som sa v tom orientoval.“

„Ehm… mamu a jeho.“

„Veľmi mi to neuľahčujete.“

„Ani ja to nemám ľahké.“

„Verím vám, ale keď ste už začali, pokračujte.“

„Ehm… bolo to tak, narodil som sa v Štátoch, ale vyrastal som v slovenskej komunite. Žilo tam niekoľko rodín emigrantov, nikdy sme sa nerozprávali po anglicky, na spoločných akciách len po slovensky. Aj doma len po našom. Zo Slovákov narodených tam som sa naučil najlepšie, asi k tomu prispeli knihy. Čítal som, veľa som čítal, vlastne všetko, čo mi prišlo pod ruky. Otec to videl, kvitoval môj záujem, a keď to tu krachlo, rozhodol sa, že sa vrátime. Bol som za, školu som mal za sebou, pre mňa to bolo dobrodružstvo. Mama bola zásadne proti. Dlho sme ju prehovárali, napokon sa k nám pridala, ale nasilu. Aj to celý čas dávala najavo. Presťahovali sme sa, kúpili sme dom vedľa Paulínky, hľadal som si robotu, otec začal znova skladať, išlo mu to, darilo sa mu. Karol bol z novej spolupráce…“

„Karol Kresák? Textár, básnik?“

„Ehm… ten Karol. Bol nadšený, spolupráca im išla jedna… jedna…“

„Radosť?“

„Ehm… nie, jedna…“

„Báseň?“

„No, to je ono, jedna báseň. Jediným problémom bola mama, stále nadávala, chcela sa vrátiť. Karol sa smial, vraj je to len prechodné, zvykne si, pomôže jej, aby sa aklimatizovala, postará sa o ňu. Ani otec, ani ja sme nepochopili, ako to myslí. Postaral sa, začal ju brávať von, chodili spolu do mesta, aj večer… Karol k nám začal chodiť pravidelne. Nikomu to nebolo nápadné, veď sa s otcom poznali odmalička.“

Krauz sa oprel, s Paulínou si vymenili pohľad. Čakal všeličo, ale týmto smerom sa jeho myšlienky neuberali. Aj Paulínu to zarazilo.

„Otec bol rád, mal konečne čas, mal voľnosť na tvorbu, konečne doma nikto nenadával, neŕrontoval… nefre… ne…“

„Nefrfotal.“

„No. Otec nadviazal kontakt s Viedenskou filharmóniou, robil pre nich novú hudbu, často cestoval tam a späť, občas tam prespal. Ja som ďalej vytrvalo zháňal prácu – a raz som ich videl v meste. Mamu a Karola. Sedeli v bistre, držali sa za ruky. Nebolo to iba priateľské držanie.“

Stíchol, zase si žmolil prsty. Krauz už banoval, že vybral nefajčiarske bistro.

„Otec odcestoval do Viedne, povedal, že tam prespí, lebo toho má veľa. Ja som povedal mame, že idem do Žiliny, niečo sa mi tam šikuje, tiež tam prespím. Nikam som nešiel, túlal som sa mestom, v noci som sa vrátil. Videl som ich… videl som…“

„Artúr, prečo si mi to nepovedal?“

Krauz ju zastavil razantným gestom – teraz nie, teraz ho treba nechať!

„Ehm… nemohol som uveriť, musel som to stráviť, ale potom sme sa o tom s mamou porozprávali. Najprv bola ako… ako…“

„Obarená.“

„…obarená, prekvapená, že to viem, potom sa mi snažila vysvetliť, že to bolo jediné možné riešenie, jediné možné vyústenie trápnej situácie. S otcom už nechcela žiť, chcela sa vrátiť a Karol bol ochotný, vlastne povedala, že nadšený z nápadu vrátiť sa s ňou. Samozrejme, kto by nebol, prísť do Ameriky len tak, na hotové a užívať si! Hajzel!“

„Na hotové?“

„Ehm… otec v Hollywoode celkom slušne zarobil. Raz sme sa o tom rozprávali, povedal mi, že základ pre moje podnikanie sa bude pohybovať v miliónoch, toľko mi môže poskytnúť, aby som sa rozhýbal. Povedal som mu, že nepotrebujem, chcem začať sám, tiež to chcem niekam dotiahnuť, tak sme sa dohodli, že to necháme na dedičstvo. Lenže niečo sa zmenilo, telefonoval mi, že sa chystá urobiť prevod, že prevedie peniaze sem…“

„Moment, moment. Kedy telefonoval?“

„Krátko nato, čo som odišiel.“

„A odišli ste…?“

„Ehm… s mamou sme sa škaredo pohádali. Snažila sa mi niečo vysvetliť, ale bolo to skôr trápne ako účinné. Snažila sa ospravedlniť také čosi, niečo také neosra… nespra…“

„Neospravedlniteľné. Vyhýbajte sa slovám, ktoré nevedia vysloviť ani moderátori.“

„Iste, vysna… vyne…“

„Vynasnažím sa. Upokojte sa, pán Baláž, takto sa nikam nedosra… Hergot, už z vás blbnem aj ja – nedostaneme! Pokojne pokračujte.“

„Ehm… ani som ju nepočúval, bol to pre mňa šok. Nedokázal som sa pozrieť otcovi do očí, pritom som nechcel ublížiť mame. Nemohol som tu zostať, zbalil som sa…“

„Artúr, prečo si mi to nepovedal?“

Na Krauzove protestné gestá nereagovala.

„Paulínka, ako som mohol? Skús sa vžiť do mojej kože. Ako som ti mal povedať, že som pristihol mamu pri takej podlosti?“

„Radšej si sa bez vysvetlenia zbalil a utiekol si! Myslela som si, že je koniec!“

„Prosím vás, vážení, budete mať dosť času, ja sa ponáhľam, som v práci. Pán Baláž, nech sa páči, pokračujte.“

Nerád, ale poslúchol.

„Ehm… v marci som sa zbalil a vrátil som sa do Štátov.“

„Kedy volal otec, že chystá ten prevod?“

„Ehm… krátko nato, niekedy v apríli, možno v máji.“

„A kedy ste pristihli mamu… Veď viete, pri čom.“

„Vo februári.“

„Výborne, takže si to zhrnieme, aby sme v tom mali jasno. Vo februári minulý rok ste pristihli…“

„Prosím vás!“

„Dobre, nebudeme to donekonečna omieľať, proste vo februári ste niečo videli, pohádali ste sa s mamou, v marci ste sa zbalili, v apríli, možno v máji, vám volal otec, že chystá razantné zmeny vo finančnom zabezpečení rodiny.“

Prikývol.

„O dva mesiace ho začali obťažovať.“

Mladý Artúr sa hodil na operadlo.

„Čo ste to povedali? Vy dávate do súvislosti…?“ ani nedokončil.

„Zatiaľ nič nedávam do súvislosti, to mi iba tak vybehlo. Dobre,“ Krauz si schoval tvár do dlaní, pošúchal. „Dobre,“ zopakoval, ruky položil na stôl, zabubnoval. „Výborne! Pán Baláž, je dosť možné, že ste mi otvorili oči. Ešte nemám všetko usporiadané, ale spájajú sa mi fakty, ktoré som zatiaľ nevedel zoradiť. V každom prípade vám ďakujem za ochotu odhaliť aj rodinné, súkromné záležitosti. Takže v nedeľu odlietate…“

„Nie! Za týchto okolností nikam neletím! Ostanem, chcem vedieť, ako to dopadne.“

Krauz si navlhčil hornú peru.

„Neodlietate,“ zašepkal. „Keby ste odleteli, vaša mama by ostala sama, ak neodletíte…“

Krauz premýšľal, nerušili ho, pozorne ho sledovali.

„To nejde,“ rozhodol napokon. „Spravíme to takto. Dnes je piatok, my sa budeme prípadu ešte trochu venovať. V nedeľu ráno… Moment! Kedy vám letí lietadlo? Odkiaľ?“

„Zo Schwechatu o jedenástej.“

„Výborne! Ráno si vezmete kufre…“

„Cestujem s týmto… s týmto… ako sa to?“ lúskal prstami, nakoniec ukázal na Paulínu.

„S báglom, už som ťa to učila.“

„S báglom,“ spomenul si Artúr.

„To je jedno, tak si zbalíte bágel a vypadnete. Dajte si ho pre mňa za mňa do úschovy batožiny na stanici. Spravíte to tak, aby nevznikli pochybnosti o tom, že letíte. Zašite sa niekam, choďte do kina, prechádzajte sa po meste, jedno, čo budete robiť, ale domov sa nevrátite. O druhej popoludní…“ Krauz sa zamyslel, či to do druhej stihnú, nakoniec prikývol, stihnú… „Áno, o druhej mi zavoláte na toto číslo, dám vám pokyny.“ Napísal mu číslo, podal mu lístoček z poznámkového bloku. „Sme dohodnutí?“

„Ehm… a môžem vziať aj Paulínku? Strávime v meste peknú nedeľu.“

Paulínke zaihrali oči.

„Dobrý nápad, vezmite Paulínku, niekam sa zašite, len mi sľúbte, že domov sa nevrátite skôr, než mi zavoláte.“

„Sľubujeme.“

„Teraz vás opustím, vy ostaňte. Určite si máte čo povedať.“

Krauz vstal, chcel odísť.

„Ehm… pán… pán…“

„Krauz.“

„Pán Krauz, kto to bol? Kto mi zabil otca?“

Vrátil sa, nahol sa nad stôl.

„Dnes vám nič nepoviem, pán Baláž, v nedeľu poobede sa uvidíme. Dnes určite nie…“

Odišiel bez rozlúčenia.

„…v tvojom záujme, chlapče,“ zašomral už takmer na ulici.

 














 

Piatok poobede. Chlapci sa už pripravovali na víkend, no nezdrhol nikto, trpezlivo ho čakali. Keď sa konečne vrátil a začal obšírne referovať, aj tak trpezlivo čakali a počúvali. Iba výraz ich tvárí sa trochu zmenil – bolo jasné, že vidina pohodového víkendu sa rozplýva ako opar nad prehriatym rybníkom.

Aj Mayor prišiel, aj on trpezlivo vydržal až do konca. Bol služobne najvyššie, jemu prináležalo hodnotiť fakty, meritórne rozhodnúť.

„Všetko?“ Inak bol ticho, párkrát si prehodil nohu cez nohu, párkrát si pošúchal bradu, inak nič. Konečne vstal. „Vy ste sa asi zbláznili!“ zahučal.

Burger si zapálil – toto bude nadlhšie.

„Viete, aká je to rodina…“

„Šaňo, prestaň nás už strašiť!“ zasiahol hneď na začiatku Burger. „Rodina, rodina, nič iné od začiatku nepočúvame, len aká je to rodina, ako ich sledujú médiá, ako vedia médiá využívať, ako nám môžu ublížiť, a čo ja viem čo. Srať na nich, stala sa vražda a ja… čo ja, všetci si myslíme, že Rišo má pravdu. Narobili sa na tom s Chosém ako otroci, zaslúžia si finále. Jedine konfrontáciou zistíme, či sme sa mýlili.“

„Mýlili? Edo, ty sa v danej situácii opovažuješ použiť také slovo? Tebe nestačilo jedno fiasko?“

„Vždy je taká možnosť, ale v tomto prípade mizivá. Richard potrebuje pomoc, idem do toho s ním.“

Ako na povel zdvihla ruky celá kancelária stoštyridsaťjeden. Mayor si ich premeral jedného za druhým.

„Výborne, hrdinovia. Chlapci, niečo vám poviem, stúpili ste na vratkú pôdu. Všetci vedia, že Artúr Baláž spáchal samovraždu, písali o tom vo všetkých novinách na titulných stranách, a čo je v novinách, to je svätá pravda! Nie to, čo vám vŕta v hlavách. Nechajte toho bláznivého skladateľa odpočívať v pokoji, nerýpte do toho!“

„Nebol blázon, iba ho z neho chceli urobiť,“ zašomral Krauz.

„Ďalšia šialená teória.“

„Máme aj fakty.“

„Fakty, fakty… No dobre, ako chcete. Varoval som vás, ale ako vás poznám, zbytočne sa namáham, aj tak do toho budete rýpať.“

Prikývli, že samozrejme.

„Mám tomu rozumieť tak, že zajtra sa chystáte na akciu?“

„Nie,“ zasiahol Krauz. „Rozmyslel som si to. Zajtra bude chlapec ešte doma, ja ho potrebujem dostať von. V nedeľu odlieta, takže v nedeľu ráno udrieme.“

„Čo mám povedať riaditeľovi?“

„Mám ti povedať pravdu?“

„Pochopil som, nič neviem. Vlastne, dnes som tu ani nebol. Ale poviem vám jedno…“ Premeral si ich, behal pohľadom z jedného na druhého – ani náznak strachu, normálne sa mu vysmievali. „Keď sa vám vyšmykne, smiech vás prejde, niekto to odserie, ale ja to nebudem.“

Šéf treskol dverami, aby bolo jasné, kto z nich riskuje najviac.

 














 

„Prosím?“ povedal reproduktor.

„Dobrý večer, pán Dobrovodský, tu je Krauz, detektív Krauz.“

„Detektív Krauz? Počkajte, idem otvoriť.“

Krauz čakal, kým sa za bránkou ozvali šuchtavé kroky.

„Dobrý večer,“ pozdravil domáci pán. „Zažívam déjá vu. Ste to naozaj vy? Už ste u nás boli, nepamätáte sa?“

„Dobrý aj vám. Ale pamätám, pamätám.“

„Asi chcete ísť dnu.“

„Uhm.“

„Ale tentoraz idete za mnou.“

„Nie.“

„Tak sa nečudujte, že vy dvaja mi začínate byť podozriví.“

„Vaša dcéra je perfektná baba, uznávam, ale fakt to nie je tak, ako si myslíte.“

„Našťastie je dospelá a ja si už dávno nič nemyslím. Som dôchodca, môžem si tento luxus dovoliť.“

Zabíjali čas cestou do domu.

„Pracujete aj v sobotu?“

„Niekedy musíme, pán Dobrovodský.“

„Aj v noci, aj v sobotu?“

„Musíme.“

„Paulínka mi podrobne referovala, ako to včera dopadlo. Prečo ste mi nepovedali o tých nezrovnalostiach v stopách z miesta činu? Jej áno, mne nie?“

„Ona sa o nich dozvedela len preto, lebo sedela vedľa mňa. Cieľovou osobou bol niekto iný, neberte to osobne.“

„Neberiem, neberiem, skôr vás obdivujem. Máte naozaj zaujímavú robotu. Držím vám palce.“

„A neberte osobne ani moju ďalšiu požiadavku.“

„Počúvam.“

„Tentoraz si s Paulínkou sadneme na terase.“

„No jasné! Starý vyslúžilý lampasák je každému len na oštaru.“

„Dobre viete, že nie. Dokonca by som povedal, že práve vy ste v celom prípade zohrali kľúčovú úlohu. Váš postreh s tými tromi výstrelmi!“

„Vážne? No, natierate mi medik okolo úst, ale povedzme. Počkajte, sadnite si, idem ju zavolať. Je sobota, ani dnes si nič nedáte?“

„Čo pije slečna?“

„Červené, už od obeda.“

„Dokelu…“

„Nie, nebojte sa, ešte chodí sama.“

„Aj rozumie ľudskej reči?“

„Usmieva sa, tak asi áno.“

„Usmieva alebo sa priblblo vyškiera?“

„Idem po ňu, môžete sa presvedčiť. Zatiaľ vám ponúknem…“

„Červené nemôžem, je mi ťažké. Jedno chladené, môže byť aj plechovkové.“

Domáci pán odišiel, vrátil sa s pivom aj s dcérou. Usmiala sa, no na Krauzovu veľkú úľavu nevyškierala sa, takže toho červeného zas toľko nebolo.

„Nech sa páči, pivko. Tak sa bavte, deti moje, ja si idem čítať,“ rozlúčil sa dôchodca.

„Prišiel som sa poďakovať,“ začal rovno s klamstvom. „Boli ste úžasná.“

„Že úžasná, skoro som si cvrkla! Teda, máte ale napínavú robotu! Artúr objednal po dve deci, a kým ste prišli, nedokázala som sa napiť a hrdlo nebol jediný otvor, čo som mala stiahnutý, že ani zastrúhaný vlas by sa nevmestil.“

Krauz sa musel usmiať, na taký výstižný opis situácie by neprišiel ani on.

„Viem si predstaviť. Niečo podobné som zo začiatku zažíval aj ja. Chce to len zvyk, tréning.“

„Nie, ďakujem, užila som si, stačilo.“

„Vážne? To je škoda. Prišiel som sa poďakovať, no priznám sa, že som mal v úmysle požiadať vás ešte o jedno vystúpenie pod našou taktovkou.“

Chvíľu ho skúmala, či to myslí vážne.

„Pozrite sa, Paulínka, už sme vo finále. Celú sobotu som plánoval, preberal som prípad zo všetkých strán, zvažoval som riziká. Musím uznať, riziko neúspechu je dosť veľké. Priveľké! A vy by ste nám mohli to riziko znížiť, možno anulovať.“

Váhala.

„A čo by to malo byť?“

„Včera som vám povedal, že v nedeľu budete robiť Artúrovi spoločnosť. No mám pre vás oveľa zaujímavejšiu funkciu, samozrejme, aj dôležitejšiu.“

„Tak mi to už povedzte.“

„Nemôžem, najprv musím vedieť, či do toho idete s nami, alebo nie. Nemôžem vám prezradiť kľúčový bod plánu a riskovať, že sa nezúčastníte.“

„Neviem…“

„Vás to ani trochu neláka? Včera sa vám to ani trochu nepáčilo? To napätie, vzrúšo…“

Prikývla, pripustila, niečo na tom je…

„Tak ako? Idete, nejdete?“

Stále váhala.

„Ak to zajtra dobre dopadne, zoženiem vám telefón na toho môjho fešného kolegu.“

„Na Chosého?“ poskočilo jej obočie.

„No prosím, ako rýchlo ste si zapamätali jeho meno!“

Usmiala sa, odchlipla si.

„Takže…?“

„Idem,“ rozhodla sa. „Ale pištoľ nechcem, strieľať nebudem!“

„Nebojte sa, zajtra budeme operovať v kancelárii. Skôr, ako vám prezradím môj plán, mám ešte jednu otázočku. Boli ste niekedy u susedov?“

„U Balážovcov?“

„U nich.“

„Bola som.“

„Majú písací stroj?“

„Majú, pani Balážová vybavuje administratívu za celú rodinu. Pán Baláž skladal, ona sa starala o písomnosti.“

„Výborne, to nám hrá do karát. Počúvajte, plán je takýto…“














 

Sotva dosadol na tvrdú stoličku, už aj vyskakoval.

„Ale uvedomujete si, páni, že je nedeľa!? Považujem to za nehoráznosť!“

„Čo také?“

„Obťažovať človeka ešte aj v nedeľu! To sa naša slávna polícia nevie vyrovnať s problémami cez pracovný týždeň? Musíte otravovať ešte aj v nedeľu?“

„No, vidíte, takí sme obetaví.“

„Tomu hovoríte obetavosť? Ja by som to nazval buzeráciou!“ Nasrdene si pohladil dlhú bielu bradu.

„Ale, ale, pán Kresák…“ Krauz sa milo usmial, káravo mu pohrozil prstom.

Chosé zašuchotal časopisom. Vyvalený v kresle sa tváril, že Kresák má pravdu – aj on sa v nedeľu cítil v kancelárii nesvoj. Canis fajčil, Hanzel si čmáral, Burger chýbal. Krauz ho musel vylúčiť – s Kresákom si tykali. Stačilo, viac chlapov okolo seba Krauz nechcel. Ostatní striehli na svoju chvíľu vo vedľajšej kancelárii.

„A to ani nebudem hovoriť o ohľaduplnosti. Vo štvrtok som pochoval najlepšieho kamaráta, mám smútok, ale vy asi nerešpektujete základné pravidlá slušnosti, vy si hľadíte iba svojho.“

„Vieme o tragickom konci vášho priateľa, aj o pohrebe, dokonca som vám chcel prejaviť sústrasť.“

„Ďakujem,“ trochu sa upokojil, netrpezlivo sa zahniezdil. „Viete čo, pustite ma domov a nikto sa nič nedozvie. Prídem zajtra alebo niekedy cez týždeň.“

„Počkajte, kto by sa mal čo dozvedieť?“ Krauz zahral nefalšované prekvapenie skrížené so zdesením.

„No, kto…“ zatváril sa záhadne, trochu povýšenecky. „Viete dobre, že samovražda môjho kamaráta pritiahla pozornosť médií, boli toho plné noviny, aj televízia zareagovala. Neviem, ako by sa vám páčilo, keby som im povedal, že obťažujete ľudí ešte aj v nedeľu, notabene s uzavretým prípadom.“

„Pán Kresák, novinármi sa nám nevyhrážajte, už sme si zvykli. Ešte ani v jednom prípade sme nezažili také tlaky ako v tomto – už máme hrošiu kožu. Ale som rád, že ste spomenuli pána Baláža.“

„Ako to?“

„Aj ja som sa chcel o ňom zmieniť.“

„Vy? Tak preto som tu?“

„Nehrajte prekvapeného, dobre viete, prečo ste tu. Práve ste povedali, že vás otravujeme s uzavretým prípadom, takže viete, o čo ide.“

„To som len tak vystrelil.“

„Rád strieľate len tak?“

„Prosím? Ako mám tomu rozumieť?“

„Či rád strieľate.“

„Normálne, mám zbrojný preukaz aj revolver.“

„Ruger.“

„No.“

„Aj pán Baláž mal Ruger.“

„Prepáčte, nechápem…“

„Máte pravdu, to by sme začali niekde v strede, mali by sme v tom chaos. Viete čo, presuniem sa radšej na začiatok, niečo vám porozprávam.“

„O mojom kamarátovi?“

„Presne tak, o ňom a o jeho samovražde.“

Pohladil si dlhú bradu, napravil si krk, prikývol.

„Nerozumel som tomu,“ priznal sa Krauz.

Úvod bol chaotický, dosiahol iba to, že teraz nerozumel Kresák.

„Nerozumiem. Čomu ste nerozumeli?“

„Na začiatku ničomu. Najprv tomu, prečo nás šéf poslal na miesto činu, ked to bola jasná samovražda. Viete, takéto veci u nás rieši okres. Potom mi vysvetlili, že s Balážom už malo naše oddelenie do činenia v januári. Nevedel som o tom, bol som na dovolenke. Bol u nás a žiadal o ochranu. Nedostal ju, nie takú, ako si predstavoval – rozpútal proti nám mediálnu vojnu. Povedal som si, dobre, šéfovia sú posratí, boja sa, aby sa niečo nezanedbalo, tak nás tam vyslali. Nebudete mi veriť, pán Kresák, ale urobili dobre. Zistili sme, že s tou samovraždou niečo nie je s kostolným poriadkom.“

„Poriadkom? Ako to myslíte? Samovražda je samovražda, čo tam môže byť v neporiadku?“

„Presne to som si myslel aj ja. Samovražda je samovražda, čo tam môže byť v neporiadku? Ale potom nám telefonovali experti z laboratórií, zistili, že niektoré stopy nesedia.“

„Nesedia?“ Ani on už nesedel pokojne, zahniezdil sa.

„Nesedia,“ prikývol detektív. „Dávajte pozor, niečo vám vysvetlím. Baláž mal v čase samovraždy v zásobníku päť nábojov. Jeden vystrelil, štyri ostali celé, ale všetkých päť malo jedno spoločné – boli laborované. Viete, čo je prebíjané strelivo?“

„Prepáčte, chodím na strelnicu už roky.“

„Chodíte, to je dobre. Tých päť nábojov sa mi od začiatku nepáčilo.“

„Prečo, čo je na tom? Prebíjané strelivo sa používa normálne.“

„Iste, používa sa normálne, ale nie iba päť. Päť vám ani nikto nepredá, lebo predaj sa eviduje, o predaji musí byť vyhotovený doklad, aspoň tak nám povedal majiteľ strelnice.“

„Vy ste boli…“ Kresák zneistel.

„Samozrejme, boli sme na tej istej strelnici, kam chodíte aj vy. Majiteľ nám potvrdil, že predáva laborované strelivo – nie na kusy, ale na škatuľky. Kládol som si otázku, ako je – možné, že Baláž mal v zásobníku päť laborovaných nábojov, no v trezore ani jednu celú škatuľku. Aby ste mi rozumeli, trezor a jeho pracovňu sme prezreli, našli sme len priemyselne vyrábané strelivo. Viete o nejakom tajnom mieste, kde by si Baláž schovával strelivo?“

Otázka ho zaskočila, pokrútil hlavou.

„Tak vidíte! Am jedna celá škatuľka, iba päť nábojov. Mal ich od vás?“ Krauz vystrelil, namieril prst, zatváril sa podozrievavo.

Použil psychológiu, potreboval zamietavú odpoveď, prikývnutie by mu rozbilo celú koncepciu výsluchu. Kresák sa chytil, razantne pokrútil hlavou. ‚

„Odo mňa? No určite! Nie, nič som mu nedával!“

Výborne, pomyslel si Krauz, sám si sa chytil.

„Ale v tom prípade ostalo päť nábojov v zásobníku záhadou, presnejšie, ostalo záhadou, až kým mi môj kolega povedal, čo našiel pri nohách zavražde… Ehm, pardon, to mi len tak ubehlo, pri nohách pána Baláža. Našiel tento náboj!“ Krauz ukázal na stôl pred seba. „Pozrite sa, jeden jediný priemyselne vyrábaný náboj tu takto stojí na mojom stole už niekoľko dní, nikto sa ho ani nedotkol, nikto ho neodložil, ani ja nie, lebo mi pripomínal výkričník. Stojí uprostred stola ako výkričník za celým prípadom. Nechal som ho tak, aby mi každý deň pripomínal, že som detektív z oddelenia vrážd a že tento prípad smrdí vraždou.“

Krauz stíchol, zagánil na Kresáka. Básnik sa ani nepohol.

„Náboj zašliapnutý v tráve! Celý deň pršalo, trávnik bol rozmočený, zem mäkká. Niekto ho do trávnika zašliapol, ale kto? Veď to bola samovražda, bol tam iba Baláž! Ako sa to mohlo stať? Baláž si niekde zohnal päť laborovaných nábojov, hoci mal plný trezor normálneho streliva, nabil si práve týchto päť, prestrelil si hlavu, potom mu z vrecka vypadol jeden normálny, kým padol, ešte ho stihol zašliapnuť do trávy, až potom sa spokojne zvalil na chodník? Tak to bolo? Pán Kresák, čo poviete, mohlo to tak byť?“

Kresák neodpovedal, nespúšťal z detektíva oči.

„Neodpovedáte, nezdá sa vám to. Ani mne sa to nezdalo, to by bol na jedného človeka neuveriteľný akrobatický výkon. Určite by to nezvládol! Ale čo sa stane, keď si do tejto rovnice dosadíme nový člen? Vznikne rovnica o jednej neznámej, presnejšie, o jednom neznámom. Čo ak tam nebol Baláž sám? V tom prípade by celá situácia mohla vyzerať asi takto: Niekto… nazvime ho zatiaľ pán Niekto, dobre?“

Napriek tomu, že Krauz sa snažil o dialóg, Kresák sa zatiaľ nezapájal. Na otázku nereagoval, iba strnulo sedel.

„Nazvime ho pán Niekto. Takže pán Baláž vyprevádzal pána Niekoho, ten pán Niekto využil situáciu, keď sa pán Baláž na chodníku otočil, pán Niekto ho strelil podobnou, možno zhodnou zbraňou, akú mal pán Baláž, ale iným strelivom, než mal pán Baláž. Prečo iným? Lebo pán Niekto dobre vedel, že priemyselné strelivo je plášťové a na plášti ostanú stopy po hlavni, ale laborované strelivo má olovenú špičku, tá sa roztriešti a žiadne stopy neostanú. Po výstrele musel pán Niekto rýchlo vymeniť náboje, vybral päť nábojov zo svojho revolvera, vybral päť nábojov z revolvera pána Baláža, tie svoje nastrkal do zásobníka pána Baláža a jeho náboje schoval do vrecka. Ale jeden mu vypadol, hľadal ho, nemohol ho nájsť, ako dupal v okolí, zašliapol Balážov náboj do zeme, ani si to nevšimol. Nemohol do aleluja prehľadávať trávnik, čas ho tlačil, musel sa spoľahnúť, že keď ho nevie nájsť on, nenájdeme ho ani my, ale mal smolu, našli sme.“

„Blbosť,“ vydýchol Kresák. Chvíľu bol napätý, no keď mu detektív opísal, čo našli a čo z toho dedukujú, pochopil, že vlastne nemajú nič. „Je to blbosť.“

„Povedali ste niečo?“

„Že je to blbosť! Iba idiot by vsunul svoj vystrelený náboj do cudzieho revolvera – každý predsa vie, že kladivko necháva na nábojnici taký istý individuálny odtlačok, ako necháva hlaveň na projektile.“

„Správne, pán Kresák, veľmi správne. Vidieť, že ste sa na strelnici predsa len niečo naučili. Ale nie všetko.“

„Ako to myslíte?“

„K tomu sa ešte dostaneme. Presne to isté vŕtalo v hlave aj mne, ale riešenie som našiel. Rozprával som sa so susedom – ten chlap počul tri výstrely. O jednej odišla pani Zita do mesta, o trištvrte na dve počul dva rýchle výstrely za sebou a jeden neskôr. Prečo tri? Dva by sa dali vysvetliť, jedným si Baláž prestrelil hlavu, druhý vyšiel z výfuku motorky, ale prečo tri? Robotníci neboli na stavbe, v ten deň nelomozili s lešením, tak prečo tri? Riešenie je jednoduché – stále musíme použiť ten nový člen v rovnici. Pán Niekto zastrelil Baláža svojou zbraňou, lebo v nej mal bezpečné strelivo s olovenou strelou. Všetky náboje musel presunúť do zásobníka Balážovho revolvera, ale vedel, že vystrelenú nábojnicu zo svojho revolvera použiť nemôže, jeden náboj musel vystreliť z Balážovho revolvera, aby sa na vystrelenej nábojnici našiel odtlačok Balážovho kladivka. Sledujete ma? Nie je to zložité? Zopakujem. Niekto zastrelil Baláža svojou zbraňou, to bol výstrel číslo jeden, potom sa chlapci pokúsili nakopnúť motorku, to bol výstrel číslo dva, a keď pán Niekto vyprázdnil Balážov zásobník, vložil doň päť svojich laborovaných nábojov, musel z nej ešte raz vystreliť do vzduchu, aby prázdna nábojnica niesla stopy kladivka z Balážovej zbrane. To bol výstrel číslo tri, ktorý sa trochu omeškal. Tretí výstrel nespôsobil výfuk ani lešenie z vedľajšej stavby – bol to výstrel z Balážovej zbrane. Teraz by všetko sedelo, Baláž má v zásobníku päť laborovaných nábojov, jeden je prázdny, na nábojnici sú stopy Balážovho revolvera a guľka v hlave sa nedá identifikovať, lebo je roztrieštená. Samovražda ako vyšitá!“

Krauz sa hodil na operadlo, nadnes má odrobené, asi pôjde na pivo, veď je nedeľa.

„No dobre, a čo s tým mám ja? Prečo ste predviedli mňa?“ Osmelil sa básnik.

„Niekomu sme to museli povedať, hľadali sme niekoho blízkeho, niekoho, koho by osud pána Baláža zaujímal, kto mal k nemu blízky vzťah.“

Kresák si detektíva podozrievavo premeriaval, nevedel odhadnúť, kedy myslí svoje slová vážne a kedy sú podfarbené sarkazmom.

„Pán Kresák, keby tie náboje boli jediným problémom, vykašlali by sme sa na to, ale problémy pokračovali. Jeden náš kolega, špecialista na odtlačky prstov, zistil, že iba dva náboje v Balážovom zásobníku majú jeho odtlačky, tri sú čisté. Teraz by ste mali zvolať, že je to blbosť, lebo je to naozaj blbosť. Viete, aký je zásadný rozdiel medzi priemyselným a laborovaným strelivom? Priemyselné vyrábajú stroje, je to automatická linka, aj nábojnice, aj projektilu sa dotýkajú iba ramená robota, nie sú na nich ľudské odtlačky, ale laborované strelivo vyrába človek, v tomto prípade majiteľ strelnice, sám v dielni, takpovediac na kolene. Musí chytiť do ruky aj nábojnicu, aj projektil, ale na nábojoch v Balážovom zásobníku boli odtlačky iba na dvoch, tri zvyšné nemali nielenže Balážove odtlačky, nemali žiadne, ergo, niekto ich vyutieral. A zase tu máme pána Niekoho. Pán Niekto si uvedomil, že keď bude nabíjať svoje náboje do Balážovho zásobníka, nechá na nich svoje odtlačky, tak ich pred zasunutím vyutieral, asi vreckovkou, a vo vreckovke ich aj vsunul do zásobníka. Potom si uvedomil, že by bolo podozrivé, keby boli náboje bez akýchkoľvek odtlačkov, veď ako by si Baláž nabil? Vybral dva a odtlačil na ne Balážove prsty. Neopatrne, zle, naopak. Odtlačky prstov pána Baláža na dvoch nábojoch nevznikli tak, žeby ich pán Baláž chytil do prstov a zasunul ich do zásobníka, lebo obidva prsty, aj palec, aj ukazovák, idú proti sebe, tak sa náboj nedá nabiť. To si pán Niekto neuvedomil, nemal čas premýšľať, stále ho tlačil čas, ledabolo odtlačil prsty Baláža na dva náboje, to sa mu zdalo postačujúce, náboje vrátil do zásobníka, zbraň pohodil vedľa neho a zdrhol. Tak veľmi sa ponáhľal, že si neuvedomil, že otlačil prsty pravej ruky, pritom ho mohlo trknúť, že Baláž bol pravák a pravák pri nabíjaní drží v pravej ruke revolver, nie náboje. Ponáhľal sa, neuvedomil si to!“

Krauz si zvlažil hrdlo.

„Prosím vás, aj mne by ste…“ Kresák ukázal na Krauzov pohár.

„Samozrejme, nech sa páči.“

Kresák nedostal chlórovanú vodu z vodovodu, pre vzácne návštevy mali v chladničke minerálku.

„A výpočet nezrovnalostí pokračuje,“ nedal sa vytrvalý Krauz. „Už sme si objasnili zvláštnosť piatich nábojov, aj záhadu odtlačkov prstov, ešte nám ostávajú povýstrelové splodiny. Pán Niekto musel mať so strelnými zbraňami skúsenosti – vedel, že v prípade samovraždy musia byť na ruke, ktorá drží zbraň, ale pán Niekto bol povrchný, nedôsledný študent. Problematiku povýštrelových splodín si nenaštudoval detailne, nenaštudoval si ich rozmiestnenie. Povýstrelové splodiny získal pán Niekto na strelnici, teda dedukujeme, že pán Niekto musel chodiť na strelnicu. Dajú sa získať z čerstvo vystrelenej nábojnice, stačí do nej vopchať kus vaty a vytrieť nábojnicu, hneď máte celú hŕbu splodín. Pre istotu sa môžu vytrieť aj dve, aj tri nábojnice, vatu stačí strčiť do igelitového vrecka, aby sa povýstrelovky konzervovali. Aj pán Niekto to tak spravil a po vražde potrel pravú ruku Baláža kontaminovanou vatou. Tu by som sa pristavil a zdôraznil dve veci. Po prvé, potrel pravú ruku, to znamená, že Baláža poznal, vedel, že je pravák – musel to teda byť niekto z jeho okolia. Po druhé, netušil, aký je rozdiel medzi revolverom a pištoľou, nevedel, že keby sa Baláž naozaj zastrelil sám, musel by mať povýstrelové splodiny na prstoch a zápästí, ale tam neboli, boli na vrchnej strane ruky, kam ich vyhadzuje pištoľ. Baláž pištoľ nemal a podľa umiestnenia povýstrelových splodín na ruke sa revolverom zastreliť nemohol. Už vtedy mi bolo jasné, že Baláž nespáchal samovraždu, niekto ho zastrelil a samovraždu iba fíngoval. Pán Niekto o strelných zbraniach niečo vedel, našťastie pre nás nevedel všetko, narobil plno falošných, nelogických stôp. Prečo bol taký nepozorný, prečo nebol dôslednejší? To mi stále vŕtalo v hlave! Potom som si uvedomil, že pán Niekto sa spoľahol na to, že samovražda Baláža sa ani vyšetrovať nebude, veď to bol jasný prípad – známy hudobný skladateľ sa na sklonku života zbláznil a spáchal samovraždu.“

Krauz skontroloval Kresáka, či ho sleduje. Popíjal, sledoval, visel mu na perách.

„No moment, on sa naozaj zbláznil?“ Krauz si položil rečnícku otázku, na odpoveď nečakal. „Uvedomil som si, že tu máme dve nezávislé udalosti oddelené časovou bariérou. Obťažovanie Baláža minulý rok – a jeho samovraždu teraz, pred pár dňami. Nikomu by nenapadlo tieto dve skutočnosti spájať. Alebo áno? Mali sme ich spájať? Uvedomil som si, že niekto s tým rátal, že samovražda sa bude automaticky spájať s tým, ako sa pán Baláž v poslednom čase správal. Niekomu by vyhovovalo, aby sa tieto dve veci spájali – samovražda by mala logický dôvod, logickú predohru. No dobre, ale to by znamenalo, že ide o dlhodobú prípravu vraždy, o premyslené plánovanie. Najprv Baláža donútili, aby sa správal ako blázon, a potom ho zastrelili, ale tak, aby to vyzeralo ako samovražda. Keď som si to hodil na papier, sám som sa zhrozil – to predsa nemôže byť pravda! Nemôže to byť rok plánovaná vražda, s takou vytrvalosťou sme sa ešte nestretli! Ale pretože som človek podozrievavý a vytrvalý, požiadal som kolegu, aby mi požičal spis Baláža, a naštudoval som si celý priebeh jeho obťažovania. Nenašiel som nijakú súvislosť, nikam ma to nepriviedlo, bol som dezorientovaný, až…“

Kresák sa napriamil, zabudol sa napiť, pozorne počúval.

„Až mladý Artúr mi otvoril oči.“

„Vy ste hovorili s mladým Artúrom?“ V Kresákovom hlase postrehli obavu.

„Presne tak. Chápem, že rodina a Niekto najbližší sa ho snažili izolovať od polície, niekomu by vyhovovalo, keby sme sa nestretli, keby čo najrýchlejšie odletel naspäť do Ameriky. Veď aj odletel, teraz asi letí, ale ja som to stihol! Našiel som ho a porozprávali sme sa. Pochopil som, čo som nechápal, spojilo sa mi, čo som nevedel spojiť. Mladý Artúr začiatkom minulého roka pristihol svoju matku pri nevere…“

Kresákovi sa vylialo trochu minerálky, pár kvapiek pristálo v rozkroku, ani si to nevšimol, Krauz áno.

„V marci minulého roka ich hádky vyústili do Artúrovho odchodu do Ameriky. Začalo sa obdobie telefonátov, otec so synom si dosť často telefonovali. Syn otcovi nepovedal o skutočnom dôvode odchodu, nechcel ho raniť, zato otec syna informoval o svojom pláne previesť aktíva z americkej banky sem, k nám, pretože plánoval ostať tu natrvalo. Samozrejme, jeho manželke sa to nepáčilo, tá sa silou-mocou chcela vrátiť. S milencom plánovali nový život v Amerike, ale ako sa dá žiť v Amerike bez peňazí? Baláža bolo treba zastaviť, nesmel previesť aktíva, najlepšie by bolo zbaviť sa ho úplne. A hop, máme tu dva najstaršie a najčastejšie motívy vraždy – sex a peniaze. Vtedy som konečne pochopil, vtedy sa mi otvorili oči – nemáme tu iba pána Niekoho, máme tu dvoch podozrivých, ktorým Baláž zavadzal. Naplánovali a pripravili jeho vraždu – mala vyzerať ako samovražda, ale aby to nebolo podozrivé, museli z Baláža najprv urobiť blázna. Duševne labilného človeka. Aby samovražda bola logickým vyústením jeho duševného stavu. A museli si švihnúť, lebo Baláž telefonoval synovi v apríli, možno v máji, a prevod mohol urobiť v najbližších dňoch, a tak švihali s prípravami. Prišlo leto minulého roka, pán Niekto sa prezliekol, natiahol si kuklu, ak na to nemal gule, najal si dvoch lotrov, tí si na Baláža počkali a zbili ho. Povedali mu – vieš za čo! Nám neujdeš! Tie slová mal Baláž zopakovať policajtom, aby ich naviedol na falošnú stopu, aby sa nezaoberali páchateľmi prepadnutia, ale aby sa zamerali na osobu Baláža, v čom má prsty, v čom ide, za čo ho prepadli, prečo ho zbili, prečo mu to povedali. Výborne vymyslené, zabralo to, policajti sa na Balážov prípad vykašlali, povedali si, dobre mu tak, veď vie, za čo sa mu to stalo. Nasledovali telefonáty, niekto dychčal do telefónu. Baláž utekal na políciu, tentoraz mu sľúbili pomoc, s jeho súhlasom mu napichli domácu linku, ale telefonáty v tom momente prestali. Prečo? Lebo ten Niekto sa o odposluchoch dozvedel a vedel, že volajúca stanica by sa dala vystopovať. Ale ako sa to mohol dozvedieť? No jasné, jedine tak, že bol v Balážovej blízkosti, bol tam, keď sa Baláž pochválil, že policajti sa konečne rozhýbali a budú odpočúvať telefón. V tom momente pán Niekto prestal vyvolávať, ale je jasné, že to musel byť niekto, kto bol u Baláža ako doma. Telefonáty prestali, ale na vykreslenie Baláža ako blázna to nestačilo – nasledoval pes. Zase to musel byť niekto z blízkeho okolia, lebo vedel, že majú psa, poznal jeho pažravosť, vedel, že od neho si vezme otrávený párok, či čo to bolo. A zase utekal na políciu, Baláž zase otravoval. Nasledovali pneumatiky na aute, potom listy s psou krvou a náboj v obálke. To s tým nábojom musel čítať v novinách, ide o jasný odkaz podsvetia, že človek je na čiernej listine. Výborný bol aj balík, tú knihu poznám, názov pasoval do zámeru páchateľov ako uliaty:… a trestu neujdeš! Výborný názov, veľavravný odkaz. Obťažovanie v januári tento rok prestalo. Prečo? Lebo pán Baláž sa naštval. Keď mu kolegovia odmietli poskytnúť ochranu, prišiel domov a vyhlásil, že kašle na políciu, viac tam nepôjde. Pán Niekto z blízkeho okolia rozhodol, že už nemá význam strašiť Baláža, polícia sa už o tom nedozvie, navyše keď spočítali jeho návštevy na polícii, zistili, že už by aj stačilo – polícia má o jeho duševnom stave jasnú predstavu. Aby tomu nasadili čerešničku, vyprovokovali novinárku, aby napísala pár článkov, a o Balážovi už nikto nepochyboval, že je pod permanentným tlakom a nikto mu nechce pomôcť. Nech sa páči, dámy a páni, Baláža máme pripraveného, môže sa zastreliť. Vlastne, pardon, ešte nie, veď nemá zbraň, takže ho treba nahovoriť, aby sa o svoju bezpečnosť postaral sám, treba mu kúpiť revolver, najlepšie taký istý, aký má pán Niekto, treba s ním párkrát skočiť na strelnicu, aby sa naučil strieľať…“

Krauz z ničoho nič prestal s výpočtom, zagánil na stránku na stoličke, akoby si uvedomil, že sa mu už hodnú chvíľu nevenoval. „Ozaj, pán Kresák, kedy ste boli naposledy na strelnici?“

„Čo ja viem?“

„Účasť sa zapisuje.“

„Tak si to zistite.“

„Ďakujem za radu, už sa stalo. Pred dvomi týždňami.“

„Tak potom, čo sa pýtate?“

„Či si náhodou nespomínate, s kým ste tam boli.“

Nadýchol sa, vydýchol, zvažoval, či sa dá vtiahnuť do debaty, alebo mu viac pomôže poloha mŕtveho chrobáka.

„S ním, s Artúrom.“

„Čo ste si kupovali pri odchode?“

Váhal. Niežeby si nevedel spomenúť, váhal, či to má vysloviť nahlas.

„Škatuľku streliva.“

„Prebíjaného streliva, lacnejšieho, streliva priamo od majiteľa, lebo, po prvé, má neplášťované projektily, po druhé, nevedie sa o nich evidencia. Lenže nerátali ste s tým, že majiteľ si vedie vlastnú evidenciu, hoci len ceruzkou sám pre seba, ale nám prezradil tajomstvo svojich tajných značiek a povedal nám, čo ste si kupovali.“

„No a…? Čo tým chcete povedať?“

„Vážne to chcete počuť?“

Nechcel.

„Našli ste na Artúrovom revolveri moje odtlačky?“ Rozhodol sa bojovať.

„Nie.“

„Našli ste ich vôbec niekde?“

„Nie.“

„Takže s vraždou Artúra Baláža ma nič nespája!“

„Pán Kresák, naozaj ste taký naivný? Veď okrem odtlačkov vás s jeho vraždou spája všetko. To vy ste ten pán Niekto, vy ste milenec pani Balážovej. Artúr mladší vás videl, načapal vás v deň, keď mal ísť do Žiliny a jeho otec bol vo Viedni. Nikam nešiel, v noci sa vrátil domov, pristihol vás in flagranti.“

„To je blbosť! Kecá!“

„Prečo by nám klamal?“

„Smrad zasraný! Priveďte ho, nech mi to povie do očí!“

„Viete dobre, že letí do Ameriky.“

„Aha, takže ani svedka nemáte!“

Chosé odložil časopis, vstal, bez slova odišiel z kancelárie.

„Pán Kresák, dobre viete, že z Ameriky sa sem dostane…“

„Nikdy sa sem nedostane! Amerika svojich občanov nevydáva, na to sú príliš hrdí! Kto je v Amerike, je v bezpečí!“

„Preto ste tam chceli so Zitou zdrhnúť?“

×

„Nikam som nechcel…“

Krauzovi zazvonil telefón.

„Prepáčte, pán Kresák, minútočku.“ Zodvihol. „Prosím… Áno, ja… Nie, nemám čas… Aha, tak to je niečo iné, priveďte ju.“

Položil, zahľadel sa na telefón, poskočilo mu obočie.

„Nerozumiem,“ zašomral viac-menej sám pre seba.

Otvorili sa dvere, vošiel Chosé, priviedol peknú slečnu.

„Dobrý deň,“ pozdravila, podišla ku Krauzovi.

Vstal, ruky si nepodali. Dievča sa zvrtlo, pozrelo na stránku, nechápavo pokrútilo hlavou.

„Pán Kresák, dobrý deň. Čo vy tu?“

„Taká lapália…“ iba hodil rukou. „A vy, slečna Paulínka?“

„Iba som niečo priniesla. Pán Krauz, pamätáte sa na mňa? Som Dobrovodská…“

„Ja viem, spomínam si.“

„Paulína. Boli ste u nás, hovorili ste s otcom.“

„Viem, spomínam si. Viete čo, pôjdeme do vedľajšej kancelárie, aby sme nerušili.“

„Nie, netreba, nezdržím vás, iba vám ich odovzdám a idem.“

„Čo mi odovzdáte?“

„Kľúče… a idem.“

„Aké kľúče?“

„Od susedy.“

„Od akej susedy?“

„Od pani Balážovej.“

„Od Zity Balážovej?“

„No, od nej.“

„Ona vám dala kľúče?“

„Keď odchádzala.“

„Ona odchádzala?“

„Dnes skoro ráno u nás zazvonila, vyšla som von, povedala mi, že si to na poslednú chvíľu rozmyslela, že letí do Ameriky so synom. Dala mi kľúče, poprosila ma, aby som polievala kvety a starala sa o dom, kým zariadi jeho predaj. Dala mi tristo dolárov na výdavky a za ochotu. Povedala som to otcovi, ale on sa nahneval, že s tým nechce mať nič spoločné, lebo tá samovražda sa ešte bude vyšetrovať, že keď ste boli v piatok u nás, niečo ste mu naznačili. Poslal ma sem, aby som kľúče odovzdala na vrátnici, ale ten pán dolu mi povedal, že ste v kancelárii, tak som tu. Je to pravda, bude sa ešte vyšetrovať?“

„Bude.“

„V tom prípade s tým nechcem mať ani ja nič spoločné. Tu máte tie kľúče!“

Vybrala z bundy zväzok kľúčov, treskla nimi o stôl.

Kresák poskočil na stoličke.

Krauz vzal kľúče, pohodil ich v ruke, postrehol Kresákov záujem, ukázal mu ich.

„Pán Kresák, chcete sa pozrieť?“

Chcel, vzal si ich, prezrel si ich – omyl bol vylúčený, krikľavý žltý prívesok hovoril za všetko.

„Vezmem si ich, ďakujem.“

Krauz kľúče ešte raz vyhodil, chytil ich, váhal, premýšľal, nakoniec sa rozhodol – kľúče podal majiteľke.

„Vrátim vám ich.“

„Načo?“

„A čo si myslíte, slečna, kto sa postará o dom? Hádam si nemyslíte, že my budeme chodiť polievať kvety a vetrať!“

„Ani ja nebudem,“ vtisla mu kľúče do dlane.

„Ani my,“ vrátil jej zväzok.

„Ja ich nechcem, nechcem s tým mať nič spoločné!“ hodila kľúče na stôl, lebo Krauz si založil ruky za chrbát. „Ani ten list. Všetko vám odovzdám a idem domov!“

„Aký list zase?“

„Tento,“ z vrecka vytiahla list, položila ho vedľa kľúčov.

„Čo to má byť?“

„To mi dala s kľúčmi, vraj keby sa zastavili policajti a vypytovali sa, mám im odovzdať tento list, tam je vraj všetko. Nepovedala, čo všetko, ale mne sa to zdá podozrivé a chcem sa toho zbaviť.“

„Moment, odovzdala vám kľúče, tento list, kde je všetko, potom…“

„Potom nasadli s Artúrom do taxíka, asi išli rovno na letisko do Viedne.“

Kresákovi vypadol pohár, teraz to nebolo pár kvapiek v rozkroku, bol to celý obsah na topánke a ponožke.

„Dovidenia,“ spôsobne sa rozlúčila, Chosé ju vyviedol von.

Krauz si sadol, chvíľu nerozhodne civel na prírastky na stole – vedľa vztýčeného náboja do revolvera sa celkom pekne vynímali. Vzal list, ovoňal ho, nasmeroval ho na okno, preskúmal, potom sa odhodlal – otvoril ho. Prečítal si prvé riadky, podal ho Hanzelovi. Hanzel si prečítal prvé riadky, potom si to rozmyslel, začal čítať nahlas.

„Ja, Zita Balážová, zdravá na tele aj na duši, činím toto prehlásenie. Podieľala som sa na vražde manžela Artúra Baláža, ktorú zosnoval Karol Kresák, rodinný priateľ. Prinútil ma, aby som mu pomáhala…“ Hanzel stíchol, ešte chvíľu čítal, potom si to rozmyslel, vstal, podal list Kresákovi.

Triasli sa mu ruky, vybral si okuliare, začítal sa. Priznanie bolo napísané strojom na dvoch stranách. Kresák dočítal, skontroloval podpis. V tom momente Krauz vyskočil, list mu vytrhol z ruky. Nemohol riskovať, že ho v návale zúrivosti roztrhá.

„Kurva jedna…“ zaznelo do mučivého ticha kancelárie.

„Čo ste to pred chvíľou povedali o Amerike? Že svojich občanov nikdy nevydá? Že kto je v Amerike, je v bezpečí? Myslím, že aj pani Žita to vie. Pekne s vami vymrdala.“

Kresák dychčal, už si ani nehladil bradu.

„Sviňa…“

„Použila vás na špinavú robotu, aby ste ju zbavili nepohodlného prívesku, potom vás odkopla. Nikdy s vami nerátala, nikdy vás neplánovala vziať so sebou. Načo? Na oštaru? Ale ostatné mala naplánované perfektne! Už sa vám otvorili oči?“

„Ja som ale debil! Takto sa dať zneužiť! Naozaj pekne so mnou vymrdala, kurva jedna nakazená! Ja debil som si myslel, že to myslí vážne, že sa ho zbavíme, odletíme do Ameriky, budeme si užívať, a ona zatiaľ takto, zdrhla sama a ešte ma aj osrala. Som ja ale chuj, takto naletieť! Použila ma ako hajzlák, utrela si so mnou riť, požmolila, pokrkvala a odhodila. Pritom to bol jej nápad! Klame, v tom liste klame, nebolo to tak! Musíte mi veriť, všetko vymyslela a zorganizovala ona, ja som len… ja som iba… ja som…“ povolil si kravatu.

Potreboval vodku, možno liter, alebo whisky, možno aj dva, ale na oddelení vrážd dostal iba minerálku, aj to iba za pohár.

„Tak poďme na to! Ako to bolo? Ale teraz už bez vytáčania!“

„No čo už, prehral som, nemá význam zapierať, ale trvám na tom, že som v tom nevinne, bol to jej nápad! Bolo to tak, ako ste povedali. Nechápem, ako to môžete tak presne vedieť, veď sme si dávali taký pozor. Všetko bolo tak, ako ste povedali. Odkiaľ ste to vyčítali, čo máte sklenú guľu? Chodil som k nim dosť často, veď sme s Artúrom spolupracovali. Odrazu sa jej správanie ku mne zmenilo, bola milšia, ťahala ma von, vraj aby som ju zoznámil s prostredím. Chodili sme do kina, do divadla, Artúrovi to nevadilo, bol rád, že má čas na tvorbu. Jedného dňa ma večer zavolala k nim, Artúr bol vo Viedni. Rozplakala sa, aká je nešťastná, že sa chce vrátiť, nikdy si tu nezvykne, prijala by oporu, keby sa s ňou niekto chcel vrátiť… Čo vám budem hovoriť, otrčila mi ju, dostal som jej škatulu normálne na tácke! Povedzte mi, ktorý chlap by odolal? Zita je ešte stále kus. Stretávali sme sa častejšie, začali sme pravidelne sexovať, všade, u nich, v aute, v parku na lavičke, bola ako utrhnutá z reťaze. Potom z nej vyliezlo, že život v Amerike je drahý, že budeme potrebovať peniaze, že jej podiel nestačí – začala ma tlačiť. Jedného dňa prišla na schôdzku vydesená, vraj Artúr sa rozhodol, chce urobiť nejaký prevod majetku a ostať tu natrvalo. Besnela, mal som čo robiť, aby som ju upokojil, nakoniec z nej vyliezlo, že má plán, ako sa dostať k peniazom a zbaviť sa muža. Jednou ranou dve muchy – povedala doslova. Nechápal som. Vysvetlila mi podrobnosti. Bol som zdesený, verte mi, vystrašila ma, ale vedela to so mnou, vyčkala, vydržala, stále mi pílila uši, nakoniec ma zlomila. Tie telefonáty a listy, všetko vymyslela ona…“

„Kto zbil Artúra?“

„Dvaja chalani zo strelnice. Chodia tam všelijaké typy, dostali po tisícke, Zita im napísala dve vety, čo mu majú povedať. Mali ho iba zbiť, žiadne ťažké ublíženie, len vyfackať a vystrašiť. Dokopy sa mu nič nestalo, ale účel to splnilo. Nenávidela jeho psa, aj toho som musel otráviť na jej pokyn, chudáčik Beny.“

„Tie listy boli krvavé.“

„Od mojej fény, práve sa hárala, to bol zase môj nápad, priznávam. Ale všetko ostatné vymyslela ona, ona ho vožila na políciu, trvala na trestnom oznámení, ona mu kupovala lieky na upokojenie a na spanie, ona o ňom rozširovala, že je blázon, zorganizovala tlačovku, nahovorila tú novinárku, všetko vymyslela ona!“

„Ako došlo k vražde?“

„Museli sme sa ponáhľať, Artúr už jednal vo Viedni s nejakou bankou. Takmer som spadol z nôh, keď mi Zita povedala, že ide o prevod majetku v hodnote takmer desať miliónov dolárov. Nemala mi to povedať, možno by som nikdy nebol súhlasil, ale povedala…“ zmĺkol, pohladil si bradu, neveriaco krútil hlavou. „Desať miliónov…“

„Pán Kresák, pokračujte!“

„Zita odišla o jednej poobede, ja som čakal v aute za zákrutou na konci ulice. Viem, že mám nápadné auto, aspoň som skryl tigra a červenú dečku. Nejakému polovodičoví som blokoval vjazd do dvora, nevedel zacúvať, musel som sa posunúť. Konečne odišla, počkal som pár minút, nabehol som k nemu. Ani ma nechcel pustiť, vraj má fantastický nápad, práve tvorí, potrebuje pokoj. Iba som mu pripomenul, že som si prišiel po revolver, lebo predtým sme sa dohodli, že mu ho vezmem k technikovi na vyčistenie a nastavenie. Dalo mi dosť práce, aby som ho prehovoril, aby si nejakú zbraň kúpil, pomohlo mi, že ho policajti odmietli, nechceli ho ochraňovať. Ľahko som ho prehovoril, aby sa o svoju bezpečnosť postaral sám. Súhlasil, vybral som mu taký istý revolver, ako som mal ja, aj som s ním začal chodiť na strelnicu. Svoj revolver som mal so sebou, bol nabitý laborovaným strelivom s olovenou špicou. Naplánované to bolo inak – mal sa zastreliť v pracovni, ale bol ako besný, keď tvoril, bol ako besný. Otvoril trezor, podal mi revolver, a už bol von, kričal na mňa, aby som si pohol, aby som ho nezdržiaval, tak čo som mal robiť, išiel som za ním. Vystihol som moment, keď sa na chodníku zastavil, vybral som revolver, priložil som mu ho k hlave a vystrelil som. Poobzeral som sa, nikde nikoho, ich pozemok je trochu v jame, dobre chránený, obrastený vysokým plotom. Rátal som s tým, že výstrel sa v ulici stratí, každú chvíľu sa tam ozvala nejaká rana, blízko nich rachotili robotníci s lešením, chalani sa hrali s motorkou, stále nejaký hluk. Skoro som pustil do gatí, keď sa okamžite po mne ozval druhý výstrel, ale išiel niekde z ulice. Rýchlo som vymenil náboje a vystrelil som ešte raz do vzduchu, aby som mal prázdnu nábojnicu vystrelenú z jeho revolvera. Jeden náboj mi vypadol, nemohol som ho nájsť, no nemohol som sa zdržiavať, dúfal som, že keď ho nemôžem nájsť ja, nenájde ho nikto, veď kto by prehľadával miesto jasnej samovraždy? Vedel som, že prebíjané náboje sú vyleštené, sám som ich vyutieral, aj rukavice som použil, aby tam neboli moje odtlačky, ale na dva som odtlačil jeho prsty. Netušil som, že ich dávam naopak, to mi nenapadlo. Ani to, že sa vám bude zdať podozrivé, že sú len na dvoch nábojoch. To s tými povýstrelovými splodinami som vedel z filmov, ale že musia byť natreté na presné miesta na ruke, to som naozaj netušil. Ako si môžete všímať také detaily? Prečo ste do toho vôbec začali rýpať, veď to mala byť jasná samovražda!“

„Čo ste spravili po vražde Artúra Baláža?“

„Skontroloval som telo, či správne leží, či je revolver v dosahu ruky, či to tak mohlo naozaj byť, vyzrel som na ulicu, či je čistý vzduch. Nejakí traja chalani pobehovali okolo motorky, niečo sa im pokazilo, nič si nevšímali, tak som odišiel. Vrátil som sa domov a čakal som na telefonát. Zita sa mala vrátiť asi o dve hodiny. Okolo štvrtej sa mi ozvala, že už volala políciu, aby som prišiel. Dohoda bola taká, že zahrám utešiteľa, pomôžem jej s pohrebom, potom rozšíri, že má depresie, musí sa vrátiť do Ameriky na zotavenie a ja ju, ako dlhoročný rodinný priateľ, budem sprevádzať. Už by sme sa nevrátili, dom sa dá predať aj na diaľku cez realitku. Lenže ona ma podrazila, kurva jedna hnusná, zdrhla bezo mňa!“

Detektívi fajčili, pozorne počúvali, neprerušovali ho.

„Pán Kresák, teraz to hodím na papier, len v stručnosti, pár bodov, aj tak budete vypovedať do zápisnice u vyšetrovateľa.“

Prikývol, ani ho nepočúval.

Krauz predviedol rýchlopis, za aký by sa nemusela hanbiť ani víťazka majstrovstiev Európy v strojopise. Kolegovia v kancelárii kolegiálne mlčali, nerušili.

„Tak prosím, pán Kresák, hotovo. Prečítajte si to, či je tam všetko.“ Krauz mu podal originál jeho priznania.

Kresák čítal, prikyvoval, dočítal.

„Podpis. Najprv sem… teraz sem… ešte raz sem,“ Krauz ukazoval prstom, kde všade sa má podpísať.

„Ale musíte mi dosvedčiť, že som v tom nevinne, že to všetko spískala ona! A priznal som sa, aj to je poľahčujúca okolnosť.“

„Iste, s tým môžete argumentovať pred súdom. Tým by sme boli hotoví, pán Kresák. Teraz vás odvedieme k vyšetrovateľovi.“

„Teda, poviem vám, páni, ste klasa. Malo to byť také jednoduché…“ Iba hodil rukou – čo už teraz, keď sa všetko pokašlalo.

„Chosé, Oto, pomôžete mi?“

Obaja sa postavili vedľa páchateľa, vyviedli ho von, Krauz ich nasledoval aj s papiermi v ruke.

Na chodbe na stoličke sedela Zita Balážová.

Kresák sa zarazil, podlomili sa mu kolená.

„Zita…?“

„Karol…?“

„Ty… nie si v lietadle?“

„V lietadle? Čo by som tam robila?“

„Tak načo si im dala kľúče?“

„Nedala, vzali mi ich.“

„Prečo si napísala ten list?“

„Aký list? Si normálny?“

Odpovede sa už nedočkala.

„Nech sa páči, pani Balážová,“ Canis sa mierne uklonil, rukou jej ukázal, kadiaľ sa vchádza do kancelárie číslo stoštyridsaťjeden.

Chosé a Oto vzali Kresáka pod pazuchy a odtiahli ho ku schodom. Na schodoch sa vzpriečil, zastavili sa, obzrel sa na Krauza.

„Pochopil som! Pán Krauz, tomu, čo ste mi vyviedli, sa v lepšej spoločnosti hovorí pekné svinstvo!“

„Vážne? A prekotiť najlepšiemu kamarátovi ženu a potom mu prestreliť kotrbu, tomu sa v lepšej spoločnosti hovorí ako?“

 














 

Bola nedeľa podvečer, chlapci z oddelenia vrážd boli ešte v robote. Burger už asi desiaty raz dočítal list, zamával s ním, hodil ho na stôl.

„Teda, poviem ti Rišo, také priznanie by nenapísal ani Dostojevskij. Niečo z teba predsa len bude. Keď ťa vykopnú od polície – a teba raz určite za tú plechovú hubu a sprosté nápady vykopnú –, uživíš sa ako spisovateľ. Ja by som to takto nedokázal.“

„Nikto by to nedokázal, len môj parták,“ pritakal Chosé.

„Jednému nerozumiem,“ priznal sa Hanzel, „ako si sfalšoval jej podpis?“

„Ja? Čo s tým mám ja? Nezabúdajte, že mám najlepšieho tajného spolupracovníka na svete. Vlastne už dvoch.“

„Neuveriteľné!“

Krauz sa nahol nad stôl, vzal si list, tiež ním zamával.

„Čítali všetci?“

Všetci prikývli.

„A od tejto chvíle žiadne priznanie neexistuje!“ Roztrhol list na polovicu, potom ešte raz a ešte raz.

S potrhaným papierom zamieril ku košu pod umývadlom, no nedošiel, rozleteli sa dvere, dnu napochodoval šéf oddelenia vrážd Mayor a riaditeľ kriminálky. Krauz rýchlo schoval útržky do zadného vrecka riflí, zacúval, posadil sa na svoje miesto.

šéfovia zastali v strede kancelárie, presne tam, kde sa ešte pred chvíľou na tvrdej stoličke škvarili vrah s vrahyňou.

Mayor mlčal, v miestnosti bol služobne aj hodnostné vyšší dôstojník, mal prednosť. Aj ju využil.

„Sú len dve možnosti,“ začal riaditeľ. „Po prvé, pripravili ste si akciu na vlastné triko a vášmu bezprostrednému nadriadenému ste všetko zamlčali, čím ste sa dopustili hrubého porušenia pracovnej disciplíny…“ riaditeľ sa rozhliadol, ale detektívi sa tvárili, že ich sa to netýka. „Alebo druhá možnosť, že ste mu to oznámili a on mi všetko zamlčal, čím sa dopustil toho istého!“ Riaditeľ si premeral Mayora vedľa seba, ale šéf oddelenia vrážd sa tváril… ako všetci ostatní, veď nebude trhať partiu. „Dobre, vidím, že priznanie z vás nevymlátim, ale nevadí, nebudem sa v tom rýpať. Zamlčali ste, tak ste zamlčali.“ Ešte raz si ich všetkých premeral. „A možno je to tak lepšie,“ zašomral sám pre seba.

Burger si zapálil, to najhoršie by už mali mať za sebou.

„Neviem, ako ste donútili Kresáka vypovedať, ale klobúk dolu, pekná práca. Chvíľu u vyšetrovateľa tvrdil, že bol k priznaniu prinútený podvodom… O čom to hovoril? Vy viete?“ Nikto nevedel.

„Nevadí, ani to nemusím vedieť, teraz je to už problém jeho obhajcu a prokurátora, nech sa v tom vysomária oni. Našťastie Zita sa zlomila a priznala sa aj ona. Teraz sa usvedčujú a osočujú navzájom. Veľkou výhodou je, keď máme dvoch páchateľov, ktorí sa nevedia dohodnúť, kriminálka z toho môže len ťažiť. Samozrejme, nesmieme zabúdať ani na mladého Artúra, je to dôležitý svedok, všetko dosvedčí. Hovorím, pekná práca. Už mi volali z ministerstva, nazajtra je zvolaná tlačovka, bude to mediálna bomba. Čí je to prípad?“

Krauz nesmelo zdvihol ruku.

„Krauz! Mohol som si myslieť…“ riaditeľ sa nadýchol, no radšej vysyčal. „Potrebujem nejakú ucelenú správu, ako ste začali, ako ste postupovali, ako ste kombinovali, čo s čím súvisí. Musím ju mať zajtra ráno o ôsmej na stole, nemôžem tam vyzerať ako idiot!“

Krauz prikývol, na posledné slovo nereagoval.

„Čo sa týka odmien…“

Spozorneli, Burger aj zabudol vypustiť dym.

„…mám v kase nejaké peniaze, môžete rátať, že naprázdno neobídete.“

Riaditeľ sa zvrtol, odchádzal, vo dverách sa ešte otočil. „Gratulujem, chlapci!“ A zapleskol za sebou dvere. „Neviete si predstaviť, čo som si s ním užil,“ Mayor palcom ponad plece naznačil, koho má na mysli. „Pozvŕtal ma, ale nič som neprezradil. Soptí, lebo o všetkom sa dozvedel ako posledný, ale dobre vie, že z toho vyjde ako víťaz. Chlapci, poviem vám, korčuľovali ste po sakramentsky tenkom ľade, našťastie to vyšlo. Aj ja gratulujem.“

Gratuláciu prijali tichým prikývnutím.

„Ale ešte sme neskončili, priatelia, máme tu Ruženku.“

„Zajtra sa na to vrhneme, neboj sa, tentoraz v plnej zostave,“ prisľúbil Burger, hoci vedel, že na oddelení vrážd sa nesľubuje.

„Beriem na vedomie. Richard, viem, že toho máš plné zuby, ale tú správu bude treba do rána napísať. Zvládaš to? Potrebuješ niečo?“

S odpoveďou sa ponáhľal Burger.

„Rišo? Ten zvládne napísať všetko! Keby si čítal jeho voľnú tvorbu…“

Krauz ho zastavil razantným gestom.

„Voľnú tvorbu?“ nechápal Mayor. „Akú voľnú tvorbu?“ Odpovede sa nedočkal.

„Chlapci, chlapci, niekedy vám fakt nerozumiem.“

Mayor sa rozlúčil kývnutím, nechal ich, aby si užili pár minút slávy.

„Kto ide na pivo?“ Chosé vyskočil z kresla ako strunka, ponaťahoval si údy.

„Všetci,“ pridal sa Burger.

Krauz si sadol za písací stroj, založil tri papiere do valca.

„Svine…“ zašomral, zapálil si cigaretu.

Dnes ich ešte padne…

 














 

„Prosím?“ povedal reproduktor.

„Dobrý večer, pán Dobrovodský, tu je Krauz, detektív Krauz.“

„Detektív Krauz? Počkajte, idem otvoriť.“

Krauz čakal, kým sa za bránkou ozvali šuchtavé kroky.

„Dobrý večer,“ pozdravil domáci pán. „Zažívam déjä vu po druhý raz.“

„Pozvali ste ma, tak som prišiel.“

„Len poďte, poďte, už vás netrpezlivo čakáme.“

Na terase ho čakala pani domáca a Paulína s Artúrom. Zvítali sa.

„Spomínali ste vodku. Dnes si dáte, nie?“

„Dnes môžem.“

„A pivko?“

„Aj.“

„Upiekla som koláč,“ chválila sa pani domáca.

„Som rád, že ste prijali naše pozvanie, pán Krauz,“ začal domáci zbytočne oficiálne. „Viete, Paulínka mi povedala, čo ste v nedeľu spískali, niečo nám povedal aj Artúr, ale všetko sú to len útržkovité informácie a my s mamičkou horíme od zvedavosti…“

Domáca pani razantne prikývla – aj ona horí.

„…ako to bolo v skutočnosti. Preto sme vás pozvali, či by ste nám niečo nepovedali. Prípad je už ukončený, myslím si, že neprezradíte žiadne služobné tajomstvo. Čo vy na to?“

„Čo ja na to? No, ja na to, že prišiel by som aj sám, aj keby ste ma nepozvali. Prišiel by som sa poďakovať. Prípad je naozaj ukončený, vaša rodina v ňom zohrala kľúčovú úlohu. Všetci, ako tu sedíte, ste sa podeň podpísali. Vy, pani domáca, ste videli Kresákov mercedes za zákrutou. Neboli ste si istá, nevideli ste tigra za zadným oknom, ale bol to on. Vy, pán domáci, ste prejavili fantastický postreh s tými tromi výstrelmi. Vy, Paulínka, vy ste moja tajná spolupracovníčka, vám patrí môj obdiv a veľká vďaka. A vy, Artúr, ste dôležitý svedok, bez vašej spolupráce by to jednoducho nešlo. Cením si váš prístup, vaše hrdinstvo. Bez zaváhania ste pravdivo svedčili v prípade, ktorý vám zobral oboch rodičov, jedného natrvalo, druhého na dlhé roky. Klobúk dolu! Máte zmysel pre spravodlivosť, to by každý nespravil.“

„Musel som, otec si to zaslúžil.“

„Všetkým vám patrí moja vďaka. Vlastne mám odkázať, že vďaka celého oddelenia.“

Domáci pán sa vrtel v sedačke, rástol do neba.

„Niečo som vám priniesol.“

Spozorneli.

„Nech sa páči,“ Krauz podal domácemu náboj.

„Luger, devina,“ zašomral domáci.

„Nie obyčajný Luger. Toto je náboj, ktorý našiel môj parťák na mieste činu zašliapnutý do trávy. Tým sa to všetko začalo. Vypadol vrahovi, keď…“ Krauz ohľaduplne zmĺkol, pozrel sa na Artúra.

„Ešte to bolí, ale môžete.“

„Keď vraždil pána Baláža. Ležal na mojom stole niekoľko dní, vlastne tam stál ako výkričník, poháňal ma. Je váš, na pamiatku.“

„Ďakujem.“

„Aj vám, slečna Paulínka, som niečo doniesol.“ Zašmátral v saku, vybral lístoček. „Tu je číslo na toho môjho fešného kolegu, ako som sľúbil.“

Paulína sa rozpačito zavrtela, primkla sa k Artúrovi, za lístkom sa nenatiahla.

„Ehm, viete, ono… ako by som to? Už ani netreba.“ Artúr ju objal, privinul si ju tesnejšie.

Krauz stiahol ruku, schoval lístok, usmial sa.

„Bolo mi to jasné, už keď som vás dvoch videl v bistre, ale sľúbil som a sľub som splnil.“

„Pozdravujte ho, ale už netreba,“ uzavrela Paulína. „Všetko je vysvetlené, odpustené, Artúr ostáva. Časom, možno neskôr, sa vyberieme aj do Ameriky, ale zatiaľ ostávame tu.“

„Na zdravie,“ rozhodol domáci.

Krauz musel poslúchnuť, čo mal robiť.

„No, a teraz by ste nám mohli porozprávať, ako to bolo. Pochopte, hráme hlavnú úlohu v príbehu, o ktorom vlastne nič nevieme. Máte slovo,“ rozhodol pán domáci.

„Ďakujem. Takže, ono sa to všetko začalo…“

 














 

Krauz sa flákal z nohy na nohu, decká so Sylviou už boli pri pavilóne opíc, on ešte dráždil veľkého nadurdeného krkavca v klietke brnkaním po pletive.

„Ale, ale, pán detektív, neviete čítať?“ Káravý hlas sa ozval spoza chrbta.

Obzrel sa.

„Dobrý deň, pani riaditeľka.“

„Dotýkať sa klietok je prísne zakázané!“

„Priznávam sa bez mučenia…“

„Nemusíte, boli ste prichytený pri čine.“

„Teda, odborná terminológia vám ide jedna radosť.“

„A vy? Ako ste na tom vy? Čo je toto?“ Bradou ukázala do klietky.

„Krkavec čierny, Corvus corax.“

„A toto?“

„Kavka tmavá, Corvus monedula.“

„Slušný výkon,“ uznanlivo odula spodnú peru. „Zaujímate sa o čierne spevavce?“

„Sú to najväčšie spevavce u nás, sú mimoriadne inteligentné, sú šikovnejšie než veľké papagáje. Imponujú mi.“

„Zase slušný výkon.“

„Je to napísané v rohu klietky, ale nepozeral som sa, nepodvádzal som.“

„Viem, nie ste na to odkázaný. Tak ako? Aj dnes som podozrivá zo zákernej vraždy, alebo…“

„Rodinný výlet, žiadne podozrenie. Tam vpredu,“ neurčito mávol rukou, „mám manželku a deti.“

„Vrahyňa sa nekoná,“ sklamane si vzdychla riaditeľka.

„Dnes nie, ale pred pár dňami som mal jednu v kancelárii. Tiež fešanda ako vy, vlastne – skoro taká.“

„Ešteže ste sa opravili,“ smiala sa pani riaditeľka.

„A viete čo, teraz som si uvedomil, ako sa niektoré fragmenty prípadov nevyspytateľne opakujú, nevysvetliteľne preplietajú. Keď sme prišli za vami, riešili sme istého Aladára Freša.“

„Áno, notorický sťažovateľ, blázon.“

„Chodil na políciu, sťažoval sa, vypisoval listy…“

„Aj ten list na mňa napísal on.“

„Správne, napísal. Ale zaráža ma, že všetci ho považujú za blázna, nikto ho neberie vážne.“

„No a…?“

„Aj v mojom poslednom prípade som takého mal, aj on chodil na políciu ako na klavír a tiež ho nikto nebral vážne, považovali ho za blázna. Ale tento môj skončil zle.“

„Ako?“

„S dierou v hlave.“

„Smutný koniec. Ten môj ešte žije, bol tu včera, chcel kúpiť žirafu.“

„A…?“

„Neuspel.“

„Chápem, máte ich málo.“

„Nie, nemala som mu vydať.“

Schuti sa zasmiali.

„Pán Krauz, viete čo, vykašlime sa na robotu. Je máj, krásny slnečný deň, vy máte po službe, ja mám voľno – pozývam vás na pivo.“

„Mám tu manželku.“

„Pri všetkej slušnosti, môže sa k nám pripojiť, aspoň nás zoznámite.“

„Tak dobre, kde?“

„Po chodníku hore, potom doľava. Máme tam celkom pekný bufet s výhľadom na polovicu záhrady. Príjemné posedenie, prídete na iné myšlienky.“

„Idem po manželku, pripojíme sa.“

„Budem vás čakať.“

Krauz pobehol, nápad s chladeným pivkom v horúci májový deň v spoločnosti krásnych dám sa mu zapáčil. Veď nehorí, nemusí byť stále v robote, stále v strehu, na stráži. Aspoň chvíľu si to môže dovoliť.

Aj Ruženka Róžová by to pochopila.

